
CUVINT ÎNAINTE 


Europa se construieşte. Iată o mare speranţă, care se va înfăptui numai 
dacă se va fine seama de istorie: o Europă fără istorie ar fi orfană şi 
nenorocită. Pentru că ziua de astăzi se trage din cea de ieri, iar ziua de miine 
este rodul trecutului. Un trecut ce nu trebuie să paralizeze prezentul, ci să-l 
ajute să fie diferit în fidelitate şi nou în progres. Între Atlantic, Asia şi Africa, 
Europa noastră există cu adevărat de o vreme extrem de îndelungată, desenată 
de geografie şi modelată de istorie, încă din timpurile cînd grecii i-au dat 
numele pe care-l poartă. Viitorimea trebuie să se sprijine pe aceste moşteniri 
care, încă din Antichitate, ba chiar din preistorie, au îmbogăţit Europa treptat, 
făcînd-o extraordinar de creativă în unitatea şi în diversitatea ei, inclusiv 
într-un context mondial mai amplu. 

Seria „Construcţia Europei” apare din iniţiativa a cinci edituri de limbi şi 
naţionalităţi diferite (Beck din Miinchen, Basil Blackwell de la Oxford, Critica 
din Barcelona, Laterza de la Roma şi Bari şi Seuil de la Paris) şi urmăreşte să 
arunce lumină asupra construirii Europei şi a punctelor de forță din cursul 
acesteia ce nu trebuie uitate, fără a disimula dificultăţile moştenite din trecut. 
În tendinţa lui către unitate, continentul a trăit discordii, conflicte, divizări şi 
contradicții interne. Această serie nu le va ascunde; angajarea în mişcarea 
europeană trebuie realizată în deplina cunoaştere a trecutului şi, de asemenea, 
în perspectiva viitorului. De aici titlul „activ ” al seriei. De fapt, nu ni se pare 
că a sosit timpul pentru a scrie o istorie sintetică a Europei. Lucrările pe care 
le propunem aparțin celor mai buni istorici din zilele noastre, inclusiv neeuro- 
peni, fie că sunt sau nu deja afirmaţi. Ei vor aborda problemele esenţiale ale 
istoriei Europei în diferite domenii - economic, politic, social, religios, 
cultural - sprijinindu-se pe îndelungata tradiţie istoriografică ce se întinde de 
la Herodot pînă la noile concepții elaborate în Europa în cursul secolului XX, 
şi mai cu seamă în ultimele decenii, concepţii care au reînnoit în profunzime 
ştiinţa istoriei. Mulțumită dorinţei lor de claritate, aceste eseuri sunt accesibile 
inclusiv publicului larg. 

Ambitia noastră este de a aduce elemente de răspuns la marile întrebări ce 
stau in fata celor care construiesc şi care vor construi Europa şi, de asemenea, 
în fafa tuturor celor ce se interesează de Europa: „Cine suntem ? De unde 
venim ? Încotro ne îndreptăm ? ”. 

Jacques Le Goff 
coordonator 


PREFAŢĂ 


Atunci cînd Jacques Le Goff m-a invitat să scriu o carte despre 
revoluțiile europene, am acceptat cu bucurie. Tocmai terminasem un 
volum despre statele europene şi un eseu despre caracterul în schimbare 
al revoluțiilor europene : ce putea fi mai uşor şi mai plăcut decît să mă 
bazez pe informaţiile din carte şi să extind eseul? Rod Aya, Jack 
Goldstone, Michael Kimmel şi James Rule îmi uşuraseră foarte mult 
sarcina publicînd lucrări critice fundamentale şi sinteze ale lucrărilor despre 
revoluţii, răscoale şi alte asemenea mişcări. Din această cauză, mi-am 
închipuit că va fi vorba de o muncă rapidă şi care nu urma să necesite 
prea mult efort, asemănătoare cu cea depusă pentru scrierea unui curs 
universitar : teorii generale ale revoluţiei, descrierea principalelor revoluţii 
europene, trecerea rapidă în revistă a evenimentelor, comparații provo- 
catoare şi, în final, concluzii şi sugestii pentru o cercetare mai amănunţită. 

Proiectul era foarte atrăgător. Din păcate, îmi făcusem greşit socotelile. 
Cu toate că scrisesem timp de treizeci de ani despre diferite revoluţii şi 
alunecasem cîteodată spre o conceptualizare a proceselor revoluţionare, 
nu incercasem de fapt niciodată să schitez o teorie generală - sau 
o istorie generală — a revoluțiilor. Mi-am dat seama că nu puteam scrie 
această carte fără a ţine cont de consecinţele unor astfel de generalizări. 
Rezultatul a fost unul agreabil şi plin de învăţăminte, dar nici pe departe 
uşor. Am sfîrşit prin a deveni sceptic în legătură cu orice efort de 
a formula modele unice ale revoluţiei. De asemenea, nu am putut preda 
lucrarea la termen, care devenise şi mai presant din cauza consolidării 
Comunităţii Europene în 1992 şi 1993. 

M-am ocupat îndeosebi de istoria Franţei din secolul al XVII-lea 
pînă în prezent şi de Anglia de după 1750. În rest, m-am bazat pe 
sintezele ştiinţifice găsite în bibliotecile pe care le consult de obicei. 
Bibliografia volumului indică tipul lucrărilor folosite. Limbile pe care 
le cunosc, cu varii grade de acuratețe, sunt engleza, germana, rusa, 

majoritatea limbilor romanice şi alte limbi înrudite. Cu toate acestea, 
am preferat lucrările scrise în engleză, ignorindu-le total pe cele în 
turcă, finlandeză, maghiară sau arabă. În consecinţă, acele „fapte” care 
îi vor surprinde pe specialiştii în diferitele epoci şi spaţii pe care le 
acoperă această carte sunt, fără îndoială, erorile mele. Avînd în vedere 
faptul că m-am ocupat de cinci sute de ani de istorie, în mod sigur am 
confundat persoane, locuri şi întîmplări, m-am înşelat asupra: unor 
cauze şi am făcut asocieri incorecte între evenimente. În cazul unor 
probleme pe care le cunosc bine, toate interpretările noi din această 
carte au foarte mulţi predecesori, ele fiind doar versiuni noi ale unor 
dezbateri mai vechi. În mod sigur, aşa stau lucrurile şi în cazul acelor 
teme pe nu le cunosc chiar atît de bine, cum ar fi studiile asupra 
Balcanilor. Nu le voi cere specialiştilor în istorie să-mi ierte erorile, ci 
să se întrebe, înainte de a respinge analiza în totalitatea ei, dacă aceste 
erori invalidează ideile principale ale lucrării. 

Unele pasaje din această carte sunt prelucrări ale unor materiale 
publicate anterior: „State and Counterrevolution in France”, apărut în 
Social Research, 56, pp. 71-97; „Changing Forms of Revolution” în 
E.E. Rice (editor), Revolution and Counter-Revolution, (Blackwell, 
Oxford, 1991, pp. 1-25); ,,Conclusions”, in Leopold Haimson si Giulio 
Sapelli (editori), Strikes, Social Conflict and the First World War. An 
International Perspective (Feltrinelli, Milano, 1992, pp. 587-598). 
Oricit de vechi ar fi ideile, restul textului este in totalitate nou. 

Am primit critici pătrunzătoare asupra unor schiţe preliminare sau 
a unor prezentări orale anterioare din partea următorilor: Rod Aya, 
Karen Barkey, Perry Chang, Randall Collins, Rafael Cruz, Jeff Goodwin, 
Michael Hanagan, Robert Jervis, Nikki Keddie, Sadrul Khan, Roy 
Licklider, Gloria Martinez Dorado, Tony Pereira, Ariel Salzmann, 
Theda Skocpol, Jack Snyder, Michele Stoddard, Sidney Tarrow, Wayne 
TeBrake, Bridget Welsh, Harrison White şi Viviana Zelizer. (Tarrow şi 
TeBrake mi-au sugerat schimbări majore in structura cărţii pe care nu 
le-am putut în cele din urmă efectua, ceea ce le dă dreptul la un „ţi-am 
spus noi! ” în cazul în care cititorii vor înţelege greşit teoria mea. Din 
fericire, ambii au în pregătire lucrări apropiate tematic, ceea ce le va da 
astfel posibilitatea să îmi îndrepte greşelile.) Carol Stevens m-a ajutat 
foarte mult la identificarea surselor ruseşti. La New School, seminarul 
asupra formării statelor şi acţiunii colective a examinat în mod temeinic 
parti importante ale manuscrisului, acelaşi lucru intimplindu-se şi la un 
seminar special iniţiat de Harrison White la Centrul pentru Ştiinţe 

Sociale de la Universitatea Columbia. Laura Kalmanowiecki şi Hong Xu 
mi-au fost de mare ajutor în privinţa surselor, iar Brigitte Lee a dactilografiat 
impecabil manuscrisul. Adele Rotman mi-a dat sfaturi cruciale despre 
organizarea şi finalizarea cărţii. Nici unul din aceşti prieteni binevoitori 
nu a văzut varianta finală a manuscrisului, şi deci nici unul nu poartă 
vreo vină pentru greşelile mele. Singurul responsabil sunt eu. 


New York City 


“TRANSILVANIA! 


TARA 
ANEASCA, 


1. 
CONFLICT, REVOLTĂ ŞI REVOLUŢIE 


Intoarcerea revoluției 


Istoria urăşte Aybris-ul. În 1989, francofilii şi istoricii francezi au 
întîmpinat bicentenarul Revoluţiei Franceze cu recviemuri închinate 
acesteia. Controversatul Francois Furet declara că Revoluţia Franceză 
începută în 1789 a luat în cele din urmă sfîrşit, de vreme ce instituirea 
unui preşedinte şi a unui consiliu constituţional aleşi prin vot popular 
limitase puterile Adunării Naţionale. Totodată, Biserica Catolică începea 
să privească cu alţi ochi partidele politice democratice, iar Partidul 
Comunist, moştenitor al iacobinilor, dispărea ca forţă politică majoră. 
În alte părţi ale Europei de Vest şi Americii Latine, continua Furet, 
marxismul se dizolva pe măsură ce oamenii descopereau „riscurile 
acţiunii revoluţionare directe” (Furet 1989, p. 28). 

În prefața unui dicţionar de mare succes despre Revoluţie publicat în 
acelaşi an, Furet şi Mona Ozouf scoteau în evidenţă un paradox al 
politicii franceze : a trebuit să aibă loc un coup d’état pentru ca rana 
deschisă timp de 200 de ani de Revoluţie să se vindece. Accederea la 
putere a lui De Gaulle în timp ce naționaliștii francezi protestau împotriva 
decolonizării a reprezentat sfîrşitul mitului revoluţionar : „se pare că 
De Gaulle a găsit soluţia creării unei republici monarhice care după două 
sute de ani a reconciliat Vechiul Regim şi Revoluţia” (Furet şi Ozouf 
1989, xxi). Revoluţia trecuse ; Franţa se putea reîntoarce la politica pe 
care nefericitele evenimente din 1789 o întrerupseseră într-un mod atît 
de lipsit de eleganţă. Majoritatea europenilor, francezi sau nu, împărtăşeau 
ideea că epoca revoluțiilor apusese. În Europa de Vest, populaţia era 
prea prosperă şi egoistă pentru a se revolta, în timp ce în Europa de Est, 
guvernele păreau prea represive şi cetăţenii prea dezorganizati. 

În 1988, vorbind despre Occident în general şi despre Franţa în 
particular, Jacques Denoyelle declara că experienţa socialismului autoritar 

şi apariţia individualismului democratic „şi-au unit forţele pentru a face 
din răzvrătirea violentă o relicvă a trecutului, o utopie goală” (în 
Gambrelle şi Trebitsch 1989, II, p. 306). Într-o epocă a societăţii de 
consum şi a statelor puternice, erau slabe şansele ca disidentii din 
statele europene să poată face mai mult decît să plaseze bombe, să 
scrijelească graffitiuri pe ziduri, să injure în barbă, după care să renunţe. 
Reformă sau represiune, dar în nici un caz revoluţie. Nu o arătaseră 
oare pe deplin pateticele parodii de programe revoluţionare din 1968? 

Cu toate acestea, în 1989, cetăţenii Europei de Est au negat viguros 
toate analizele care decretau sfîrşitul revoluţiei. Ei şi-au creat propriile 
lor revoluţii. Mai mult, statul care îi domina, Uniunea Sovietică, i-a 
ajutat. În anii care au urmat venirii sale la putere în 1985, Mihail 
Gorbaciov a arătat în mod clar, prin reducerea masivelor cheltuieli 
militare, că avea de gînd să încerce nu numai să încheie pacea cu Statele 
Unite, cît şi să reducă intervenţiile militare sovietice în politica internă 
a altor ţări. Costisitoarea şi demoralizanta „remiză” a Uniunii Sovietice 
din Afghanistan (în cea mai directă confruntare cu forţele militare 
americane din ultimii ani) subminase prestigiul armatei sovietice şi 
ridicase mari semne de întrebare în legătură cu politica de paritate 
militară cu Statele Unite. Programul de non-interferenţă şi demilitarizare 
al lui Gorbaciov s-a extins şi asupra ţărilor-satelit ale Uniunii Sovietice 
din estul Europei. 

În timp ce Uniunea Sovietică îşi reducea prezenţa militară şi cheltuielile 
în această direcţie, cetăţenii altor state est-europene au început să-şi dea 
seama că propriii lor lideri aveau şanse mult mai mici să primească 
sprijin militar sovietic pentru a-şi rezolva problemele interne. În interiorul 
Uniunii Sovietice, locuitorii regiunilor non-ruse au ajuns la aceeaşi 
concluzie. Relaxarea represiunii a încurajat apariţia unor revendicări 
publice ţinute mult timp sub tăcere. 

Diverse atacuri la adresa puterii nu au întârziat să apară in Polonia, 
Ungaria, Cehoslovacia şi Germania de Est. În primele trei ţări, diferite 
forme de opoziţie începuseră să ia amploare în ultimii zece ani pentru 
a se intensifica în timpul detensionării relaţiilor de după 1985. În iunie 
1989, polonezii au votat intrarea a 99 din cei 100 de candidaţi anti- 
comunişti ai Solidarităţii în camera superioară a unui parlament ales în 
mod democratic. În camera inferioară, legea electorală restrîngea numărul 
de scaune ale Solidarităţii la 35%, dar în august 1989 Partidul Ţărănesc 
a rupt alianţa sa de 40 de ani cu comuniştii pentru a-i acorda Solidarităţii 
majoritatea. Ţara avea acum un prim-ministru necomunist, Tadeusz 

Mazowiecki, iar sovieticii se multumeau să privească de la distanţă. 
O disolutie asemănătoare, dar mai înceată, a puterii Partidului Comunist 
avea loc în acelaşi timp în Ungaria. Pînă la sfîrşitul anului, Partidul 
Socialist al Muncitorilor din Ungaria, pînă atunci singur la putere, se 
dezmembrase, în timp ce un referendum national hotărîse cu o majoritate 
covirsitoare desfiinţarea celulelor de partid din fabrici şi a miliției 
partidului, şi totodată aducerea la cunoştinţa opiniei publice a tuturor 
averilor partidului. 

Liderii cehoslovaci au folosit forţa pentru a reprima demonstrațiile 
pînă în noiembrie. Totuşi, anumite elemente exercitau presiuni din ce în 
ce mai mari asupra regimului. Printre aceşti factori se numărau afluxul 
de refugiaţi est-germani ce trecea prin ţară, condamnarea invaziei 
Cehoslovaciei din 1968 de două dintre statele participante (Ungaria şi 
Polonia) şi vizibila transformare a fostelor state comuniste vecine. La 
mijlocul lunii noiembrie, demonstrațiile în masă din Praga şi din alte 
oraşe au blocat activitatea guvernului, au dus la formarea unei opoziții 
populare în Forumul Civic, declansind o serie de improvizații politice 
care s-au încheiat prin alegerea lui Alexander Dubcek ca preşedinte al 
Parlamentului. Vâclav Havel, aflat pînă mai ieri în închisoare, devenea 
preşedintele republicii. Un adevărat triumf.al ironiei. 

Locuitorii Germaniei de Est, spre deosebire de vecinii lor, nu se 
opuseseră în mod deschis regimului comunist. Cu toate acestea, în 
toamna anului 1989, autorităţile cehe, poloneze si ungare au lăsat mii 
de est-germani (care s-au declarat turişti plecaţi în vacanţă) să treacă în 
Germania de Vest. Non-interventia trupelor sovietice şi incapacitatea 
autorităţilor est-germane de a opri această hemoragie au arătat şi mai 
clar că timpurile se schimbaseră. Locuitorii Germaniei de Est au început 
să demonstreze pentru o reformă democratică şi împotriva standardului 
de viaţă mediocru. Cînd, în loc să o respingă, ambasada sovietică din 
Praga a primit cu respect o delegaţie a Forumului Civic disident ceh, 
liderii opozitiilor din restul Europei de Est au profitat de această situaţie. 
În curînd revolte populare (diferite în caracter şi intensitate) au izbucnit 
şi în România, Bulgaria şi Albania, dîndu-i jos de la putere pe liderii 
comunişti. 

Mai mult, mişcările de independenţă şi autonomie au luat amploare 
în unele regiuni ale Iugoslaviei, Cehoslovaciei şi chiar ale Uniunii Sovietice, 
unde a început un proces de destrămare ce va lua sfîrşit abia în 1991. 
Noua stare de fapt din Uniunea Sovietică a declanşat mari transferuri de 
putere şi în afara. Europei, aşa cum s-a întîmplat, de pildă, în Mongolia, 
Etiopia şi Somalia. Unele state africane pe care Războiul Rece le 

transformase în tiranii, au făcut trecerea spre democraţie sau, dimpotrivă, 
spre anarhie. Bineînţeles că nu toate aceste confruntări pot fi socotite 
revoluţii. Dar toate au reafirmat potenţialul revoluţionar al unor populaţii 
considerate mult timp ca fiind fragmentate şi docile. 

Care dintre evenimentele din Europa anului 1989 pot fi calificate 
drept revoluţii ? Răspunsul depinde de cît de cuprinzătoare este definiţia 
pe care o dăm acestui termen. Dacă folosim o definiţie restrînsă şi 
considerăm revoluţii doar evenimentele ce se aseamănă confruntărilor 
din Franţa din perioada 1789-1799 sau din Rusia anilor 1917-1921, nici 
una dintre mişcările anului 1989 din Europa de Est nu poate fi considerată 
ca atare. Nu vom găsi echivalentele unor Stări Generale, soviete, 
Robespierre, Lenin sau Constituţiei civile a clerului. Dacă, pe de altă 
parte, definiţia noastră include orice schimbare de sorginte populară, 
subită şi afectînd toate nivelurile din conducerea unei ţări, atunci în 
majoritatea ţărilor est-europene au avut loc revoluţii în acel an. 

O definiţie restrînsă are avantajul că se conformează ideii Manifestului 
comunist a unui eveniment aparte, posibil doar în condiţii excepţionale, 
şi care schimbă istoria unui popor. De la Marx şi Engels încoace, atît de 
multi militanti şi-au organizat teoria şi practica în jurul acestei viziuni 
asupra revoluțiilor, încît ea comportă un tratament special. Pe de altă 
parte, o definiţie cuprinzătoare are avantajul că atrage atenţia asupra 
unor probleme importante pe care definiţia restrînsă le exclude: în ce 
măsură şi în ce fel se conformează marile revoluţii regularităţii politicii 
non-revolutionare? Si, în particular, cum sunt afectate revoluțiile de 
marile schimbări în organizarea statelor ? Aceste două întrebări, aplicate 
Europei între 1492 şi 1992, constituie motivaţia acestei cărţi. 

Timp de secole, istoricii au studiat relaţia dintre state şi revoluţii. În 
ultimele decenii, istorici precum R.R. Palmer, Perez Zagorin, Roland 
Mousnier, Peter Blickle şi Yves-Marie Bercé au scris chiar istorii 
generale ale revoltelor şi revoluțiilor în anumite perioade ale istoriei 
europene (vezi Palmer 1959, 1964; Zagorin 1982; Mousnier 1967; 
Blickle 1988; Bercé 1980). Nu lipsesc mărturiile istorice. Nu lipsesc 
nici teoriile ample asupra revoluțiilor (pentru exemple, rezumate şi 
opinii critice vezi Amann 1962; Arendt 1963; Aya 1990; Baechler 
1970 ; Brinton 1938; Dunn 1989; Friedrich 1966; Goldstone 1986; 
Hobsbawm 1986; Kimmel 1990; Laqueur 1968; Rule şi Tilly 1972; 
Troțki 1932). Ceea ce lipseşte este o analiză sistematică şi bazată pe 
fapte istorice a proceselor revoluţionare care să le lege în mod ferm de 
cunoştinţele pe care le avem pînă acum despre formarea statelor şi 

despre confruntările politice obişnuite. Prezenta lucrare îşi asumă această 
sarcină în ceea ce priveşte ultimii 500 de ani de istorie europeană. 

Această carte pune revoluțiile europene din ultimele cinci secole in 
relaţie cu schimbările ce au avut loc în caracterul statelor şi în relaţiile 
dintre state. Ea oferă o prezentare generală a revoluțiilor din Europa, 
a cauzelor şi efectelor acestora, şi se concentrează asupra conexiunilor 
dintre schimbările survenite în sînul autorităţii statale şi consecinţele 
lor în ceea ce priveşte natura, locul şi rezultatele revoluțiilor. Cu toate 
că prezintă în special revoluțiile din Anglia, Franţa şi Rusia, lucrarea se 
ocupă mai puţin de trăsăturile comune ale marilor revoluţii decît de 
locul lor în transformările politice pe termen lung ale Europei. În acest 
fel, cartea leagă trecutul, prezentul şi viitorul. 

Paginile ce urmează examinează revoluțiile europene conform unei 
definiţii cuprinzătoare, ce însumează trei puncte de vedere. În primul rînd, 
se pune problema modului în care transferurile forţate ale puterii în stat 
şi-au schimbat caracterul în funcţie de transformările din structura socială 
europeană, în special în privinţa organizării statelor şi a relaţiilor dintre 
state. În al doilea rînd, se discută în ce fel schimbările revoluțiilor sunt 
legate de modificările survenite în structura conflictului non-revolutionar 
şi a acţiunii colective ; în fine, în al treilea rînd, e examinat mecanismul 
revoluțiilor şi dacă regularităţile din interiorul acestora s-au schimbat in 
mod sistematic în cele cinci secole de care ne ocupăm. Toate cele trei 
puncte de vedere se intersectează în următoarea observaţie : indiferent 
de ceea ce ele implică, revoluțiile includ întotdeauna transferul prin 
forţă al puterii în stat şi, prin urmare, orice analiză practică a revoluțiilor 
trebuie să aibă în vedere, printre altele, şi felul în care statele şi uzul 
forţei se schimbă în timp, în spaţiu şi în funcţie de organizarea socială. 

Atât posibilitatea apariţiei revoluțiilor, cit şi caracterul lor, s-au 
schimbat o dată cu organizarea statelor şi sistemelor statale; ele se vor 
schimba din nou în decursul viitoarelor modificări ale autorităţii statale. 
Revolutiile nu mai sunt cum erau pentru că nici statele nu mai sunt cum 
erau. Oricum ar fi, revoluțiile includ în mod clar preluarea puterii în 
stat şi, în concluzie, şansa ca ele să apară, precum şi caracterul lor, 
variază în funcţie de forma de guvernămînt predominantă. 

Nu doar organizarea unui anume stat îi influenţează şansele de 
a avea parte sau nu de o revoluţie. Şi relaţiile între state afectează locul, 
posibilitatea, caracterul şi rezultatele unei revoluţii. Să luăm, de pildă, 
revoluțiile din Rusia din 1905 şi 1917: în ambele cazuri, pierderea unui 
război discreditase statul — la propriu şi la figurat, deoarece starea de 

insolvabilitate financiară în care se afla ţara a contribuit foarte mult la 
colapsul ei politic. Învingînd armatele ruseşti, Japonia a favorizat Revoluţia 
din 1905, iar Germania - Revolutiile din 1917. În general, războaiele 
au avut o puternică influenţă asupra condiţiilor în care au avut loc 
revoluțiile din Europa. Războiul nu este rezultatul acţiunii unui singur 
stat, oricît de agresiv ar fi acesta; el rezultă din interacţiunea dintre 
state, din asocieri în interiorul sistemului de state luat în ansamblu. 
Rezultatele confruntărilor mai sunt afectate puternic şi de felul în care 
reacţionează alte state la aceste confruntări interne — întrebaţi-l pe orice 
cetăţean din Liban sau Afghanistan despre influenţa din exterior ! Pentru 
a şti care state sunt predispuse revoluțiilor, nu trebuie să le examinăm 
doar politica, ci şi locul pe care îl deţin în sistemul relaţiilor cu alte state. 

Dar revoluțiile nu au loc doar într-un spaţiu izolat al puterii de stat, 
independent de organizarea socială. Din contră, procesele sociale din cadrul 
unui stat afectează profund şansele apariţiei unei eventuale revoluţii şi 
caracterul ei. Această influenţă este exercitată indirect în trei feluri: 
(1) prin conturarea structurii statului şi a relaţiei sale cu populaţia; 
(2) hotărînd cine sunt personajele principale dintr-o anumită organizare 
politică şi ce rol joacă acestea în conflictele politice şi (3) punîndu-şi 
amprenta asupra presiunilor exercitate asupra statului şi a direcțiilor din 
care vin acestea. Tranzitia de la o economie agrară spre una industrială, 
de exemplu, are două consecinţe: schimbarea caracterului statului şi 
scăderea importanţei latifundiarilor, a ţăranilor şi a muncitorilor agrari 
fără pămînt în confruntările pentru putere. Prin urmare, revoluțiile iau 
forme foarte diferite în funcţie de contextul agrar sau industrial. Apoi, dacă 
producţia nu creşte şi dacă nu există o modalitate eficientă de încasare 
a impozitelor, creşterea populaţiei de-a lungul unei perioade mai lungi de 
timp slăbeşte capacitatea unui stat de a-şi desfăşura activităţile, ajungîndu-se 
chiar la confruntarea armată şi reprimarea oponenților interni. Un stat 
slăbit este mai predispus unei revoluţii decît unul puternic în condiţii 
similare. Pentru a cerceta schimbările intervenite în structura statului, 
trebuie deseori să ne oprim asupra transformărilor din structura socială, 
în urma cărora statele se schimbă şi izbucnesc revoluțiile. 

Definiţia cuprinzătoare a revoluţiei folosită în această carte ne duce 
la ideea că revoluțiile nu se dezvoltă sui generis şi că se supun altor legi, 
diferite de cele care acţionează în cazul formelor mai obişnuite de 
schimbare politică. Să ne gîndim, de exemplu, la diferenţa dintre 
eclipsele solare şi ambuteiajele rutiere. Revolutiile nu seamănă cu 
eclipsele solare, care datorită regularităţii mişcării corpurilor cereşti se 
repetă conform unui program precis doar în condiţii specifice şi complet 

comprehensibile - acelea şi nu altele. Revolutiile se aseamănă, in 
schimb, cu ambuteiajele rutiere, care diferă foarte mult prin forma şi 
complexitatea lor. Ele se transformă imperceptibil în şiruri obişnuite de 
vehicule, se dezvoltă din aceste şiruri şi survin în circumstanţe diferite 
şi datorită unui număr variabil de cauze. Şi totuşi ambuteiajele rutiere 
nu apar în mod aleatoriu, ci în funcţie de anumiţi factori precişi, cum 
ar fi sincronizarea traficului rutier, reacţia şoferilor la condiţiile meteo- 
rologice, starea şi structura drumului, locul unde s-a produs accidentul 
sau avaria, precum şi de alţi factori întrucîtva independenţi unul de 
celălalt, dar într-o oarecare măsură previzibili. Coincidenta acestor 
factori este atît de complexă, încît poate da impresia unei întîmplări. 
Ceaţa deasă, de exemplu, este o condiţie suficientă pentru a provoca un 
ambuteiaj, dar în alte situaţii poate fi vorba şi de o maşină oprită în 
drum sau de un pod mobil ridicat. 

O dată ce au apărut, ambuteiajele rutiere sunt caracterizate de modele 
recurente, cum ar fi eforturile celor de la periferie de a încerca să iasă 
din aglomeratie şi lupta înverşunată a celor din centru pentru nişte 
avantaje minore. Consecințele lor sunt variabile, dar semnificative, nu 
doar pentru programul zilnic al celor prinşi în mijlocul ambuteiajelor, 
ci şi pentru starea vehiculelor lor, poluarea mediului înconjurător, 
folosirea transportului public, folosirea forţelor politienesti, incidenţa 
unor noi accidente rutiere şi multe altele. 

Luat separat, fiecare dintre mecanismele cauzale - reacţia şoferilor 
la condiţiile meteorologice, starea şoselei şi aşa mai departe - este 
caracterizat de constante substanţiale ce pot fi uşor înţelese. Poliţia 
rutieră şi analiştii fluxurilor de trafic au clasificat aceste constante mult 
mai bine decît au făcut-o în domeniul lor cei care studiază revoluțiile. 
Neţinînd seama de unele evenimente imprevizibile, cum ar fi îmbolnăvirea 
subită a unui agent de circulaţie sau apariţia haosului la combinarea 
anumitor factori, evoluţia unui ambuteiaj ar putea fi chiar simulată pe 
computer. Ar fi mai uşor să determinăm un model standard pentru 
o situaţie anume, de exemplu spectaculoasa îngrămădire a zeci de maşini 
pe o autostradă în cazul unei neaşteptate furtuni de zăpadă. Totuşi, nu 
se poate emite o teorie generală (care să specifice condiţiile necesare şi 
suficiente, secvențele interne standard sau consecinţele invariabile) nici 
pentru ambuteiaje, nici pentru revoluţii. În ambele cazuri, nu doar una, 
ci mai multe combinaţii de condiţii şi mecanisme cauzale atrag după 
sine consecinţe critice : revoluţii sau ambuteiaje. De aceea, de fiecare dată 
cînd cineva propune un model unic şi general al revoluțiilor, va apărea 

întotdeauna altcineva pentru a semnala unele cazuri care nu se „potrivesc”, 
şi care va propune modificarea teoriei sau chiar o nouă teorie. 

Chiar dacă este imposibil să identificăm condiţii invariabile necesare 
şi suficiente pentru revoluțiile din toate timpurile şi din toate locurile, 
putem arăta că anumite mecanisme cauzale asemănătoare au un rol 
important într-o multitudine de situaţii revoluţionare. Să amintim doar 
conştientizarea subită a faptului că un stat care pînă în acel moment 
fusese solid a devenit vulnerabil sau disoluția parţială a puterilor din 
stat, caracteristică epocii care succede unui război. Încerc să arăt aici că 
aceleaşi tipuri de mecanisme stau atît la baza numeroaselor tipuri de 
evenimente pe care eu le consider revoluţii, cît şi a unei mari varietăţi 
de evenimente ce nu conduc neapărat la revoluţii. O concluzie la care 
am ajuns este că variațiile în caracterul şi incidenţa revoluțiilor sunt 
rezultatul transformărilor din interiorul acestor mecanisme recurente. 
În fine, aş dori să arăt că mecanismele afectează în principal funcţionarea în 
condiţii normale şi transformările statelor. Tot aşa cum constantele 
ambuteiajelor decurg din uniformităţi ale modului în care vehiculele 
circulă pe străzi (reacţia trecătorilor la accidentele rutiere, schimbarea 
culorii semafoarelor, locul de parcare al camioanelor ce aprovizionează 
cu marfă magazinele, măsura în care orele de muncă şi orarul trenurilor 
duc la creşterea numărului conducătorilor auto şi aşa mai departe), 
constantele revoluțiilor apar ca urmare a caracteristicilor funcţionării 
statelor în afara revoluțiilor. Analizele mele asupra revoluțiilor europene 
pornesc de la această ipoteză de lucru. 

De aceea, să încercăm a da o definiţie mai precisă a revoluţiei. Să 
considerăm revoluţia ca fiind un transfer prin forţă al puterii de stat în 
decursul căruia cel puţin două grupuri distincte de adversari formulează 
revendicări incompatibile privind controlul statului, iar o parte semnificativă 
a populaţiei îşi dă asentimentul pentru revendicările fiecărui grup. Grupurile 
pot fi o singură forţă, cum ar fi clasa marilor latifundiari, dar deseori ele 
sunt constituite din coaliţii între conducători, membri si/sau pretendenți 
la putere. Într-o revoluţie, autoritatea statală nu se mai comportă ca în 
condiţii normale ; diferenţele dintre conducători, membri şi pretendenți 
se estompează încetul cu încetul, apoi se schimbă. Maj mult, în decursul 
unei revoluţii, non-participantii se mobilizează deseori şi devin participanţi ; 
o dată ce autoritatea statală este ameninţată în mod serios, orice acţiune 
a statului este supusă riscului. Dacă există un minimum de organizare şi 
de comunicare între membrii unei populaţii, atunci prezenţa unor interese 
comune care sunt puse brusc în pericol reprezintă o motivaţie suficient 
de puternică pentru a-i mobiliza pe aceştia. 

Să reținem următoarele elemente: două sau mai multe grupuri de 
putere fiecare avînd o susţinere semnificativă, revendicări incompatibile 
asupra statului, transferul puterii. Prin urmare, un episod revoluţionar 
complet porneşte de la o spargere a suveranităţii şi hegemoniei, trece 
printr-o perioadă de confruntări şi ajunge la restabilirea suveranităţii şi 
hegemoniei sub o nouă conducere. Intervalul tuturor acestor confruntări 
şi schimbări de la începutul pînă la sfîrşitul multiplei suveranitati 
constituie procesul revoluţionar. Pentru a evita preluările strict momentane 
ale puterii, să adăugăm condiţia ca noul regim să reziste la putere o 
perioadă semnificativă de timp - să spunem cel putin o lună. Iar pentru 
a exclude încercările izolate de revendicare a autorităţii statale, să mai 
specificăm faptul că grupul mai mic trebuie să deţină controlul asupra a cel 
puţin unei subdiviziuni majore, geografice sau administrative, a statului. 

Nimic din această definiţie nu împiedică distingerea traditionalei 
subclase a marilor revoluţii, în care diviziunile sunt profunde, confruntările 
masive, transferurile de putere de proporţii, iar transformările ulterioare 
din viaţa socială sunt de durată şi au o mare influenţă. Capitolele 
ulterioare vor examina mai îndeaproape faimoasele revoluţii din Anglia, 
Franţa şi Rusia. Dar discuţia va urma linia definiţiei mai generale, în 
încercarea de a diferenţia condiţiile în care au loc marile revoluţii, 
răzmeriţele, războaiele civile şi alte forme de transfer violent al puterii. 
Potrivit unei asemenea definiţii, rebeliunile eşuate, loviturile de stat 
fără vărsare de sînge şi răsturnările sociale nu reprezintă revoluţii, dar 
se înrudesc cu acestea. De fapt, am putea restrînge sau lărgi întrucâtva 
aria definiţiei fără a afecta în mod serios analiza. Această carte va arăta 
in mod repetat faptul că evenimentele înrudite cu revoluțiile au multe 
caracteristici comune conflictelor la care se referă definiţia şi că toate 
aparţin aceluiaşi cîmp continuu de variaţie. 


Situaţii revoluţionare 


Conform acestei definiţii, o revoluţie are două componente: 
o situaţie revoluţionară şi o consecinţă revoluţionară. O situație revolu- 
ţionară - idee preluată direct din concepţia lui Leon Troțki despre 
puterea duală - necesită suveranitate multiplă: două sau mai multe 
grupuri de putere formulează revendicări serioase, incompatibile, pentru 
a controla statul sau pentru a se constitui într-un stat. Această situaţie 

apare cînd membrii unei organizări statale subordonate pînă în momentul 
respectiv (de exemplu Lituania în interiorul Uniunii Sovietice în 1990) 
îşi declară suveranitatea, cînd adversarii celor de la putere se mobili- 
zează într-un bloc ce reuşeşte să exercite controlul asupra unui segment 
al statului (de exemplu coalitiile dintre intelectuali, burghezi şi 
meşteşugari care s-au format frecvent în 1848), sau cînd o organizare 
statală deja existentă se sparge în două sau mai multe blocuri, fiecare 
dintre ele ajungînd să exercite controlul asupra unei părţi semnificative 
a statului (de exemplu împărţirea nobilimii engleze în ,,cavaleri” şi 
„capete rotunde”! după 1640). O situaţie revoluţionară are, de regulă, 
trei cauze convergente : 


1. apariţia contestatarilor sau a coalitiilor de contestatari care 
formulează revendicări ce se exclud reciproc pentru a controla 
Statul sau un anumit segment al său ; 

2. aderarea unui segment semnificativ al populaţiei la aceste 
revendicări ; 

3. incapacitatea sau refuzul conducătorilor de a suprima a) coaliția 
alternativă şi/sau b) susţinerea revendicărilor ei de către populaţie. 


Aceste cauze sunt relative. Pentru a putea oferi o explicaţie completă 
a oricărei revoluţii, ar trebui să aflăm, pe rînd, de ce au apărut coalitiile 
de competitori, de ce un număr semnificativ de cetăţeni le-au acceptat 
revendicările şi de ce conducătorii nu au vrut sau nu au putut să reprime 
aceste manifestări. 

O mare parte a cărţii este dedicată răspunsurilor la aceste întrebări 
precum şi modului în care s-au schimbat condiţiile producerii unei 
revoluţii. Va trebui, de exemplu, să ne întrebăm de ce uneori grupările 
rivale au fost constituite din reţele patron-client, alteori fiind vorba de 
clase sociale, comunităţi locale, congregatii religioase sau grupuri 
etnice. Nu ne vom confrunta cu uniformitatea, ci cu variabilitatea 
circumstanțelor mai largi in care apar aceste cauze. Constantele nu vor 
fi inerente în condiţiile generale în care se produce o revoluţie, ci în 
mecanismele care se combină pentru a da uneori naştere unor proteste 
fără urmări, alteori unor războaie civile, iar foarte rar unor rupturi 
politice care produc transformări profunde ale vieţii sociale. 

Enumerarea cauzelor proxime ale situaţiilor revoluţionare se aseamănă 
cu evidenţierea componentelor unui ambuteiaj. Cauzele decurg inevitabil 


1. Poreclă dată partizanilor lui Cromwell (n.r.). 

din definirea revoluţiei ca fiind un transfer forţat de putere care implică 
o spargere a autorităţii statale în cel putin două blocuri. Asemenea 
truisme au avantajul de a preciza cu exactitate ceea ce trebuie explicat, 
facilitind astfel identificarea cauzelor, fie ele de suprafaţă sau mai 
profunde. Ele mai arată şi faptul că situaţiile revoluţionare survin în 
urma convergentei condiţiilor politice variabile - revendicări ale puterii 
statale ce se exclud, aderarea la asemenea revendicări, incapacitatea 
statului de a suprima coaliţiile şi revendicările ce i se opun - care apar 
frecvent în afara revoluțiilor. 

Mecanismele cauzale cruciale ale revoluțiilor pot fi grupate în trei 
categorii: cele care duc la apariţia revendicărilor grupurilor rivale 
asupra statului, cele care duc la aderarea la aceste revendicări şi cele 
care îi împiedică pe deţinătorii puterii să suprime aceste coaliţii şi 
revendicări. Prima categorie, de exemplu, include mobilizarea populațiilor 
ale căror identități comune sunt amenințate de acţiunea statului, urmată de 
răspîndirea veştii că statul a devenit vulnerabil. În anumite circumstanţe, 
aceleaşi mecanisme se combină pentru a duce la o luptă pentru putere 
(fără a declanşa neapărat o revoluţie), în timp ce în altele provoacă 
o situaţie revoluţionară. 

Revolutiile mai mari implică nu doar una, ci o succesiune de situaţii 
revoluţionare. Se schimbă adversarii, conducătorii, revendicările, aderarea 
cetăţenilor la aceste revendicări şi capacitatea conducătorilor de a suprima 
adversarii. În cazul revoluțiilor lungi şi complexe, caracterul şi profunzimea 
situaţiilor revoluţionare fluctuează şi ele, existînd momente cînd toţi 
cetăţenii stau de o parte sau de cealaltă a baricadei, fără ca vreuna 
dintre părţi să deţină controlul asupra statului. Poate apărea şi cazul în 
care una dintre coaliţii a reuşit să preia controlul asupra întregului 
aparat al puterii. Din această cauză, este discutabil dacă Revoluţia 
Franceză din 1789-1799 constă într-o serie continuă de situaţii revoluţionare 
sau din şase-şapte situaţii revoluţionare întrerupte de consolidări temporare 
ale autorităţii statale. 

Situaţiile revoluţionare duc la extrem o stare politică întîlnită mai 
des în afara revoluțiilor, dar la fel de importantă : e vorba de o schimbare 
a structurii puterii statale care ameninţă toate grupurile avantajate de 
prezenta structură, dar care, în acelaşi timp, oferă acestor grupuri 
(inclusiv deţinătorilor puterii) noi oportunităţi de a-şi atinge scopurile 
dacă acţionează repede. Dacă apropierea dintre oportunitate şi ameninţare 
este factorul care declanşează revoluțiile, chiar această apropiere ne 
ajută să le identificăm trăsăturile comune. Sfirsitul războaielor pierdute, 
dezintegrarea imperiilor şi mişcările ciclice de protest pot conduce sau 

nu la apariţia rupturilor vizibile din organizările statale, dar toate 
împărtăşesc anumite caracteristici ale revoluțiilor. 

Chiar dacă nu duc neapărat la apariţia acestor scindări, sfîrşitul 
războaielor creează deseori condiţii propice apariţiei lor. În decursul 
mobilizării pentru război, majoritatea statelor fac mai multe angajamente 
decît pot îndeplini la sfîrşitul lui. Aceste angajamente iau forma datoriei 
publice acumulate, a promisiunilor făcute organizaţiilor muncitoreşti, 
magnatilor, deţinătorilor de funcţii sau liderilor etnici care au acceptat 
să coopereze la efortul de război, a responsabilitatilor faţă de veterani 
şi familiile lor şi aşa mai departe. Mai mult, statele instituie pe timp de 
război un număr de mecanisme extraordinare de control asupra vieţii 
economice şi sociale, pe care le abandonează la sfîrşitul războiului, la fel 
cum abandonează producţia de armament şi-i reintegrează pe foştii 
combatanți în viata economică civilă. Cu cit mai multă credibilitate şi 
putere pierde statul în timpul războiului (înfrîngerea totală de către 
o forţă de ocupaţie fiind condiţia ultimă), cu atît presiunea devine mai mare. 

Aceste circumstanţe ameninţă drepturile deja statuate şi fac statul 
vulnerabil în faţa noilor revendicări. Să luăm, de exemplu, situaţia de la 
sfîrşitul primului război mondial, cînd fiecare dintre statele beligerante 
(chiar şi Statele Unite, care s-au implicat doar spre finalul confruntării) 
a fost confruntat cu revendicări majore din partea grupărilor politice 
care contribuiseră la efortul de război. Gravitatea revendicărilor cu care 
s-a confruntat fiecare stat a depins în directă măsură de pierderile 
suferite de acea ţară în timpul războiului. Apariţia situaţiilor revoluţionare 
majore a fost facilitată doar în Rusia şi Germania, grav afectate de 
pierderile suferite. Dar nici viaţa politică a Italiei, cu grevele generalizate, 
ocuparea în masă a fabricilor şi rapida înflorire a activismului fascist 
a căpătat dimensiunile unei revoluţii. În acelaşi timp, Franţa, Marea 
Britanie şi Statele Unite - în această ordine - s-au confruntat cu mişcări 
de opoziţie mai puţin importante. Şi în alte părţi ale Europei, precum 
Irlanda, Olanda şi statele din Imperiile Otoman şi Austro-Ungar, aflate 
deja în dezintegrare, au avut loc diferite situaţii revoluţionare. 

Dezintegrarea imperiilor, coalitiilor şi federatiilor prezintă anumite 
caracteristici ce pot fi întîlnite şi în cazul situaţiilor revoluţionare. 
„Dezertarea” nepedepsită a unuia dintre membri lansează o serie de 
semnale : posibilitatea în sine a dezertării, capacitatea în scădere a puterii 
centrale de a-şi ţine angajamentele şi de a păstra controlul asupra 
celorlalţi, şansa de a pune stăpînire pe anumite bunuri aflate pînă atunci 
sub control centralizat, şansa de a coopera cu alţi dezertori şi probabilitatea 

ca loialitatea faţă de centru să coste mai mult decît înainte. O dată ce 
Estonia, Letonia şi Lituania au scăpat din Uniunea Sovietică în urma 
puternicelor încurajări venite dinspre Vest, Mihail Gorbaciov a simţit din 
plin aceste efecte. Aceleaşi sentimente trebuie să le fi trăit, cu decenii 
sau secole în urmă, conducătorii Imperiului German, Habsburgic, Otoman 
sau Austro-Ungar, văzînd cum teritoriile cucerite le scapă de sub control în 
urma confruntărilor cu puterile rivale — de obicei în beneficiul acestor puteri. 

Situaţiile revoluţionare au elemente comune si cu mişcările ciclice 
de protest care ameninţă anumite forme de organizare statală, fără să 
producă schimbări fundamentale. După cum arată Sidney Tarrow (1989), 
mişcările sociale (revendicări susţinute la adresa autorităţilor publice în 
numele unor populaţii nedreptăţite) survin deseori în valuri - e cazul 
protestelor studenţilor şi muncitorilor din Europa şi America din anul 
1968. În cadrul acestor valuri de proteste, o serie de revendicări pare 
aprovoca o alta, organizaţiile implicate în mişcarea socială se luptă 
între ele pentru a obţine o mai mare susţinere, iar pretenţiile devin mai 
mari înainte de a se atenua. Activiştii experimentează noi moduri de 
a-şi organiza şi prezenta revendicările, combătîndu-şi duşmanii şi păstrînd 
ceea ce au obţinut deja. La finele ciclului, un număr de noi competitori 
pe scena politică cîştigă de obicei cel puţin un minim de putere politică 
în detrimentul altora care pierd puterea, iar modul în care sunt privite 
unele probleme publice se schimbă întrucîtva, în timp ce fondul pre- 
dominant de revendicări s-a schimbat, fie şi în mică măsură. 

În cazul mişcărilor ciclice de protest, revendicările iniţiale servesc două 
scopuri. În primul rînd, demonstrează vulnerabilitatea autorităţilor în faţa 
unor asemenea revendicări, ceea ce dă imediat un semnal altor competitori 
că momentul ar putea fi propice şi pentru revendicările lor. În al doilea 
rînd, ele ameninţă în mod inevitabil interesele altor competitori, fie din 
cauză că beneficiile cerute micşorează posibilităţile unui alt grup de a le 
obţine, fie pentru că revendicările atacă în mod direct interesele unui 
grup deja întemeiat. Asemănările cu situaţiile revoluţionare sunt evidente. 
Într-adevăr, înmulţirea situaţiilor revoluţionare în statele vecine (ca în 
cazul revoluțiilor sau a altor mişcări de acest fel din Europa anului 
1848) are în comun multe caracteristici cu mişcările ciclice de protest 
ce nu duc neapărat la o revoluţie (Tarrow şi Soule 1991). Demonstrarea 
faptului că un stat important este vulnerabil la revendicări revoluţionare 
aduce cu sine posibilitatea izbucnirii unor revendicări asemănătoare şi 
în altă parte. O altă consecinţă o reprezintă transferul de experienţă şi 
doctrină revoluţionară, precum şi probabilitatea redusă ca statul care 
trece printr-o revoluţie să intervină pentru a proteja regimurile vecine. 

Crizele politice care urmează războaielor, dezintegrarea imperiilor, 
federatiilor sau coalitiilor şi mişcările ciclice de protest au cauze comune 
celor ale revoluțiilor, după cum urmează: (1) apariţia contestatarilor 
sau coalitiilor de contestatari care formulează revendicări puternice 
asupra statului sau a unui segment al acestuia; (2) aderarea unor 
segmente importante ale populaţiei la aceste revendicări şi (3) incapacitatea 
sau refuzul conducătorilor de a suprima coaliția alternativă şi/sau 
susţinerea revendicărilor ei de către populaţie. Diferenţa poate fi găsită 
mai ales în proporţiile şi exclusivitatea revendicărilor asupra puterii. 
Atât timp cît toţi participanţii majori privesc statul ca pe o forţă ce va 
continua să acţioneze şi care ar trebui să răspundă intereselor lor, nu 
survin Situaţii revoluţionare. Cînd unul sau mai mulţi participanţi la 
viaţa politică care nu se află în poziţii de conducere încep să formuleze 
revendicări ce privesc exclusiv preluarea puterii, procesul de rutină al 
revendicărilor se transformă într-o situaţie revoluţionară. 


Consecințe revoluţionare 


O consecință revoluţionară survine împreună cu transferul puterii de 
la cei ce o deţineau înainte de apariţia suveranităţii multiple la o nouă 
coaliţie aflată acum la conducere, care poate include bineînţeles şi unele 
elemente din vechea coaliţie de la putere. În condiţiile unei situaţii 
revoluţionare, consecinţele revoluţionare au şanse mai mari de a surveni 
dacă se formează coaliţii puternice între revoluționari şi cei aflaţi în acel 
moment la putere (altfel spus, dacă unii membri sau chiar conducători 
îşi părăsesc posturile din guvern) şi dacă coaliția revoluţionară ajunge 
să deţină controlul asupra unor forţe armate importante. În termeni mai 
generali, cauzele proxime ale consecinţelor revoluţionare sunt fuga 
celor aflaţi la putere, preluarea forţei militare de către coalitiile revolu- 
tionare, neutralizarea sau dezertarea forţelor armate ale regimului şi 
preluarea controlului asupra mecanismelor statului de către o coaliţie 
revoluţionară. Cînd toate acestea survin rapid, putem spune că a avut 
loc un transfer revoluţionar al puterii. Cauzele decurg din nou în mod 
tautologic din definiţia revoluţiei ca fiind acel transfer forţat al puterii 
într-un stat şi care implică o scindare în structura organizării administrative 
şi ne sunt de folos în identificarea cauzelor pe termen lung. 

Puţine situaţii revoluţionare au consecinţe revoluţionare - in multe 
cazuri, foştii deținători ai puterii în stat îşi recuceresc poziţiile. Deseori, 

deţinătorii puterii îi cooptează pe unii competitori şi îi tin sub supraveghere pe 
ceilalţi, dar poate apărea şi cazul în care războiul civil duce la divizarea 
permanentă a structurii statale. Uneori consecinţele revoluţionar - 
transferuri majore ale puterii în stat - survin fie gradat, fie subit, încît 
suveranitatea multiplă nici nu mai apare. Se poate vorbi despre o revoluţie 
propriu-zisă doar în puţinele cazuri cînd după o perioadă de suveranitate 
multiplă apar noi deținători ai puterii. 

Cu toate acestea, multe războaie civile şi lupte pentru succesiune 
pot fi considerate revoluţii conform unei asemenea definiţii, deoarece 
puterea trece in alte miini după o sciziune a suveranităţii. Tot aşa şi in 
cazul loviturilor de stat militare, dacă apare o fisură deschisă în organizarea 
statală. Pot fi considerate revoluţii şi mişcările de independenţă victorioase 
şi însoţite de violenţă. Revolutiile engleze din 1640-1660 si 1687-1689 
respectă criteriile definiţiei, dar nu şi Comuna din Paris înfrîntă în 
1871, pentru că nu a avut loc un transfer de durată al puterii. Conform 
acestei definiţii, nu trebuie să aibă loc nici o schimbare fundamentală 
a structurii sociale, cu toate că, în general, cu cît este mai drastică 
schimbarea adusă de noua coaliţie de guvernare în urma unei revoluţii, 
cu atît este mai mare transformarea la care sunt supuse alte aspecte ale 
vieţii sociale. Pe scurt, această concepţie asupra revoluţiei are în vedere 
o paletă mai largă de evenimente ce include şi alte asemenea mişcări în 
afara marilor revoluţii, dar exclude violenţa civilă, protestele, transferul 
puterii sau răscoalele. 

Distincția clară între situaţiile revoluţionare şi consecinţele revoluţionare 
ne facilitează abordarea relaţiilor dintre mai multe tipuri de acţiuni 
politice care includ elemente revoluţionare. Ilustratia 1.1 prezintă schematic 
cîteva dintre ele. Prin definiţie, o revoluţie majoră implică pe de o parte 
o diviziune în organizarea statală (o situaţie revoluţionară solidă) şi pe 
de altă parte un transfer semnificativ al puterii (o consecinţă revoluţionară 
gravă). Un război civil va include în mod clar o situaţie revoluţionară 
solidă, dar nu va avea în mod necesar consecinţe revoluţionare, cum ar 
fi un transfer major al puterii. O schimbare completă a situaţiei politice 
iniţiată chiar de guvernanti (o lovitură de stat dată de sus în jos) poate 
să implice un transfer substanţial de putere (o consecinţă revoluţionară), 
dar nu şi o breşă adîncă în organizarea de stat (o situaţie revoluţionară). 
În orice caz, toate acestea sunt probleme ce tin de amplitudinea conflictului 
şi de moment: revoltele se pot transforma în mari revoluţii, loviturile 
de stat pot duce la transferuri majore de putere. Toate aceste circumstanţe 
au însă caracteristici revoluţionare. 

Ilustraţia 1.1. Tipuri de revoluţii în funcţie de situaţiile 
şi consecinţele revoluţionare 


Această definiţie extinsă a revoluţiei ridică o întrebare empirică: de 
ce au transferurile forţate ale puterii statale rezultate şi consecinţe atît 
de variate, de la schimbări profunde în viaţa socială pînă la restabilirea 
status quo ante? Pentru a răspunde acestei întrebări, ar fi poate necesar 
să examinăm interacţiunea dintre natura coaliţiei care vine la putere, 
procesul prin care a apărut ruptura din organizarea statală şi procesul 
revoluţionar în sine. 


Rezumat 


În acest moment al analizei procesului revoluţionar, o idee ar trebui 
să fie deja clară: pentru a înţelege cum situaţiile revoluţionare şi 
consecinţele revoluţionare s-au transformat în revoluţii, trebuie să le 
urmărim întrucâtva separat. În istoria situaţiilor revoluţionare există multe 
confruntări care s-au sfîrşit fără transferuri substanţiale de putere, tot 
aşa cum studiul consecinţelor revoluţionare ne face să ne întrebăm cum 

s-a schimbat în general controlul asupra statelor. Scopul lucrării de faţă 
este identificarea acestor fire distincte şi apoi înnodarea lor. Pentru că 
lucrările anterioare au pus un accent foarte mare pe factorii determinanti 
ai consecinţelor revoluţionare, această carte se concentrează pe apariţia 
unor astfel de situaţii revoluţionare şi pe procesele revoluţionare în sine. 

Această lucrare încearcă de asemenea să evite una dintre greşelile pe 
care le fac analizele revoluţiei: teleologia. Istoricii care se ocupă de 
Anglia secolului al XVII-lea, de secolul al XVIII-lea francez sau de 
Rusia din secolul al XIX-lea şi din prima parte a secolului XX, sunt 
tentaţi să considere aceste perioade ca pregătiri pentru marile revoluţii 
care au avut loc în acele timpuri. Totul converge înspre 1640, 1688, 
1789, 1799, 1905 sau 1917. În consecinţă, evenimentele anterioare îşi 
pierd caracterul fortuit, cauza şi efectul se inversează, dispare posibilitatea 
producerii unor alte evenimente decît revoluţia care a avut loc. Cu toate 
că un observator atent va detecta fără îndoială raționamente cauzale 
inverse în unele pagini din cele ce urmează, lucrarea noastră tratează 
istoria ca pe o deschidere şi o închidere de posibilităţi, ca pe un proces 
de selecţie puternic constrîns de evenimentele precedente. 

Analizele ce vor urma vizează în special mecanismele sociale care 
funcţionează şi interacționează la scară redusă, şi mai putin marile 
secvenţe standard sau forţe istorice universale, datorită faptului că 
explicaţiile lor invocă generalizări cauzale. Eu susţin, de exemplu, că 
relaţia dintre o formă de impozitare şi economia în care e aplicată (de 
exemplu impunerea accizelor deopotrivă în economiile puternice şi în 
cele de subzistență) influenţează puternic nu doar eficienţa financiară, 
ci şi dimensiunea rezistenţei populaţiei la acea taxă şi felul organizării 
guvernamentale pe care o generează. Pe de altă parte, nu voi sugera 
niciodată că o formă sau un nivel oarecare de impozitare va duce în mod 
sigur la situaţii revoluţionare în orice tip de stat sau structură socială. 
Mecanismul crucial constă în generarea rezistenţei populaţiei prin anumite 
strategii fiscale şi economice. O asemenea rezistenţă va alimenta o situaţie 
revoluţionară doar dacă sunt prezente alte circumstanţe care apar inde- 
pendent de politica fiscală, cum ar fi prezenţa sau absenţa susţinerii 
rebelilor de către o putere străină. 

Voi pune deseori accentul pe felul în care, la începutul epocii 
moderne europene, alegerea urmaşului la tron şi căsătoriile motivate de 
alianțele politice au constituit un factor de vulnerabilitate în timpul 
succesiunii. Regimurile dinastice se confruntau cu riscul situaţiilor 
revoluţionare atunci cînd moştenitorul sau mai ales moştenitoarea erau 
prea tineri sau incompetenti, sau cînd două sau mai multe familii de vita 

nobilă aveau pretenţii întemeiate la domnie. Dar ar fi de-a dreptul 
ridicol să susţinem că succesiunea la tron a unor incompetenti este 
o condiţie necesară şi suficientă pentru declanşarea unei revoluţii în 
Europa contemporană; măcar de-ar fi aşa! Forma de impozitare şi 
organizarea succesiunii regale afectează funcţionarea guvernului în cazul 
multor forme de organizare statală, dar numai în anumite condiţii bine 
delimitate ele promovează sau inhibă revoluţia. Constantele istoriei nu apar 
în secvenţe repetate, în structuri asemănătoare şi tendinţe recurente la scară 
largă, ci în mecanismele cauzale care leagă seturi aleatorii de circumstanţe. 

Nu susţin nici un moment că totul este un caz particular, că nu există 
constante în spatele fluxului şi refluxului situaţiilor revoluţionare şi 
consecinţelor revoluţionare. Din contră, capitolele ce urmează vor arăta 
în repetate rînduri cum în combinaţii diferite caracterul impozitării, 
prezenţa aliaţilor puternici ai rebelilor, formele de succesiune, vulnerabili- 
tatea monarhiilor în faţa disputelor succesorale şi alte mecanisme au 
promovat sau, din contră, inhibat procesele revoluţionare. Aceste meca- 
nisme variază sistematic în funcţie: de schimbările majore din economiile, 
Statele şi sistemele de state europene. Constantele istorice există; ele 
pot fi identificate în felul în care funcţionează aceste mecanisme. 

Nu am pretenţia că argumentele mele, prezentate în capitolele urmă- 
toare, sunt infailibile. Conform standardelor mele de cercetare şi analiză 
istorică, acest volum conţine doar ilustrări ale tezelor fundamentale pe 
care ea le conţine. Am consultat în mod selectiv arhive naţionale din 
Anglia pentru anii 1750-1830 şi arhive naţionale, regionale şi locale din 
Franţa pentru anii 1600-1980. În alte privinţe, relatările mele se bazează 
pe o lectură incompletă a rapoartelor şi sintezelor publicate de alţi 
istorici. De asemenea, nu cunosc nici pe departe toate limbile şi scrierile 
istorice necesare pentru a pune bazele unei cercetări exhaustive a revoluțiilor 
europene dintre 1492 şi 1992! Cu toate că s-ar putea ca într-o bună zi 
un mare erudit, o echipă de cercetători sau un computer să strîngă toate 
mărturiile critice într-un volum compact, pînă atunci tot ceea ce poate 
face un singur cercetător este fie să ia în considerare doar o mică parte 
a problemei, fie să încerce o sinteză provizorie. Mi-am petrecut o mare 
parte din viaţă ocupîndu-mă cu prima din aceste îndeletniciri. Acum 
o încerc pe a doua. 

Cronologiile războaielor şi situaţiilor revoluţionare care identifică 
ceea ce va fi explicat în majoritatea capitolelor următoare sunt luate din 
culegeri standard cum ar fi War in the Modern Great Power System, 
1495-1975 de Jack S. Levy şi War in International Society de Evan 

Luard, modificate de informatii extrase din istoriile nationale pe care 
le-am consultat. Ca o regulă generală, am considerat situaţii revoluţionare 
secvențele de evenimente în care aceste relatări arată că timp de o lună 
sau mai mult o zonă, o regiune sau un oraş important dintr-un stat 
preexistent s-a aflat sub conducerea unui adversar sau a mai multor 
adversari ai conducătorului oficial. Am fost onest şi deci vulnerabil la 
critici, enumerînd cronologic evenimentele majore care vor fi explicate. 
Fără îndoială, mi-au scăpat multe evenimente relevante şi le voi fi 
clasificat greşit pe altele. Înainte ca specialiştii în istoria unei anumite 
ţări să respingă cronologiile şi, în consecinţă, şi ideile cărţii, le-aş cere 
să stabilească dacă aceste erori neagă concluziile mele generale asupra 
tendinţelor şi diferenţelor. Dacă îndoiala în privinţa teoriilor îi va 
stimula pe anumiţi critici mai informaţi să cerceteze faptele şi să mă 
combată, nu pot decît să îi încurajez. Nu am scris această carte pentru 
a pune punct cercetării, ci pentru a o începe. 

Dacă din această lucrare poate fi desprinsă o privire coerentă asupra 
schimbărilor şi variațiilor din caracterul revoluțiilor europene, aşa cum 
sper că se va întîmpla, cei care se vor ocupa de situaţiile din alte părţi 
ale lumii au motive bine întemeiate de a tine cont de ea. Revolutiile 
europene au beneficiat de mult mai multe analize teoretice decît cele 
din alte părţi ale lumii; Revoluţia Franceză şi cea bolşevică continuă să 
fie modele pentru posibile revoluţii din America Latină sau Asia. Mai 
mult, datorită poziţiei autoritare a statelor europene, revoluțiile europene 
au influenţat schimbările politice din afara continentului: e cazul lui 
Toussaint Louverture şi al aliaţilor săi care au profitat de Revoluţia 
Franceză pentru a pune bazele unei republici negre libere în colonia 
franceză Haiti. Renaşterea puterii economice europene de astăzi reprezintă 
o garantie a faptului că revoluțiile europene din trecut, prezent şi viitor 
vor continua să aibă însemnătate şi în alte regiuni de pe glob. În fine, 
forma de organizare statală predominantă în lumea de astăzi s-a născut 
în Europa şi îi mai poartă încă stigmatele ; avem motive întemeiate să 
credem că o înţelegere corectă a legăturilor dintre revoluţie şi sistemul 
statal european în schimbare ne va facilita înţelegerea revoluțiilor prezente 
şi viitoare din afara Europei. 

În acest sens, lucrarea prezintă în capitolul 2 o schiţă generală 
a schimbărilor sociale şi politice din Europa şi impactul lor asupra 
situaţiilor revoluţionare începînd din 1492 şi pînă în ziua de astăzi. 
Capitolul 3 va face o comparaţie preliminară a situaţiilor revoluţionare 
din Ţările de Jos, Peninsula Iberică şi Balcani începînd din 1492, pentru 

ca în capitolul 4 să examinăm mai îndeaproape revolutiile din Insulele 
Britanice, în special cele din secolul al XVII-lea. Capitolul 5 va discuta 
revoluțiile din Franţa, în special în secolul de după 1750, iar capitolul 
6 pe cele din Rusia, cu precădere în secolul XX. Acestea vor fi urmate 
de analize comparative între revoluţii şi concluzii finale în capitolul 7. 
Subcapitolele conţin o analiză detaliată a secolelor în care au avut loc 
confruntările revoluţionare majore în Țările de Jos (1550-1650), în Insulele 
Britanice (1600-1700), Franţa (1750-1850) şi Rusia (1900-1992). În 
final, vom putea să plasăm cu exactitate revoluțiile din estul Europei din 
1989 şi din viitor în contextul a 500 de ani de revoluţii. 


2. 
TRANSFORMĂRILE EUROPEI 


Schimbările de după 1492 


Vom începe cercetarea noastră cu o jumătate de mileniu în urmă, în 
1492. Acest punct de plecare este arbitrar, dar nu lipsit de semnificații. 
Sfîrşitul secolului al XV-lea a însemnat un moment de răscruce in 
economia şi politica Europei. Expeditiile lui Columb din 1492 au marcat 
începutul plasării definitive a celor două Americi pe orbita Europei. La 
scurt timp după aceea, Spania îşi extindea în Caraibe cultivarea experi- 
mentală a plantațiilor tropicale de zahăr fără să se mai limiteze la 
insulele din Oceanul Atlantic mai apropiate de continent, cum ar fi 
Insulele Canare. De asemenea, spaniolii cumpărau sclavi africani pentru 
muncile grele. În schimbul florei şi faunei europene (cum ar fi păpădiile, 
caii şi pojarul) care s-au răspîndit de-a lungul şi de-a latul celor două 
Americi, diverse produse de pe noul continent s-au încetățenit în viata 
europeană cotidiană. Europa nu a dobindit în urma aventurii sale din 
secolul al XV-lea doar Coca-Cola, tangoul şi jazzul, ci şi porumbul, 
cartofii, tutunul şi probabil sifilisul. 

Această extindere spre cele două Americi a fost doar o parte din 
drumul încununat de succes al Europei spre a deveni centrul economic 
al lumii. Pînă în secolul al XIV-lea, Europa se situase la periferia 
nord-vestică a unui vast sistem economic care se întindea dincolo de 
Pacific şi îşi avea centrul în teritoriile din Asia Centrală dominate 
de mongoli. Înainte de această dată, existaseră imperii care înfloriseră şi 
se prăbuşiseră în Europa, în special în jurul Mediteranei şi al Mării 
Negre, dar numai Imperiul Roman a reuşit să ocupe o jumătate din 
Spaţiul european, încorporîndu-l în sistemul eurasian de comerţ, politică 
şi cultură. Nici fragilele şi sinuoasele fire ale comerţului, nici rarele zone 
de agricultură productivă nu puteau furniza suficient capital pentru 

a susţine armate mari, ierarhii bisericeşti, structuri administrative birocratice 
sau curţi regale somptuoase. În nord-vestul Europei, nici măcar curajoşii 
şi cruzii scandinavi nu au reuşit să pună bazele unui imperiu de durată. 

În timp ce Imperiul Bizantin, cel Persan, Arab şi, mai tîrziu, cel 
Musulman luau locul romanilor şi subordonau din nou jumătatea sud-estică 
a Europei axei comerţului de mătase Bagdad-Hanciou, restul Europei se 
farimita şi îşi pierdea importanţa. Cu toate acestea, în secolele al X-lea - 
al XIII-lea, întregul sistem eurasian a funcţionat cu atîta energie, încît 
o mare parte a Europei a prosperat: comerţul a înflorit, populaţia s-a 
extins şi oraşele au crescut — in special în acele părţi ale continentului 
care aveau legături strînse cu marile rute ale comerţului eurasian. În 
anul 1000, cele mai mari oraşe ale lumii erau probabil Constantinopol, 
Cordoba, Kaifeng, Sian, Kyoto, Cairo şi Hasa ; oraşele europene Sevilla, 
Palermo şi Kiev erau mult în urmă. Putem observa că cele mai mari 
oraşe ale lumii se aflau în afara Europei, în timp ce cele mai mari oraşe 
europene se găseau sub influenţa puternică a Islamului. 

În anul 1300, lista începea cu Hanciou, Pekin, Cairo şi Canton, dar 
Parisul, Granada, Constantinopol, Veneţia, Milano şi Genova ajunseseră 
printre primele douăzeci. În jurul anului 1500, cele mai mari oraşe ale 
lumii erau probabil Pekin, Vijayanagar, Cairo şi Hanciou - două in 
China, unul în India, unul in Africa musulmană -, in timp ce Paris, 
Constantinopol, Adrianopol şi Napoli se situau în fruntea ierarhiei 
europene, deşi erau mult mai mici decît oraşele asiatice. Cu toate că în 
1700 oraşul japonez Edo! era în vîrful ierarhiei, pentru prima dată trei 
din cele mai mari oraşe ale lumii erau europene: Constantinopol, 
Londra şi Paris (Chandler şi Fox 1974, pp. 308-321). O mutare clară a 
ierarhiei înspre nordul Europei a avut loc între anii 1000 şi 1700 d.Hr., 
în special după 1500. 

Ce s-a întîmplat de-a lungul acestor 700 de ani ? În cele două secole 
de după 1300, ciuma bubonică a tăiat în repetate rînduri legăturile 
dintre Europa şi Asia, farimitarea Imperiului Mongol a pus bariere 
redutabile pe drumurile comerciale terestre, China s-a retras din comerţul 
maritim în care excelase, iar vasele puterilor atlantice au înlocuit 
galerele ce dominaseră Mediterana. Europenii au început să folosească 
praful de puşcă provenit din Asia, iar înfrîngerea Constantinopolului de 
către otomani în 1453 (primul caz exemplar de folosire majoră a artileriei 
de asediu în Europa) a definit confruntarea creştinismului cu Islamul, 


1. Vechea denumire a capitalei Japoniei, Tokyo (n.r.). 

punînd bazele unei relaţii dificile între Turcia musulmană şi Rusia 
ortodoxă. Toate aceste schimbări au lăsat Europa mai unită şi mai 
autonomă decît fusese vreodată. 

Europei şi vecinilor săi le-au trebuit mai mult de un secol pentru a-şi 
reveni după efectele devastatoare ale ciumei negre, care a decimat 
populaţia. După ce se accelerase între secolele al X-lea şi al XIII-lea, 
pentru a scădea brusc în secolul al XIV-lea, creşterea demografică 
a luat din nou amploare în secolul al XVI-lea. În curînd, întregul sistem 
eurasian începea din nou să se dezvolte. De aici încolo, Europa va 
ocupa o poziţie mult mai importantă în relaţie cu restul lumii decît o 
făcuse în trecut, chiar în timpul Imperiului Roman. 

A nu se înţelege, totuşi, că Europa a trecut pe sub un arc de triumf 
spre lumea de astăzi în epoca din jurul anului 1492. Climatul politic din 
1492 era foarte diferit de cel contemporan. În acel moment, Regatul 
Aragonului se întindea, cu ajutorul temutei flote catalane, din Peninsula 
Iberică pînă în Sardinia şi Sicilia. Papa conducea unul dintre statele 
principale ale Italiei. Un enorm Regat al Poloniei exercita o formă de 
suveranitate superficială asupra unei mari părţi a Europei de Est, în 
timp ce teritoriul pe care acum îl numim Rusia era împărţit în zone 
controlate de Cnezatul Moscovei, Republica Pskov, Hoarda de Aur, 
tătarii din Crimeea şi o mulţime de alţi cuceritori veniţi din stepa 
eurasiană. O mare parte a „Germaniei” se afla teoretic sub suzeranitate 
habsburgică, dar era compusă de fapt din episcopate, oraşe libere, 
ducate şi alte asemenea jurisdicții de mici dimensiuni. 

Nu Europa era cea care domina lumea. În 1492, China avea 
o influenţă covirsitoare in Orient. Teritoriile şi mările Islamului se aflau 
de o parte şi de alta a confluentelor economice şi culturale centrale ale 
lumii, iar influenţa islamică se întindea încă din sud-estul Asiei pînă în 
Africa. Pe Oceanul Indian sau pe rutele terestre spre Asia, europenii îi 
urmaseră sau se amestecaseră cu comercianții musulmani înainte de 
a începe să-i înlocuiască. Căutarea unei rute vestice „spre Indii” iniţiată 
de Columb nu era o fantezie, ci o întreprindere ce ar fi asigurat câştiguri 
substanţiale dacă ar fi fost încununată de succes. În 1492, vasele 
europene împingeau înapoi Imperiul Otoman aflat în expansiune şi 
pătrundeau în spaţiul comercial musulman al Oceanului Indian. În 
1498, Vasco da Gama ajunsese în India plecind din Portugalia. Comerciantii 
şi marinarii portughezi, spanioli, iar apoi cei olandezi au început să 
domine mările non-europene. În 1500-1501, flota lui Pedrâlvarez Cabral 
a trecut pe lîngă coasta Braziliei înainte de a se îndrepta spre est pînă în 

India şi de a se reîntoarce în Portugalia. Între 1519 şi 1522, un vas din 
flota lui Fernando Magellan a navigat în jurul globului pămîntesc, în 
ciuda faptului că Magellan murise în Filipine. 

Europa devenea un pol major al activităţii economice şi politice. 
Dintr-un punct de vedere strict european, ultima parte a secolului 
al XV-lea a însemnat începutul unei strămutări a centrului de gravitație 
comercial dinspre sud-est spre nord-vest, dinspre Mediterana şi Marea 
Neagră spre Atlantic. Cu toate că statele Peninsulei Iberice au jucat un 
rol crucial în această reorientare, ea a cuprins în scurt timp porturi 
franceze, Ţările de Jos, ţările baltice şi Insulele Britanice. În 1496, 
Flandra şi Anglia au semnat Jntercursus Magnus, un tratat comercial 
prin care îşi acordau reciproc privilegii şi recunoşteau importanţa 
comerţului cu lînă şi textile care le lega deja. Atlanticul, pentru mult 
timp doar o margine a lumii, începea să joace un rol cheie. 

În 1492, monarhia dublă din Castilia şi Aragon - moştenirile comune, 
dar încă neunite ale lui Ferdinand şi Isabella - a finalizat cucerirea 
Granadei. Această victorie a eliminat ultimul vestigiu important al 
marilor imperii musulmane din Peninsula Iberică, în timp ce evreii 
spanioli care nu se convertiseră, sub ameninţarea morţii, cel putin de 
formă la catolicism şi-au început exodul de-a lungul Europei şi în jurul 
Mediteranei. Ca răspuns: la ameninţarea pe care o constituia o Spanie 
unită, Franţa a început o semnificativă invazie militară a Italiei doar doi 
ani mai tîrziu. Spania a trimis aproape imediat forţe de ripostă în Italia, 
iar oraşele-state italiene, războinice dar relativ autonome, au devenit 
pioni în jocul marilor puteri politice. 

Încercarea Franţei de a pune stăpînire asupra Italiei a iniţiat o eră a 
războaielor la scară europeană. Doar dinastiile Valois din Franţa şi 
Habsburg din Spania s-au luptat între ele de unsprezece ori între 1494 
şi 1559, cînd a fost semnat Tratatul de la Cateau-Cambrâsis. În 1492, 
caracterul confruntărilor armate, precum şi situaţia internaţională, se 
schimbau rapid. În timpul războaielor din Burgundia din jurul anului 
1470, infanteria elveţiană comasată în corpuri de lăncieri îşi demonstrase 
abilitatea de a înfrînge cavaleria. Această nouă strategie, împreună cu 
folosirea din ce in ce mai răspîndită a fortificațiilor extinse de apărare 
împotriva artileriei de asediu, a dus la o creştere semnificativă a resurselor 
financiare şi umane ale armatelor, ca să nu mai vorbim de nevoia de strategi 
militari şi mercenari elveţieni. Aceste războaie, la rîndul lor, au influenţat 
sistemul de state european, au pus bazele cuceririlor europene din afara 
continentului şi au ajutat la formarea tipurilor de state centralizate, 

diferenţiate, autonome şi organizate care pînă la urmă au ajuns să 
predomine în Europa, iar mai apoi în întreaga lume. 

În acelaşi timp, expansiunea comerţului european pe rutele Oceanului 
Atlantic, Pacific şi Indian a reprezentat un stimul important pentru 
acumularea de capital, ceea ce a dus la sporirea bogăției statelor 
războinice, bogăţie care putea fi folosită pentru a întări forţele armate. 
Începea să se contureze ceea ce Immanuel Wallerstein numeşte sistemul 
mondial capitalist, cu centrul în Europa. Bineînţeles, nu doar evenimentele 
din marele an 1492 au declanşat toate aceste procese importante. Cu 
toate acestea, rapida schimbare a poziţiei statelor din Peninsula Iberică 
şi traversarea Atlanticului, pentru care anul 1492 a fost crucial, le-a dat 
un impuls puternic. Considerarea anului 1492 ca punct de plecare în 
analiza statelor, economiilor, conflictelor politice şi revoluțiilor ne 
permite o privire de ansamblu asupra unei întregi perioade în care au 
existat premisele unui sistem coerent de state europene. 

Pe o hartă din anul 1492 putem recunoaşte Anglia, Irlanda, Scoţia şi 
Franţa avînd o formă a graniţelor apropiată de cea de astăzi, dar acest 
lucru ar însemna să ignorăm importantele cuceriri ulterioare spre est 
ale Franţei, ca şi zbuciumata formare a statului pe care îl numim acum, 
cu o oarecare exagerare, Regatul Unit al Marii Britanii. În ansamblu, 
harta Europei în 1492 putea fi împărţită în aproximativ 200 de unităţi 
statale, multe dintre ele suprapunîndu-şi teritoriul sau conținînd grupări 
eterogene de guverne semiautonome. 
` Pînă in 1992 în ciuda dezintegrării Uniunii Sovietice, cele 200 de 
teritorii se consolidaseră în aproximativ treizeci şi cinci de state suverane, 
dintre care doar Andorra, Liechtenstein, Luxemburg, Monaco, San 
Marino şi Vaticanul mai semănau cu mini-statele enclavă care fuseseră 
atît de răspîndite cu cinci secole în urmă. Nici chiar recunoaşterea 
tuturor revendicărilor majore de independenţă ale statelor din interiorul 
fostelor graniţe ale Uniunii Sovietice şi Iugoslaviei nu seamănă cu 
fragmentarea politică ce caracteriza Europa în 1492. De fapt, în 1992, 
multe semne par să indice o consolidare mai accentuată a statelor 
europene în entităţi mai mari, incluzînd sau semănînd cu Comunitatea 
Europeană. În timp ce regiunile şi nationalitatile vor dobindi o autonomie 
mai mare faţă de statele de astăzi, suveranitatea tinde spre conglomerate 
de state. Dacă Comunitatea Europeană îşi va crea o forţă armată unică, 
deplasarea suveranităţii va deveni o avalanşă inversă. 

Mai mult, în 1992, întregul sistem de state al lumii pare să sufere 
schimbări profunde: URSS s-a dezintegrat, confruntarea bipolară 

a blocurilor conduse de Uniunea Sovietică şi Statele Unite nu mai 
domină politica mondială, influenţa unor state fără forţe militare mari, 
dar puternice din punct de vedere economic, cum ar fi Japonia sau 
Germania, este în creştere, iar capitalul multinational reprezentat de 
traficul de droguri, arme, produse electronice, publicaţii, petrol sau 
proprietăţi ale unor companii începe să asigure o mare putere şi mobilitate, 
conferind o independenţă parţială unor state ai căror rezidenţi au creat 
şi acumulat acest capital. Pe scurt, 1492 nu este un moment ce anunţă 
tipurile de state europene care au predominat în ultimele secole, ci este 
o bază de la care au pornit schimbări enorme în structura statelor. 

Nu s-au schimbat însă doar statele. Întregul mod de viaţă european 
a luat o altă formă după 1492. Să ne amintim de Europa de la sfîrşitul 
secolului al XV-lea: împreună cu India şi Asia, Europa era deja una 
din cele trei regiuni mari ale lumii în care se practica agricultura 
productivă, ceea ce a dus la apariţia unor aşezări numeroase şi a oraşelor 
mari. În jurul Alpilor şi de-a lungul litoralului Mediteranei, Atlanticului, 
Mării Baltice şi Mării Negre se intretesea o reţea de oraşe intretinind 
legături comerciale foarte strînse, majoritatea avînd regiuni învecinate 
extinse unde se practicau în egală măsură manufactura la scară redusă 
şi agricultura comercială. Restul Europei se împărțea în două tipuri de 
regiuni : cele ale latifundiarilor războinici (unii dintre ei şi clerici), al 
căror venit era asigurat de gospodăriile ţărăneşti, şi alte regiuni în care 
micii fermieri, pescarii şi pădurarii trăiau împreună cu negustorii, 
soldaţii, preoţii şi reprezentanţii autorităţilor. Ungaria este un exemplu 
al primului tip, iar Scandinavia al celui de-al doilea. 

După 1492, acea Europă (din ce în ce mai coerentă, în ciuda 
diferenţelor existente) a cunoscut, sub ochii uimiti ai lumii, o explozie 
nemaiîntîlnită în ceea ce priveşte industrializarea, urbanizarea, proletari- 
zarea şi creşterea populaţiei. Nu imediat şi nu în acelaşi timp, bineînţeles ; 
dacă secolul al XVI-lea a însemnat o urbanizare substanţială şi o creştere 
a populaţiei, secolul al XVII-lea a marcat o atenuare a ambelor tendinţe ; 
după 1750, amîndouă s-au accelerat fără precedent, încetinind din nou 
doar în secolul XX. De fapt, fluctuatia demografică a traversat Eurasia, 
cu o creştere majoră a populaţiei în secolul al XVI-lea şi în prima parte 
a secolului al XVII-lea. A urmat un secol de recesiune demografică, şi 
din nou creştere începînd cu secolul al XVIII-lea, pe fondul insuficientei 
hranei şi al scumpirilor în timpul perioadelor de creştere rapidă (Goldstone 
1991, p. 355). 

Cu toate acestea, creşterea populaţiei a avut efecte foarte diferite în 
Eurasia. În China şi Japonia, statul a reuşit să-i controleze pe proprietarii 

de paminturi şi pe deţinătorii de capital, directionind o parte semnificativă 
a rentelor şi profiturilor lor înspre stat. În Europa nu exista nici un 
imperiu care să-i controleze pe latifundiari sau pe deţinătorii de capital 
la scară continentală ; aici, preţurile în creştere şi ieftinirea forţei de 
muncă au fost atît în beneficiul latifundiarilor, cît şi al deţinătorilor de 
capital, dîndu-le prilejul de a se alia sau chiar de a se uni în multe zone 
ale continentului. Acolo unde pieţele pentru recoltele lor erau în apropiere, 
latifundiarii, marii arendaşi şi numeroşii ţărani proprietari de pămînt au 
devenit vîrful de lance al capitalismului agricol, ducînd la înmulţirea 
lucrătorilor fără pămînt. Negustorii au deschis după aceea drumul spre 
capitalismul industrial. 

Este greu să stabilim o dată precisă a începerii industrializării. În 
schimb, este mai uşor să ne dăm seama cînd a început să aibă loc 
urbanizarea şi creşterea populaţiei. Aceasta se întîmplă deoarece producţia 
industrială a apărut pentru prima dată în gospodării rurale şi ateliere mici 
şi răzlețe, unde oamenii îşi împărțeau adeseori anii - sau chiar zilele — 
între manufactură, comerţ şi agricultură. În general vorbind, ne putem 
totuşi referi la secolele al XVII-lea şi al XVIII-lea ca la perioade de 
creştere masivă a activităţii de manufactură la scară mică, dispersată în 
oraşele şi satele aflate în apropierea unor poli ai capitalului precum 
Liége sau Ziirich. Secolele al XIX-lea şi XX reprezintă implozia: 
capitalul, muncitorii şi fabricile se concentrează din ce în ce mai mult în 
oraşe, în timp ce satele tind să se preocupe exclusiv de agricultură. Mai 
mult, în timpul secolului XX, manufactura a început să se stabilizeze, 
acaparînd o parte a forţei de muncă, în timp ce industriile de servicii - 
conducere, transport, servicii bancare, educaţie, sănătate ş.a. - au 
continuat să se extindă în detrimentul agriculturii, silviculturii şi pescuitului. 

În urma schimbărilor din organizarea producţiei, populaţia Europei s-a 
proletarizat. Proletarizarea constă într-o creştere a dependenţei gospo- 
dăriilor faţă de munca salariată şi/sau scăderea controlului pe care 
acestea îl deţin asupra mijloacelor de producţie. În ciuda imaginii din 
secolul al XIX-lea a „proletarilor” ca muncitori din fabrici murdari de 
funingine, într-o bună parte a acelui secol majoritatea proletarizării din 
Europa a avut loc la sat sau în micile oraşe. Au luat parte la ea lucrătorii 
agricoli ce nu posedau pămînt, ţesătorii cu jumătate de normă şi alti 
muncitori cu ora, cu ziua, cu luna, cu anul sau plătiţi la bucată, precum şi 
latifundiari, negustori, ţărani şi artizani. O estimare speculativă a acestei 
schimbări se poate vedea în Tabelul 2.1 (adaptat din Tilly 1984, p. 36). 
Nu este vorba de cifre precise, ci de aproximări ale dimensiunilor feno- 
menului. Cifrele pentru anul 1990 implică o aproximaţie chiar mai mare 

decît cele pentru anii precedenţi. În mod ironic, formarea regimurilor 
socialiste de stat după 1917 face mai problematică estimarea numărului 
proletarilor, chiar în condiţiile creşterii calităţii statisticilor: membrii 
cooperativelor, de exemplu, pot fi consideraţi proletari ? Cu toate acestea, 
concluzia generală e clară : înainte de 1800 avem de-a face cu o creştere 
rapidă a numărului de proletari din mediul rural; secolul al XIX-lea 
cunoaşte o trecere masivă la proletarizarea urbană, iar după 1900 are loc 
o stabilizare a numărului proletarilor din mediul rural, în timp ce pro- 
letarii din mediul urban s-au înmulţit mult mai rapid decît restul populaţiei. 


Tabelul 2.1. Proletarizarea în Europa între 1500-1990 


Populaţia totală 
Non-proletari 

| Proletari din mediul urban 
Proletari din mediul rural 


Aceste transformări arată în mod clar că personajele conflictului 
politic, acţiunii colective şi revoluțiilor s-au schimbat fundamental între 
1492 şi 1992. Au intrat în scenă mulţi participanţi noi, cum ar fi 
muncitorii din fabrici şi industriaşii capitalişti. Chiar acele categorii ale 
căror denumiri au rămas aceleaşi, cum ar fi preoţii, ţăranii şi latifundiarii 
(sau proprietarii de pământuri) au ajuns să nu mai semene aproape deloc 
cu ceea ce fuseseră odată. În plus, situaţiile sociale cu care se confruntau 
atît conducătorii, cît şi vasalii, aliaţii şi adversarii lor s-au schimbat 
profund ; o lume a salariaţilor urbani implică o politică total diferită de una 
a unei lumi predominant rurale de negustori şi cultivatori. În mijlocul 
unor asemenea schimbări, revoluțiile şi procesele politice care le însoțesc 
nu puteau să rămînă constante. Un alt argument în acest sens este faptul 
că statele, ţintele revoluţiei, au suferit şi ele numeroase transformări. 


De la state farimifate la state consolidate 


Timp de milenii, istoria statelor a decurs din interacţiunea războiului 
şi a diferitelor tipuri de organizaţii care se ocupau cu războiul cu populaţiile 
care suportau costul acestor războaie. Doar în ultimele secole statele au 
devenit atît de puternice încît să influenţeze viaţa de zi cu zi a majorităţii 
cetăţenilor lor. Recenta expansiune a statelor a început cu exacerbarea 

războiului si a costurilor sale de după 1750 prin crearea unor armate 
permanente mari, bine echipate si finantate public, recrutate chiar din 
rîndurile populaţiei. Confruntările masive care au decurs din această 
exacerbare a războiului au dus la transformarea statului într-un instrument 
puternic care putea fi folosit în mai multe scopuri. O dată cu dobindirea 
unei asemenea puteri, mari segmente ale populaţiei au început să privească 
statul ca pe un mod de a-şi îndeplini scopurile (în majoritate non-militare). 
De-a lungul unui secol şi mai bine de confruntări, statele au preluat sarcinile 
infrastructurii economice, educaţiei, ajutorului social şi chiar ale mana- 
gementului economic. Statele de astăzi din Vest, bine conturate, exigente şi 
cuprinzătoare, ne pot da doar o idee foarte vagă a mecanismelor statale slab 
conturate, capricioase, dacă nu chiar letale, de acum cîteva sute de ani. 
Primele state europene nu erau însă simple miniaturi ale celor ce vor 
urma. Perioada de după 1492 a dat naştere unor mari schimbări în 
anatomiile acestora, care au avut loc în special după 1750, cu toate că 
în unele părţi ale Europei ele au început să apară înainte de secolul al 
XVIII-lea, în ciuda faptului că expansiunea statelor a continuat rapid şi 
după 1850. În decursul acestei importante perioade de tranziţie, au 
dispărut practic toate trupele de mercenari care dominaseră scena 
războiului european timp de secole. Forţele militare au început mai 
mult ca oricînd să fie subordonate unor conducători civili, iar separarea 
dintre armată şi poliţie (prima avînd rolul de a se lupta cu alte organizaţii 
armate, iar a doua avînd în grijă populaţia civilă) s-a accentuat puternic. 
Statele şi-au creat administrații teritoriale extinse şi relativ uniforme la 
nivelul comunităţilor şi regiunilor. Administratiile centrale (atît cele 
care deserveau armata cît şi, din ce în ce mai mult, cele orientate spre 
activităţi civile) s-au extins şi s-au regularizat, în timp ce sistemele de 
impozitare şi finanţele publice au căzut în sarcina marilor ministere ale 
statului, iar instituţiile reprezentative (oricît de elitiste) au început să 
joace un rol mai important în confruntările pentru putere la nivel 
naţional atunci cînd a apărut o politică populară menită să influenţeze 
atît acele instituţii reprezentative, cît şi puterea executivă centrală. 
Sub influenţa reorganizării militare, statele europene mari au trecut 
în general de la conducerea indirectă la cea directă. În loc să se bazeze 
pe intermediari în mare parte autonomi, cum ar fi mari latifundiari, 
clerici, consilii orăşeneşti şi comercianţi, care să guverneze în locul lor, 
conducătorii au creat mecanisme statale care ajungeau în interiorul 
comunităţilor, chiar în gospodăriile individuale, prin impozitare, recrutare, 
recensăminte, educaţie publică şi alte forme de control. Instituţiile 
puterii centrale s-au implicat din ce în ce mai mult în promovarea 

prioritară a unei singure versiuni a culturii naţionale cu ajutorul limbii, 
a comunicării, artelor, educaţiei şi convingerilor politice. Ei au circumscris 
resursele — capitalul, forţa de muncă, bunurile, banii, tehnologiile - in 
interiorul graniţelor naţionale, controlîndu-le mişcarea peste frontierele 
definite cu precizie din ce în ce mai mare de geografi, generali şi 
politicieni, stabilind politici naţionale de utilizare a acestor resurse. 
Folosirea lor era coordonată de puterea centrală, statul avînd prioritate 
asupra acestor resurse înaintea oricărei alte solicitări. 

Revoluţia şi, mai apoi, Imperiul Francez au dus la cele mai radicale 
transformări de acest fel, dar majoritatea statelor europene au înaintat în 
aceeaşi direcţie, fie ca o consecinţă a cuceririi şi/sau exemplului francez, 
fie ca ripostă la mărirea drastică a numărului armatelor terestre şi marine, 
prile juită de războaiele cu Franţa. În decursul acestui proces, statele au 
creat definiţii ale cetăţeniei mai largi, mai active şi mai puţin discri- 
minatorii : obligaţii reciproce ale locuitorilor şi ale instituţiilor statului 
bazate doar pe dreptul de rezidenţă autorizată. Şi în Rusia dominată de 
nobili, în Elveţia farimitata şi înclinată spre dispute, şi in Marea Britanie, 
cu inegalităţi de clasă, dar în parte democratită, conducătorii şi-au 
consolidat puterea statală cu preţul unor îndelungi negocieri cu populaţia. 

Consecințele practice ale acestor schimbări au fost extrem de diferite de 
la o regiune şi de la o eră la alta. După 1492, oraşele-state, imperiile, 
federatiile, republicile, regatele centralizate, monarhiile electorale etc. au 
cunoscut perioade prospere. Toate erau mai mult sau mai putin divizate : fie 
constau dintr-o singură unitate de dimensiuni reduse, aşa cum se întîmpla 
în cazul unui episcopat format dintr-un oraş şi hinderlandul său, fie 
înglobau mai multe unităţi distincte, fiecare bucurîndu-se de o considerabilă 
autonomie şi individualitate. Diferenţele cele mai consistente erau date de 
concentrările relative de capital şi de mijloacele coercitive din cadrul 
fiecărui stat. Unde apăreau mari concentrări de capital - în special în 
zona urbană ce pornea din Italia de nord, spre Alpi şi Ţările de Jos -, 
negustorii şi bancherii au jucat un rol de frunte în formarea şi transformarea 
statelor. În aceste regiuni, deţinătorii de capital facilitau finanţarea 
activităţilor statului, în special a războiului, dar ridicau bariere rezistente 
împotriva formării marilor armate permanente, a structurilor administrative 
durabile sau a administraţiei centrale puternice. Prin urmare, în oraşe-state 
şi federaţii influente, dar destul de restrînse, precum Genova, Dubrovnik, 
Elveţia şi Republica Olandeză, predominau aşezările de tip urban. Ele 
urmau o cale bazată in special pe capital. 

În zonele din Europa unde se practica agricultura de subzistență si 
creşterea animalelor, capitalul a rămas pentru mult timp redus şi dispersat, 

magnații sufocau oraşele şi comerţul, cuceririle şi politicile dinastice 
desemnau conducătorii, iar singura modalitate prin care aceşti conducători 
îşi puteau întări statul era să acapareze sau să coopteze armatele particulare 
ale marilor latifundiari. În acele regiuni, dacă efortul de a crea o forţă 
armată numeroasă, centralizată, era încununat de succes, el aducea cu 
sine convietuirea paradoxală a unei nobilimi numeroase şi privilegiate 
cu structurile birocratice solide ale statului. Rusia, Ungaria, Polonia, 
Portugalia şi Castilia ilustrează diferite versiuni ale acestei direcţii 
bazate în special pe guvernarea prin forță. 

La mijloc se aflau acele regiuni în care se regăseau într-o anumită 
măsură şi capital concentrat şi forte armate sub conducerea unor latifundiari 
autonomi, regiuni cărora istoricii Evului Mediu le-au aplicat atributul de 
„feudale”, iar cei ai secolelor al XVII-lea şi al XVIII-lea pe cel de 
„absolutiste”. Aici, reţelele de oraşe comerciale se încrucişau cu mari zone 
agricole ce produceau un surplus de produse (incluzîndu-le pe cele pro- 
venite din manufactura autohtonă) pentru piaţa urbană. Într-un asemenea 
cadru, conducătorii îşi puteau mări puterea atitind burghezia împotriva 
nobilimii, pentru a le putea apoi uni în serviciul coroanei. De vreme ce 
războiul a devenit extrem de costisitor după 1700, capacitatea unor astfel 
de state de a recruta, echipa şi finanța mari armate permanente din resursele 
şi forţele umane ale propriilor populaţii a sporit considerabil, spre deosebire 
de vecinii lor ce se bazau în special pe capital sau pe guvernarea prin forţă. 
Ele au devenit în cele din urmă statele dominante din Europa din punct 
de vedere militar şi diplomatic. Anglia, Franţa şi Prusia sunt exemplele 
cele mai elocvente ale acestei direcţii a guvernării prin forță şi capital. 

Organizarea războiului marca diferenţe fundamentale în caracterul 
statelor şi, în consecinţă, al revoluțiilor. După experimentele armatelor 
naţionale în secolul al XVII-lea, în special în Suedia şi Rusia, secolul al 
XVIII-lea a însemnat declinul definitiv al armatelor de mercenari. Ele 
au fost înlocuite de mari armate terestre şi maritime permanente, 
recrutate uneori cu forţa din rîndul populațiilor nationale şi finanţate în 
principal prin taxe aplicate aceleiaşi populaţii ; în Franţa anului 1793, acea 
levée en masse (chemarea sub arme a tuturor bărbaţilor valizi pentru 
apărarea ţării) a reprezentat un moment major în această direcţie. Cu 
excepţia cazurilor în care invazia ere iminentă, oamenii de rînd se 
opuneau cu înverşunare detaşamentelor de recrutare cu forţa. Cu toate 
acestea, reprezentanţii statului le-au înfrînt rezistenţa. O dată ce Franţa, 
Prusia şi alte cîteva puteri şi-au format armate terestre şi maritime în acest 
fel, cererea de mercenari a scăzut drastic în mai toată Europa. Orice stat 
cu o armată permanentă avea şanse să devină o mare putere. 

Formarea în acest mod a unor forţe militare atît de mari a avut 
o serie de consecinţe nedorite, dar pînă la urmă fundamentale: i-a 
implicat pe conducători în confruntări şi negocieri extinse cu supuşii 
lor ; a dus la extinderea definiţiilor cetăţeniei ; a dat întîietate ideilor şi 
practicilor suveranităţii populare şi a generat acceptarea unor revendicări 
ale supusilor, cum ar fi dreptul de petiție şi de asociere. Alte urmări au 
fost consolidarea unor anumite instituţii reprezentative, înflorirea birocra- 
tiei, trecerea dinspre guvernare indirectă spre guvernare directă, precum 
şi extinderea controlului statului asupra circulaţiei forţei de muncă, 
capitalului, bunurilor şi banilor în interiorul şi peste graniţele din ce în 
ce mai bine definite. De asemenea, au crescut obligaţiile statului către 
veterani şi familiile lor, care au devenit o forţă politică colectivă ; în 
fine, experienţa era transmisă prin însuşi serviciul militar. În Marea 
Britanie, de exemplu, anii de război dintre 1792 şi 1815 au dus nu doar 
la creşteri masive ale forţelor armate şi ale impozitării, la centralizarea 
şi consolidarea statului naţional şi la înmulţirea atribuţiilor şi puterilor 
parlamentului, ci au determinat şi o mare deplasare a acţiunii populare 
colective înspre formele de asociere, problemele naţionale şi revendicările 
adresate parlamentului (Tilly 1982, 1991a, 1991b). 

Aceste numeroase şi variate schimbări se împart în trei categorii ce se 
suprapun parţial : (1) circumscriere, (2) control şi (3) obligaţii. Statele au 
circumscris capitalul, forţa de muncă, bunurile, tehnologia şi banii în 
interiorul teritoriilor lor - oprindu-le mişcarea peste graniţă şi păstrîndu-le 
în interior pentru folosul statului şi (uneori) al cetăţenilor. Toate statele îşi 
exercită întîietatea în interiorul unor teritorii relativ bine definite ; acesta 
este unul dintre factorii care ne spun că este vorba de state, şi nu de 
familii, bande, biserici, companii sau altceva. Cu toate acestea, există 
mari diferenţe în ceea ce priveşte gradul de legătură şi asemănare dintre 
aceste teritorii şi controlul pe care statele îl exercită în interiorul graniţelor. 
În Europa secolului al XVIII-lea, statele mari deţineau un control lax în 
interiorul unor teritorii imprecis definite şi enclavizate. Mai mult, 
influenţa lor nu ajungea în inima teritoriilor delimitate de aceste graniţe 
sau ajungea prin intermediari în mare parte independenţi. Muncitorii, 
comercianții, bunurile şi banii care circulau aveau de înfruntat multi 
bandiți şi multe vămi, dar altfel se mişcau cu uşurinţă si fără ca statul 
să îi monitorizeze în interiorul sau în afara frontierelor. 

În plus, foarte puţine state aveau sisteme eficiente de înregistrare 
a proprietăţilor sau a persoanelor ; ca dovadă raritatea evaluărilor impozitului 
naţional şi surpriza pricinuită de rezultatele recensămintelor din secolul 
al XIX-lea. Chiar serviciul militar obligatoriu, acolo unde era întîlnit în 

secolul al XVIII-lea, se baza doar pe cunoaşterea strict locală a bărbaţilor 
apti pentru încorporare, fiind astfel vulnerabil în fata înşelătoriilor. Cu 
toate acestea, după crearea armatelor naţionale permanente şi a infra- 
structurii respective, statele europene au început procesul de circumscriere 
într-un mod foarte strict. Au stabilit graniţe, le-au negociat cu vecinii 
lor, le-au păzit, au inspectat bunurile şi persoanele care le traversau, au 
emis sau refuzat paşapoarte şi vize pentru populaţia de ambele părţi ale 
lor şi au pretins că ele sunt naturale, corecte sau chiar predestinate. 

În interiorul acestor frontiere, statele au început să exercite un 
control mult mai strict asupra populațiilor, resurselor şi activităţilor - 
impozitare, înrolare, recrutare forţată, stabilirea de reguli, instaurarea 
forţei politienesti, constituirea unor sisteme de supraveghere. O dată cu 
apariţia marilor armate naţionale şi, implicit, a creşterii bugetelor, 
aproape toate statele şi-au stabilit sisteme de control mai directe şi mai 
cuprinzătoare. Controlul centralizat se referea, bineînţeles, la proprietate, 
producţie şi activitate politică; conducătorii nu s-au mai bazat pe 
magnați autonomi şi s-au îndreptat spre o guvernare directă, spre crearea 
unor administrații ce se extindeau direct de la puterea centrală spre 
comunităţile şi gospodăriile individuale. Implicit aceasta includea şi 
controlul cultural, desemnarea sau crearea unei tradiţii lingvistice, 
istorice, artistice şi practice unice care să aibă întîietate asupra tuturor 
celorlalte prezente pe teritoriul naţional. Statele au început să creeze 
sisteme de educaţie naţională, să impună limbi naţionale normate, să 
organizeze expoziţii şi muzee, să instituie subvenţii artistice şi alte 
modalităţi de a-şi afişa producţia sau moştenirea culturală. Au urmat 
construirea reţelelor de comunicaţii, inventarea drapelelor, stemelor, 
imnurilor, sărbătorilor, obiceiurilor şi tradiţiilor naţionale. 

În consecinţă, populaţiile naţionale au devenit în cele din urmă mai 
puţin poliglote, cu toate că foarte puţine au ajuns vreodată să se apropie 
de omogenitatea statului-natiune ideal ; acest efect de omogenizare s-a 
extins pînă la probleme cruciale ca regimul demografic (Watkins 1990 ; 
Winter 1986). Burghezia şi intelectualii au participat de regulă la acest 
efort, care în fazele iniţiale nega adesea exclusivismul şi egocentrismul 
aristocrației, uneori chiar al coroanei ; de fapt, pînă în secolul al XIX-lea, 
aristocrații şi regii vorbeau deseori o altă limbă decît cea a popoarelor 
pe care le guvernau. Odată început, procesul s-a perpetuat, de vreme ce 
avantajele vorbirii unei limbi naţionale şi adoptării unui mod de a fi 
naţional deveneau din ce în ce mai evidente pentru membrii minorităţilor 
naţionale, a căror alternativă era doar să-şi continue viaţa în interiorul 
unor comunităţi din ce în ce mai mici şi mai stigmatizate. 

Pe parcursul acestui proces, obligaţii fără precedent au început să 
lege statele de cetăţeni şi în special cetăţenii de state ; ca un rezultat al 
coercitiei, confruntărilor şi negocierilor legate de finanţarea războiului, 
locuitorii unui teritoriu naţional s-au văzut constrînşi din ce în ce mai 
mult să cedeze statului forţă de muncă, bunuri, bani şi loialitate, dar au 
dobindit dreptul de a aduce amendamente, de a-şi exprima nemulţumirile 
şi de a primi compensaţii. Acest proces a extins cîmpul politicii populare 
şi a oferit grupurilor de interes posibilitatea de a solicita servicii şi 
protecţie din partea statului sub forma infrastructurii economice, forţei 
politienesti, tribunalelor, educaţiei, ajutorului social etc. O dată cu 
răspîndirea acestor obligaţii reciproce, europenii au creat un tip de 
cetăţenie care se referea la majoritatea populaţiei, în loc să cuprindă doar 
grupul restrîns al claselor conducătoare. Cetăţenia a început să capete 
sensul pe care europenii i-l dau astăzi : un număr de drepturi şi obligaţii 
ale statului care se aplică în mod mai mult sau mai puţin identic marii 
mase de oameni născuţi sau „naturalizaţi” în interiorul unui teritoriu. 

Cu toate că multe alte tipuri de state, mai mult sau mai puţin 
farimitate, au cunoscut o perioadă de înflorire în diferite perioade 
dinainte de 1800, din secolul al XVIII-lea încolo a început să predomine 
o varietate aparte de stat. Acest tip de stat ar putea fi numit „statul 
consolidat” : de dimensiuni mari, diferențiat, guvernind direct teritorii 
eterogene, încercînd să le impună cetăţenilor săi un sistem fiscal, 
monetar, juridic, legislativ, militar şi cultural unitar. Apariţia statului 
consolidat a fost un eveniment istoric extraordinar ; el a făcut ca aproape 
toate celelalte state să pară, prin comparaţie insignifiante. Imperiile 
chineze mai mult sau mai puţin centralizate au fost cele mai însemnate 
predecesoare ale statului european consolidat; nici chiar puternicul, 
dar farimitatul stat japonez nu se putea compara cu statele europene in 
acele vremuri. 

Multi specialişti au numit acest nou tip de stat ,,stat-natiune”. Pînă 
cînd mi-am dat seama cît de multe probleme provoca această denumire, 
l-am denumit şi eu stat „naţional”. Termenul ,,natiune-stat” e inselator ; 
el exprimă un program, nu o realitate. Denumirea de stat naţional duce 
şi ea la confuzii aproape la fel de mari. Cu toate că multe state 
consolidate pretindeau că includ între graniţele lor populaţii omogene 
care erau urmaşi ai unui singur popor, foarte puţine îndeplineau de fapt 
această cerinţă : probabil doar Suedia şi Norvegia după separarea lor 
din 1905 (dacă nu ţinem seamă de poporul lapon), Finlanda după 
procesul de finicizare din anii '20 şi '30 (din nou, neţinînd seama de 
poporul lapon), Danemarca după prăbuşirea imperiului său, Irlanda şi 

Olanda dacă nu ţinem cont de ruptura dintre catolici şi protestanți, 
Ungaria după maghiarizarea din 1866 şi mai tîrziu şi micşorarea ei după 
primul război mondial şi cam atît (Ostergard 1992). În mod cert Belgia, 
Elveţia, Marea Britanie, Spania, Franţa şi Prusia nu au avut niciodată 
populaţii omogene din punct de vedere cultural. Totuşi, această pretenţie 
ne arată două fapte cruciale : în primul rînd, un efort fără precedent din 
partea conducătorilor de a impune o limbă, un sistem educaţional, 
anumite practici culturale şi credinţe uniforme ; în al doilea rînd, o nouă 
legitimare a principiului că dacă ar fi existat o populaţie coerentă, 
coezivă şi omogenă, atunci aceasta ar fi avut dreptul la o poziţie politică 
distinctă, chiar la un stat propriu. Acestea au devenit două dintre 
principiile vitale ale naţionalismului. 


Schimbări în natura confruntărilor 


Transformările de lungă durată ale statelor, economiilor şi culturilor 
europene au afectat profund caracterul confruntărilor şi, în consecinţă, 
şi pe cel al revoluţiei. Să ne gîndim la diferitele tipuri de revendicări 
populare : adresarea unor cereri, ameninţări, rugăminţi, atacuri şi alte 
moduri de a atrage atenţia autorităţilor sau de a determina luarea unei 
anumite poziţii. Ne putem concentra asupra formelor de revendicare agresive 
(în sensul că ameninţă interesele unei alte părţi), colective (indivizii îşi 
reunesc cererile) şi făcute de sau venind din partea unor oameni relativ 
lipsiți de putere politică. În ce condiţii fac oamenii de rînd asemenea 
revendicări ? Lucrările recente asupra acestei chestiuni ne fac să ne 
îndepărtăm de teoria predominantă în trecut asupra „comportamentului 
colectiv” ca un domeniu separat, în mare parte non-politic, produs de 
disoluția mijloacelor convenţionale de control social şi caracterizat de 
acţiuni care nu se încadrează de obicei în domeniul rationalului (vezi, 
de exemplu, Aya 1990; McPhail 1991; Rule 1989). Cu toate că 
fenomenul revendicărilor este unul controversat în momentul de faţă, în 
general analizele recente îl tratează ca pe un proces în special politic 
bazat pe interese articulate şi populaţii relativ organizate. | 

Din aceasta putem deduce că oamenii de rînd fac revendicări colective 
atunci cînd au interese comune, sunt organizaţi, deţin anumite resurse 
şi se simt protejaţi într-un fel sau altul împotriva represiunii şi în 
condiţiile în care percep o ameninţare la adresa intereselor lor comune 

sau o posibilitate de a-şi îmbunătăţi condiţia. Cei mai mulţi analişti sunt 
de acord că revendicările devin mult mai probabile şi mai presante 
atunci cînd grupul în chestiune are o identitate socială clar consolidată 
de o organizare internă, iar acestei identități îi sunt asociate drepturi şi 
privilegii bine stabilite, iar plîngerile oamenilor vizează nişte duşmani 
sau rivali bine definiti. Revendicările susţinute (departe de a fi caracteristice 
indivizilor dezorganizati sau a grupurilor răzlețe) pot fi întîlnite doar in 
prezenţa unei organizări sociale relativ compacte. Mai mult, revendicările 
implică întotdeauna nu doar acţiunea unui grup, ci interacţiunea acestuia. 
În cel mai rău caz, revendicările îi leagă pe rebeli de obiectul cererilor 
lor. În majoritatea cazurilor însă, ele constituie doar o parte a procesului 
continuu de cerere şi ofertă dintre participanţi. Astfel, relatările care 
pretind să explice „protestul” referindu-se doar la condiţia protestatarilor 
privesc întotdeauna problema dintr-un singur punct de vedere. Asemenea 
relatări provin de obicei din partea autorităţilor sau simpatizantilor lor. 

Pentru a putea fi mai clari, trebuie să privim problema dintr-o 
perspectivă istorică. În cazul Europei de după 1492, perspectiva istorică 
implică în primul rînd referirea la marile transformări sociale ce au avut 
loc pe continent şi care au reprezentat contextul multiplelor forme de 
exprimare a revendicărilor. În al doilea rînd, trebuie să examinăm 
istoria individuală a acestor forme prin studiul tuturor acţiunilor colective. 
Un număr de schimbări structurale au afectat caracterul şi frecvenţa 
revendicărilor : urbanizarea care s-a accelerat după 1800, trecerea de la 
capitalismul mercantil la cel industrial, proletarizarea accentuată a forţei 
de muncă urbane şi rurale, creşterea masivă a populaţiei, emigrația în 
masă, dominaţia din ce în ce mai accentuată a statelor mari, lacome şi 
organizate. Aceste procese au creat contextul în care au avut loc schimbările 
la nivelul modalitatilor de exprimare a revendicărilor colective. 

Dintre aceste schimbări, o perspectivă istorică asupra revendicărilor 
de după 1492 trebuie să pună accentul pe procesele predominante din 
Europa: transformarea statelor şi dezvoltarea capitalismului. Ambele 
au stimulat apariţia revendicărilor pentru că fiecare implica un conflict 
fundamental. În primul rînd, statele se dezvoltau prin folosirea resur- 
selor - oameni, bani şi bunuri - provenite de la populaţiile lor; în 
măsura în care statele reuşeau acest lucru, alţii care ar fi avut drepturi 
asupra acestor resurse ieşeau în pierdere. Chiar dacă o mare parte a 
forţelor armate era constituită din mercenari străini, atunci cînd un stat 
înrola echivalentul a 5% sau 6% din întreaga populaţie (bărbaţi, femei şi 
copii), cum a fost cazul în Anglia în jurul anului 1700, absenţa tinerilor 
era resimţită în familii, ferme şi magazine. 

În al doilea rînd, statele consolidate erau în competiţie cu alte 
guverne din interiorul şi exteriorul teritoriului lor pentru a obţine 
deopotrivă supunere şi susţinere materială din partea aceloraşi populaţii. 
Nobilii care aveau mulţi vasali i-au pierdut în cele din urmă pe măsură ce 
statele îngrădeau autonomia aristocrației. În fine, anumite grupări din 
interiorul graniţelor statelor erau în competiţie pentru a obţine resurse, 
facilităţi şi beneficii care erau deja controlate de stat. Din momentul în 
care a devenit clar că statul nu avea să dea curs cererilor lor, nobilii, 
ţăranii şi clericii au început să se acţioneze reciproc în justiţie. Toate 
aceste trei tipuri de conflict au generat revendicări: împotrivirea la 
impozitare şi recrutarea cu forţa, dispute între regi şi marea nobilime, 
pretenţii ca statul să ofere recompense sau să instituie pedepse. 

În mod similar, dezvoltarea capitalismului a implicat trei conflicte 
fundamentale : (1) între capital şi forţa de muncă ; (2) între deţinătorii 
de capital şi alţii care deţineau drepturi asupra pămînturilor, forţei de 
muncă şi a altor mijloace de producţie şi (3) între rivalii de pe aceeaşi 
piaţă de bunuri, de forţă de muncă sau chiar de capital. Şi aceste tipuri 
de conflict au generat revendicări : greve şi revolte muncitoreşti, lupte 
împotriva imprejmuirii pământurilor, încercări de a menţine monopolul 
asupra unor meserii prin reprimarea violentă a nou-venitilor. Uneori 
conflictele orientate împotriva statului şi cele îndreptate. împotriva 
capitalului coincideau, ca în cazurile în care muncitorii se răsculau 
împotriva unor state dominate de deţinătorii de capital. 

Conjuncţia dintre procesul de transformare a statelor şi procesul 
capitalist a reuşit totuşi să afecteze semnificativ momentul, caracterul, 
bazele sociale şi rezultatele revendicărilor colective. De exemplu, răscoalele 
ţărăneşti de mari proporţii au avut loc în state mari, slab capitalizate şi 
cu o însemnată capacitate coercitivă, în timp ce lupta pentru putere şi 
privilegii a breslelor a survenit mai ales în teritorii în care exista un 
intens capitalism comercial şi în state puternic capitalizate. În 1493, 
ţăranii din Alsacia pe care nobilii voiau să-i transforme în şerbi au 
arborat un steag care reprezenta o opincă (Bundschuh), declarînd începutul 
unei răscoale (cunoscută sub numele de complotul „Uniunii opincii”) 
împotriva stăpînitorilor în numele justiţiei divine (Blickle 1981, XIII). 
În regiunile agrare stăpînite despotic, răscoala „Uniunii opincii” a fost 
caracteristică pentru acel timp, după cum ne arată şi Războiul țărănesc 
german, treizeci de ani mai tîrziu. Cu toate acestea, în secolul al XVII-lea 
vremea acelor răscoale ţărăneşti egalitariste şi profund religioase trecuse 
în majoritatea Europei. 


50 REVOLUTIILE EUROPENE (1492-1992) 


Formele conflictului şi ale răscoalei s-au schimbat dramatic de-a 
lungul secolelor. După naţionalizarea economiei şi a formelor de guvernare, 
întreaga Europă a trecut într-o măsură sau alta de la revendicări locale 
la cele naţionale, înlocuind cererile către nobili sau mediate de aceştia 
cu cele adresate în mod direct conducătorilor regionali sau naţionali. 
Mai mult, revendicările făcute în numele unor grupuri compacte s-au 
transformat în cereri făcute în numele unor întregi categorii ale populaţiei. 
Aceste tranziţii nu s-au finalizat niciodată, bineînţeles, dar au constituit 
o schimbare categorică în natura şi obiectul revendicărilor colective. 
Astfel, muncitorii au început să nu se mai ridice împotriva unor patroni, 
ci împotriva proprietarilor unei întregi industrii sau împotriva statului. 
Cu toate acestea, căile spre naţionalizare au variat în funcţie de trans- 
formările contrastante dintre capital şi puterea coercitivă. 

Schimbările istorice din repertoriul acţiunilor colective au cristalizat 
efectele capitalului şi coercitiei. În interiorul oricărei populaţii unitare, 
oamenii dispun de un număr limitat de modalităţi consacrate de protest, 
aceste forme de acţiune fiind conturate în decursul confruntărilor din 
trecut. Muncitorii din secolul al XVIII-lea puteau să scrie petiţii, 
să organizeze ceremonii ale ruşinii şi întîlniri la nivelul comunităţii, să 
facă galerie candidaţilor pentru parlament (fără să-i poată însă vota) şi 
încă alte cîteva acţiuni revendicative. Ei nu aveau la dispoziţie greva 
organizată, sindicatele muncitoreşti, posibilitatea de a solicita sprijinul 
unui partid politic şi alte acţiuni care au caracterizat revendicările 
succesorilor lor din secolul al XIX-lea. Fiecare dintre acţiunile standard 
lega anumite grupuri de muncitori de alte persoane : patroni, muncitori 
din aceeaşi echipă, nobilimea locală şi aşa mai departe. Împreună, 
aceste modalităţi de a înainta revendicări către alţi factori de decizie, 
precum şi răspunsul acestora, au dus la constituirea repertoriului de 
acţiuni colective ale muncitorilor. Tipurile de acţiune predominante 
variau în funcţie de grupare, regiune şi perioadă. 

Metodele existente impuneau constrîngeri asupra modalităţilor de 
revendicare ale muncitorilor şi ale altor posibili solicitanti, facilitind 
acţiunea în cazul anumitor cereri şi făcînd-o aproape imposibilă în 
altele : muncitorii din secolul al XVIII-lea aveau mijloace foarte eficiente 
de a sancţiona un spărgător de grevă, dar nu deţineau aproape nici 
o modalitate de a influenţa un Membru al Parlamentului care le era potrivnic. 
Doar confruntările aduceau elemente noi, pe măsură ce răsculații sau 
conducătorii făceau inovaţii - de obicei prin folosirea unor variante 
minore ale formelor de acţiune consacrate - şi reuşeau să le impună 
adversarilor lor. Confruntările aveau şi rolul de a elimina anumite 

metode, atunci cînd reprimarea sau eşecul indicau că o anumită forma 
de protest este ineficace sau prea costisitoare. O manifestare populară, 
caracteristică Angliei şi Franţei, care a înregistrat şi succese, dar şi 
eşecuri de-a lungul istoriei ei este „Tămbălăul” (Le Goff şi Schmitt 
1981 ; Thompson 1972). În variantele din timpul Vechiului Regim ale 
acestor evenimente, tinerii dintr-o anumită regiune se adunau pentru a 
bate în tingiri, a striga înjurături, a cînta cîntece fără perdea şi a face, 
de fapt, un zgomot de nedescris în faţa locuinţelor celor care îşi băteau 
nevestele, comiteau adulter, erau incornorati, se căsătoriseră cu o femeie 
mult mai tînără sau a celor care nesocotiseră într-un fel sau altul codul 
marital din acea zonă. La începutul secolului al XIX-lea, inovatorii au 
extins domeniul aceastei vechi forme de ridiculizare agresivă şi spre 
scena politică, încetînd să se mai limiteze doar la problemele locale. 
Faza politică a fost însă de scurtă durată, pentru că această formă de 
protest colectiv avea să dispară în curînd. 

În mod similar, grevele din interiorul unei singure firme au înlocuit 
vechile adunări, în decursul cărora numeroşi meseriaşi se adunau la 
marginea oraşului, deliberau, se întorceau în oraş trecînd pe la fiecare atelier 
şi chemînd muncitorii, se îndreptau apoi din nou spre marginea oraşului, 
îşi formulau revendicările şi trimiteau o delegaţie pentru a le prezenta 
mai-marilor breslei lor. În majoritatea Europei, muncitorii şi-au dat 
seama că le era din ce în ce mai greu să ţină piept patronilor într-o 
vreme în care marile ateliere şi proletarizarea luau locul vechilor sisteme 
de mici artizanate, care au început să se închidă unele după altele. În cele 
din urmă, europenii au ajuns să considere normale grevele din interiorul 
unei singure firme şi excepţionale pe cele de la nivelul unei întregi bresle. 

Sidney Tarrow şi Sarah Soule ne atrag atenţia asupra unei noi şi 
neobişnuite caracteristici a formelor de protest din secolul al XIX-lea : 
ele erau flexibile (Tarrow şi Soule 1991). Formele de protest din secolul 
al XVIII-lea erau foarte potrivite situaţiilor particulare cum ar fi lupta 
împotriva împrejmuirii terenurilor comune (cazuri în care deseori se 
rupeau gardurile şi se lucra pămîntul laolaltă) sau umilirea publică 
a unui muncitor care accepta să lucreze pentru un salariu mai mic decît 
cel obişnuit (în această situaţie muncitorul era expus insultelor şi 
diverselor proiectile în timp ce era transportat prin oraş pe un măgar 
sau pe o bîrnă). Dar aceste forme nu puteau fi transferate cu uşurinţă de 
la un tip de situaţie la altul. Formele de protest ale secolului al XIX-lea 
puteau fi însă transferate de la un caz la altul şi de la un grup sau de la 
un loc la altul, devenind astfel aceleaşi la scară naţională. intilnirea 

publică, demonstraţia şi marşul de protest, de exemplu, serveau unei 
palete largi de interese ; de fapt, adversarii au început să folosească din 
ce în ce mai mult aceleaşi forme de revendicare în speranţa de a-şi 
depăşi oponenții. 

Dezvoltarea capitalismului şi transformarea statelor s-au combinat 
pentru a duce la schimbarea repertoriilor predominante ale formelor de 
protest, a naturii revendicărilor, a obiectului acestora, precum şi a celor 
care le avansau. Într-un stat cu o economie relativ capitalistă şi cu instituţii 
naţionale puternice, mişcările sociale naţionale s-au format în secolul 
al XIX-lea. O mişcare socială naţională reprezintă emiterea unor cereri 
publice explicite, susţinute în numele unui întreg segment dezavantajat al 
populaţiei : toate femeile, toţi bretonii, muncitorii, flamanzii şi aşa mai 
departe. Există în acest caz o puternică asemănare cu o campanie 
electorală. Cele mai importante diferente tin de faptul că o mişcare socială 
naţională poate dura mult mai mult decît o campanie electorală şi că 
partidele politice consacrate nu se alătură decît rareori acestor revendicări ; 
de cele mai multe ori ele sunt ţinta acestor revendicări. Cu toate că 
evenimente similare au avut loc ocazional şi înainte de 1800 în momente 
de fragmentare a suveranităţii (cum au fost revoluțiile din Anglia si 
Franţa), mişcările sociale naţionale au devenit modalităţi standard de 
revendicare în Europa de Vest doar după războaiele napoleoniene. 

Mişcarea socială naţională a evoluat din alte forme mai vechi de 
contestare a autorităţii politice. Cînd statele făceau presiuni asupra 
populațiilor lor pentru a obţine contribuţii mai mari la eforturile de 
război (sub formă de impozite, recruți şi bunuri), politicienii au descoperit 
că puteau transforma ideea conservatoare a drepturilor populare într-o 
doctrină progresistă a suveranităţii populare. Din această cauză, revoluțiile 
din Franţa şi America, precum şi războaiele napoleoniene au dat un 
impuls puternic acestei noi forme de revendicare. În ciuda schimbărilor 
semnificative pe care le-au suferit cadrul şi metodele, această inovaţie 
a rezistat pînă în zilele noastre. În Franţa chiar autorităţile guvernamentale 
au participat la institutionalizarea practicilor mişcării sociale ; in timp 
ce poliţia şi trupele armate se luptau cu demonstrantii de stradă, dînd 
astfel naştere unor noi tactici de reprimare, legislativul elabora legi la 
adăpostul cărora poliţia, trupele şi tribunalele puteau colabora pentru a 
limita demonstrațiile stradale. Dar tocmai prin acţiunile lor de a reprima, 
negocia, limita şi legifera, autorităţile au contribuit la consolidarea 
acestor tipuri de protest. În plus, eforturile de a le controla au afectat 
chiar şi organizarea statului. Crearea forţelor politienesti nationale, de 
exemplu, a dus la creşterea eficienţei controlului mulțimilor şi a spionajului 

politic, dar a şi instaurat o structură birocratică şi o serie de obligaţii 
către populaţie care nu puteau fi uşor trecute cu vederea. 

În secolele al XIX-lea şi XX, mişcarea socială naţională se concentrează 
asupra interacțiunii dintre presupusii purtători de cuvînt ai oamenilor 
dezavantajati şi reprezentanţii puterii. Metodele sale caracteristice sunt 
marsurile, mitingurile, demonstrațiile, petitiile şi distribuirea de materiale 
scrise - toate semănînd cu cele folosite în cazul campaniilor electorale. 
De cele mai multe ori, această muncă e îndeplinită de către organizaţii 
ale mişcării sociale, asociaţii formate care au un anume interes şi un 
program bine definit (cu toate că acesta se poate schimba uneori). Acest 
fapt a indus de multe ori în eroare analiştii, care au ajuns să privească 
aceste organizaţii ca şi cum ele ar constitui mişcarea în sine. O atare 
situaţie este facilitată de faptul că membrii organizaţiilor sociale au tot 
interesul de a se prezenta ca purtători de cuvînt ai unor segmente mari, 
bine stabilite, durabile şi organizate ale unei populaţii dezavantajate. 
Organizațiile mişcării sociale supraviețuiesc deseori mişcărilor ; multe 
dintre acestea se concentrează în principal asupra afirmării unor identități, 
menţinerii unei anume organizări şi exercitării de presiuni politice. 

Mişcările sociale naţionale apar de obicei prin coalizarea unor 
organizaţii şi reţele de activişti, formindu-se ulterior noi organizaţii şi 
pseudo-organizatii în urma eforturilor de a mobiliza oamenii să facă 
revendicări. Din punct de vedere istoric, modalităţile de protest specifice 
mişcărilor sociale au fost foarte rare. Dacă examinăm situaţiile revoluţionare 
care au apărut în Europa înainte de 1800, vom intilni revendicări 
populare susţinute doar în timpul unor diviziuni profunde şi de lungă 
durată ca Războiul țărănesc german din 1524-1526. În ultimii 150 de 
ani, în schimb, ele au devenit modele standard pentru cei care se 
consideră nedreptatiti şi care vor să-şi facă publice doleantele. În 
anumite limite, ele au fost încununate de succes. Ele au dus la extinderea 
dreptului de vot, la înmulţirea beneficiilor oferite de serviciile sociale şi 
la apariţia unor personaje noi pe scena politică în majoritatea statelor 
europene de-a lungul timpului. 

Exprimarea revendicărilor traversează un spectru ce se întinde de la 
simple insinuări la revoluţii sociale, de la formele tacite de opoziţie din 
Italia fascistă la răsturnarea puterii ruse din Finlanda de după primul 
război mondial. În lunga perioadă dintre 1492 şi 1992, cele mai mari 
transformări din Europa în această direcţie au fost naţionalizarea acelor 
diviziuni ce jucaseră roluri importante în conflictele majore, înmulţirea 
revendicărilor adresate în mod direct puterii de stat, proliferarea bazelor 
asociative ale acţiunii colective şi evidenţierea din ce în ce mai puternică 

a diferenţelor de clasă inerente capitalismului în cadrul acţiunilor 
colective. Toate aceste schimbări au fost rezultatul direct al apariţiei 
statelor consolidate şi al expansiunii capitalismului. 


Tipuri de situaţii revoluționare 


Aceleaşi schimbări cuprinzătoare au afectat şi caracterul revoluțiilor. 
Acestea aveau loc în mod frecvent în Europa secolului al XVI-lea şi 
încă mai au loc în secolul XX, dar între timp natura lor s-a schimbat în 
mod drastic. Într-o reprezentare bidimensională, am putea defini tipurile 
distincte de situaţii revoluţionare în funcţie de natura coalitiilor revoluţionare 
implicate. Tipurile derivă din intersectarea celor două dimensiuni: 
(1) ceea ce a stat la baza formării grupurilor : revendicări teritoriale sau 
un anume interes ; (2) caracterul relaţiilor dintre membri : acestea pot 
fi directe sau indirecte. Ilustratia 2.1 rezumă aceste relaţii. 


indirecte 


naţionale de coaliţie 


de clasă 


Caracterul militare 
relaţiilor 
patron-client 
directe 
revendicări Ceea ce a stat la baza interes 
teritoriale formării grupurilor 


Ilustratia 2.1. Tipuri de coaliţii revoluţionare în funcţie de motivaţia 
teritorială sau de interes şi caracterul relaţiilor dintre participanţi 


Există bineînţeles continuumuri reprezentînd în mod relativ relaţiile 
dintre membrii grupurilor şi importanţa teritoriilor şi intereselor. În 
cazul situaţiilor revoluţionare de tip patron-client, de exemplu, întregi 

comunităţi care nu aveau foarte mult în comun una cu cealaltă se 
alăturau patronilor lor, care erau mari seniori, in rezistenţa in masă in 
faţa autorităţii regale ; în acest caz se combinau revendicări teritoriale 
şi anumite interese. Asemenea alianţe erau obişnuite în secolele al XVI-lea 
şi al XVII-lea, pentru a dispărea în secolul al XVIII-lea. Juntele militare 
au devenit mai frecvente în secolul al XIX-lea în Peninsula Iberică, 
Balcani şi în alte părţi ale Europei ; vom clarifica mai tîrziu cauzele 
acestei situaţii. De obicei, ele revendicau puterea aliindu-se cu o facțiune 
dinastică sau cu o parte a burgheziei, fie ea progresistă sau conservatoare. 
Ele implicau un interes comun, dar legăturile dintre diferitele unităţi 
militare care acționau efectiv pentru a obţine puterea erau de obicei 
indirecte, la nivelul unor ofiţeri ambitiosi. 

Rezistenţa unor întregi comunităţi în faţa perceptorilor de taxe, care 
apărea deseori în timpul expansiunii militare din secolele al XVII-lea - 
al XIX-lea, se înscrie în colţul din stînga jos în ilustratia noastră: 
relativ simplă ca structură şi unificată în special datorită zonelor şi 
legăturilor sociale pe care le genera. În general, revoluțiile comunale 
implicau membri ai unor comunităţi deja constituite, cum ar fi satele de 
ţărani, breslele meşteşugăreşti şi ordinele religioase. Multe situaţii 
revoluţionare au luat o formă comunală, dar nu a survenit niciodată 
o consecinţă revoluţionară pur comunală ; situaţia cea mai reprezentativă 
în acest sens o constituie, în secolul al XVI-lea, confruntările încununate 
de succes pentru recunoaşterea bisericilor protestante locale. Chiar şi în 
acest caz însă, protecţia din partea marilor seniori sau a oligarhiilor 
urbane a fost de multe ori una dintre condiţiile principale ale succesului. 

Situatiile revoluţionare dinastice îi aveau ca protagonişti pe marii seniori 
(în special cei ale căror pretenţii la tron erau bazate pe obirsia lor), 
împreună cu protejatii lor. Marii seniori acționau frecvent fie pentru a-şi 
vedea materializate propriile revendicări la conducerea statului, fie 
pentru a-şi proteja privilegiile împotriva unei ofensive regale. Revolutiile 
dinastice au inclus şi confruntările repetate pentru succesiune care au 
zguduit monarhiile europene pînă în secolul al XVIII-lea ; dinastiilor le 
lipsea deseori o bază teritorială bine definită, dar aveau legături care se 
întindeau mult în afara graniţelor nationale. Atunci cînd revoluțiile dinastice 
şi cele comunale se contopeau, ele deveneau cu adevărat puternice. 

Revolutiile coalitiilor de clasă seamănă mai bine cu modelele marxiste 
clasice, dar conţin multe confruntări la care au luat parte şi elemente 
majore ale claselor conducătoare ; Fronda din Franţa şi revolta olandeză 
împotriva Spaniei pot fi incluse în această categorie la fel de bine ca 

marile revoluţii din Anglia, Franţa şi Rusia. În sfîrşit, revoluțiile nationale 
se asemănau cu revoluțiile comunale prin faptul că se bazau pe populaţii 
învecinate şi pe relaţiile create de această vecinătate, dar acționau la 
o scară mai largă şi cu o diviziune a muncii mai complexă între intelectuali, 
oameni politici, militari şi oameni de rînd de o anumită naţionalitate. 
Atit revoluțiile coalitiilor de clasă, cit şi cele nationale au devenit mai 
frecvente şi mai eficiente cu timpul, datorită faptului că organizarea statelor 
şi a sistemului de state s-a schimbat într-un mod care le era favorabil. 

Schema bidimensională clasifică coalitiile ce duc la situaţii revo- 
lutionare, nu neapărat pe cele care au de cîştigat in urma consecinţelor 
revoluţionare ; ea identifică poziţiile principale ale competitorilor, punind 
accentul pe cei care contestă puterea de stat prestabilită. Rezultatele 
revoluțiilor au fost deseori diferite de ceea ce anticipau situaţiile revolu- 
tionare care le-au provocat, ca în cazul revoltelor otomane din anul 
1826. Acestea au fost declanşate de rezistenţa ienicerilor la restricţiile 
impuse de sultan (menite a le limita considerabila putere), dar s-au 
încheiat cu masacrul şi dizolvarea corpului de ieniceri. În acelaşi fel, 
destrămarea Uniunii Sovietice din 1991 a fost provocată de puciul eşuat 
al unui grup de apărători ai vechiului stat birocratic, pentru a genera în 
final o serie de revoluţii naţionale. 

Fiecare eră - sau, mai degrabă, fiecare întrunire distinctă a unor 
condiţii politice, economice şi culturale - a generat propriile tipuri de 
revoluţii, de protagonişti ai acestora şi de consecinţe ale acestor acţiuni. 
În decursul secolelor al XVI-lea şi al XVII-lea, de exemplu, cei ce 
deţineau puterea de stat aparţineau neapărat anumitor familii cu sînge nobil 
şi protejatilor lor. Aceasta a facut ca deţinătorii puterii să fie vulnerabili 
în cazul unor întreruperi ale moştenirii (lipsa unui moştenitor adult de 
sex masculin sau rivalitatea dintre potenţialii moştenitori), în cazul în 
care se declanşa o ,,competitie” (un alt pretendent la tron oferă nobililor 
noi privilegii) sau în cazul rezistenţei întîmpinate de cererile excesive 
(opoziţia faţă de taxe suplimentare pentru finanţarea războaielor dintre 
regi care, pe timp de pace, îşi finantau armatele din veniturile obişnuite). 
În oricare dintre aceste circumstanţe, conducătorii regionali şi adepţii 
lor au căpătat prilejul de a revendica puterea supremă, au pus bazele 
unor grupuri comunale şi au încheiat alianţe împotriva autorităţii regale. 

Totuşi, în secolele al XVII-lea şi al XVIII-lea are loc o consolidare 
a puterii monarhiei în majoritatea regiunilor Europei. Într-o perioadă 
de creştere a gradului de profesionalism, a dimensiunii şi a costurilor 

activităţii militare, conducătorii au încercat să subordoneze nobilii şi 
oraşele autonome pînă în acel moment şi să le acapareze forţa armată. 
Ei au avut şi tentative de a cîştiga susţinerea bancherilor, împrumutîndu-le 
fonduri şi colectînd veniturile care li se cuveneau, în timp ce mercenarii 
prădau pămînturile, oraşele, şi-i jefuiau pe locuitorii lor, iar impozitele 
creşteau brusc. Fiecare dintre aceste acţiuni ameninţa să ducă la rezistenţă 
colectivă, mai ales dacă cerinţele statului depăşeau resursele disponibile, 
fie din cauză că s-ar fi încetinit creşterea venitului pe cap de locuitor, 
fie pentru că cerinţele statului se inmulteau rapid. În acest caz, erau 
foarte mari şansele ca o întreagă clasă socială sau un segment unit al 
populaţiei să resimtă în mod simultan aceste presiuni din partea statului 
şi să se răscoale. În mod paradoxal, tranziţia statelor spre guvernarea 
directă a dus la o deplasare a situaţiilor revoluţionare spre legături 
indirecte între participanţi ; la scară naţională, doar grupurile care 
comunicau între ele prin negociatori, organizatori şi coaliţii aveau 
posibilitatea de a obţine puterea în stat. 


Consolidare, nationalism şi revoluție 


Care a fost relaţia dintre coalitiile de clasă şi revoluțiile nationale pe 
de o parte, şi consolidarea statelor pe de alta? Acolo unde statele 
europene au început să îşi formeze mari armate permanente, recrutate 
din rîndul propriilor populaţii, dimensiunea şi aria de influenţă a statului 
a crescut rapid. Conducătorii şi-au fixat cu o precizie nemaiîntîlnită 
pînă atunci teritoriile naţionale şi resursele din interiorul lor, monitorizînd 
şi intervenind în rezervele şi în fluxurile de capital, a forţei de muncă, 
a bunurilor şi banilor. În colaborare cu clasele care le împărtăşeau 
interesul comun în proclamarea identităţii naţionale, conducătorii au 
încercat de asemenea să-şi omogenizeze populaţiile naţionale prin impu- 
nerea unei singure limbi, prin crearea unor sisteme naţionale de educaţie, 
prin formarea şi promovarea unei moşteniri culturale comune. 

S-a format mitul, iar mai apoi realitatea parţială a natiunii-stat, în 
vreme ce alte state şi tratate internaţionale au acţionat în direcţia 
legitimării statelor pe baza unei identități comune. În acelaşi timp, 
eforturile pentru constituirea forţelor armate au dus la înţelegeri cu 
segmente majore ale populaţiei, lărgirea noţiunii de cetăţenie şi deplasarea 

înspre stat a multor activităţi, probleme şi controverse care îi erau 
străine în trecut. Ca urmare a acestei expansiuni şi omogenizări, avantajele: 
celor ce deţineau controlul asupra unui stat naţional s-au înmulţit în 
mod dramatic. Acest fapt nu a întîrziat să fie conştientizat de un grup 
larg de participanţi la viaţa publică, inclusiv deţinătorii de putere 
regională care serviseră ca intermediari pentru grupuri culturale distincte. 
Astfel, s-au înmulţit rapid motivele pentru a revendica o parte a puterii 
de stat sau chiar întreaga putere, stimulind mobilizările revoluţionare. 

Două fenomene diferite au devenit cunoscute sub numele de 
»nationalism”. Primul ar putea fi numit nationalism patronat de stat, iar 
al doilea nationalism în scopul formării unui stat. În cazul naţionalismului 
patronat de stat, conducătorii au urmărit în mod agresiv un interes 
naţional bine definit, reuşind să impună cetăţenilor anumite cerinţe în 
numele întregii naţiuni, cerinţe care excludeau alte obligaţii exterioare 
pe care le-ar fi avut acei cetăţeni. În cazul naţionalismului în scopul 
formării unui stat, reprezentanţii unei populaţii ce nu deţinea controlul 
colectiv asupra unui stat revendicau un statut politic special sau chiar 
formarea unui stat separat. Uneori, aceste două situaţii conduceau la 
iredentism, care se traducea prin pretenţia ca teritorii din statele 
învecinate locuite de populaţii dintr-un alt aşa-zis „stat-mamă” să se 
alipească acestuia. În orice caz, cele două fenomene se asemănau prin 
insistența lor ca statele să corespundă unor populaţii omogene, prin 
faptul că acestea aveau interese politice distincte, iar membrii lor 
trebuiau să fie loiali statelor care reprezentau moştenirea lor culturală. 
Ideea ce se desprindea era că lumea ar trebui să fie formată din 
state-natiune locuite de cetăţeni cu un simţ dezvoltat al patriotismului. 

Au existat precedente ale naţionalismului european încă dinaintea 
secolulului al XVIII-lea. Ideea că națiunea trebuie să primeze asupra 
altor interese a avut o istorie mai lungă (Greenfeld 1990; C.C. O'Brien 
1989). Cu toate acestea, problema care ne preocupă aici este modul în 
care această idee a devenit programul - sau mai degrabă o serie de programe 
concurente - care s-a bucurat de sprijinul a milioane de oameni şi 
a devenit raţiunea a sute de situaţii revoluţionare europene. 

În timpul Reformei protestante din secolul al XVI-lea, pretenţiile de 
autonomie politică şi religioasă au coincis frecvent, în special în acele 
zone ale Sfîntului Imperiu Romano-German şi ale dominaţiei habsburgice 
unde municipalitatile sau principii s-au împotrivit conducătorilor lor 
prin faptul că au negat autoritatea papală. În Rusia, Serbia şi Grecia, 
bisericile ortodoxe au sprijinit puterea de stat, în acelaşi fel în care 

bisericile naţionale protestante aveau să fortifice mai tîrziu statul englez, 
Scoţia, Olanda şi Scandinavia. Religia a continuat să aibă un rol important 
în solidaritatea comunităţilor şi rivalitatea politică din interiorul statelor. 
Dar ca baze ale revendicărilor revoluţionare, identitatea de limbă, teritoriu 
şi mit originar au ajuns să aibă o importanţă mult mai mare decît religia. 

Începînd cu 1789, conducătorii europeni au făcut solicitări din ce în 
ce mai mari la adresa cetăţenilor în numele naţiunii, insistînd totodată 
ca aceştia să acorde naţiunii prioritate faţă de alte interese. Statele au 
adoptat frecvent programe de îndoctrinare normativă cu scopul de 
a omogeniza populaţiile supuse lor şi de a le stimula responsabilitatile 
naţionale, astfel încît s-a mărit uniformitatea culturală în interiorul 
statelor, iar acestea au început să se deosebească din ce în ce mai mult 
între ele din punct de vedere cultural. În acelaşi timp, reprezentanţii 
minorităţilor naţionale au început să ceară un statut politic distinct sau 
state separate mult mai des decît înainte de 1789. De exemplu, cu toate 
că cei 150 de ani de după 1789 sunt îndeobşte consideraţi ca o epocă a 
revoluțiilor de clasă prin excelenţă, chiar şi în această perioadă majoritatea 
cazurilor de obţinere prin forţă a puterii de stat au avut loc în numele 
unor populaţii oprimate şi concentrate din punct de vedere geografic 
(Luard 1987, pp. 54-58). 

De ce a cunoscut naționalismul o asemenea înflorire ? Pentru că, in 
situaţia în care se confruntau cu un război iminent, statele aveau nevoie 
de mai multi oameni, bani şi produse din partea populațiilor nationale. 
Astfel, conducătorii acestor state au găsit avantajos să omogenizeze şi 
să impună anumite responsabilităţi populaţiei pentru a facilita controlul 
asupra acestei vaste arii de resurse. Pe parcursul acestei acţiuni, ei s-au 
aliat cu acele segmente ale burgheziei care aveau interesul de a-şi 
impune propriile definiţii ale identităţii nationale, combătînd identitățile 
regionale. A scăzut în acest fel influenţa culturilor secundare şi s-a 
mărit diferenţa de putere dintre cei a căror cultură predomina într-un 
stat şi cultura populaţiei minoritare. 

Acest vast proces de schimbare iniţiată de conducători care s-a 
transmis pînă la nivelul oamenilor de rînd a dus la apariţia naţionalismului 
patronat de stat, care a devenit astfel o doctrină normală într-o lume în 
care pînă nu demult fusese la ordinea zilei o politică total diferită 
a interesului dinastic, a guvernării indirecte, a reprezentării virtuale, 
a intermedierii între diverse etnii şi a individualismului. Naționalismul 
patronat de stat a deschis calea formării, mobilizării şi revendicărilor 
grupurilor etnice. Acest fapt a fost posibil prin legitimarea principiului 

corespondenţei dintre popor şi stat şi prin înmulţirea avantajelor oricărui 
grup care deţinea controlul asupra unui stat (şi totodată a dezavantajelor 
celor ce nu deţineau un asemenea control). În acelaşi timp, s-a pus din 
ce în ce mai mult accentul pe legăturile dintre minoritățile culturale 
dintr-un stat şi majoritatea culturală din statele vecine şi a scăzut 
toleranța statelor faţă de enclavele culturale distincte. S-a încercat, de 
asemenea, asimilarea forţată a minorităţilor, care, la rîndul lor, au 
început să amenințe poziţiile de intermediari culturali ai intelectualilor 
şi burghezilor din acea regiune. Modurile specifice de mobilizare şi 
rezistenţă au variat în funcţie de caracteristicile populaţiei naţionale : 
clasele sociale, nivelul de urbanizare, amplitudinea şi multitudinea 
diferenţelor culturale şi agresivitatea în faţa încercării de asimilare. Cu 
toate acestea, în toată Europa, acele grupuri care controlau aparatul de 
stat şi care duceau campanii de omogenizare şi asimilare s-au confruntat 
nu doar cu o amplă rezistenţă, dar şi cu pretenţii de autonomie politică, 
şi chiar de independenţă. Naționalismul patronat de stat a dus la apariţia 
naţionalismului în scopul formării unui stat. 


Acţiuni colective, confruntări şi revoluţii 


Cele două forme ale naţionalismului au stat la baza acţiunilor colective 
şi confruntărilor din Europa în secolele al XIX-lea şi XX. În acelaşi 
timp, diviziunile produse de capitalismul agrar şi cel industrial au 
devenit din ce în ce mai mult cauzele revendicărilor, iar diferitele forme 
specializate de asociere au căpătat o importanţă mai mare ca mijloace 
politice. În consecinţă, atît revoluțiile care aveau drept unic scop 
obţinerea unor interese, cit şi revoluțiile nationale (sau combinaţii dintre 
acestea două) au înlocuit revoluțiile dinastice şi comunale ale secolelor 
al XVI-lea - al XVIII-lea. 

Să ne reamintim definiţia revoluţiei cu care operăm: transferul 
forţat al puterii într-un stat în decursul căruia cel puţin două blocuri 
distincte de adversari avansează revendicări incompatibile de a controla 
statul, iar o parte semnificativă a populaţiei acelui stat susţine revendicările 
fiecărui bloc. Totodată, putem distinge două componente ale unei 
revoluţii autentice : o situaţie revoluţionară şi o consecinţă revoluţionară. 
Condiţiile proxime pentru fiecare sunt: 

Situaţie revoluționară Consecinţă revoluționară 

1. Apariţia unor contestatari sau 1. Dezertări ale membrilor organi- 
a unor coaliţii de contestatari zării de stat. 
care avansează revendicări exclu- 2. Dobindirea de forte armate de 
sive de a controla statul sau o către coalitiile revoluţionare. 
parte a acestuia. 3. Neutralizarea sau dezertarea 

2. Aderarea unui segment forței armate a regimului aflat la 
semnificativ al cetăţenilor la putere. 
aceste revendicări. 4. Preluarea controlului asupra sta- 

3. Incapacitatea sau refuzul conducă- tului de către membrii unei 
torilor de a suprima a) coaliția coaliţii revoluţionare. 


alternativă şi/sau b) susţinerea 
revendicărilor ei de către populaţie. 


Marile schimbări din organizarea socială europeană care au avut loc 
între 1492 şi 1992 au schimbat condiţiile pentru toate aceste cauze. Într-o 
epocă a statelor dinastice, de exemplu, adversarii care avansau revendicări 
exclusive de a conduce statul apăreau deseori la moartea unui suveran: 
fraţi, fii nelegitimi, nepoți, veri şi alti pretendenți doreau să obţină coroana. 
Totul depindea de existenţa unei parti a populaţiei (în acest caz, a nobilimii) 
care să accepte aceste revendicări şi de posibilitatea ca aceia care erau 
de partea unui pretendent să îi atace. Această sursă de situaţii revoluţionare 
a suferit un declin ce l-a însoţit pe cel al ordinii dinastice. 

De asemenea, constituirea unei forte armate de către coalitiile revolu- 
tionare şi neutralizarea forţei armate a regimului au devenit din ce in ce 
mai dificile în urma demilitarizării marilor nobili, a dispariţiei mercenarilor, 
a dezarmării cetăţenilor de rînd şi a constituirii unor armate permanente 
sub control central. Astfel, posibilitatea unui transfer revoluţionar de 
putere a ajuns să depindă din ce în ce mai mult de circumstanţe 
excepţionale cum ar fi pierderea unui război, iar dezertarea (către 
adversar) a trupelor guvernamentale a devenit aproape esenţială pentru 
apariţia unei situaţii revoluţionare. Pe de altă parte, organizarea burgheziei 
şi a proletariatului urban industrial în societăţi de ajutor reciproc, cluburi 
politice şi alte asociaţii a făcut să crească semnificativ şansele ca o parte 
importantă a populaţiei să avanseze sau să susţină revendicări revoluţionare. 
Fiecare schimbare majoră pe care am urmărit-o în economie, cultură şi 
structura politică a afectat şansele şi caracterul revoluțiilor. 

Mai mult, aceleaşi schimbări care au afectat incidenţa revoluțiilor au 
dat o formă nouă confruntărilor populare în general. O situaţie ducea la 
alta: nationalistii organizau deseori mişcări de protest, iar cîteodată 
creau situaţii revoluţionare ; ţăranii, răsculîndu-se pe motive religioase, 

îi atacau uneori pe nobilii locali, iar alteori trupele regale ; radicalii se 
întîlneau deseori pentru a denunța regimul şi cîteodată luau chiar parte 
la insurectii. Dar aceasta nu ar trebui să mai constituie acum o surpriză. 
Revolutiile sunt o parte integrantă a confruntărilor colective. Aceleaşi 
circumstanţe care transformă confruntarea colectivă schimbă şi condiţiile 
situaţiilor şi consecinţelor revoluţionare. Capitolul care urmează va 
examina şi compara aceste schimbări în trei regiuni foarte diferite ale 
Europei între 1492 şi 1992, începînd cu Țările de Jos (în special în ce 
priveşte confruntările revoluţionare din perioada 1550-1650), pentru a le 
pune în opoziţie cu ceea ce s-a întîmplat în Peninsula Iberică şi Balcani. 


3. 


REVOLUȚII, RĂSCOALE ŞI RĂZBOAIE 
CIVILE ÎN ŢĂRILE DE JOS ŞI ÎN ALTE 
REGIUNI ALE EUROPEI 


Ţările de Jos, loc de origine al revoluţiei burgheze 


În 1492, unui vizitator al Țărilor de Jos burgunde i se deschidea în 
fata ochilor una dintre cele mai vii privelişti a comerţului şi culturii. El 
intra totodată într-un centru al puterii politice - o putere de tip segmentat 
prin excelenţă. Ca în Elveţia, în sudul Germaniei şi în cea mai mare 
parte a Italiei centrale şi de nord, municipalităţile şi teritoriile învecinate 
lor erau unităţile administrative de bază, indiferent de puterea politică 
supremă căreia îi aparţineau prin nume. Olanda din 1492 aparţinea, cel 
putin ca denumire, unui imperiu compozit numit Burgundia. Înaintea 
morţii sale în lupta de la Nancy din 1477, ducele Carol Temerarul 
ajunsese să stăpînească nu doar Burgundia şi o mare parte a Lorenei, ci 
şi Flandra, Brabantul, Luxemburgul, Olanda, Zeelanda şi Haianut - 
care includeau deltele fluviilor Rin şi Escaut şi a rîului Meuse. Teritoriile 
stăpînite de Carol Temerarul în Țările de Jos corespundeau în mare 
statelor cunoscute astăzi sub numele de Belgia, Olanda şi Luxemburg, 
cu cîteva excepţii importante : cu toate că includeau o parte substanţială 
a nordului Franţei, lipseau atît provinciile Friesland şi Groningen, cît şi 
enclavele independente reprezentate de episcopatele din Overijssel, Utrecht, 
Liège, Tournai şi Cambrai. 

Astăzi, Benelux are o reputaţie paşnică, în ciuda confruntărilor 
repetate în legătură cu limba, politica socială şi imigrație. În comparaţie 
cu Iugoslavia, de exemplu, cetăţenii celor trei state mici şi bogate par 
a prefera să-şi rezolve conflictele fără a recurge la violenţă. Cu toate 
acestea, dacă aruncăm o privire asupra istoriei Țărilor de Jos, găsim un 
mare număr de războaie, răscoale şi revoluţii. Olanda burgundă din 

secolul al XV-lea fusese deja cadrul multor rebeliuni. Următoarele 
două secole au dus la una din cele mai mari confruntări revoluţionare, 
iar istoria acestor state în secolele al XVIII-lea şi al XIX-lea a fost 
caracterizată de conflicte intense. În mod clar, formele, circumstanţele 
şi rezultatele situaţiilor revoluţionare din Țările de Jos au cunoscut mari 
schimbări în decursul celor cinci secole de după 1492. De aceea trebuie 
să le examinăm minuţios. 

Acest capitol analizează cronologia revoluțiilor din Ţările de Jos 
între 1492 şi 1992, înainte de a examina formele pe care le-au luat 
revoluțiile în două părţi diferite ale Europei: Peninsula Iberică şi 
Balcanii. De fapt, se compară evoluţia revoluțiilor într-o regiune bazată 
pe capital (Ţările de Jos), o regiune bazată pe guvernarea prin forţă 
(Balcanii) şi una a guvernării prin forţă şi capital (Peninsula Iberică). În 
fiecare din aceste regiuni vom observa trecerea de la situaţiile revolu- 
tionare comunale, dinastice şi de tip patron-client la cele nationale şi de 
coaliţie de clasă, dar de-a lungul unor traiectorii ce diferă în mod 
semnificativ în funcţie de combinaţiile dintre capital şi guvernarea prin 
forţă. În Peninsula Iberică şi în Balcani vom observa de asemenea 
condiţiile necesare implicării masive a forţelor militare profesioniste în 
situaţiile revoluţionare. 

Acest capitol urmăreşte trei idei esenţiale. În primul rînd, caracterul 
revoluțiilor s-a schimbat în mare măsură în timpul celor 500 de ani, in 
funcţie de procesele ce aveau în cele din urmă să ducă la formarea 
statelor consolidate. În al doilea rînd, organizarea şi incidenţa revoluțiilor 
au variat substanţial de la o regiune a Europei la alta, în special în funcţie 
de predominanta relativă a capitalului sau a coercitiei în fiecare regiune. 
În al treilea rînd, revoluțiile şi alte tipuri de conflict non-revolutionar 
s-au schimbat în paralel de la o regiune la alta şi de la o perioadă la alta. 
Experienţa pe care ne-o oferă Ţările de Jos ilustrează amplu atît legăturile 
dintre revoluţii şi formarea statelor, cit şi schimbările suferite de revoluţii 
de-a lungul timpului, dar nu ne oferă decît o vagă idee asupra variațiilor 
regionale în interiorul Europei. Pentru a extinde analiza asupra Europei, 
vom recurge la comparații cu Peninsula Iberică şi cu Balcanii. 

Micul imperiu creat de Carol Temerarul a dispărut după bătălia de la 
Nancy ; sulitasii elveţieni, aliaţi cu armatele franceze, au înfrînt cavaleria 
lui Carol şi i-au capturat artileria. În plus, faptul că a murit fără să lase 
în urmă un moştenitor de sex masculin a contribuit la farimitarea 
cvasiregatului său; regiunea Burgundiei s-a alipit din nou coroanei 
franceze, în timp ce Lorena şi-a redobindit autonomia parţială ca ducat 

al Franţei, iar nobilii din provinciile de coastă s-au adunat în jurul fiicei 
lui Carol, Maria. Împotriva autorităţii centrale, provinciile unite de 
Carol prin forţă au dat dovadă de o solidaritate rar întîlnită. Din acest 
moment, provinciile Ţărilor de Jos au manifestat două dorinţe contra- 
dictorii : pe de o parte, să aibă un suveran ale cărui relaţii internationale 
să îi protejeze de invazii, iar pe de altă parte să îşi păstreze libertatea de 
acţiune în problemele comerciale şi administrative. În anul 1477, în 
absenţa unui conducător puternic, Stările Generale ale Ţărilor de Jos 
s-au reunit din proprie iniţiativă, au decretat „Marele Privilegiu” în 
care se specificau drepturile oraşelor şi provinciilor, au creat un consiliu 
de guvernare efemer (chiar dacă în principiu reprezentativ) şi au decretat 
folosirea limbii olandeze în actele oficiale. În acelaşi timp, au retinut-o 
pe Maria intr-un politicos, dar ferm arest la domiciliu in Gent. 

Sub ameninţarea invaziei franceze şi supusă unor presiuni constante 
din partea Stărilor Generale, Maria, în vîrstă de nouăsprezece ani, se va 
căsători rapid cu Maximilian, moştenitor al unor teritorii ale coroanei 
habsburgice. Margareta de York (cea de-a treia soţie a lui Carol Temerarul 
şi mamă vitregă a Mariei de Burgundia) era sora lui Eduard al IV-lea, 
regele Angliei ; prin intermedierea ei, a fost stabilită o alianţă oficială 
cu Anglia în 1481. În acest fel, modul în care o tînără şi-a asigurat 
moştenirea a influenţat soarta unor naţiuni întregi. Războaiele cu Franţa 
şi confruntările cu conducătorii regionali au continuat timp de cincisprezece 
ani; Maximilian era deja în război cu Gent şi Bruges în 1483. Cu toate 
acestea, pînă în 1492 habsburgii reuşiseră să obţină controlul asupra 
celei mai mari părţi a regiunii prin intermediul guvernatorilor generali 
locali. Ultimul dintre marii rebeli, Filip de Cleves, a abandonat rezistenţa 
şi a plecat spre Franţa în luna octombrie a aceluiaşi an. Pentru cîteva 
decenii, cea mai mare parte a Ţărilor de Jos a fost caracterizată de 
unitate şi individualitate. Chiar dacă Burgundia independentă se dizolvase, 
Olanda burgundă era acum o regiune relativ coerentă a coroanei habs- 
burgice şi un aliat al Sfîntului Imperiu Romano-German. 

Acest segment nu era însă doar coerent, ci şi bogat. Muncitorii de aici 
teseau lind din Spania şi Anglia, exportind pinza in multe zone ale lumii 
cunoscute. Comerciantii olandezi dominau profitabila piaţă baltică. Ei 
începeau să-şi dispute cu confrații lor din Spania şi Portugalia întîietatea 
comerţului în Oceanul Indian. Atunci cînd Hugo Grotius şi-a publicat 
faimosul tratat asupra libertăţii mărilor in 1609, i-a pus subtitlul Dreptul 
ce aparţine olandezilor de a lua parte la comerțul cu Indiile de Est. Cu 
toate că era pentru prima dată cînd participau la acest comerţ, oraşele 
din Țările de Jos serveau deja drept centre comerciale ale lumii întregi. 

Fiind o regiune cu o agricultură eficientă şi comercializată, cu reţele 
extinse de comunicare, cu transport rapid pe apă şi producţie textilă la 
scară mică, dar foarte rentabilă, Ţările de Jos reprezentau exemplul 
ideal al întîlnirii capitalismului cu Renaşterea. Cînd spunem Renastere 
ne gîndim în special la regiunile urbane ce se întind spre Alpi din 
nordul Italiei pînă în Ţările de Jos. În decursul secolului al XV-lea, 
vitalitatea Renaşterii s-a deplasat spre nord. În jurul anului 1492, de 
altfel, Hieronymus Bosch, Sebastian Brant, Hans Memling, Gerard 
David şi Quentin Metsys îşi pictau capodoperele în oraşe din Olanda 
burgundă sau în preajma lor. Cum reiese deseori din portretele pe care 
ei le-au pictat demnitarilor şi din imaginile binefăcătorilor lor reprezentaţi 
în tablourile cu subiect religios ca personaje pioase, îngenuncheate, 
patronii lor aparţineau unei nobilimi sau burghezii bogate şi cultivate. 
Împreună, nobilii pămînteni, oamenii importanţi ai bisericii, oligarhii 
urbani şi în special negustorii burghezi din Ţările de Jos aveau o influenţă 
foarte mare în lumea europeană a capitalului şi comerţului. 

În mare parte, oamenii de rînd foloseau în tranzacţiile zilnice dialecte 
ce aveau să se consolideze mai tîrziu în limba olandeză. Cu toate 
acestea, în Flandra şi Brabantul de sud, aristocrația vorbea de regulă 
franceza, în timp ce vecinii lor burghezi şi nobilii din nord treceau de 
la latină la olandeză în administraţie şi în discursul intelectual. La sudul 
unei linii ce unea Aachen şi Calais, oamenii de rînd foloseau variante 
ale francezei, în special valona. Acestei geografii lingvistice îi corespundea 
în sudul Olandei o orientare mai puternică către Franţa şi disensiuni 
politice mai mari în problema limbii. În Antwerp şi mai spre nord, legăturile 
cu Anglia erau mai puternice ; pe măsură ce comerţul olandezo-englez 
se extindea şi relaţiile dinastice cu Anglia se inmulteau, aceste legături 
au devenit din ce în ce mai importante. În ciuda diferenţelor dintre nord 
şi sud, oraşele din Țările de Jos erau puternic conectate la mari fluxuri de 
mărfuri, capital,-oameni şi informatie. Mai mult, negustorii cunoşteau de 
obicei franceza sau engleza şi nu erau străini de germana din sud ce 
servea drept lingua franca! în comerţul din interiorul triunghiului format 
de Ţările de Jos cu Scandinavia şi sudul Germaniei. Toate acestea au 
făcut din Olanda burgundă o mare răscruce europeană. 

Date fiind reţelele comerciale extinse şi teritoriile agricole care le 
înconjurau, în anul 1492 oraşele de 10.000 sau mai mulţi locuitori 


1. Limbă universală (n.r.). 

ocupau poziţii proeminente în viaţa continentului ; în întreaga Europă 
erau cel puţin 150. La sfîrşitul secolului, printre oraşele din Ţările de Jos 
cu cel puţin 10.000 de locuitori se numărau Amsterdam, Antwerp, 
Bois-le-Duc, Bruges, Bruxelles, Delft, Dordrecht, Gent, Gouda, Groningen, 
Haarlem, Leiden, Louvain, Liège, Lille, Maastricht, Mechelen, Mons, 
Nijmegen, Tournai, Utrecht, Ypres şi probabil Valenciennes. Cu un 
secol mai devreme, Gent şi Bruges formau centrul unui mare sistem 
comercial. Antwerp îşi cîştigase mai recent importanţa. În nord, un grup 
de oraşe din jurul Amsterdamului se dezvolta din ce în ce mai rapid. Numai 
Olanda burgundă reunea aproape o şesime din oraşele Europei într-o zonă 
ce conţinea a suta parte din teritoriul continentului şi 4% din populaţia 
sa; 18,5% din populaţia regiunii trăia în oraşe, de 10.000 sau mai mulţi 
locuitori, de departe cea mai mare proporţie din orice regiune europeană 
majoră (de Vries 1984, p. 39; vezi şi Prevenier şi Blockmans 1985, p. 392). 


Confruntările politice din Ţările de Jos 


Dată fiind urbanizarea densă din regiune, ne putem aştepta ca 
suveranitatea politică a regiunii să fie foarte fragmentată, iar burghezia 
puternică şi influentă. Şi aşa şi stăteau lucrurile, în ciuda administraţiei 
burgunde. Burghezii burgunzi căutau să-şi extindă influenţa spre pămîntu- 
rile ce înconjurau oraşele unde erau stăpîni, dar nu doreau ca autorităţile 
să capete puteri mai mult decît provizorii asupra oraşelor lor. Astfel, au 
perfecţionat un sistem de guvernare descentralizat în care municipalitatile 
şi teritoriile lor dependente, guvernate de oligarhiile locale, formau 
unităţile de bază, provinciile jucînd rolul unor federaţii de municipalități, 
iar statul regional avînd un rol precar. Mai mult, la nivelul provinciilor, 
burghezii din Holland (provincia dominantă a nordului) au creat un 
sistem de finanţe publice prin obligaţiuni (renten) asigurate de venituri 
viitoare precise care au pus baza unui sistem ieftin şi sigur de credit 
public în cea mai mare parte a Olandei. Taxele provenite din comerţul 
înfloritor au condus la faptul că olandezii nu au trebuit să recurgă la 
faliment şi la devalorizarea monedei care erau metode predilecte ale 
unor monarhii aflate în dificultate, ca Franţa şi Spania. Sistemul fiscal 
olandez le-a permis acestora să-şi finanţeze războaiele rapid şi eficient ; 
el a şi servit drept model pentru sistemul englez de finanţe publice 
atunci cînd Wilhelm de Orania a devenit rege al Angliei în 1689 (Tracy 
1985; °t Hart 1989, 1990, 1991). 

Singurul inconvenient era faptul că cei din afara sistemului, spre 
exemplu ducii de Burgundia, încercau în repetate rînduri să preia 
controlul şi să administreze prospera regiune pentru a-şi atinge scopurile 
dinastice, în timp ce burghezii nu doreau altceva decît ca o mare putere 
să-i protejeze de invazii şi ocupaţii. Mai mult, principii străini doreau 
de obicei să recruteze şi să finanţeze armate din resursele locale, în timp 
ce burghezii, în afara cazurilor de invazie, se bazau pe flotele şi milițiile 
urbane. Monarhii erau specializaţi în organizarea şi folosirea forţei 
militare, iar negustorii în protecţia comerţului. Principii şi burghezii 
aveau astfel scopuri aflate în conflict direct. 

Prin urmare, această regiune comercială a fost teatrul unor revolte 
repetate şi al unei serii de revoluţii între 1477 şi 1847, pentru a ajunge 
abia apoi la calmul relativ al politicii burghezo-liberale. Secolele al 
XV-lea şi al XVI-lea au fost caracterizate de confruntări. În 1484, de 
exemplu, Maximilian a încercat să folosească forţa pentru a-i disciplina 
pe viitorii săi supuşi ordonîndu-le tuturor comercianților străini să 
părăsească marele centru Bruges. Conducătorii din Bruges s-au aliat 
atunci cu duşmanii lui Maximilian. În 1488, forţe rebele aflate sub 
conducerea lui Filip de Cleves l-au ţinut în captivitate pe Maximilian la 
Bruges timp de patru luni, forţîndu-l să cedeze guvernarea Flandrei 
unui consiliu regent compus din demnitari regionali şi soţia sa Maria. 

Maximilian a reuşit pînă la urmă să-şi recapete puterea. Începînd cu anul 
1490, Flandra şi Olanda burgundă au cunoscut trei decenii de expansiune 
economică şi reconstrucţie politică, fără revolte majore împotriva conducerii 
habsburgice, în afara zonelor Gederland şi Friesland, unde suveranitatea era 
încă supusă unor puternice atacuri. Un observator din anul 1492 ar fi 
putut să presupună că, în viitor, Țările de Jos se vor integra într-un nou 
imperiu, cel mai mare pe care îl văzuse Europa din timpurile romanilor, 
un Imperiu Habsburgic format atît prin alianţe în urma căsătoriilor, cît 
şi prin cuceriri. Filip cel Frumos, fiul Mariei şi al lui Maximilian, s-a 
căsătorit cu Ioana, fiica lui Ferdinand al II-lea de Aragon şi a Isabelei 
de Castilia. Ioana şi-a pertrecut o mare parte a restului vieţii închisă, 
fiind declarată nebună, dar nu înainte de a da naştere lui Carol de 
Luxemburg (cunoscut şi sub numele de Carol de Gent) care a devenit în 
cele din urmă împărat al Sfîntului Imperiu Roman de naţiune germană 
sub numele de Carol al V-lea (Quintul), conducătorul tuturor habsburgilor. 
Carol nu a guvernat fără să întîmpine rezistență; in 1539, de exemplu, 
burghezii din Gent, bucurîndu-se de susţinerea largă a populaţiei, s-au 
ridicat împotriva impunerii taxelor imperiale în locul serviciului militar 
pe care nu îl acceptaseră. Propunerea lor era să furnizeze soldaţi, nu bani. 

Carol voia însă bani pentru a-şi putea angaja propria armată în loc 
să se bazeze pe trupe loiale supusilor săi. El se va întoarce curînd din 
Spania, aducînd cu el aproape 5.000 de soldaţi pentru a-i zdrobi pe 
oponenți. În final, nouă dintre rebeli au fost executaţi, privilegiile 
oraşului au fost revocate, clopotul a fost luat din clopotniţă, artileria din 
Gent a fost confiscată, porţile au fost sparte, santurile de apărare 
acoperite şi a fost instituită o garnizoană regală, nu înainte de a fi luaţi, 
bineînţeles, banii ce se cuveneau împăratului. Dar Carol şi trupele sale 
nu puteau fi peste tot în acelaşi timp ; în multe cazuri împăratul trebuia 
să negocieze cu cei ce i se împotriveau. 

În 1548, Carol a anexat în bloc imperiului său provinciile din Ţările 
de Jos. Sub domnia lui Carol, o rudă apropiată a împăratului, de sex 
feminin, servea de obicei drept guvernator al Olandei, în timp ce în 
fiecare provincie un locotenent guvernator (stadhouder) reprezenta 
puterea centrală. Născut în Olanda şi bun vorbitor al limbii, Carol 
a reuşit să îi controleze pe nobilii şi burghezii din Madrid pînă la 
abdicarea sa în 1555. I-a urmat la putere fiul său născut în Spania, Filip 
al II-lea, iar confruntările au reînceput. 

În timpul domniei lui Filip, locuitorii oraşelor din nord s-au convertit 
in masă la religia protestantă, in special la calvinism, asemeni vecinilor 
lor germani. În afara Spaniei şi Italiei, protestantismul, într-o formă sau 
alta, a avut un mare ecou în Europa catolică ; în Polonia-Lituania sau 
Livonia, de exemplu, mulţi oameni s-au convertit în prima parte a secolului 
al XVI-lea. Dar durata acestei convertiri depindea de cooperarea, sau cel 
putin de toleranța autorităţilor. În zonele de influenţă poloneză şi 
livoniană, doar Estonia şi Finlanda au rămas predominant protestante. 
Francezii s-au convertit în masă la calvinism în secolul al XVI-lea, doar 
ca să se întoarcă (sau să fie forţaţi să o facă) la catolicism în secolul al 
XVII-lea. Dacă Războiul țărănesc din 1524-1526 nu ar fi fost înfrînt şi 
înecat în sînge, mult mai multe regiuni din sudul şi centrul Germaniei 
ar fi rămas protestante. 

În Europa, majoritatea desprinderilor protestante în masă din Biserica 
Catolică au avut loc în zonele de suprapunere a Sfîntului Imperiu 
Roman de naţiune germană cu puterea habsburgică, deşi conducătorii 
din Scandinavia şi Anglia şi-au instituit propriile versiuni ale protes- 
tantismului ca biserică de stat. Chiar dacă Zwingli se adresa unei 
mişcări strict „comunale” din interiorul comunităţilor independente de 
ţărani, în general protestantismul şi-a dobindit cea mai mare putere in 
oraşe şi în teritoriile din jurul acestora unde nobilimea pămînteană avea 
o influenţă relativ redusă : în acest sens, mişcarea includea o revoluţie 

tăcută împotriva alianţei dintre autorităţile nobiliare şi cele imperiale 
(Blickle 1987; Wuthnow 1989, pp. 52-82). În regiuni importante din 
Europa Centrală, oligarhii urbane luterane, zwingliane şi caliviniste 
s-au aliat unor puternice mişcări populare (Brady 1985). 

În 1967, Guy E. Swanson a publicat o lucrare remarcabilă dedicată 
Reformei. Ea a dispărut destul de curînd din discuţiile ştiinţifice pentru că 
nimeni nu ştia cum putea fi folosită. Bazîndu-se pe o teorie influenţată 
puternic de ideile lui Emile Durkheim, Swanson a expus teza conform 
căreia concepţiile religioase preferate de oameni depind în mare măsură 
de relaţiile de autoritate în interiorul căreia trăiesc. În alte lucrări ale 
sale, Swanson examinase corespondenţa dintre convingerile religioase 
şi structura autorităţii în cazul mai multor populaţii analfabete. În cartea 
sa din 1967, el a avut în vedere patruzeci şi una de jurisdicții regionale 
din Europa, incluzînd zece state germane, treisprezece cantoane elveţiene, 
majoritatea celorlalte state catolice europene, cîteva state mai mici, plus 
nordul şi nord-vestul Scoției (Highlands) şi sudul Scoției (Lowlands). 
Schema corespondentelor la care a ajuns Swanson era următoarea : 


Convingere 
religioasă 
probabilă 


Tip Descriere 
conducătorul reprezintă corpul politic în mod 

simbiotic | direct (Appenzell, Florenţa, Fribourg, Glarus, 
Polonia, Schwyz, Unterwalden, Uri, Venetia, Zug) 


conducătorul este singurul deţinător al puterii 
(Austria, Bavaria, Berg, Franţa, Irlanda, Jiilich, 
Lucerna, Portugalia, Nordul Scoției, Solothurn, 
Spania) 

guvernatorul împarte puterea cu alte autorităţi 
(Brandenburg, Danemarca, Anglia, Hesse, Prusia, 
Saxonia, Suedia, Wiirttemberg) 


centralist catolic 


anglicană/ 
luterană 


centralist 
limitat 


echilibru al puterii între guvernator şi 
reprezentanţii regiunilor constitutive (Bohemia, 
Geneva, Ungaria, Sudul Scoției, Transilvania, 
Cleves, Mark) 


conduc reprezentanţii unor interese speciale 
(Basel, Berna, Schaffhausen, Provinciile Unite, 
Zirich) 


echilibrat calvină 


calvină 


Structura autorităţii clasifică de fapt relaţiile dintre executiv, adunările 
reprezentative şi interesele special constituite. Swanson a plasat o anumită 

unitate politică într-o categorie religioasă dacă ea a adoptat pentru un 
timp îndelungat acea categorie ca religie oficială sau (în absenţa unei 
religii oficiale) dacă cel puţin 60% din populaţie alesese acea religie 
pînă la sfîrşitul secolului al XVIII-lea. Potrivit criteriilor lui Swanson, 
nu erau protestante acele subdiviziuni ale unor unităţi politice mai mari 
din secolul al XVI-lea (de exemplu Estonia) care au devenit mai tîrziu 
state predominant protestante, sau chiar state din aceeaşi perioadă (cum 
ar fi Polonia-Lituania), unde protestantismul a cunoscut o perioadă de 
înflorire, pentru a înregistra apoi o recesiune în urma persecuțiilor 
oficiale. Potrivit încadrării lui Swanson, doar Appenzell şi Glarus nu se 
conformau teoriei sale (aici. majoritatea populaţiei trecuse la credinţa 
zwingliană sau calvină în ciuda faptului că guvernatorul reprezenta în 
mod direct corpul politic). 

Este uşor să găsim defecte definiţiilor şi evaluărilor lui Swanson şi 
să criticăm caracterul eterogen al unităţilor pe care le-a comparat. 
E discutabil în ce măsură conducătorii erau singurii deținători ai puterii, 
chiar în ce priveşte principiile constituţionale, în Franţa, Irlanda şi 
Nordul Scoției. Cu toate acestea, revizuirea evaluărilor relaţiilor între 
executiv, adunări reprezentative şi interese special constituite ar produce 
grupuri similare de unităţi politice, diferenţele de orientare religioasă 
între aceste categorii fiind izbitoare. Orice am crede despre explicația 
durkheimiană a lui Swanson a relaţiei dintre religie şi regim politic, 
corelaţia va rămîne impresionantă. 

Voi sugera aici o interpretare a rezultatelor lui Swanson. Oligarhiile 
urbane autonome şi monarhii puternici şi-au păstrat religia catolică, 
monarhii care împărțeau puterea cu rivali importanţi, nobili şi burghezi, 
au optat pentru avantajele financiare şi politice ale unei religii controlate 
de stat, în timp ce acele regimuri în care populaţia avea o influenţă mai 
mare - chiar dacă indirectă - au trecut la calvinism sau zwinglianism. 
Religiile protestante difereau foarte putin între ele ; chestiunea arzătoare 
a vremii era cine avea să guverneze bisericile, şi în ce fel. Pe scurt, 
formele mai radicale de protestantism au fost extrem de populare în 
majoritatea Europei catolice, în special în zonele capitalismului comercial ; 
ţările respective au devenit şi au rămas protestante în funcţie de felul în 
care clasele conducătoare au răspuns cererilor burghezimii şi ale munci- 
torilor sau le-au respins. Astfel, trecerea masivă spre protestantismul 
popular a avut un impuls democratic. 

Filip al II-lea intelesese acest lucru, declarînd în 1559 că „o schimbare 
a religiei nu apare decît însoţită de o mişcare ce are drept scop formarea 
unei republici, şi deseori săracii, leneşii sau vagabonzii se ascund în 

spatele acestor revendicări pentru a ataca proprietăţile celor bogaţi” 
(van Kalken 1946, p. 241). Această formulă (oraş puternic + nobilime 
slabă = Reformă) ne oferă o imagine clară a distribuirii geografice 
a religiei protestante în Țările de Jos. În sud, prezenţa unei nobilimi 
puternice, legăturile strînse ale acestor nobili cu oamenii bisericii şi un 
control imperial mai extins au ridicat bariere în calea formării unei 
alianţe durabile între mestesugari şi burghezi în scopul instituirii Reformei. 
Cu toate că Antwerp a devenit o fortăreață a calvinismului în jurul 
anului 1540, sudul a rămas în general catolic. În ciuda eforturilor lui 
Carol Quintul de a înăbuşi atacul asupra religiei sale şi, în consecinţă, 
asupra domniei sale, nordul a aderat în masă la protestantism. În 1559, 
Filip al II-lea a căutat să întărească poziţia catolicismului inmultind 
numărul episcopatelor şi scotindu-le de sub controlul mai-marilor locali, 
dar acest efort n-a avut alt rezultat decît încetarea rezistenţei nobililor şi 
a clericilor catolici care, în alte condiţii, i s-ar fi alăturat în lupta 
împotriva religiei protestante. 

Bătăliile au continuat. Cînd guvernatorul general Margareta de 
Parma (sora naturală a lui Filip al II-lea) şi consilierul său Cardinalul 
Granvelle au impus impozitarea regulată pentru susţinerea garnizoanei 
spaniole, au emis edicte împotriva ereticilor şi au ameninţat cu instaurarea 
Inchiziției, o grupare a nobililor (Compromisul de la Breda) a apărat 
drepturile locale. În acelaşi timp, în regiunile textile ale Flandrei şi în 
alte zone ajungînd pînă la Friesland, în nord, oamenii de rînd au spart 
porţile bisericilor catolice, le-au jefuit şi au distrus icoanele. În 1567, 
Filip a trimis o armată sub controlul ducelui de Alba, care a reprimat 
rapid opoziţia şi i-a executat pe marii nobili ca Egmont şi Hoorn, cu 
toate că şi aceştia se împotriviseră revoltelor populare. În decursul celor 
doi ani care au urmat, „Consiliul împotriva tulburărilor” instituit de 
ducele de Alba a executat aproape 8.000 de suspecți (van Kalken 1946, 
p. 251). Aşa a început seria de conflicte pe care olandezii le-au numit 
Războiul de optzeci de ani şi pe care istoricii le numesc acum revoluţia 
burgheză din Ţările de Jos. 

Un alt mare nobil, Wilhelm de Orania (supranumit Taciturnul), 
a reuşit să fugă înaintea sosirii ducelui de Alba. El a invadat ulterior 
Ţările de Jos, dar s-a retras în fata forţelor superioare ale ducelui de 
Alba. Apoi, impunerea de către ducele de Alba a unor noi taxe pentru 
a finanța forţele militare din regiune a dus la o nouă răscoală căreia 
i s-au aliat nobilii şi burghezii. Cînd „golanii mării” au capturat oraşul 
Brille în 1572, rezistenţa împotriva dominaţiei spaniole s-a răspîndit în 
majoritatea Ţărilor de Jos, în special în provinciile din nord. Din acel 

moment, marina olandeză va deţine supremaţia mărilor limitrofe. Pe 
uscat, Situaţia era alta ; atunci cînd trupele luptau bine, ducele de Alba 
şi succesorul său Requesens reuşeau deseori să-şi înfrîngă duşmanii şi 
să captureze oraşele rebele. Dar ei se confruntau cu o problemă de 
proporţii: Spania nu le trimitea destui bani pentru a plăti şi hrăni 
trupele. În consecinţă, au încercat să obţină fondurile necesare de la 
populaţia locală, ceea ce a dus la constituirea unei noi mişcări de 
rezistenţă, într-un moment în care mercenarii devastau oraşele şi trăiau 
de pe urma jafului. În 1574, de exemplu, trupele lui Requesens le-au 
învins pe cele ale rebelilor Ludovic şi Henric de Nassau lîngă Nijmegen, 
ucigîndu-i pe ambii generali. Cu toate acestea, Requesens nu a fost în 
stare să fructifice această victorie deoarece trupele spaniole, care nu-şi 
mai primiseră solda de douăzeci şi opt de luni, s-au răsculat. 

După ce spaniolii au jefuit oraşele Antwerp, Maastricht, Gent şi 
altele în 1576, toate provinciile s-au unit în urma Păcii de la Gent, 
combinîndu-şi pentru prima dată eforturile de a-i respinge pe spanioli. 
Printre altele, tratatul de pace stabilea o tolerare limitată a protestanților 
în cincisprezece provincii, precum şi hegemonia protestanților in Holland 
şi Zeeland. Oricum am descrie cei douăzeci de ani de confruntări, 
Olanda burgundă era în acel moment cadrul unei serioase situaţii 
revoluţionare. Provincia Holland era implicată într-o revoltă făţişă încă din 
1572. Totuşi, nu se ştia încă dacă aveau să rezulte consecinţe revoluţionare. 

Succesorul lui Requesens, Don Juan de Austria!, nu a fost în stare să 
înăbuşe rebeliunea, dar ducele de Parma, guvernator între 1578 şi 
1592, a recucerit simultan provinciile din sud prin forţa armelor şi le-a 
cumpărat supunerea promitindu-le păstrarea vechilor lor drepturi. Această 
mutilare a alianţei rebele a dus la formarea Uniunii de la Utrecht între 
provinciile din nord şi oraşele din sud Bruges, Gent şi Antwerp (1579). 
A urmat respingerea autorităţii lui Filip al II-lea (1581) şi numirea unui 
nou stadhouder în persoana calvinistului Wilhelm de Orania. Rolul 
acestui stadhouder era acela de guvernator general, reprezentînd o suvera- 
nitate incertă. Unii spuneau că această suveranitate era a Stărilor 
Generale, alţii că aparţinea oraşelor şi provinciilor individuale, iar alte 
voci susțineau că suveranitatea era a întregului popor al Ţărilor de Jos. 
De vreme ce, în ciuda încercărilor eşuate cu nobili de viţă regală 
englezi şi francezi, provinciile rebele nu au reuşit să aleagă un conducător 


1. Fiu natural allui Carol Quintul. În 1571, în fruntea Legii Sfinte, i-a înfrînt 
pe turci la Lepanto. A fost guvernator al Ţărilor de Jos (n.r.). 

care să aibă o poziţie influentă pe plan internaţional şi care să le accepte 
condiţiile restrictive, structura politică pe care au creat-o conducătorii 
în decursul acelor ani s-a apropiat de forma unei confederaţii de oraşe-state 
coordonate de un executiv al cărui rol era destul de marginal: un fel de 
republică. Stadhouder-ul nu putea fi considerat nici pe departe un rege. 

Filip al II-lea îl considera însă în continuare pe Wilhelm de Orania drept 
duşmanul său, ajungînd pînă acolo încît a emis, în 1580, un document 
prin care il exila şi îi confisca toate proprietăţile cu următoarea prevedere : 


Pentru ca acest scop să fie atins cît mai curînd şi pentru ca poporul nostru 
să fie eliberat mai repede de această tiranie şi oprimare, şi în dorinţa de 
a răsplăti virtutea şi de a pedepsi fărădelegile, promitem pe cuvîntul unui 
rege slujitor al Domnului că dacă se va găsi cineva, fie el supus al nostru 
sau străin, cu o asemenea bunăvoință şi dorinţă de a ne sluji pe noi şi binele 
public încît va putea duce la îndeplinire cerinţele de mai sus şi să ne 
izbăvească de această năpastă, aducîndu-ni-l pe Wilhelm de Orania viu sau 
mort, sau chiar numai omorîndu-l, el şi moştenitorii lui vor primi din 
partea noastră suma de 25.000 de coroane de aur, în pămînt sau bani peşin, 
precum va fi dorinţa sa, imediat după îndeplinirea acestei fapte. Dacă 
a comis orice fărădelege sau încălcare a ordinii, acestea îi vor fi iertate. lar 
dacă nu este nobil, îi promitem înnobilarea ca răsplată a curajului său 
(Rowen 1972, p. 79). 


Doi oameni şi-au încercat norocul ; după ce primul l-a rănit grav pe 
Wilhelm în 1582, al doilea, Balthazar Gérards, l-a asasinat la Delft în 
1584, la patru ani după instigarea lui Filip al II-lea. 

Uciderea lui Wilhelm nu a însemnat însă înfrîngerea olandezilor. Cu 
ajutor militar englez (să ne amintim de zdrobirea Armadei spaniole în 
1588) şi profitînd de avantajul dat de faptul că Spania se afla în război 
şi cu Franţa, Mauriciu de Nassau şi forţele sale olandeze i-au respins pe 
spanioli pînă cînd armistițiul din 1609 a asigurat independenţa de facto 
a teritoriului care devenise cunoscut sub numele de Provinciile Unite. 
Acestea fuseseră recunoscute ca stat independent cu mult timp în urmă 
de către Anglia şi Franţa. Republica Olandeză nu şi-a dobîndit însă 
recunoaşterea oficială internaţională ca entitate independentă decît o dată 
cu Tratatul de la Westfalia (1648). 

Cum se întîmplă deseori, coaliția învingătoare s-a confruntat cu 
problema diviziunilor interne, în special atunci cînd victoria devenea 
din ce în ce mai sigură. În anii dintre armistițiu şi tratat, un grav 
dezacord privind puterile bisericii calvine a dus la procesul şi execuţia 
lui Johan van Oldenbarnevelt, conducătorul Statelor Generale olandeze, 

şi la condamnarea la închisoare pe viaţă a lui Hugo Grotius, teoretician 
al dreptului internaţional şi adept al lui Oldenbarnevelt. După tratatul 
de pace din 1648, Biserica Reformată olandeză, asemeni celei Anglicane, 
a devenit oficială în majoritatea provinciilor, ducînd la excluderea din 
funcţiile de stat a două treimi din populaţia Olandei care erau catolici, 
evrei sau de altă confesiune. 

Poate fi considerat Războiul de optzeci de ani, sau anumite forme sub 
care el s-a manifestat, revoluţie ? În mod cert controlul asupra statului 
a trecut în alte miini în urma unor confruntări armate în decursul cărora cel 
puţin două blocuri distincte de adversari au revendicat controlul statului, 
iar o parte semnificativă a populaţiei din jurisdicţia acelui stat a aderat la 
cererile fiecărui bloc. După criteriile folosite aici, confruntările din perioada 
1567-1648 pot fi numite în mod clar revoluţii. Într-adevăr, ce simplă ar 
fi fost analiza Revoluţiei burgheze din Ţările de Jos dacă ar fi existat un singur 
conflict şi doar două blocuri de adversari! Dar au existat nu mai puţin 
de şaptesprezece suveranitati în mod formal autonome pe durata Revoluţiei, 
fiecare avînd o poziţie întrucîtva diferită faţă de Spania şi aliaţii ei. 
Situaţiile revoluţionare au erupt una după alta, iar consecinţele revolu- 
tionare au survenit nu o dată în nord, sud sau în amîndouă deodată. 

Chiar în 1618, conflictul dintre Mauriciu de Nassau şi Johan 
Oldenbarnevelt a dus la o nouă situaţie revoluţionară. Unii istorici au 
calificat confruntările celor optzeci de ani drept o revoluţie „comparabilă şi 
care merită un loc în lista marilor revoluţii care au inaugurat epoca 
modernă” (Griffiths 1960, p. 452). Teza este simplă şi credibilă: luate 
separat, confruntările din nord şi sud par o mişcare de independenţă însoţită 
de o revoltă eşuată. Totuşi, dacă le luăm împreună, ele duc la o transformare 
profundă a condiţiilor de guvernare în Țările de Jos. S-ar putea spune, cu 
destul temei, că Ţările de Jos au fost modelul european al revoluţiei burgheze. 


Din sudul Olandei spre Belgia 


Dar revoluţia nu s-a încheiat în sud. Olanda spaniolă a trecut sub 
dominaţia ramurii austriece a Habsburgilor prin Tratatul de la Utrecht 
(1713), cu excepţia principatului episcopal Liége care a rămas un 
segment independent al Imperiului. În urma războiului ce tocmai se 
terminase, Olanda austriacă s-a văzut sub ocupaţie olandeză, cu obligaţia 
de a plăti 500.000 de scuzi pe an pentru a finanța cele opt fortărețe 

olandeze din teritoriu, şi fără acces la gura de vărsare a fluviului Schelde 
(Escaut). Cu toate că forţele franceze împotriva cărora era îndreptată 
aşa-numita Barieră a celor opt fortărețe au străpuns-o în repetate rînduri 
în timpul războiului pentru succesiunea la tronul Austriei (1740-1748), 
garnizoanele olandeze au revenit în Olanda austriacă la sfîrşitul războiului. 
După aceea, regiunea s-a întors la starea de normalitate sub o supraveghere 
austriacă mult mai severă decît reuşiseră vreodată spaniolii. Nobilii şi 
clericii puternici colaborau de obicei cu regimul imperial, în timp ce 
burghezia mai visa încă la vechea ei autoritate. Cu excepţia unor 
razmerite ocazionale, clasele muncitoare nu aveau nici o influenţă. 

În 1781, noul împărat Iosif al II-lea, modelul despotului luminat, 
a fost primul monarh care a vizitat sudul Olandei după 1559. El a instituit 
o serie de reforme administrative care pe de o parte slăbeau puterea 
bisericii, iar pe de alta sporeau controlul central. Printr-o mişcare care 
s-a bucurat de un mare sprijin din partea populaţiei, a expulzat forţele 
olandeze din teritoriile austriece. Eforturile sale de a reorganiza geografia 
administrativă a ţării s-au lovit de rezistenţa majorităţii entităţilor din 
mozaicul care fusese guvernul regiunii - Conciliul din Brabant, Stările 
Generale din Brabant, municipalități individuale, precum şi breslele 
meşteşugăreşti. Revoluţia din Brabant a căpătat o turnură conservatoare, 
cerînd eliminarea tolerantei religioase şi restabilirea privilegiilor pro- 
vinciilor, în timp ce căuta sprijin dinafară pentru poziţia ei împotriva 
Imperiului. Cu toate acestea, avea şi o latură populistă, rezultat al 
francmasoneriei, larg răspîndită şi care a devenit din ce în ce mai puternică 
o dată cu izbucnirea Revoluţiei din Franţa in 1789. În acel an, insurectii 
armate susţinute de o armată patriotică din Republica Olandeză i-au 
alungat pe administratorii austrieci din Gent, Brugge, Namur şi Bruxelles. 
Manifestul poporului brabant apărut în acea vreme adapta şi traducea 
declaraţia din 1581 care nega autoritatea lui Filip al II-lea şi afirma 
drepturile locale şi regionale (Kossmann 1978, p. 59). Nucleul burghez 
al mişcărilor revoluţionare olandeze devenea din ce în ce mai evident. 

În 1790, o adunare a delegaților din Stările Generale ale tuturor 
provinciilor sudice, cu excepţia Luxemburgului, au declarat crearea 
unor State Unite în manieră americană, cu propriul Congres şi cu 
o Declaraţie de independenţă. La acea dată exista deja un conflict 
deschis între etatişti şi democrați ; putin a lipsit ca acesta să nu conducă 
la izbucnirea unui război civil. Înainte de sfîrşit anului 1790, trupele 
austriece împrăştiaseră ultimele rămăşiţe ale regimului revoluţionar. 
Multi dintre democrați s-au refugiat pe teritoriul francez, în timp ce 
etatiştii s-au exilat în Anglia sau în provincia Holland. Între timp, 

Principatul Liège a cunoscut propria revoluţie din Paris, din care nu 
a lipsit cucerirea Bastiliei locale ; desfăşurîndu-se într-un stat ecleziastic, 
revoluţia din Li&ge a avut scopuri mult mai anticlericale decît cea din 
provinciile belgiene învecinate şi, drept urmare, nu a primit sprijin din 
partea acestora din urmă, predominant catolice. Atunci cînd trupele 
austriece au reocupat oraşul Liége în 1791, au intimpinat o rezistenţă 
minimă. Atit în Belgia, cit şi la Liège, forţele reacţiunii deţineau din 
nou controlul la jumătatea anului 1791. 

A fost apoi rîndul francezilor ; ei au ales Țările de Jos ca front de 
luptă împotriva Austriei şi a celorlalţi duşmani ai lor. Atunci cînd 
trupele generalului francez Dumouriez au intrat în Belgia în toamna 
anului 1792, el spera să fie întîmpinat ca un eliberator democrat; dar, 
cu toate că un număr mic de democrați l-au primit cu prietenie, etatiştii 
îl priveau ca pe o ameninţare. Cu toate acestea, susţinătorii săi belgieni 
au construit un aparat politic asemănător cu cel al iacobinilor francezi. 
Între timp, Convenţia de la Liége a votat pentru unirea cu Franţa. În 
1793, trupele austriece s-au întors, recucerind părţi importante ale 
Olandei de sud şi transformînd restul teritoriului într-un cîmp de bătălie. 
Forţele franceze au contraatacat. În 1795, ele preluaseră controlul 
asupra Ţărilor de Jos, ajungînd în nord pînă la Amsterdam. În 1794 şi 
1795, ocupanţii francezi şi-au asumat sarcina de a integra Belgia în 
sistemul politic naţional propriu, secularizînd multe funcţii religioase şi 
impunînd franceza ca limbă oficială în viaţa publică. De atunci şi pînă 
în 1814, Belgia a avut statutul de teritoriu ocupat, iar apoi de regat-satelit. 
Astfel a apărut un stat centralizat după modelul francez. Belgienii au 
avut chiar şi mica lor vandee!, o largă mişcare de rezistenţă rurală 
împotriva recrutării cu forţa în 1798. 


Olanda războinică 


Ce se întîmpla însă în nord? Chiar în timpul răzmeriţelor din 
secolele al XVI-lea şi al XVII-lea, provinciile din nord îşi consolidau 
poziţia de mari puteri comerciale la scară mondială, de exemplu prin 
fondarea Companiei Olandeze a Indiilor Orientale în 1602. Situaţia lor 
era una inedită : un arhipelag de republici burgheze, fiecare cu propria 


1. Focar de rebeliuni contrarevolutionare în timpul războaielor civile (de la 
Vendée, ţinut în Franţa) (n.r.). 

miliţie, apărînd cu străşnicie privilegiile locale împotriva pretențiilor 
stadhouder-ului şi chiar ale propriului corp reprezentativ, Stările Generale. 
Cu toate acestea, exista o diviziune a muncii extrem de eficientă între 
provincii şi State : provinciile adunau taxele şi administrau teritoriul, iar 
Stările purtau războaiele. 

La începutul secolului al XVII-lea, Provinciile Unite erau în război 
cu Anglia şi cu alţi competitori pentru puterea imperială; provinciile 
cîştigau adesea. Tabelul 3.1 enumeră războaiele majore care i-au implicat 
pe olandezi în mod direct. Bineînţeles, datele din tabel nu pot fi foarte 
precise: în Oceanul Atlantic, Pacific şi Indian, flotele olandeze erau 
aproape permanent în război, în timp ce în Europa unele dintre războaiele 
din secolul al XVII-lea s-au întins de la un an la altul fără să aibă loc 
prea multe confruntări propriu-zise. Cu toate acestea, datele din secolele 
al XVII-lea şi al XVIII-lea îi plasează pe olandezi printre cele mai 
războinice naţiuni ale lumii. Statisticile arată că în secolul al XVII-lea 
olandezii se aflau în război patru ani din cinci. Acestea includ pătrunderea 
forţelor olandeze în Mediterană şi Adriatică (unde s-au aliat celeilalte 
mari puteri maritime, Veneţia, în lupta împotriva piraţilor uscoci! care 
se bucurau de sprijinul Habsburgilor austrieci), confruntarea lungă şi în 
parte încununată de succes cu Portugalia pentru supremaţia pe mare şi 
enormul efort colonial depus înainte ca Provinciile Unite să fie recunoscute 
oficial ca putere independentă. După războiul de succesiune la tronul 
Spaniei, Olanda şi-a redus activitatea militară; olandezii nu au jucat 
roluri importante în nici un război european de după 1715. De vreme ce 
economia mercantilă continua să se dezvolte, evenimentul la care se 
referă istoricii atunci cînd vorbesc despre „declinul” olandez din secolul 
al XVIII-lea este această retragere din activitatea militară. 


Tabelul 3.1. Războaiele olandeze din secolele al XVII-lea şi al XVIII-lea 


| 1567-1648 | Război Olanda-Spania (intermitent) | 


1605-1606 | Război Olanda-Portugalia pentru Malacca 


1615-1618 | Războiul venetian împotriva piraţilor uscoci şi a Habsburgilor 
austrieci 


1611-1628 | Cucerirea Ceylonului de către Olanda, care intră în război cu 
forţele portugheze 


1. Ramură a istroromânilor care s-au retras în zonele de coastă ale Dalmației, 
slavizindu-se complet. Vestiti pentru actele de piraterie (din sîrbocroată 
uskok =pribeag, dezertor, emigrant) (n.r.). 

[ 1616-1619 | Cucerire olandeză în Macassar | 

|1619 | Cucerire olandeză in Java | 

| 1622 | Război Olanda-Portugalia pentru Macao | 

| 1624-1654 | Războaie (intermitente) Olanda-Portugalia pentru Brazilia | 

| 1628-1629 | Război Olanda-Mataram-Java | 

| 1638-1640 | Război Olanda-Portugalia pentru Ceylon şi Goa | 
1640-1641 | Război Olanda-Portugalia pentru Malacca 

[1641 | Război Olanda-Portugalia pentru Angola | 

| 1646 | Cucerire olandeză în Insulele Moluce | 

| 1648 | Război Olanda-Portugalia pentru Angola | 

| 1650-1666 | Cucerire olandeză în Amboyna | 

| 1651 | Cucerire olandeză în Ceram | 

| 1652-1653 | Război Olanda-Portugalia în Oceanul Indian şi Atlantic | 

| 1652-1655 | Război naval Anglia-Olanda provocat de promulgarea „Actului 

de navigaţie” 

| 1654-1670 | Cucerire olandeză în Sumatra | 

| 1654-1660 | Marele război nordic! 

| 1657-1661 | Război Olanda-Portugalia 

| 1661-1662 | Război Olanda-China pentru Taiwan 

| 1663-1667 | Război naval Anglia-Olanda 

| 1669-1681 | Intervenţie olandeză în Java 

| 1672-1679 | Războiul cu Olanda al lui Ludovic al XIV-lea 

| 1679-1680 | Război Olanda-Alger 

| 1688-1697 | Războiul Ligii de la Augsburg 

| 1701-1714 | Războiul de succesiune la tronul Spaniei 

| 1703-1705 | Cucerire olandeză în Java şi Mataram 

| 1715-1726 | Război Olanda-Alger 

| 1718-1720 | Războiul Alianţei Cvadruple 

| 1740-1748 | Războiul de succesiune la tronul Austriei 

| 1780-1783 | Războiul American de Independenţă 


| 1795- | Războiul Revolutionar Francez | 


Războiul a avut un efect secundar: a consolidat puterea politică 
a stadhouder-ului. Mai mult, pe timp de război, susţinerea populară 
pentru stadhouder — oranjismul - creştea considerabil, ducind la sărbători 
de celebrare a liderului naţional, dar şi la atacuri asupra claselor 
conducătoare urbane (Dekker 1982, pp. 41-45). Pe de altă parte, 
războiul sporea importanţa susţinerii financiare a guvernului central de 


1. Este vorba, de fapt, de Primul război nordic, în care Suedia, aliată cu 
ducatul de Brandenburg, atacă Polonia, iar Rusia şi Danemarca, cărora li se 
alătură apoi şi Prusia, declară război Suediei (n.r.). 

către provincii, ceea ce a dus şi la extinderea puterii provinciilor şi 
municipalitatilor. În 1650, la putin timp după dobindirea independenței, 
stadhouder-ul Wilhelm al II-lea a vrut să profite de entuziasmul popular 
şi a încercat să devină principe în Holland, dar eşecul său a reafirmat 
autonomia provinciilor. Timp de un secol după aceea, succesorii lui au 
trebuit să se mulţumească cu un control sumar asupra guvernului în 
ciuda susţinerii populare din timpul războaielor. 

După ce, în 1677, se căsătorise cu Maria, fiica lui Iacob al II-lea, 
stadhouder-ul Wilhelm al III-lea a devenit regele William al III-lea al 
Angliei în urma Revoluţiei glorioase din 1688-1689. În acel moment, 
Anglia şi Olanda, pînă atunci duşmani, au devenit aliaţi timp de aproape 
un secol, în urma căsătoriilor dintre familiile conducătoare. Cu toate că 
stadhouder-ul a căpătat o putere mai mare în chestiunile care priveau 
războaiele şi în timpul acestora, provinciile (în special Holland) aveau 
un statut apropiat de cel al statelor suverane. Fiecare provincie îşi 
alegea propriul stadhouder, avînd însă şi posibilitatea de a nu alege 
unul. Atunci cînd a invadat Anglia pentru a conduce revolta protestantă 
din 1688, Wilhelm al III-lea nu era propriu-zis stadhouder al Provinciilor 
Unite, fiind ales doar în cinci din cele şapte provincii. La moartea sa în 
1702, toate provinciile în afară de Groningen şi Friesland (care aveau 
un alt stadhouder) au lăsat postul neocupat. Stările Generale au mai 
desemnat un alt stadhouder ereditar al întregii ţări doar in 1747, in 
timpul implicării sudului Olandei în războiul pentru succesiunea la tronul 
Austriei şi în urma unei rebeliuni de proporţii. Chiar şi atunci, el s-a 
confruntat frecvent cu opoziţia din partea uneia sau mai multor provincii. 

În jurul anului 1780, un aşa-numit Partid Patriotic a mobilizat pentru 
prima dată opoziţia la scară naţională faţă de stadhouder ; participarea 
Olandei în Războiul American de Independenţă încurajase adversarii 
stadhouder-ului să creadă în posibilitatea eliminării acestei forme arbitrare 
de guvernare prin acţiunea colectivă a populaţiei. Concepţia lor despre 
libertate era bazată în special pe autonomia locală şi pe atribuirea 
controlului claselor înstărite, ceea ce a dus în cele din urmă la importanta 
pierdere a susţinerii muncitorilor. Totuşi, între 1785 şi 1787, cînd 
Wilhelm al V-lea a chemat în ajutor trupele prusace, Patriotii au „pus în 
practică” revoluţii burghezo-democratice, formînd inclusiv miliții populare 
independente în provincia Holland şi în alte regiuni. Franţa i-a susţinut 
pe Patrioti din punct de vedere financiar şi politic, în timp ce Anglia 
a făcut acelaşi lucru cu adversarii lor, oranjiştii. Invazia prusacă a 
înăbuşit o situaţie revoluţionară care era încă în plină desfăşurare. 

Unii dintre Patrioti s-au reintors la putere atunci cind invadatorii 
francezi au pus bazele Republicii Batave (1795) si au mentinut-o mai 
tirziu sub regatul satelit din Holland, unde era rege fratele lui Napoleon, 
Ludovic Bonaparte (1806-1810). În ambele ipostaze, bogata Olandă 
a plătit Franţei un tribut substanţial. În 1810, după ce Ludovic a preferat 
să abdice în loc să lase ca provincia Holland să fie secătuită de resurse 
în favoarea expansiunii imperiale, Napoleon a absorbit provincia în al 
său Imperiu Francez. Pînă la acea dată, administraţia franceză înlocuise 
vechea structură federală cu un stat central organizat ce se asemăna cu cel 
format în Belgia. Spre sfîrşitul anului 1813, în timp ce ocupaţia franceză 
se destrăma, fiul ultimului stadhouder s-a întors în Olanda pentru a 
conduce o „revoltă” care consta în mare parte din preluarea teritoriilor de 
unde se retrăgeau francezii. După numai două săptămîni, o comisie 
redacta o nouă constituţie, iar prinţul de Orania conducea un stat provizoriu. 

Aliaţii victorioşi au unit apoi provinciile din nord şi din sud, acum 
incluzind şi Liège, într-un nou Regat al Țărilor de Jos Unite care semăna 
cu vechea Olandă burgundă, dar care se întindea mai spre nord şi includea 
enclavele care „străpunseseră” pînă atunci statul. Wilhelm, principele 
de Orania, a devenit rege într-o monarhie constituţională în care sudul şi 
nordul aveau roluri egale, în ciuda populaţiei sensibil mai mari a sudului. 
Guvernind o administraţie de tip francez care s-a bazat mult timp pe 
Codul napoleonian şi pe Codul penal, regele s-a bucurat de o considerabilă 
autonomie datorită controlului direct asupra veniturilor din colonii. 

Conflictul dintre nord şi sud a continuat pînă în 1839 şi s-a terminat 
cu separarea definitivă a celor două teritorii. În 1828, o Uniune Belgiană 
a Opoziţiilor a început o campanie împotriva candidaţilor oficiali. În 
scurt timp, ea avea să propună o reorganizare federalistă a Ţărilor de 
Jos, de tip sudul împotriva nordului. În octombrie 1830, o coaliţie 
burghezo-muncitorească a urmat linia revoluţiei franceze din acel an 
cerînd o administraţie autonomă, a alungat trupele olandeze şi a obţinut 
intervenţia puterilor externe. După un an de negocieri internaţionale, 
belgienii şi l-au ales ca rege pe Leopold I din dinastia Saxa-Coburg - 
văduv al moştenitoarei directe a tronului britanic şi astfel unchi şi 
mentor al Victoriei, care avea să devină ea însăşi regină a Angliei după 
şase ani. Belgia a suferit o invazie olandeză cînd regele Wilhelm a 
respins termenii înţelegerii. 

După o contra-invazie franceză şi o prelungită ocupaţie însoţită de 
interminabile negocieri (în decursul căreia Leopold şi-a întărit poziţia 
căsătorindu-se cu fiica noului rege al Franţei, Ludovic-Filip), olandezii 

au acceptat în cele din urmă un armistițiu in 1833 şi au recunoscut 
Belgia ca stat în 1839. Între timp, belgienii au adoptat o constituţie 
surprinzător de liberală, care a dus la o nouă mobilizare politică. Belgia 
a îmbrăţişat neutralitatea politică impusă de înţelegerea internaţională 
din 1839. În 1847, coaliția clericalo-liberală de guvernare a fost înlocuită 
de un sistem de partide în care predominau liberalii burghezi ; noul 
regim a anticipat revoluțiile din 1848 prin extinderea dreptului de vot, 
asigurîndu-le asfel micilor burghezi şi muncitorilor organizaţi un rol 
mai activ în politica naţională. În acelaşi fel, mişcările reformatoare 
iniţiate de burghezi s-au înmulţit şi au avut cîştig de cauză în Ţările de 
Jos înainte de izbucnirea revoluțiilor din 1848. 

De la mijlocul secolului al XIX-lea pînă la ocuparea lor în timpul 
războaielor din secolul XX, nici Olanda, nici Belgia nu au mai trecut 
printr-o situaţie revoluţionară reală - adică o scindare a organizării de 
stat în două sau mai multe grupuri care să deţină puterea în vreun fel. 
La mijlocul secolului al XIX-lea, Belgia devenea deja una dintre ţările 
europene cu o mare concentraţie de industrie grea; drept urmare, clasa 
muncitoare s-a extins. Aproape în aceeaşi perioadă, Belgia a început 
să-şi stabilească colonii în Africa. Politica internă a Belgiei era clar 
împărţită între taberele catolicilor şi liberalilor, iar, mai tîrziu, a socialiştilor. 
Conflictele dintre vorbitorii limbii flamande şi francofonii mai înstăriți 
au zguduit în repetate rînduri viaţa politică a Belgiei. Linia de demarcaţie 
dintre flamanzi şi francezi nu se manifesta doar ca o zonă a conflictelor 
politice, ci şi ca o profundă separare socială ; schimbările ratei natalității, 
de exemplu, apăreau exact la frontiera lingvistică (Lesthaeghe 1977, 
pp. 111-114). 

Cu toate acestea, conflictele din Belgia secolelor al XIX-lea şi XX 
nu au ameninţat continuitatea statului in mai mare măsură decît valurile 
de greve, demonstrațiile în masă şi campaniile electorale turbulente care 
deveniseră accesoriile obişnuite ale politicii democratice în majoritatea 
Europei. Forţele germane au ocupat Belgia şi şi-au impus propriul 
regim în primul război mondial, fapt care s-a repetat în timpul celui 
de-al doilea. După al doilea război mondial, diviziunile lingvistice, 
religioase, regionale şi de clasă au dus la confruntări intense şi schimbă- 
toare, dar care nu s-au apropiat niciodată de o revoluţie. Cea mai critică 
situaţie a survenit în 1950, o dată cu abdicarea regelui Leopold al III-lea, 
care fusese la putere în timpul războiului, cînd un referendum a arătat 
că el avea susţinerea majorităţii, dar se confrunta cu o substanţială opoziţie 
din partea francofonilor şi anticlericalilor, printre care se aflau şi mulţi 
alţii care erau de părere că regele fusese prea cooperant cu ocupanţii nazişti. 

În mod similar, în Olanda au avut loc reforme liberale ce au pornit 
de la nivel înalt în preajma anului 1848, creînd o diviziune politică în 
funcţie de clasă şi religie, chiar dacă nu şi de limbă. Cu toate că Olanda 
(dată fiind lipsa de minerale şi poziţia ei de frunte în comerţul mondial) 
nu şi-a dezvoltat niciodată industria grea la scara la care au făcut-o 
belgienii, ea a cunoscut o puternică tranziţie spre manufactură în secolul 
al XIX-lea, iar cu ajutorul uleiului şi altor produse din colonii şi-a 
consolidat locul în economia europeană. Tara şi-a menţinut o neutralitate 
fermă în timpul primului război mondial, dar nu a fost în stare să reziste 
ocupaţiei germane din cel de-al doilea. O mişcare revoluţionară a apărut 
în 1918, dar şi-a pierdut repede suflul. Cu toate că partidele de stînga 
şi de extremă dreaptă au ajuns la confruntări deschise în anii '30, 
acestea nu au dus la apariţia unei situaţii revoluţionare. 

Crearea unei uniuni economice şi diplomatice între Belgia, Olanda 
şi Luxemburg după 1950 a deschis calea participării în bloc a celor trei 
ţări la Comunitatea Europeană ; uniunea lor a redus şi mai mult şansa 
apariţiei unei situaţii revoluţionare în oricare din cele trei state pentru 
că celelalte două ar fi intervenit în sprijinul oricărui regim ameninţat. 
Cu toate că mişcările de eliberare de tipul numită /es Provos (provocatorii) 
din anii '60 au înflorit în Țările de Jos, politica naţională a urmat in 
mare parte căile stabilite de insitutiile liberal-democratice ale secolului 
al XIX-lea. Atit în nord, cit şi în sud, revoluțiile burgheze au dus la 
instaurarea unei politici burgheze durabile. 


O examinare a revoluțiilor din Ţările de Jos 


Din 1477 pînă în 1992, Ţările de Jos au fost scena a numeroase 
Situaţii revoluţionare şi a cîtorva consecinţe revoluţionare : preluarea 
puterii autonome de către Stările Generale (1477), rebeliunea temporar 
reuşită din 1484-1488, Pacea de la Gent (1576), respingerea lui Filip al 
II-lea ca suveran (1581), instaurarea Republicii Olandeze (1609 şi/sau 
1648), Revoluţia Patriotilor şi Revoluţia brabantină din jurul anului 
1780, numeroasele transferuri ale puterii sub influenţa Revoluţiei şi 
Imperiului Francez, crearea postbelică a Regatului Ţărilor de Jos şi 
Revoluţia belgiană din 1830. Republica Olandeză, loc de provenienţă 
a unui nou rege, a jucat un rol şi în Revoluţia glorioasă din Anglia 
(1688-1689). În secolul XX, ocupațiile germane au dus la un fel de 
revoluţii temporare, cu toate că mulţi nu le-ar considera astfel. 

Este discutabil dacă imensul succes al calvinismului în Antwerp şi în 
nord a constituit o revoluţie ; potrvit definiţiei noastre, nu putem vorbi 
de o revoluţie, în ciuda consecinţelor care au influenţat puternic desfăşurarea 
conflictelor şi revoluțiilor ulterioare, precum şi a vieţii sociale. 
Reformele constituţionale din Belgia anului 1847 şi cele olandeze din 
1848 ar putea fi considerate revoluţionare, dar nu după criteriile pe care 
le folosim în această lucrare. Cu toate acestea, ideea care se desprinde 
de aici e clară : situaţiile şi consecinţele revoluţionare au fost numeroase 
în decursul ultimelor cinci secole ale istoriei Belgie şi Olandei ; de cel 
puţin cinci ori ele au dus la transferuri revoluţionare de putere durabile. 
Mai mult, burghezia inconstantă, dar puternică din regiune a avut un 
cuvint greu de spus în ceea ce priveşte caracterul şi consecinţele 
situaţiilor revoluţionare. 


Tabelul 3.2. Situaţii revoluţionare în Țările de Jos între 1492-1992 


1487-1493 | Revolte împotriva Burgundiei în Gent, Liege, Bruges, Louvain, 
| Cleves | 


| 1498-1500 | Război civil în Friesland | 


1514-1523 | Confruntare Burgundia-Guelders pentru controlul asupra 
Friesland-ului 


1522-1528 | Rezistență masivă împotriva proclamării suveranităţii lui Carol 
Quintul în Țările de Jos 


1532 Insurectie populară în Bruxelles 
1539-1540 | Răscoala din Gent 


1566-1609 | Revoluţia burgheză din Ţările de Jos (intervenţie germană, 
franceză şi engleză) 


| 1618 Radicalii calvinişti preiau puterea în multe oraşe | 
| 1650 Lovitura de stat eşuată a lui Wilhelm al II-lea | 
| 1672 Oranjiştii preiau puterea în mai multe oraşe | 
| 1702 Exilarea partizanilor oranjişti din Gederland şi Overijssel | 
| 1747-1750 | Revoltă oranjistă în Provinciile Unite | 
| 1785-1757 | Revoluţia Patrioţilor olandezi, încheiată prin intervenţia prusacă | 
| 1789-1790 | Revoluţia din Brabant | 
| 1795-1798 | Revoluţia batavă | 


1830-1833 | Revoluţia belgiană împotriva Olandei (intervenţie franceză şi 
britanică) 


În general, situaţiile şi consecinţele revoluţionare din Ţările de Jos 
au luat forme dinastice sau comunale în secolele al XV-lea - al XVII-lea, 

cînd rolurile principale le deţineau marii nobili şi municipalităţile 
constitutive. Din această cauză, războaiele civile, cele internaţionale şi 
cele izolate, precum şi revoluțiile, s-au contopit într-un tot omogen. 
Formele comunale de protest au fost înlocuite de revoluțiile nationale şi 
de cele ale coalitiilor de clasă, pe măsură ce statele respective deveneau 
mai mari şi aveau pretenţii sporite. În acel moment, situaţiile şi consecinţele 
revoluţionare au devenit mult mai uşor de deosebit de războaie, chiar 
atunci cînd au fost însoţite de conflicte armate. Dacă ignorăm mitologizarea 
retroactivă ce consideră că rebeliunea din secolul al XVI-lea a fost 
revolta îndreptăţită a unui popor unificat, Țările de Jos au fost scena 
a două confruntări naţionaliste majore, prima atunci cînd Belgia s-a 
desprins din Regatul Ţărilor de Jos Unite în jurul anului 1830, iar 
a doua cînd flamanzii şi valonii s-au luptat pentru controlul statului, iar 
în urma eşecului şi-au stabilit sisteme de apărare a poziţiei lor în 
interiorul statului. În primul caz, a fost vorba de o revoluţie autentică, deşi 
limitată ; în al doilea caz, de o lungă serie de confruntări şi o transformare 
a organizării de stat, în absenţa unei situaţii revoluţionare clare. 

Diferenţele dintre cele două mari episoade naţionaliste din Belgia ne 
conduc spre o altă concluzie importantă. Revolutiile care au avut loc in 
fiecare perioadă au avut multe caracteristici comune cu politica 
non-revoluţionară a acelui timp. Scindările revoluţionare, conflictele 
armate şi transferurile revoluţionare ale puterii au survenit din cauza 
elementelor care încurajau la o mobilizare împotriva deţinătorilor puterii 
şi a condiţiilor excepţionale pentru răsturnarea acestora. În 1567, 
armatele ducelui de Alba, aflate la sute de mile depărtare de bazele de 
aprovizionare, au trebuit să lupte împotrivă nobililor uniţi şi a oraşelor 
mobilizate ; cînd ducele a obligat populaţiile locale să plătească cheltuielile 
sale uriaşe, el a mărit vulnerabilitatea regimului, amenintindu-i unele 
drepturi şi privilegii fundamentale. Această stare de fapt a adîncit 
o situaţie revoluţionară deja prezentă. Cu toate acestea, adversarii, interesele 
şi conflictele aveau multe în comun cu politica turbulentă a regiunii din 
ultimii nouăzeci de ani, precum şi a secolului ce avea să vină. 

Cea mai valoroasă lecţie a acestei scurte analize e însă neaşteptată, 
chiar dacă pare evidentă, privind retrospectiv lucrurile : revoluțiile care 
par foarte diferite din punct de vedere al consecinţelor au avut elemente 
şi participanţi similari. Revoluţia „reuşită” din secolele al XVI-lea - 
al XVII-lea din nord, precum şi cea „nereuşită” din sud, au izbucnit din 
aceeaşi situaţie comună, diferenţa rezultatelor depinzînd de puterea mai 
mică sau mai mare a principalilor combatanți din fiecare zonă. În mod 

similar, Revoluţia brabantină din Olanda austriacă şi Revoluţia Patriotilor 
din Republica Olandeză au avut multe caracteristici comune, în ciuda 
tendinţelor aparent conservatoare din primul caz şi liberale în cel de-al 
doilea, înainte ca trupele prusace să o înăbușe. Ele au acţionat chiar 
împreună, dată fiind baza politică pe care revoluționarii din Brabant au 
stabilit-o în Breda, pe teritoriu olandez şi cu sprijinul Patrioţilor. 
Raportul de forţe a constituit şi el o diferenţă majoră în ceea ce priveşte 
sensul şi conţinutul aparent al revoluţiei. Chiar dacă Țările de Jos erau 
locul predilect al revoluțiilor burgheze, poziţia şi alianțele burgheziei 
variau substanţial în funcţie de timp şi loc; aceste diferenţe au dus la 
apariţia unor tipuri de revoluţii foarte diferite. 

Reprezentînd cazul extrem al formării unui stat bazat pe capital, 
Ţările de Jos nu au anticipat experienţa europeană în general. În alte 
parti ale Europei, de exemplu, în secolul al XVI-lea au avut loc răscoale 
ale ţăranilor pe care marii latifundiari ce doreau puteri economice şi 
politice mai mari amenințau să-i transforme în șerbi ; asemenea evenimente 
nu au avut loc în Ţările de Jos. Ele nu au survenit deoarece produsele 
agricole erau comercializate, proprietatea ţăranilor era în floare, iar 
latifundiarii aveau puteri limitate in fata unei burghezii în expansiune. Nici 
chiar în anul 1780 provinciile din nordul sau sudul Ţărilor de Jos nu au 
cunoscut mobilizările revoluţionare în masă care au avut loc în Anglia 
în anul 1640 sau în Franţa în anul 1790. În fine, nici după secolul 
al XVI-lea violenţa colectivă din Țările de Jos nu a fost la scara celei 
din Rusia sau Ungaria. Fără îndoială, un rol important în această situaţie 
l-au avut interesul burgheziei în menţinerea ordinii, eliminarea timpurie 
a armatelor private, refuzul milițiilor urbane de a deschide focul asupra 
concetăţenilor şi relativa lipsă de putere a statelor din Ţările de Jos. 

Predominanta şi autonomia aristocraților şi cetăţenilor din regiune, 
precum şi dependenţa conducătorilor faţă de sprijinul lor financiar, au 
dus la creşterea importanţei intermediarilor în exploatarea cu succes a 
bogățiilor Țărilor de Jos. Ducii, episcopii şi guvernatorii trebuiau să 
negocieze cu oamenii înstăriți şi cu oraşele din teritoriile acestora, 
pentru că de fiecare dată cînd conducătorii căutau să-şi impună voinţa 
prin intermediul forţei armate, se forma o coaliţie a burghezilor şi a 
nobililor disidenţi. Atunci cînd conducătorii negociau in mod eficient, 
statele lor se descurcau foarte bine din punct de vedere militar, pentru 
că oamenii de afaceri din regiune puteau aduna rapid sume mari de bani 
cu dobinzi foarte mici; cetăţenii de rînd investeau foarte mult in 
obligatiunile emise de stat. Mai mult, organizarea de tip capitalist a războiului 

din nord a creat doar structuri statale neînsemnate şi întîmplătoare, iar 
în sud conducătorii s-au mulţumit cu o guvernare indirectă şi o exploatare 
superficială a resurselor financiare în cea mai mare parte a secolului 
al XVIII-lea. În fine, nu a existat nicăieri un aparat administrativ de stat 
pînă la ocupaţia napoleoniană. 

Consolidarea statelor din Țările de Jos s-a datorat in mare parte 
intervenţiei străine. Cu toate că Patriotii au încercat un fel de liberalizare 
a politicii de guvernare, iar programul de suveranitate populară al 
democratilor implica o considerabilă reducere a privilegiilor, fără exemplul 
francez din timpul ocupaţiei şi reorganizării deliberate a celor două regiuni, 
ele ar fi continuat să fie mult mai fragmentare şi mai inegale în secolul 
al XIX-lea. Francezii au creat state centralizate, organizate şi uniforme 
în Ţările de Jos; aceste forme de organizare au supravieţuit, chiar dacă 
nu în forma lor originară, şi după înfrîngerea Franţei în 1815. 

Aceste experienţe au reflectat dominaţia comerţului şi a capitalului, 
precum şi lipsa de eficienţă a mijloacelor coercitive concentrate. Acolo 
unde exista foarte puţin capital, iar forţele de reprimare erau puternice, 
au apărut alte tipuri de state, foarte diferite. Coerciţia centralizată 
însemna de obicei exercitarea puterii nobililor asupra pămîntului, ţăranilor, 
comerţului şi chiar a statului. În cele din urmă, organizarea unor mari 
armate permanente naţionale a dus la integrarea nobililor în organizarea 
de stat ca demnitari şi ofiţeri militari ; cu cît fusese mai mare puterea şi 
autonomia lor, cu atît era mai mare şansa ca ei să îşi ofere loialitatea în 
schimbul garantării unor privilegii mai mari în interiorul domeniilor 
lor; iuncherii prusaci din serviciul regelui primeau dreptul de a fi nu 
doar colonei, ci şi judecători, administratori şi proprietari privilegiați ai 
marilor domenii. În asemenea regiuni, doar specializarea forţelor militare 
costisitoare şi extinderea capitalismului în secolul al XIX-lea au reuşit 
să îndrepte ţările spre tipul de stat consolidat care începea să predomine 
în tot continentul. Abia aceste schimbări au reuşit să submineze în cele 
din urmă puterea marilor latifundiari. 

Diferitele tipuri de state duc la tipuri diferite de revoluţie. În cazul 
regiunilor unde coerciţia juca rolul cel mai important, situaţiile revoluţionare 
au luat formă dinastică, comunală, patron-client sau toate trei deodată. 
Revoluţiile dinastice aveau loc de obicei atunci cînd nobilii nu recunosteau 
autoritatea regală sau cînd anumite facţiuni se luptau pentru coroană. 
Acest tip de situaţii revoluţionare au apărut frecvent - în special după 
moartea monarhilor - şi s-au sfîrşit deseori cu consecinţe revoluţionare, 
adică transferuri forţate ale puterii statale. Revolutiile comunale au avut 

loc în special cînd ţăranii şi artizanii se uneau fie pentru a rezista 
încercărilor nobililor de a obţine venituri mai mari şi o aservire mai 
puternică, fie pentru a suprima comunităţile care le amenințau identitățile 
comune. Cu toate că rezistenţa locală la cererile nobililor se manifesta 
zilnic, situaţiile revoluţionare deschise de tip comunal, în decursul 
cărora oamenii de rînd obțineau controlul asupra unui aparat de stat sau 
şi-l constituiau pe al lor, erau rare. 

Consecințele revoluţionare erau şi mai rare. Din cauză că ţăranilor, 
artizanilor şi comunităţilor urbane le lipseau armele, aceştia erau clar 
dezavantajati faţă de aristocrați. Cu toate acestea, revoluțiile dinastice şi 
cele comunale se uneau cînd nobilii disidenti se alăturau răsculaților ; 
în acest caz vărsarea de sînge avea şanse mari să fie considerabilă. 
Diferitele alianţe ale oraşelor burgunde cu ducele Filip de Cleves, 
contele Lamoral de Egmont şi cu principii de Orania - nici unul dintre. 
ei nefiind negustor, ci nobil - a avut drept rezultat confruntarea deschisă 
a burghezilor cu trupele spaniole. 

Coaliția de clasă şi formele nationale de revoluţie au înlocuit în cele din 
urmă formele dinastice, patron-client şi comunale din regiunile europene 
unde predomina guvernarea prin forţă, dar numai acolo unde burghezia 
şi proletariatul parţial independent au formulat cereri privind libertăţile 
civile, reformele guvernamentale şi autonomia regională. Crearea admi- 
nistratiilor de stat, a programelor de educaţie naţională şi a sistemelor 
extinse de comunicaţii a contribut la aceste schimbări, dar numai cu 
condiţia fundamentală a creşterii producţiei capitaliste, proliferării 
comerţului şi dezvoltării oraşelor - adică declinul forţelor coercitive şi 
creşterea importanţei capitalului în aceste regiuni. Pînă în 1848, revoluţii 
conduse de burghezi în numele clasei şi naţiunii izbucneau în state unde 
predominaseră forţele de reprimare, ca în Ungaria şi Sicilia. 

A menţiona Ungaria (care pe atunci făcea parte din Imperiul Habsburgic) 
şi Sicilia (care era inclusă în Regatul celor Două Sicilii) înseamnă 
a reaminti că multe state europene erau mult mai complexe şi mai 
instabile decît o indică împărţirea noastră schematică. Acestea sunt 
lucruri ce depind de amplitudine şi de perioadă. Chiar în interiorul 
Țărilor de Jos am constatat o considerabilă eterogenitate şi schimbări 
frecvente în compoziţia socială a diferitelor state, ca o consecinţă a 
noilor graniţe şi forme de guvernare. O comparaţie cu două regiuni 
foarte diferite, unde coercitia a fost folosită cu precădere - în primul 
rind Peninsula Iberică, iar apoi Balcanii şi Ungaria - va scoate la iveală 
importanţa examinării direcțiilor complexe pe care le-au urmat statele 
în decursul procesului lor de formare. 

Revolutiile din Peninsula Iberică 


Peninsula Iberică, în ciuda legăturilor ei importante cu Ţările de 
Jos, a cunoscut forme fundamental diferite de revoluţii. Politica regiunii 
a suferit efectele a patru influenţe : (1) moştenirea unei confruntări de 
lungă durată cu marii aristocrați musulmani, în decursul căreia atît 
nobilii, cit şi municipalitatile au obţinut drepturi excepţionale vis-a-vis 
de coroană, în special faţă de cea din Castilia; (2) contrastul dintre 
interiorul dominat de marii proprietari şi devotat unei economii pastorale 
de subzistență şi regiunile de coastă implicate în comerţul mondial ; 
(3) guvernarea de către familii care aveau tendinţe imperiale şi resurse 
importante ; (4) vecinătatea cu Franţa care îşi construia un sistem militar 
însemnat şi o monarhie centralizată. Toţi aceşti patru factori au influenţat 
revoluțiile din Peninsula Iberică în mod direct între secolele al XV-lea - 
al XVIII-lea, lăsîndu-şi amprenta asupra repetatelor transferuri violente 
ale puterii care au survenit ulterior. 

Din punct de vedere economic, Peninsula Iberică a menţinut pentru 
mult timp o relaţie ciudată cu restul lumii: în interior, un mozaic de 
economii de subzistență se suprapunea cu mari mişcări de turme (în 
special cele de ovine, a căror lînă era exportată de nobilii spanioli), în 
vreme ce, înspre exterior, porturile şi capitalele erau conectate la reţeaua 
imperiilor comerciale şi politice. În cele trei secole de după 1492, atît 
Portugalia, cit şi Spania îşi susțineau monarhiile din veniturile din 
colonii şi din comerţul internaţional, cu toate că economiile locale nu 
beneficiau foarte mult de aceste venituri. Monarhiile împrumutau bani 
din exterior, achizitionau bunuri în afara graniţelor şi re-exportau 
mărfurile sau argintul din colonii - o situaţie care seamănă cu ceea ce 
se întîmplă astăzi în multe state mici exportatoare de petrol unde cei 
bogaţi se imbogatesc şi mai mult, iar cei puternici devin şi mai puternici, 
în timp ce majoritatea populaţiei (mulţi nefiind cetăţeni ai acelor state) 
rămîne în afara acestor circuite ale prosperității. 

În Peninsula Iberică, puterea marilor latifundiari şi a nobililor din 
oraşele din interior întăreau relaţia ambivalentă a peninsulei cu pieţele 
lumii, încetinea aplicarea inovaţiilor economice şi menținea accentul pe 
autarhia locală. În cazul Spaniei, veniturile în continuă scădere din America 
Latină, apoi rebeliunile din majoritatea coloniilor sud-americane în 
timpul războaielor napoleoniene au redus independenţa coroanei şi au 

deschis calea spre o agricultură şi o industrie comercială, proces care 
a început să se desfăşoare într-un ritm lent după 1815. Portugalia, pe de 
altă parte, a constituit aproape o monarhie duală cu coloniile ei bogate 
(în special Brazilia) pînă în 1820, după care rolul ei internaţional s-a 
diminuat o dată cu acela al Spaniei. 

Statele din Peninsula Iberică au avut mult timp o organizare în 
esenţă patrimonială. În 1492, peninsula era împărţită în patru entităţi 
politice majore : Portugalia, Castilia, Navarra şi Aragon. Navarra, regat 
fără ieşire la mare, populat în mare parte de basci şi aflat sub dominaţia 
familiei regale franceze, se întindea de-a lungul Pirineilor; în 1516, 
Ferdinand de Aragon îi va anexa segmentul iberic, lăsînd în urma sa un 
mic regat francez ce a supravieţuit pînă cînd i-a revenit în mod direct 
coroanei în momentul în care Henric de Navarra a devenit Henric al 
IV-lea. Portugalia şi Aragon erau puteri maritime cu centrul la Lisabona 
şi, respectiv, la Barcelona, în timp puterea Castiliei era susţinută în 
special de exportul de lind. Dacă negustorii portughezi şi cei catalani au 
devenit puternici în interiorul propriilor teritorii în urma comerţului de 
peste mări, confrații lor genovezi controlau o bună parte a comerţului 
Castiliei prin intermediul unor porturi ca Sevilla şi Cadiz. Negustorii 
castilieni nu deţineau o putere foarte mare. 

Între familiile regale ale celor patru regiuni aveau loc deseori căsătorii, 
în aşa fel încît scena politică ar fi putut foarte bine să rămînă în formula 
(Portugalia + Castilia) împotriva (Aragon şi Navarra), sau toate patru 
unite sub o singură coroană. De asemenea, aceste teritorii ar fi putut să 
se farimiteze, de vreme ce unii nobili de sînge regal complotau din cînd 
în cînd pentru obţinerea unor teritorii autonome în Andaluzia şi Valencia. 
Căsătoria din 1469 a lui Ferdinand cu Isabela, moştenitori ai coroanelor 
Aragonului şi Castiliei, dusese la un război civil cu cei din afara acestei 
alianţe şi care erau sprijiniți de mereu atenta Franţă. Cu toate acestea, 
evenimentul a pus bazele unui imperiu. Ferdinand şi Isabela şi-au consolidat 
puterea printr-o modalitate imperială obişnuită : confirmarea privilegiilor 
şi mijloacelor de exploatare ale marilor nobili şi ale municipalităţilor 
care acceptau măsurile lor dinastice, militare şi fiscale. Pind in 1492, 
o monarhie duală consolidată cucerise Granada, ultima fortăreață musulmană 
din interiorul peninsulei, izgonindu-i pe evreii care nu se convertiseră 
la catolicism şi pornind pe urmele Portugaliei spre Oceanul Atlantic şi 
Indian. În curînd, Aragonul şi Castilia s-au văzut în competiţie cu 
Franţa pentru puterea asupra Italiei. În acelaşi timp, musulmanii erau 
izgoniți din teritoriile lor. 

În 1516, coroana unită trecuse în posesia lui Carol I de Gent, devenit 
Carol I al Spaniei, care era deja rege al Țărilor de Jos (în măsura în care 
se poate spune că ele erau guvernate laolaltă) şi care a fost ales împărat 
al Sfîntului Imperiu Romano-German (sub numele de Carol al V-lea sau 
Carol Quintul) în 1519. În 1580, fiul lui Carol, Filip al II-lea, şi-a 
subliniat intenţia de a revendica tronul portughez rămas de curînd 
vacant printr-o invazie care i-a alungat pe adversarii săi. Fără a dispărea 
nici ca entitate politică distinctă, nici ca putere comercială sau imperială, 
Portugalia a devenit fief spaniol timp de şaizeci de ani, pînă la rebeliunea 
portugheză reuşită din 1640. După aceea, Portugalia şi Spania au rămas 
state distincte cu granite relativ constante. Această separație era însă 
aparentă : Spania a rămas doar un element al unui set de mari proprietăţi 
familiale europene pînă în momentul invaziilor napoleoniene ; amîndouă 
statele au obţinut, iar mai apoi au pierdut controlul asupra unor mari 
imperii coloniale din afara Europei; Spania a încorporat porţiunea 
iberică a Navarrei între 1512 şi 1516 şi a cedat definitiv regiunile 
Cerdagne şi Roussillon către Franţa în 1659; în fine, francezii au 
ocupat temporar şi au reorganizat o mare parte a peninsulei în timpul 
domniei lui Napoleon. La fel ca în Belgia sau Olanda, reorganizarea 
franceză a avut o influenţă foarte mare asupra instituţiilor guvernamentale. 
Chiar dacă au păstrat o mare parte din relaţiile patrimoniale, Spania şi 
Portugalia au început să semene a state consolidate. 

Direcţia schimbărilor din Peninsula Iberică (unde predomina guvernarea 
prin forţă) a caracterizat revoluțiile din aceste teritorii. Tabelul 3.3 
indică situaţiile revoluţionare din peninsulă între 1492 şi 1992, incluzînd 
unele situaţii marginale cum ar fi expulzarea evreilor, a moriscilor! şi a 
iezuiţilor, cînd organizarea din spatele acţiunii a fost impresionantă, iar 
rezistenţa publică a fost minimă. Două caracteristici ale revoluțiilor din 
Peninsula Iberică sunt evidente : lunga durată a confruntărilor dinastice 
şi succesiunea extraordinară a situaţiilor revoluţionare de la războaiele 
cu Franţa pînă în anii '30. Cu toate că datele diferă, în Portugalia şi 
Spania au avut loc insurectii regaliste mult după 1850, iar războaiele 
civile au durat mai bine de un secol. 

Cît priveşte amploarea şi intensitatea conflictelor, marile epoci 
revoluţionare au fost fără îndoială revoltelor comunerosurilor (oraşele 
libere din Castilia) şi a grupării Germanias (în jurul anilor 1519-1522), 


1. Denumire dată maurilor convertiți la creştinism (n.r.). 

revoltele din Portugalia şi Catalonia care au izbucnit în 1640, Războiul 
de succesiune la tronul Spaniei (1701-1714), numeroasele conflicte civile 
grăbite de războiul cu Franţa (1793-1814), confruntările repetate pentru 
controlul ambelor state între 1820 şi 1932 şi războiul civil spaniol 
(1936-1939). Prin comparaţie, tranziţiile relativ paşnice care au urmat morţii 
lui Franco şi Salazar (în ciuda loviturilor de stat din cele două capitale şi 
a războiului de gherilă din regiunea bască a Spaniei) par aproape discordante. 


Tabelul 3.3. Situaţii revoluţionare în Peninsula Iberică între 1492-1992 


[ 1499-1500 [Război cu maurii | 
| 1509-1511 | Război cu maurii | 


1519-1522 | Răscoalele comunerosurilor şi a grupării Germanias in 
Valencia şi Castilia 
| 1568-1571 | Revolta moriscilor spanioli | 


1580 Filip îşi consolidează moştenirea tronului portughez în urma 


unei invazii 
| 1591 | Răscoala din Aragon | 
| 1609 | Expulzarea moriscilor spanioli | 
| 1640-1659 | Revolta catalană | 
| 1640-1668 | Revolta portughezilor | 
| 1667 | Pedro, fratele regelui Alfonso, devine regent în Portugalia | 


1701-1714 | Războiul de succesiune la tronul Spaniei, incluzînd invazia 
Spaniei şi Portugaliei şi un război civil, încheiat cu pierderea 
Olandei spaniole şi integrarea Cataloniei şi Valenciei în Castilia 


| 1820 | Revoluţie în Oporto, Portugalia 
| 1822-1823 | Revoltă regalistă în Spania 


| 1823-1824 | Războiul civil portughez 
1827 Debarcarea britanicilor în Portugalia, veniţi în sprijinul 
constitutionalistilor 


1827 Revolta gruparii Malcontents in Spania 


| 1758 Conspiratia grupului condus de marchizul de Travora în | 
Portugalia 
| 1759 | Expulzarea iezuiţilor din Portugalia | 
1793-1814 | Război intermitent cu Franţa, incluzînd o invazie şi 
terminîndu-se cu dezmembrarea teritoriului şi cu revolte în | 
America Latină 
| 1801 | Războiul oranjist Portugalia-Spania | 
| 1807 | Insurectie împotriva lui Godoy în Aranjuez | 
| 1808 Insurectie populară în Spania, retragere parţială a trupelor | 
franceze 
1820 Revolta trupelor spaniole de sub comanda colonelului Rafael 
Riego, generalizarea revoluţiei pînă în 1823, încheiată cu | 
invazia franceză 
| 
| 
| 

1828 Lovitură de stat în Portugalia a lui Dom Miguel, urmată de 


război civil pînă în 1834 
[1833-1839 | Războiul carlist în Spania | 
[1834-1853 | Insurectii frecvente în Portugalia | 


| 1836 Insurectie progresistă în Andaluzia, Aragon, Catalonia şi | 
Madrid, încheiate prin adoptarea constituţiei din 1837 
1840 Revolta generalului Baldomero Espartero, care preia puterea în 
Spania 
| 1841 | Puci în numele reginei Cristina în Spania, eşuat | 
1842 Insurectie în Barcelona şi declararea temporară a unei 
republici, înăbuşită de Espartero 
1843 O coaliţie îl înlătură pe Espartero ; Narvaez preşedinte pînă în 
1851 


| 1846-1850 | Războaie civile portugheze | 
| 1854-1856 | Revoluţie în Spania, condusă de O’Donnell şi Espartero | 


| 1866 | Insurecția eşuată a generalului Juan Prim | 


Manifestul amiralului Juan Topete urmat de generalizarea 


insurecției ; înlăturarea reginei şi instaurarea unui regim liberal 
[1873-1874 | Prima Republică Spaniolă, revolte carliste | 
Lovitură de stat militară ; războaiele carliste continuă pînă în 
1876, cînd are loc o nouă lovitură de stat din partea lui 
Alfonso, fiul reginei înlăturate Isabela 
| 1889-1908 | Revolte, greve şi conspirații sporadice în Portugalia 


| 1890 | „Atrocităţile” anarhiste în Spania 
| 1909 | Grevă generală in Catalonia, urmată de insurecție 
| 1910 | Insurectie la Lisabona, proclamarea republicii 
| 1912 | Grevă generală în Lisabona 
1915 Insurectie în Portugalia condusă de generalul Pimenta de 
| Castro, urmată de o revoltă democratică 
| 1917 Revoltă şi preluare a puterii de către generalul Sidonio Paes 
(asasinat în 1918); grevă generală înăbuşită 


| 1923 Revoltă a unei garnizoane din Barcelona, izbucnirea mişcării 
separatiste, lovitura de stat a lui Primo de Rivera 

| 1925 | Puci eşuat în Portugalia 

| 1926 | Puci reuşit în Portugalia 

| 1927 Insurectie eşuată împotriva regimului militar portughez (din 

1930, Salazar la putere) 

| 1930 | Revoltă a unei garnizoane din Jaca cerînd instaurarea republicii 

1931 Alegeri în Spania soldate cu o mare majoritate republicană ; 

| Alfonso părăseşte puterea ; o nouă constituţie 

| 1932 | Revolta generalului Jose Sanjurjo 


| 1933 | Revolte în Barcelona ale anarhiştilor şi sindicaliştilor | 


| 
| 
| 
| 
| 
| 1919 | Revoltă regalistă în nordul Portugaliei | 
| 
| 
| 
| 

Insurectie a muncitorilor din Asturias, grevă generală şi | 
insurecție în Catalonia 

1936-1939 | Războiul civil spaniol 
Lovitură de stat în Portugalia 


Puci eşuat în Spania | 


Revolta comunerosurilor şi a grupării Germanias au avut loc amîndouă 
în momentul in care Carol Quintul şi anturajul său flamand au încercat 
să impună un control fiscal mai strict asupra teritoriilor spaniole pentru 
a finanța alegerea sa ca împărat al Imperiului Romano-German. Revolta 
comunesurilor a constat în special din junte care au obţinut controlul 
asupra oraşelor castiliene şi a teritoriilor învecinate, refuzînd să acorde 
regelui fonduri dacă acesta nu se dispensa de sfetnicii săi străini, dacă 
nu le respecta drepturile şi nu îşi stabilea reşedinţa în Castilia ; atunci 
cînd juntele nu se luptau între ele, acestea îi alungau pe reprezentanţii 
regali, formau armate populare şi se luptau cu trupele regelui. În multe 
oraşe, oamenii de rînd îi atacau pe nobili şi pe cei bogaţi. Gruparea 
Germanias era formată din frăţiile sau breslele din Valencia, care i-au 
atacat pe nobili şi pe vasalii lor mauri, după ce multi dintre cei bogaţi 
părăsiseră oraşul în timpul unei epidemii de ciumă. Atit comunerosurile, 
cît şi gruparea Germanias au început să lupte împotriva nobililor pe 
măsură ce aceştia din urmă, prudenti, au trecut fatis de partea coroanei. 
Atunci cînd forţele populare se confruntau cu trupele regale pe teren 
deschis, pierderile de partea primilor erau masive. Reprezentanţii regelui 
îi executau pe capii răscoalelor drept exemplu ; astfel, 150 de persoane 
au murit în Valencia, iar în Mallorca 200. În anul 1522, Carol se putea 
întoarce în siguranţă în Spania cu armata sa germană. 

Cu toate că fiul lui Carol, Filip al II-lea, s-a confruntat cu revolte 
majore ale maurilor spanioli convertiți doar pe jumătate, el şi-a consolidat 
poziţia în Portugalia prin forţa armelor şi a înăbuşit o răzmeriţă serioasă 
în Aragon, următoarea mare criză revoluţionară iberică nu avea să 
apară înainte de izbucnirea Războiului de treizeci de ani. Reizbucnirea 
războiului cu Franţa în 1635 a făcut ca nevoile financiare ale coroanei 
să crească considerabil. În 1639, Olivares, ministrul lui Filip al IV-lea, 
făcea mari presiuni asupra Cataloniei în scopul obţinerii de oameni şi 
fonduri în lupta cu francezii, care cuceriseră fortăreaţa Salses din 
Pirinei. Olivares a încercat să încartiruiască o armată regală în Catalonia 
şi să o folosească pentru procurarea prin forţă a fondurilor necesare 
susţinerii efortului militar, dar în acest mod a generat o vastă mişcare de 
rezistenţă. În iunie 1640, ţăranii din Barcelona l-au ucis pe vicerege, 
contele de Santa Coloma. Nu după mult timp, trupele castiliene mărşăluiau 

spre Catalonia, ai cărei conducători negociau cu Franţa pentru a obţine 
ajutor. Canonicul Pau Claris, conducătorul diputacid!-ului catalan, şi-a 
păstrat autoritatea, declarînd Catalonia republică independentă. Con- 
fruntările au durat pînă în 1659, cînd catalanii s-au reintegrat în imperiu, 
păstrîndu-şi drepturile de dinainte de separație, cu toate că le lipseau 
teritoriile Rousillon şi Cerdagne pe care aliaţii lor francezi reuşiseră să 
le smulgă Spaniei. 

În timpul revoltei catalane, Olivares le-a ordonat ducelui de Braganza şi 
nobililor portughezi, care nu îşi pierduseră speranţa de a reinstaura 
vechea autonomie, să îi ajute pe castilieni în războiul împotriva catalanilor. 
Dar acest ordin a dus la apariţia unei conspirații în Lisabona, care s-a 
sfîrşit prin asedierea palatului regal, execuţia sau expulzarea reprezentanţilor 
regali şi proclamarea lui Braganza ca rege (sub numele de João al IV-lea). 
Timp de aproape treizeci de ani, armatele spaniole au încercat fără 
succes să-i cucerească pe portughezi. În cele din urmă, Spania a recunoscut 
independenţa Portugaliei în 1668 (în anul precedent avusese loc o lovitură 
de stat organizată de Pedro, fratele regelui Alfonso). În 1648, prin 
Tratatul de la Westfalia, Spania pierdea definitiv şi nordul Țărilor de Jos. 

Războiul de succesiune la tronul Spaniei care a urmat (1701-1714) 
a dezbinat Peninsula Iberică. Încercarea încununată în cele din urmă de 
succes a lui Ludovic al XIV-lea de a aşeza un reprezentant al dinastiei 
Bourbonilor pe tronul spaniol a însîngerat peninsula, provocînd războaie 
civile între susţinătorii candidaţilor rivali. O altă consecinţă a fost 
subordonarea Cataloniei şi a Valenciei faţă de regimul castilian, separind 
în întregime Spania de Țările de Jos, ale căror provincii sudice au trecut 
în posesia Austriei habsburgice. În timpul secolului al XVIII-lea, regii 
din dinastia de Bourbon au încercat în repetate rînduri să preia controlul 
asupra forţelor militare, dar eforturile lor au fost subminate, în mod 
ironic, de prezenţa veniturilor din colonii : în vremuri de pace, regii nu 
se luptau cu populaţia pentru venituri în felul în care o făceau verii lor 
francezi. În consecinţă, ei nu au reuşit niciodată să creeze administrații 
civile autonome care să deţină controlul asupra armatei. Pe timp de 
război, ei recurgeau la subterfugii financiare care le fragmentau puterea 
prin obligaţiile faţă de conducătorii regionali şi duceau la alianţe ale 
generalilor cu nobilii sau cu municipalităţile care îi susțineau. Capitaines 
generales din Spania acelor vremuri deţineau o autonomie şi o putere 
demnă de invidiat. 


1. Adunarea Deputaţilor din Catalonia (n.r.). 

După războiul de succesiune la tronul Spaniei, nici Portugalia şi nici 
Spania nu au mai avut parte de situaţii revoluţionare majore în următorii 
nouăzeci de ani. Spre deosebire de Ţările de Jos, în Peninsula Iberică 
revoluţia din anul 1790 din Franţa vecină nu a avut un ecou puternic. Cu 
toate acestea, Spania s-a alăturat eforturilor militare internaţionale 
îndreptate împotriva Franţei revoluţionare în 1793-1795. Apoi, războaiele 
napoleoniene au declanşat una dintre cele mai mari crize revoluţionare 
ale peninsulei. 

Spania a trecut în curînd de cealaltă parte. Sub conducerea dictatorului 
Godoy, Spania se aliază la început cu Napoleon împotriva Portugaliei, 
dar Napoleon îşi face rapid planuri de transformare a Spaniei într-o 
ţară-satelit a Franţei. În 1808, o insurecție aristocratico-populară (Tumultul 
din Aranjuez), care îl sprijinea pe moştenitorul de drept al regelui, 
Ferdinand, îi înlătură pe Godoy şi pe regele său. Noul rege Ferdinand 
al VII-lea va accepta însă în curînd cererea lui Napoleon de a abdica în 
favoarea fratelui acestuia, Joseph (mai exact, Ferdinand îi cedează 
coroana din nou tatălui său, care i-o oferă lui Bonaparte). Insurectiile 
populare împotriva conducătorilor francezi s-au generalizat, luînd forma 
unui război civil asemănător ceui de gherilă, în cadrul căruia multe 
autorităţi locale se alătură rezistenţei anti-franceze pentru a o menţine 
sub control. În Zaragoza, de exemplu, marele aristocrat Palafox (care 
nu era, bineînţeles, un revoluţionar democrat!) a acceptat numirea sa 
drept căpitan general al rebelilor. 

Înaintarea francezilor în Spania, rezistenţa împotriva acestora şi 
răspîndirea ideilor liberale în rîndul rezistenţei au facilitat apariţia unor 
largi mişcări de independenţă în coloniile din America Latină. În aceste 
circumstanţe, opoziţia spaniolă a schiţat planul unei monarhii con- 
stitutionale. În timp ce englezii, sub comanda lui Wellington, îi alungau 
pe francezi din peninsulă, liberalii din Cadiz se adunau pentru a adopta 
o nouă constituţie. În 1814, la întoarcerea lui Ferdinand al VII-lea din 
captivitatea sa franceză, ofiţerii conservatori au colaborat cu regele la 
o lovitură de stat antiliberală. Dar acest lucru nu a făcut decît să pună 
bazele unui conflict ce avea să dureze, cu victorii cînd de o parte, cînd 
de cealaltă, timp de o sută şaizeci de ani. 

Rolul central al forţelor militare din rezistenţa spaniolă a repetat 
într-o anumită măsură modalitatea în care au dobindit privilegii nobilii 
şi municipalitatile din timpul reconquistei, cu cinci sute de ani în urmă: 
aflată sub conducerea unor nobili ambitiosi şi acordind prea puţină 
importanţă unor oficiali civili, armata a funcţionat ca o forţă politică 

distinctă - sau ca un grup de forte politice distincte, fiecare cu propriul 
patron. Marea autonomie şi putere a armatei spaniole din timpul războaielor 
napoleoniene a creat un precedent pentru politica postbelică, în care, în 
mod repetat, soldaţii au preluat prin forţă puterea de stat, în numele 
poporului. Un bloc conservator - clerical — regalist se confrunta cu un 
bloc liberal - anticlerical — constitutional, fiecare cu propriii susţinători 
în rîndul armatei. Această situaţie a dus la deposedarea progresivă 
a bisericii, la un mic progres al instituţiilor liberale şi la confruntări 
armate aproape permanente. Conflicte grave, cu preluarea puterii de 
către armată, au apărut în 1820-1823, 1833-1839, 1840-1843, 1854 şi 
1868-1876, fiind urmate de greve generale, atacuri anarhiste şi insurectii, 
dar fără să apară un alt transfer total al puterii pînă în 1917. 

Au urmat şase ani de instabilitate, puciul lui Primo de Rivera din 
1923, încă opt ani de dictatură militară şi insurecție armată şi, in 1931, 
expulzarea relativ paşnică a regelui şi a regimului militar în urma 
alegerilor generale. Republica instaurată în acel moment a durat timp de 
cinci ani, pînă la izbucnirea războiului civil, cu toate că nici acei ani nu 
au fost lipsiţi de revolte majore atît din partea dreptei, cit şi a stingii. În 
acelaşi timp, Portugalia trecea printr-o perioadă la fel de turbulentă : 
lovituri de stat, războaie civile şi revolte ce au durat pînă la instaurarea 
republicii in 1910. Au urmat şaisprezece ani caracterizați prin situaţii 
revoluţionare intermitente care au luat sfîrşit prin consolidarea puterii 
de către Oliveira Salazar spre sfîrşitul anilor '20. Salazar a reuşit să 
menţină situaţia sub control timp de mai bine de patruzeci de ani. 

Francisco Franco avea să reziste în fruntea regimului său spaniol timp 
de treizeci de ani, dar numai după trei ani de conflicte însoţite de mari 
pierderi. Războiul civil începuse ca o tentativă de lovitură de stat militară 
pornita din baza din Maroc a lui Franco, dar a continuat ca o serie de razii 
îngrozitoare, represalii şi acţiuni revoluţionare chiar şi în interiorul coaliţiei 
republicane. Deşi bătălia decisivă se dădea între nationalisti şi republicani, 
în interiorul taberei acestora din urmă comuniştii îi ucideau uneori pe 
anarhişti, anarhiştii pe comunişti, iar comuniştii se ucideau între ei. 
Intervenţia Germaniei naziste şi a Italiei fasciste pe de o parte, şi a Uniunii 
Sovietice împreună cu un corp internaţional de voluntari de stînga de 
cealaltă parte, au contribuit la creşterea vărsării de sînge. În 1939, 
organizarea militară superioară şi aprovizionarea mai eficientă a natio- 
naliştilor au dus la victoria acestora. „Falanga” lui Franco a condus Spania 
în următoarele trei decenii fără ca hegemonia să-i fie serios ameninţată. 

Atit în Spania, cît şi în Portugalia, bătrînii dictatori ai anilor '60 au 
făcut modificări constituţionale care au facilitat tranziţia spre un guvern 
reprezentativ limitat - monarhie în Spania şi republică în Portugalia — 
fără să se confrunte decît cu minore tentative revoluţionare. Salazar 
a murit în 1970, iar Franco în 1975, fără să aibă loc crize majore de 
succesiune. Cu toate acestea, în 1975 o lovitură de stat a ofiţerilor 
inferiori din Portugalia, hrănită de insatisfacţia cauzată de slaba implicare 
militară în coloniile africane ale Portugaliei, a generat o largă mobilizare 
împotriva regimului de succesiune al lui Marcello Caetano. Portugalia 
s-a aflat timp de doi ani la marginea unei situaţii revoluţionare, pentru 
ca apoi să se îndrepte spre haosul obişnuit al politicii parlamentare. 

În Spania, regimul lui Carrero Blanco din perioada 1969-1973 
a încercat să ţină în frîu mobilizările muncitorilor din anii precedenţi, 
precum şi mişcarea separatistă bască (ETA) care devenea din ce în ce 
mai activă. Asasinarea lui Carrero Blanco de către ETA a pus capăt 
acelei perioade, declansind trei ani de ezitări guvernamentale în decursul 
cărora Franco a murit. Moştenitorul desemnat al lui Franco, regele Juan 
Carlos, a depăşit cu succes un val de mişcări muncitoreşti organizînd 
referendumuri şi alegeri pentru a stabili caracterul noului regim. În 
1981, un grup de ofiţeri militari, imitînd politica „obişnuită” a ţării din 
urmă cu cincizeci de ani, au încercat o lovitură de stat care a eşuat. În 
acest fel, atît Portugalia, cît şi Spania au avut parte de ultime răbufniri 
ale intervenţiei militare înainte de a-şi urma propriile direcţii ale politici 
parlamentare. 

În Peninsula Iberică, trecerea de la revoluțiile comunale, patron-client 
şi dinastice la cele de coaliţie de clasă şi naţionale a fost una atipică. În 
numele unor drepturi ancestrale, revoluțiile nationale care puneau accentul 
pe privilegii şi tratate din trecutul îndepărtat mai degrabă decît pe 
dreptul general la independenţă începeau deja să apară în Aragon în secolul 
al XVI-lea şi în Portugalia şi Catalonia în secolul al XVII-lea. Pe de altă 
parte, Portugalia şi Spania au continuat să „producă” revoluţii dinastice 
pînă în anul 1870, însoţite de revoluţii de coaliţie de clasă în care era 
implicată armata. Cronologia revoluțiilor din Peninsula Iberică a corespuns 
pe deplin procesului de formare a statelor în acea parte a Europei. 
Pentru a recapitula ceea ce este deja evident, regatele din Peninsula 
Iberică din secolele al XVI-lea şi al XVII-lea au rămas state segmentate, 
susţinute de venituri din colonii (care la început erau în creştere, pentru 
a urma o perioadă de scădere), limitate de privilegiile bine stabilite ale 
nobililor, municipalitatilor şi provinciilor şi angajate în mod repetat în efortul 

de a-şi mări veniturile, şansele dinastice şi poziţia internaţională prin 
intensificarea controlului central. Revolutiile din acea vreme au reprezentat 
rezistenţa diferitelor segmente ale organizării de stat la acest efort. 

În secolul al XVIII-lea, grupările centripete şi cele centrifuge s-au 
aflat într-un echilibru precar, dar rezistenţa armată în faţa invaziei şi 
ocupaţiei franceze de după 1800 i-a dat armatei o putere autonomă pe 
care nu o avusese înainte. În timpul secolului al XIX-lea şi într-o bună 
parte a celui de-al XX-lea, alianțele ofiţerilor cu facţiuni burgheze şi/ 
sau cu pretendenți dinastici (cîteodată luînd o tentă naționalistă in 
Catalonia) au fost cele mai întâlnite situaţii revoluţionare. Cu timpul, 
blocurile dinastice au pierdut din putere in timp ce coalitiile de clasă 
începeau să cîştige teren, dar armata a rămas un participant constant. 
Cu toate acestea, instaurarea regimurilor autoritare de după 1930 a 
integrat mai ferm, în cele din urmă, atît Spania, cît şi Portugalia în 
economia capitalistă mondială, proces ce a dus la rîndul lui la formarea 
unei clase muncitoreşti substanţiale şi a unei burghezii în continuă 
extindere. Pe măsură ce bătrînii dictatori au slăbit controlul central, 
s-au format coaliţii între muncitori şi burghezi care au devenit importante 
prezenţe politice. La moartea lui Franco şi a lui Salazar, moştenitorii 
lor nu au avut de ales şi au trebuit să facă faţă nu doar coalitiilor 
burghezo-muncitoresti, ci şi rămăşiţelor regimului autoritar şi forţelor 
armate ; negocierile cu aceste trei puteri a constituit politica anilor '80. 

În consecinţă, Spania şi Portugalia au urmat direcţii revoluţionare 
clar diferite de cele ale Țărilor de Jos, ca să nu mai vorbim de cele ale 
marilor revoluţii. Poate cea mai dramatică divergență a apărut în decursul 
trecerii foarte rapide de la atacuri relativ rare asupra statului în numele 
unor privilegii încălcate la intervenţia constantă a forţelor armate pro- 
fesioniste în funcţionarea statului, deseori în alianţă cu un adversar 
civil. Crearea după 1790 a unei armate profesioniste permanente, 
recrutate din rîndul cetăţenilor, şi importanta consolidare a statului din 
timpul ocupaţiei franceze au contribuit fără îndoială la acea tranziţie. 
Cu toate acestea, unele caracteristici ale evenimentelor din Peninsula 
Iberică pot fi regăsite în alte părţi ale Europei, şi mă refer aici în special 
la rolul-cheie pe care l-au avut coalitiile burghezo-muncitoresti in 
revoluțiile liberale de după anul 1830. Pe măsură ce statele şi economiile 
din Peninsula Iberică au început să se asemene cu cele europene, 
situațiile lor revoluţionare au urmat acelaşi proces. 

Balcanii şi Ungaria 


Revoluţia a avut un alt itinerar în Balcani şi în Ungaria, itinerar ce 
a corespuns poziţiei interstitiale a regiunii. Balcanii au reprezentat timp 
de secole punctul terminus occidental al marilor invazii şi migrații din 
stepa eurasiană şi au fost totodată o zonă de tranzit a comerţului între 
Europa şi Asia. Masive muntoase importante strajuiau regiunile de coastă 
dinspre Adriatica şi Mediterana, lanţul carpatic se arcuia spre nord-est. 
Printre aceşti munţi curgea Dunărea împreună cu afluenții săi spre 
Marea Neagră, străbătînd două cîmpii mărginite de Carpaţii Meridionali. 
Populaţia regiunii era compusă în mare parte din ţărani, păstori, pescari 
şi soldaţi, cu toate că pe marile cîmpii latifundiarii au reuşit să agonisească 
terenuri insumind mari suprafeţe şi să înrobească ţăranii. ` 

În secolele de dinainte de 1492, Balcanii s-au bucurat de o mare 
importanţă, fiind o răscruce a comerţului eurasian. Comerţul activ a dat 
posibilitatea conducătorilor să prospere doar prin taxarea fluxului de 
bunuri care trecea prin zonă, în loc să îşi obţină întregul venit de la 
populaţia locală. Cu toate acestea, pe măsură ce otomanii şi-au început 
cuceririle şi monopolizarea comerţului, iar transportul pe Oceanul 
Indian a diminuat rolul caravanelor, această strategie fiscală nu a mai 
dat rezultatele scontate. Puterea statelor din regiune a slăbit, iar nobilii i-au 
exploatat din ce în ce mai mult pe ţărani pentru a-şi menţine sau creşte 
veniturile. Populaţia, topografia şi poziţia interstiţială a Balcanilor le-au 
împiedicat integrarea şi cu atît mai mult unificarea într-o structură 
politică unică, cu toate că, în decursul timpului, bulgarii, sîrbii, ungurii 
şi turcii au încercat să domine întreaga peninsulă. Turcii s-au apropiat cel 
mai mult de acest tel, însă chiar sub otomani, conducătorii unor neamuri, 
şefii bandelor şi marii latifundiari şi-au menţinut autonomia printr-o 
competiţie crîncenă, ucigaşă. Nobilii şi clericii din regiune erau cei 
care alegeau de obicei regii, deseori fiecare grupare avînd cîte unul, iar 
candidaţii la această poziţie trebuiau să se lupte pentru coroană. 

Regii din Balcani domneau de obicei sub protecţia unor mari puteri 
străine. În ultimul mileniu, Balcanii au fost aproape întotdeauna la 
marginea unor imperii care se luptau pentru supremaţia în regiune : 
Imperiul Mongol, Tătar, Bizantin, Rus, Polono-Lituanian, Habsburgic, 
Otoman. Ori de cîte ori unul dintre acestea se extindea, victimele şi 
rivalii locali îşi găseau aliaţi puternici pentru a spori valul de cuceriri. 

Conducătorii se confruntau cu rivali locali reprezentaţi de nobilii care 
doreau să îşi păstreze libertatea de a exploata țărănimea. Aceştia aspirau 
uneori la puterea regală, aveau de obicei un cuvînt de spus în alegerea 
regilor şi deseori serveau drept perceptori ai puterii imperiale — o indeletni- 
cire extrem de profitabilă. Imperiul Otoman fixa mărimea tributului în 
funcţie de distanţa faţă de Constantinopol şi de controlul militar, cerind 
doar o sumă medie din partea provinciilor de la periferia imperiului, 
instalînd sisteme de guvernare indirectă (incluzînd variante de monopol 
asupra perceperii impozitelor) în regiunile mai apropiate şi organizînd 
strîngerea directă a birurilor prin agenţi în statele apropiate de centru. 
Majoritatea zonelor din Balcani care au fost sub stăpînire otomană 
făceau parte din primele două categorii. 

Distanţa unei regiuni faţă de centru afecta de asemenea susţinerea pe 
care o puteau primi principii sau nobilii din partea armatelor otomane 
şi a inaltilor funcţionari; la nivel global, tributul consolida poziţia 
principilor, în timp ce monopolul asupra perceperii impozitelor creştea 
puterea nobililor. Pe măsură ce aceşti factori s-au schimbat de-a lungul 
timpului, s-au schimbat şi tendinţele principilor de a organiza revolte 
împotriva Imperiului Otoman şi cele ale nobililor de a se răscula 
împotriva principilor. Cei favorizați de regimul otoman îl susțineau de 
obicei. Controlul imperial a predominat în regiune sub o formă sau alta 
aproape întreaga perioadă de după 1492. O dată cu spargerea blocului 
sovietic, dezintegrarea NATO şi confruntările dintre puterile musulmane, 
astăzi, pentru prima oară după sute de ani, Balcanii sunt vulnerabili în 
faţa unui singur imperiu de un tip special: Comunitatea Europeană. 

În 1492, Imperiul Otoman era în plină expansiune. Otomanii cuceriseră 
Constantinopolul în 1453, Bosnia în 1462, Albania în 1467, Crimeea în 
1474 şi amenințau Ungaria, pe care au ocupat-o in 1526 după cucerirea 
oraşului Buda. Imperiul era în conflict cu Veneţia pentru controlul 
Dalmației, Albaniei şi Peloponezului. În perioada lor cea mai glorioasă 
din secolul al XVI-lea, otomanii deţineau controlul asupra majorităţii 
Peninsulei Balcanice, incluzînd părţi semnificative din ceea ce este 
astăzi teritoriul Ungariei. De fapt, expansiunea şi retragerea otomană 
au determinat marile ritmuri ale revoluțiilor balcanice dintre 1492 şi 
1992. Locuitorii din această regiune au încetat să se mai afle sub 
influenţa puterii de la Constantinopol doar după primul război mondial. 

Predominanta cuceririlor şi a competiţiilor teritoriale din Balcani 
a estompat diferenţele dintre război şi revoluţie într-o măsură mult mai 
mare decît oriunde altundeva în Europa. Mai mult, confruntările 

obişnuite dintre munteni şi nomazii din stepă au dus la situaţii în care 
unele regiuni erau foarte aproape de situaţii revoluţionare - suveranitatea 
statală fiind puternic contestată — timp de mai multe decenii. Numeroasele 
diviziuni religioase (musulmană, romano-catolică, ortodoxia greacă, 
ortodoxia bulgară, ortodoxia sîrbă, calvinismul, luteranismul, uni- 
tarianismul şi altele) au înflorit împreună cu noile imperii şi le-au 
supravieţuit ; prin urmare, frontierele religioase şi politice au fost cauza 
unor conflicte mai îndelungate şi mai înverşunate decît în orice altă 
regiune europeană importantă. Cuceritorii îşi găseau întotdeauna aliaţi 
în rîndul celor care revendicau puterea în statul vizat. Într-un fel, 
Balcanii au fost timp de cinci sute de ani scena unor revoluţii aproape 
neîntrerupte. 

Balcanii din ultimii cinci sute de ani se deosebesc cel mai clar de 
Ţările de Jos prin faptul că urbanizarea şi nivelul de dezvoltare al 
comerţului au fost mult mai reduse. Faţă de Peninsula Iberică, Balcanii 
diferă în mod esenţial prin faptul că aici au existat mult mai puţini 
latifundiari şi oraşe autonome, dar şi o fragmentare mai pronunţată 
a suveranităţii. Aceste diferente au influenţat profund desfăşurarea revoluțiilor 
din Balcani. Aici, revoluțiile comunale şi dinastice s-au combinat deseori, 
de vreme ce ori de cite ori ţăranii se ridicau împotriva stăpînilor lor, 
nobilii rivali erau de obicei dispuşi să li se alăture. Expansiunea Imperiului 
Otoman din secolul al XVI-lea, păstrarea acestei poziţii în secolul 
al XVII-lea şi restringerea sa continuă începînd din secolul al XVIII-lea 
pînă în secolul XX, a dus la apariţia unor revoluţii care combinau 
formele comunale, dinastice, patron-client, militare, naţionale şi chiar 
de coaliţie de clasă. 

Tabelul 3.4 redă cronologia situaţiilor revoluţionare majore şi înde- 
lungate din Balcani şi Ungaria, fiind reprezentate doar momentele de 
vîrf ale conflictelor care au fost aproape constante. Sunt incluse, de 
exemplu, marile revolte din Albania din 1910 şi 1912, dar lipsesc 
insurectiile la o scară mai redusă din această ţară din 1900, 1905, 1906 
şi 1909. Tipurile principale de evenimente reprezentate în tabel sunt: 
(1) războaiele de succesiune din secolul al XVI-lea; (2) răscoalele 
ţărăneşti din prima parte a secolului al XVI-lea pînă în secolul XX ; (3) 
rezistenţa populațiilor locale şi regionale in fata controlului extern, de 
la răscoala croată din 1570 pînă la războiul sîrbo-croat din 1992. 

Luptele pentru succesiunea la tronul Ungariei din perioada 1526-1528 
ne dau o idee asupra naturii aleatorii a guvernării din acea regiune 
fragmentată. Forţele otomane au repurtat o victorie surprinzătoare 

asupra armatelor ungare reunite la Mohâcs în 1526. Regele Ludovic al 
Ungariei, membru al dinastiei Habsburgilor, a fost ucis în timp ce 
încerca să fugă de pe cîmpul de luptă. Imediat, majoritatea nobililor l-a 
ales drept rege pe Ioan Zâpolya, un bogat moşier şi comandant de oşti. 
Citiva nobili, împreună cu regina văduvă, au optat însă pentru arhiducele 
Ferdinand de Habsburg, provocînd lupte deschise între susţinătorii celor 
doi regi rivali. Ferdinand îl va izgoni pe Zâpolya, dar, mai tîrziu, va 
pierde un război cu otomanii, în timp ce domnitorul ungur (încurajat şi 
chiar recunoscut pentru un timp de otomani) va guverna în regiuni 
extinse din ţară. În aceste circumstanţe, nu e de mirare că nici unul 
dintre cei doi regi nu a cîştigat cu adevărat lupta, adevărații învingători 
fiind otomanii, tertius gaudens. În 1541, fortele otomane cuceriseră 
Buda. Cu toate că Transilvania (unde era principe fiul nevirstnic al lui 
Zápolya) a rămas un stat-tampon semiindependent, Imperiul Otoman 
acoperea la acea dată aproape toată Peninsula Balcanică. 

În următoarele două secole, confruntările dinastice au dus la dese 
dezbinări în miezul imperiului, dar au afectat doar în mod indirect 
Balcanii. În Constantinopol şi în teritoriile învecinate, trupele de ieniceri 
şi conducătorii civili s-au luptat pentru a deţine controlul de-a lungul 
unei perioade care a început în jurul anului 1560 şi s-a terminat doar 
o dată cu desfiinţarea ienicerilor în secolul al XIX-lea. Dacă nu ţinem 
seamă de confruntările regionale permanente, revoltele majore în care 
au fost implicaţi ienicerii au avut loc în 1566, 1622, 1803-1804, 1807 
şi 1826. În Balcani, aceste bătălii erau duse în special în scopul afirmării 
drepturilor locale şi împotriva centrului slăbit. Revoluţia Franceză a avut 
mai puţine repercusiuni în această regiune decît Imperiul Napoleonian : in 
1809, Franţa a obţinut de la Austria teritoriile pe care le-a numit 
Provinciile Ilire (Dalmatia, Istria, Carintia, Carniola şi unele teritorii 
de pe malul drept al rîului Sava), pentru a-i refuza mai tîrziu pe 
nationalistii sîrbi care solicitau ajutor împotriva stăpînitorilor otomani. 
Cuceririle lui Napoleon au demonstrat vulnerabilitatea unor state care 
pînă atunci păreau puternice şi a ratificat principiul nationalitatii ca 
bază a formării statelor independente. Mărirea considerabilă a numărului 
mişcărilor de independenţă începînd cu anul 1803 a marcat o schimbare 
dramatică faţă de politica secolului al XVIII-lea in care predominau 
răzmeriţele provinciale. 

Din punct de vedere numeric, confruntările care au dominat eve- 
nimentele din regiunea Balcanilor în cele cinci secole de după 1492 au 
fost cele cu puterile imperiale. Istoria revoluțiilor din regiune constă in 

mare parte din variaţii ale formelor şi participanţilor la ceea ce (din 
perspectiva mitologiei natiunii-stat a secolului XX) ar putea fi numite 
războaie de eliberare naţională. Chiar revoluțiile burghezo-liberale din 
1848-1849 din Imperiul Habsburgic au implicat un element foarte 
puternic de eliberare naţională. Urmind terminologia teleologică a lui 
Evan Luard, am numit majoritatea acestor situaţii revoluţionare „războaie 
de independenţă”, cu precizarea că înainte de 1815 ele s-au soldat în 
general cu prezenţa unui nobil feudal la conducere, fie că era vorba de 
unul nou sau de cel vechi. În 1803, de exemplu, paşa din Janina s-a 
proclamat conducător al Albaniei centrale şi de sud, iar după aceea a 
încercat să cucerească şi teritorii greceşti pe care să le alipească noului 
său regat; armatele sultanului otoman nu l-au putut captura şi executa 
decît în 1822, marcînd astfel sfîrşitul acestei rebeliuni. 


Tabelul 3.4. Situaţii revoluţionare în Balcani şi în Ungaria între 1492-1992 


1509-1512 | Războaie otomane de succesiune | 


1514 Răscoală a țăranilor unguri 

|1515 Răscoală a țăranilor din Styria | 
1526-1528 | Război de succesiune în Ungaria 
1566 Revolta ienicerilor în Constantinopol şi Belgrad 


| 1570-1573 | Răscoală în Croatia | 
1572-1574 | Răscoală în Moldova 
1594-1598 | Răscoale în Tara Românească, Moldova şi Transilvania 

| 1604 Rezistenţa ungară la Contrareforma habsburgică | 
1605-1606 | Răscoală protestantă în Ungaria şi Transilvania 

| 1607-1608 | Răscoală a haiducilor în Transilvania | 


1618 Răscoală protestantă în Boemia 
1622 Lovitura de stat a ienicerilor în Constantinopol 
1655 Răscoală a seimenilor din Ţara Românească 


1670-1682 | Răscoale intermitente în Ungaria 

1683-1699 | Răscoale repetate în Tara Românească, Moldova şi zonele învecinate 
1703-1711 | Războiul de independenţă al Ungariei faţă de Imperiul Habsburgic 
1730-1731 | Răscoală în Turcia 


1770 Răscoală în Grecia împotriva otomanilor 
1784-1785 | Răscoală ţărănească în Transilvania 
1803 Răscoală în Grecia 


1803-1822 | Răscoală şi război civil in Albania 

1803-1804 | Răscoală bulgară în alianţă cu ienicerii 

1804-1817 | Războaiele de independenţă ale Serbiei (încheiate oficial doar in 
1830) 


1807 Răscoală a ienicerilor în Adrianopol şi Constantinopol | 

| 1821-1824 [Războaie de independenţă în Moldova şi Tara Românească | 


| 1821-1825 |Război de independenţă în Creta | 
| 1821-1831 | Război de independenţă in Grecia | 
Răscoală a ienicerilor din Constantinopol, urmată de dizolvarea 
corpului ienicerilor 
| 1830-1835 | Război de independenţă in Albania | 
| 1831-1836 | Război de independenţă în Bosnia | 
| 1843 | Insurectie proconstitutionala in Grecia | 
| 1848 | Război de independenţă în Moldova | 
1848-1849 | Revoluţie în Ungaria, Bohemia, Moravia, Transilvania şi Tara 


Românească 
| 1852-1859 | Războaie de independenţă în Muntenegru | 
[1861 [Revoltă în Herţegovina cu sprijinul Muntenegrului | 
| 1862 | Lovitură de stat militară în Grecia soldată cu înlăturarea regelui | 
| 1862 | Război de independenţă în Bosnia | 


| 1862 | Război de independenţă în Serbia | 
| 1866-1868 | Revoltă în Creta | 
| 1875-1878 | Insurecţii în Bosnia, Herţegovina şi Bulgaria | 


Războaie de independenţă în Bosnia, Herţegovina şi Tesalia în 


timpul Războiului ruso-turc 


| 1878 | Război de independenţă în Creta 
| 1885 | Revoluţie probulgară în Rumelia Occidentală 


| 1896-1898 |Război de independenţă în Creta, intervenţii greceşti şi britanice 
| 1902-1903 | Război de independenţă în Macedonia 
| 1905 | Război de independenţă în Creta 


| 1907 | Răscoală ţărănească în Moldova | 


| 
|1885 | Revoluţie probulgară în Rumelia Occidentală |] 
| 1888 | Răscoală ţărănească în România | 
| 
| 
| 


1908-1909 | Revoluţia „junilor turci” în Imperiul Otoman, incluzînd o insu- 
| rectie în Macedonia 
| 1909 | Război de independenţă în România | 
| 1910 | Insurecţie în Albania | 
| 1912 | Război de independenţă în Albania în timpul războiului balcanic | 
1918-1919 | Revoluţie paşnică în Ungaria, încheiată cu o intervenţie 
| militară străină | 
| 1923 | Răsturnarea lui Stamboliski în Bulgaria | 
| 1935 | Insurectie venezelistă in Grecia! | 
| 1938 | Revoltă în Creta | 


| 1943-1945 | Rezistență antifascistă în Iugoslavia şi in alte zone | 


1944-1949 | Războiul civil grec, preluări ale puterii de către sovietici în 
Europa de Est 


1. Tilly se referă, probabil, la lovitura de stat înfăptuită de generalul Gheorghios 
Kondylis, liderul Partidului Naţional-Radical (n.r.). 

1955-1956 | Confruntări în Cipru urmate de intervenţie britanică | 


1989-1991 | Înlăturarea regimurilor comuniste în Albania, Bulgaria, 
Ungaria, România şi Iugoslavia 


1991- Război civil în Croatia şi Bosnia-Herţegovina | 


În timpul secolului al XIX-lea, pe măsură ce puterea Imperiului 
Otoman scădea în mod vizibil, războaiele de independenţă (în mod 
frecvent sprijinite şi încurajate de alte puteri europene) au izbucnit pe 
tot teritoriul Balcanilor aflat sub stăpînire otomană. Războiul ruso-turc 
din 1877-1878 a fost însoţit de insurectii în Bosnia, Herţegovina, Tesalia 
şi Creta ; bulgarii s-au alăturat forţelor ruseşti împotriva turcilor şi in 
acest fel şi-au obţinut independenţa sub tutela Rusiei la sfîrşitul războiului. 
România, Muntenegru şi Serbia au obţinut şi ele recunoaşterea indepen- 
dentei în urma acestui război. Dar, în acelaşi timp, trupele austro-ungare 
au ocupat fostele teritorii otomane, Bosnia şi Herţegovina. Pînă în 
1908, Imperiul Austro-Ungar îşi anexase aceste teritorii, împiedicînd 
expansiunea Serbiei şi posibilitatea Croaţiei (pe atunci parte a Ungariei) 
de a se alătura unei federaţii independente a slavilor din sud - adică, in 
sens literal, o Iugoslavie. Pe măsură ce otomanii s-au retras, Rusia, 
Ungaria şi Austria s-au luptat pentru hegemonie în Balcani. Adevărata 
independenţă rămînea o iluzie. 

În Balcani, răscoalele ţărăneşti nu s-au deosebit foarte mult de 
acţiunile antiimperiale, de vreme ce Imperiul Otoman conferea războinicilor 
şi moşierilor dreptul de a percepe impozite. Ei erau ţintele predilecte 
ale acestor razmerite. Marea răscoală ţărănească din Ungaria din 1514 nu 
a fost antiimperială, pentru că Ungaria era încă un stat relativ independent ; 
otomanii aveau să îi ocupe majoritatea teritoriului doar peste doisprezece 
ani. Acolo unde nobilii bogaţi reprezentau practic statul şi îşi foloseau 
puterea pentru a-i asupri din ce în ce mai mult pe ţărani, răscoalele 
aveau bineînţeles o importantă componentă antistatală. Atunci cînd 
arhiepiscopul Bakocz a vrut să organizeze o cruciadă antiotomană pentru 
care s-au adunat mii de voluntari din rîndurile ţărănimii, el nu a avut 
sprijinul unor nobili care să conducă această armată şi astfel a recurs la 
soldatul Gheorghe Doja, care mai luptase cu otomanii. 


| 1956 Tentativă de revoluţie încheiată prin intervenţie sovietică în | 
Ungaria 
| 1963-1964 | Război civil în Cipru | 
1968 Liberalizare a regimului întreruptă de invazie sovietică in 
| Cehoslovacia | 
| 1974 Război turco-cipriot, incluzînd un război de gherilă în Cipru | 

Însă pe măsură ce armata se îndepta spre sud şi devenea din ce în ce 
mai puternică, ţăranii au început să-i acuze pe stăpînii lor de trădare şi 
le-au atacat castelele. A fost nevoie de intervenţia unei armate pentru a-i 
opri. „Doja şi susţinătorii săi, consemnează Janos Bak, au fost luaţi 
prizonieri şi executaţi în chip groaznic în jurul datei de 15 iulie 1514. 
Doja, acuzat că dorea să devină rege, a fost «înscăunat pe un tron inrosit 
în foc», iar tovarăşii săi, după ce fuseseră înfometați timp de mai multe 
zile, au fost obligaţi să muşte din carnea sa fierbinte. Trupul împărţit în 
patru al capului răscoalei a fost expus la porţile oraşelor din cîmpie” 
(Bak, în Sugar 1990). 

Orice duşman al nobililor unguri devenea ipso facto şi duşman al 
statului. Tragerea în ţeapă, mutilarea şi expunerea cadavrelor ciopirtite 
fuseseră de mult timp modalităţi ale conducătorilor din sud-estul Europei 
de a-şi afirma puterea. Ca răspuns la această răscoală, sau folosind-o 
doar ca pretext, nobilii au acţionat rapid pentru a legifera o asuprire şi 
mai mare a ţărănimii. Această inrobire a fost una dintre cele mai grele 
din Europa şi a durat mai mult de două secole. 

Revolta ţăranilor valahi din 1655 a avut o importanţă mai mare decît 
era normal, şi aceasta din trei motive. În primul rînd, a coincis cu o 
criză financiară şi politică majoră în interiorul regimului otoman, care 
nu putea găsi resurse suficiente pentru a-şi susţine structura militară de 
mari dimensiuni ; sultanul a ordonat în acelaşi an executarea marelui 
vizir Ibşir Paşa din cauza neputinței acestuia de a restabili ordinea. În 
al doilea rînd, răscoala i-a unit pe mercenarii seimeni pe care imperiul 
încerca să-i disperseze şi pe ţăranii care i-au ucis şi jefuit pe boierii ce 
percepeau impozitele în regiune. În al treilea rînd, domnitorul valah 
a cerut ajutorul trupelor străine (transilvane) pentru a înfrînge răscoala. 
Astfel, printr-un efect de ricoşeu, revolta ţăranilor împotriva boierilor a 
avut implicaţii naţionale şi internaţionale. 

Al treilea exemplu ar putea fi revolta ţăranilor din Moldova din 
1907, care s-a concentrat mai clar pe chestiuni ce priveau pămînturile. 
Ea a început cu cererile de reîmpărţire a proprietăţilor marilor latifundiari 
şi ale arendaşilor evrei şi a culminat cu formarea unei mari tabere 
ţărăneşti în jurul oraşului Iaşi. În decursul mişcării, forţele ţărăneşti au 
jefuit casele moşierilor, au ocupat terenuri şi şi-au creat propriile unităţi 
militare. A fost nevoie de intervenţia armatei şi a rezerviştilor, în total 
mai mult de 120.000 de oameni, pentru a-i împrăştia, iar în urma 
conflictului şi-au pierdut viata aproape 10.000 de răsculați (Bered şi 
Rânki 1977, p. 56). România devenise deja un stat relativ independent 

la acea dată, prins între Imperiul Austro-Ungar încă în putere şi Imperiul 
Otoman care bătea în retragere. O vreme, răscoalele ţărăneşti nu au 
implicat neapărat coaliţii între puteri dinafară şi pretendenți la putere. 

După dispariţia imperiilor Austro-Ungar şi Otoman, sfîrşitul primului 
război mondial a prilejuit numeroase revoluţii în Balcani : războaiele de 
independenţă din Bohemia, Moravia şi Slovacia, care au dus la formarea 
Cehoslovaciei, revoluţia paşnică din Ungaria, care s-a terminat cu 
intervenţia militară sîngeroasă a Aliaților, şi revoluţia la fel de paşnică 
din Bulgaria care a luat sfîrşit (dar abia în 1923) cu înlăturarea violentă 
a lui Stamboliski. Între acea perioadă şi al doilea război mondial, 
Situaţii revoluţionare au apărut doar în Grecia. Pe măsură ce forţele 
Axei avansau şi (mai ales) se retrăgeau în timpul celui de-al doilea 
război mondial, mişcările de rezistenţă din Grecia şi Iugoslavia au fost 
foarte aproape de a se transforma într-o revoluţie ; numeroasele forţe de 
rezistenţă s-au aliat apoi cu eliberatorii britanici, ceea ce a dus la 
izbucnirea unui război civil în Grecia care a durat pînă în 1949. 

Rămîne încă un subiect deschis dacă diferitele schimbări de guvern 
care au avut loc în acea perioadă în zona sovietică de ocupaţie se pot 
numi sau nu revoluţii. Confruntările care au urmat propunerii cipriotilor 
greci de unire a Ciprului cu Grecia (1955-1959) şi care s-au soldat cu 
intervenţia militară activă a englezilor, pot fi cu siguranţă considerate 
un război civil. Reînnoirea ostilităţilor în 1963-1964 şi apoi în 1974 
a aruncat Ciprul în războiul civil. Intervenţiile sovietice din Ungaria 
(1956) şi Cehoslovacia (1968) au pus capăt unor situaţii revoluţionare 
precipitate de eforturile de liberalizare ale regimurilor locale din aceste 
state-satelit ale Moscovei. Revolutiile nationale şi antiimperiale au 
continuat să apară în acest fel în Balcani. Anul 1989 a reprezentat 
punctul lor culminant. 

Revoluţiile anticomuniste din Balcani din 1989 au dovedit că statele 
din regiune se consolidaseră în mod semnificativ sub influenţa sovietică. 
Cele mai puţin consolidate au fost, indubitabil, cele în care influenţa 
sovietică a fost indirectă: Iugoslavia, Grecia şi Turcia. O dată cu 
declinul amenințării sovietice, avînd exemplul dezintegrării sovietice şi 
tentatia unor legături mai apropiate cu economia înfloritoare a Europei 
de Vest, Iugoslavia s-a farimitat ca urmare a unui proces iniţiat de 
rezistenţa etnicilor albanezi la controlul central (adică sîrb) mai strict. 

În 1991, sirbii şi croații porniseră deja războiul civil, iar fostele 
provincii căutau recunoaşterea internaţională ca state independente ; în 
consecinţă, minoritățile etnice din interiorul acestor proto-state s-au 

mobilizat la rîndu-le, formînd alianţe cu cei de aceeaşi etnie din proto-statele 
învecinate. În Grecia, disputele parlamentare şi acuzaţiile de corupție, 
rezultate dintr-o combinaţie complexă a lanțurilor patron-client, l-au 
răsturnat pe Andreas Papandreou, dar situaţia nu a degenerat într-un 
război civil. În Turcia (care era de mult timp în conflict cu Grecia în 
privinţa împărţirii Ciprului în sectoare greceşti şi turceşti), refugiații de 
etnie turcă din Bulgaria au împovărat o economie deja în dificultate, 
ţara a servit drept zonă de desfăşurare a forţelor pentru atacul american 
asupra Irakului, iar valul de refugiaţi kurzi a pus statul în noi dificultăţi 
privind propria minoritate kurdă. Din nou, conflictele interne nu au dus 
la declanşarea unui război civil. 

Lucrurile au luat o altă turnură în Ungaria, Bulgaria, Albania şi 
România. În Ungaria, manevre intense din partea opozanților şi a funcționa- 
rilor de rang înalt au dus la dizolvarea Partidului Socialist al Muncitorilor 
din Ungaria şi la reorganizarea guvernului, care a proclamat Republica 
Ungară (fără „Populară”). Toate acestea au avut însă loc fără deschiderea 
unei breşe în organizarea de stat. În Bulgaria, vechiul lider comunist 
Todor Jivkov a părăsit conducerea ţării în urma unei lovituri de stat 
paşnice şi aprobate de sovietici. A urmat apariţia în viaţa publică a unui 
mare număr de mişcări de opoziţie, iar conducerea comunistă a început 
să se destabilizeze - din nou fără apariţia unei situaţii revoluţionare 
propriu-zise. Într-adevăr, situaţia care s-a apropiat cel mai mult de 
izbucnirea unei revoluţii în Bulgaria anului 1989 a avut loc înainte de 
căderea lui Jivkov, în momentul tulburărilor provocate de musulmanii 
care se opuneau asimilării forţate în națiunea bulgară. Un număr de 
aproximativ 320.000 de musulmani a plecat spre Turcia. În Albania, 
regimul paleocomunist a rezistat furtunilor anului 1989, dar nu a putut 
supraviețui crizei economice care a urmat şi fluxului de refugiaţi spre 
Italia. Dar nici aici nu a fost vorba de o situaţie revoluţionară. 

Între aceste patru căderi ale regimului comunist, cea din România 
a fost cea mai revoluţionară, chiar dacă nu şi prin consecinţe. Cu toate 
că semne palide ale opoziţiei faţă de regimul autoritar al lui Ceauşescu 
au apărut încă din prima parte a anului 1989, criza reală a început prin 
rezistenţa unui pastor luteran ungur, Laszlo Tokes, faţă de încercările 
guvernului de a opri campania sa pentru drepturi etnice şi religioase. 
Atunci cînd forţele Securităţii au deschis focul asupra celor care demonstrau 
împotriva înlăturării lui Tokes, prezenţa unei opoziții a devenit mai 
clară ca oricînd. Întors dintr-o vizită în Iran cîteva zile mai tîrziu, 
Ceausescu a convocat un miting in Bucuresti pentru a confirma susţinerea 

populară a regimului său. Dar acest lucru le-a oferit o şansă oponenților ; 
în loc să îl aclame, mulţimea a strigat lozinci împotriva lui Ceauşescu. 
După o zi de manevre indecise, majoritatea forţelor armate s-a alăturat 
demonstrantilor, în timp ce un Front al Salvării Naţionale a preluat 
puterea, iar dictatorul şi soţia sa au fugit. Ei aveau să fie capturați, 
judecaţi şi executaţi de oponenții regimului, iar Securitatea lui Ceauşescu 
a abandonat încercarea de a restabili ordinea de dinainte. Sute de oameni 
au fost ucişi în diferitele etape ale confruntărilor. Conflictele din 
România au luat chipul unei revoluţii populare, dar au avut şi puncte 
comune cu lunga tradiţie balcanică a războaielor de independenţă. 


Comparatii, conexiuni şi concluzii 


Revolutiile din Țările de Jos, din Peninsula Iberică şi din Balcani nu 
s-au desfăşurat complet independent unele de altele. Ramuri ale dinastiei 
Habsburgilor au jucat roluri importante în toate cele trei regiuni. 
Cuceririle lui Napoleon au reorganizat statele din Ţările de Jos, Peninsula 
Iberică şi Dalmatia, şi au dus la înmulţirea cererilor de independenţă 
din regiunile europene ale Imperiului Otoman. Reformele din Olanda şi 
Belgia din anii 1847-1848, loviturile de stat liberale din Spania şi 
Portugalia din aceeaşi perioadă şi revoluțiile din 1848-1849 din teritoriile 
habsburgice s-au bazat pe mobilizări ale burgheziei împotriva privilegiilor 
speciale şi au împărtăşit ideea suveranităţii populare, a drepturilor 
cetăţeneşti şi a parlamentarismului. Toate trei au fost influențate de 
profundele transformări ale sistemelor statale din Europa între 1492 şi 
1992: consolidarea puterii politice în state centralizate, diferenţiate, 
clar definite, dar avînd strînse legături, crearea unor mari armate 
permanente recrutate din rîndurile populaţiei civile, creşterea capacităţii 
statului de a impozita, recruta, educa, judeca şi legifera. 

Cu toate acestea, fiecare dintre cele trei regiuni a urmat o traiectorie 
revoluţionară caracteristică în funcţie de doi factori principali : (1) proporţia 
variabilă dintre capital şi forţa coercitivă din regiune ; (2) poziţia 
geopolitică şi geoeconomică a regiunii. În Țările de Jos, avem de-a face cu 
politica unui teritoriu intens capitalizat care se învecina cu puteri mult 
mai capabile de a recruta soldaţi de pe propriile teritorii. Aici, relaţiile 
schimbătoare dintre burghezi, latifundiari, muncitori, fermieri şi conducători 

au definit şansele unor revoluţii timp de cinci secole. Nu au avut loc nici 
revolte pur ţărăneşti, nici confruntări pur dinastice de-a lungul tranziţiei 
de la revoluțiile comunale/dinastice/patron-client spre cele nationale/de 
coaliţie de clasă. Cu toate acestea, statele vecine au intervenit şi au 
invadat adeseori teritoriul Ţărilor de Jos ; bătălia de la Waterloo, care 
i-a pecetluit soarta lui Napoleon, nu a avut loc în Franţa, ci în sudul Olandei. 

În Peninsula Iberică, şansele apariţiei revoluțiilor au fost determinate 
de ciocnirea dintre forţe opuse : teritoriile interne (unde predominau 
nobilii) s-au confruntat cu municipalităţile privilegiate şi cu regiunile 
de coastă implicate intens în comerţul mondial şi în expedițiile imperiale ; 
avantajele imperialismului, cu farimitarea suveranităţii ; mindria regilor, 
cu incapacitatea financiară a statului ; povara administraţiei cu autonomia 
magnatilor militari. În Peninsula Iberică, revoluțiile comunale au adoptat 
foarte repede o tentă naţională, în timp ce lupta pentru tron a însoţit atît 
revoluțiile nationale, cit si cele de coaliţie de clasă. 

În Balcani şi Ungaria, expansiunea şi retragerea imperiilor care îşi 
aveau originea în alte părţi ale lumii au determinat complicatele ritmuri 
ale revoluțiilor. Chiar în condiţiile în care confruntările dinastice din 
centrul imperiilor invadatoare se reflectau de multe ori în situaţii 
revoluţionare locale, timp de mai multe secole revoluțiile dinastice au 
avut loc doar în prezenţa celor comunale, în special a celor ţărăneşti. 
Situatiile revoluţionare comunale apăreau deseori de la sine atunci cînd 
puterea imperială înregistra un declin. Mai precis, revoluțiile nationale 
apăreau frecvent, iar coalitiile de clasă nu reuşeau decit rareori să 
creeze situaţii revoluţionare în lipsa unui puternic element naţionalist. 
Faptul că marii latifundiari din Imperiul Otoman erau în general musulmani 
şi se retrăgeau de obicei în urma obţinerii independenţei de către statele 
cucerite, a dus la întărirea legăturii dintre nationalism şi coalitiile de clasă. 

Diferenţele dintre experienţele revoluţionare ale Ţărilor de Jos, cele 
ale Peninsulei Iberice şi cele ale Balcanilor sunt evidente. Cea mai 
izbitoare diferenţă separă Țările de Jos de celelalte două regiuni: 
situaţiile revoluţionare au continuat să apară pînă recent în Peninsula 
Iberică şi în Balcani, în timp ce ele au dispărut aproape cu totul în 
Ţările de Jos după războiul de independenţă împotriva Spaniei. O dată 
ce au obţinut controlul ferm asupra micului stat, burghezii din Țările de 
Jos şi-au continuat activităţile comerciale fără a se ucide între ei în 
decursul confruntărilor pentru intiietate politică. Cu excepţia revoluţiei 
pentru independenţa Belgiei din 1830-1833, cu tonul său naţionalist 
distinct, cele cîteva situaţii revoluţionare care au mai apărut în Ţările de 

Jos au avut ca protagonişti coaliţii de clasă conduse de burghezii care se 
împotriveau puterii centrale aristocratice şi/sau regale. În acelaşi timp, 
în Peninsula Iberică şi în Balcani situaţiile revoluţionare au început să 
apară mult mai frecvent după 1800, în Peninsula Iberică predominînd 
loviturile de stat militare, iar în Balcani mişcările de independenţă. 

În perioada de după 1492, în toate cele trei regiuni revoluțiile 
naţionale şi de coaliţie de clasă au luat locul celor dinastice şi comunale. 
Dar, în Ţările de Jos, coalitiile de clasă între burghezi, latifundiari şi 
meşteşugari au jucat un rol mult mai important decît ar putea reiesi 
dintr-o simplă schemă cronologică, în timp ce în Peninsula Iberică au 
predominat revoluțiile dinastice şi de coaliţie de clasă, iar Balcanii au 
produs cel mai lung şir de revoluţii naţionale din Europa. Astfel, schema 
care urmează ne poate ajuta să sistematizăm cronologia brută a revoluțiilor 
din Europa, dar trebuie modificată în funcţie de raporturile dintre 
formarea statelor şi transformările capitaliste din fiecare regiune: 
revoluţii (comunale + patron-client + dinastice) — (militare) — (naţionale 
+ de coaliţie de clasă). ` 

Cum trebuie modificată această schemă? În mod evident, prin 
examinarea corespondenţei dintre politica revoluționară şi non-revoluționară 
din regiunile în care predomina capitalul sau guvernarea prin forţă. 
Marii latifundiari, armatele lor particulare şi ţăranii exploataţi de aceştia 
au ocupat mult timp poziţii centrale în procesele revoluţionare care au 
avut loc în regiunile unde predomina reprimarea prin forţă, în timp ce 
burghezii şi meşteşugarii urbani reprezentau forţe mai importante în 
zonele mai intens capitalizate. Rebeliunea militară a variat în funcţie de 
acelaşi model: milițiile orăşeneşti aveau un rol decisiv în Ţările de Jos, 
soldaţii de profesie predominau în Peninsula Iberică, iar armatele 
personale şi combatanții de gherilă în Balcani. În consecinţă, în momentul 
în care coalitiile de clasă înlocuiseră de mult timp situaţiile revoluţionare 
din Țările de Jos, revoluțiile militare au continuat să apară în Peninsula 
Iberică, iar revoluțiile nationale au izbucnit în repetate rînduri în Balcani. 

Istoria celor trei regiuni scoate la iveală legăturile strînse ale revoluțiilor 
cu războiul. Aproape toate transferurile violente ale puterii din timpul 
celor 500 de ani pe care îi avem în vedere au survenit în timpul unui 
război, au fost un act de război sau o consecinţă a războiului. Revolta 
din Ţările de Jos a început ca o mişcare de rezistenţă împotriva măririi 
taxelor din cauza războiului şi s-a terminat printr-o serie de conflicte 
internaţionale. Războiul de treizeci de ani a făcut posibile marile 
răzmeriţe din anii 1640 din Portugalia şi Catalonia. Au fost apoi 

numeroasele situaţii revoluţionare iniţiate de războaiele napoleoniene 
dintre 1803 şi 1815 sau de războiul ruso-turc din 1878. În timp ce Rusia 
şi Imperiul Otoman îşi continuau încleştarea titanică din secolul al XIX-lea, 
teritorii din Balcani aflate sub stăpînire otomană au început să se 
desprindă sau chiar să poarte războaie proprii. Războaiele şi revoluțiile 
nu numai că s-au stimulat reciproc, dar s-au şi contopit. 

Corespondenta dintre războaie şi revoluţii nu a fost întotdeauna atît 
de precisă. Cu toate că intervenţiile militare le-au garantat consecinţele, 
revoluţia belgiană din 1830 şi revoluțiile din Imperiul Austriac din 
1848-1849 nu au fost urmările unor războaie intemaţionale. Nici războaiele 
nu au dus întotdeauna la revoluții: Țările de Jos au suferit invazie după 
invazie între 1477 şi 1945, dar numai cîteva dintre aceste situaţii au 
produs diviziuni ale organizării de stat sau au dus la transferuri ale 
puterii. În secolul al XIX-lea, în Peninsula Iberică, relaţia dintre revoluţii 
şi războaie a fost puternică, dar indirectă. Acumularea forţelor militare 
în timpul războaielor napoleoniene şi prăbuşirea imperiilor iberice pe 
parcursul acestor conflicte şi ca urmare a lor, au dus la apariţia unor 
armate mari şi autonome cu foarte puţine obligaţii militare internaţionale ; 
ele şi-au folosit resursele pentru a încerca preluarea puterii. Spania şi 
Portugalia nu au participat prea mult la conflictele internaţionale dintre 
1815 şi 1898, dar au avut parte de multe transferuri forţate ale puterii, 
deseori însoţite de intervenţia armată a ţărilor vecine. Condiţia necesară 
a unei revoluţii nu a fost războiul, ci eşecul forţelor militare ale statului. 
Cu toate acestea, un astfel de eşec era deseori o consecinţă a războiului. 

Ce relevanţă are această modalitate de înţelegere a legăturilor dintre 
revoluţie şi transformarea statelor atunci cînd o aplicăm studiului unor 
regiuni pe care nu le-am analizat încă ? Vor arăta altfel marile revoluţii 
din Anglia, Franţa şi Rusia privite din această perspectivă ? În următoarele 
trei capitole vom arunca o privire neconvenţională asupra revoluțiilor din 
Insulele Britanice, Franţa şi Rusia. În fiecare caz, vom examina întreaga 
perioadă de după 1492. Analiza se va axa însă pe cîte un secol aparte în 
fiecare regiune: 1600-1700 pentru Insulele Britanice, 1750-1850 pentru 
Franţa şi secolul XX în cazul Rusiei. Această analiză nu încearcă 
definirea unui nou model al marilor revoluţii, ci o nouă înţelegere 
a relaţiilor dintre marile revoluţii şi condiţiile politice în care acestea au 
avut loc. 


4. 
INSULELE BRITANICE 


Revoluţia ajunge în Anglia 


Istoria britanică poate fi considerată un manual foarte uzat despre 
modalităţi de evitare a revoluțiilor, cu toate că acest lucru depinde de 
perioadele şi locurile pe care le punem sub lupă. Dacă ne referim doar 
la Anglia şi Ţara Galilor, trebuie să ne întoarcem în 1687 pentru 
a identifica o situaţie revoluţionară. Dacă includem Scoţia, trebuie să 
mergem chiar mai departe, în 1745, iar dacă examinăm istoria întregului 
Imperiu Britanic, vom descoperi revolte anticoloniale chiar şi în anii '50. 
Dacă ne îndreptăm privirile asupra Irlandei, putem vedea Ulsterul încă 
în flăcări. Din 1492 pînă in 1992, istoria revoluțiilor engleze traversează 
multe locuri, dar începe şi se termină cu Irlanda. De-a lungul celor 500 
de ani, conducătorii englezi au încercat în repetate rînduri să subjuge 
Irlanda, provocînd numeroase situaţii revoluţionare şi cel puţin o consecinţă 
revoluţionară. Dublinul nu şi-a abandonat niciodată total independenţa 
faţă de Londra, iar astăzi Ulsterul reprezintă încă pentru Westminster 
o zonă revoluţionară. 

În cele ce urmează, cînd ne vom referi la Insulele Britanice, vom 
avea in vedere Irlanda, Scotia, Tara Galilor şi Anglia împreună cu 
insulele din imediata vecinătate şi vom folosi cuvîntul „britanici” cu un 
sens larg pentru a-i denumi pe toţi locuitorii lor. Vom examina acum 
felul în care istoria diferitelor state care au ocupat teritoriul acestor 
insule a influenţat revoluțiile din regiune. Ne vom concentra asupra 
epocii marilor revoluţii din secolul al XVII-lea, plasînd această serie de 
revolte în istoria formării statelor britanice. Vom descoperi transformări 
profunde ale caracterului revoluțiilor pe măsură ce statele britanice 
şi-au schimbat forma, iar poziţia lor în lume s-a modificat. 

De asemenea, vom respinge acele teleologii care prezintă Irlanda şi 
Marea Britanie de astăzi ca rezultate fireşti ale unor lungi procese de 

dezvoltare. Vom intilni apoi evenimente neprevăzute de pe parcursul 
istoriei statelor şi revoluțiilor care ar fi putut duce la consecinţe foarte 
diferite - chiar la formarea unor alte state decît cele contemporane. 
Vom vedea cum au variat proporţiile capitalului şi ale forţei coercitive, 
începînd cu concentraţia de capital din Londra şi oraşele-satelit ale sale 
şi terminînd cu represiunea din Irlanda şi Nordul Scoției (Highlands). 
Vom observa drumul Marii Britanii spre a deveni un mare centru al 
capitalismului mondial pe măsură ce avansa ca putere militară şi imperială. 
În contrast cu formarea statelor în Ţările de Jos în principal prin 
intermediul capitalului, precum şi cu cea bazată pe coercitie în Peninsula 
Iberică şi în Balcani, observăm că statele britanice (în special Anglia) au 
urmat o cale de mijloc în decursul căreia capitalul şi coercitia s-au 
confruntat uneori, dar pînă la urmă şi-au unit forţele. 

Densitatea şi modelulurbanizării sunt o dovadă a poziţiei schimbătoare 
pe care a avut-o Marea Britanie in economia europeană. La sfîrşitul 
secolului al XV-lea, sud-estul Angliei se afla la marginea de vest a celei 
mai dense zone urbane care avea centrul în Flandra; Scoţia şi Irlanda 
erau în afara acestei zone. Pînă în 1750, regiunea Londrei devenise unul 
dintre cei mai importanţi poli ai concentrării urbane, care includea în 
zona ei de influenţă atît sudul Scotiei, cit şi oraşul Dublin. De atunci, 
au apărut alte centre europene care au intrat în competiţie cu Londra, 
dar Insulele Britanice au rămas în rîndul marilor regiuni urbanizate din 
Europa. În 1500, printre oraşele britanice cu mai mult de 5.000 de 
locuitori se numărau Bristol, Colchester, Coventry, Edinburgh, Exeter, 
King's Lynn, Londra, Newcastle, Norwich, Oxford, Shrewsbury, Yarmouth 
şi York - douăsprezece în Anglia, unul in Scotia şi nici unul in Ţara 
Galilor şi Irlanda. Pînă în 1750, Insulele Britanice aveau cel puţin 
patruzeci şi cinci de astfel de oraşe, incluzînd şapte în Scoţia şi cinci în 
Irlanda; numai Londra avea 675.000 de locuitori (de Vries 1984, 
pp. 270-271). Pînă în 1992, populaţia urbană a Regatului Unit reprezenta 
95% din totalul populaţiei, în vreme ce în Irlanda proporţia era de 
60%. Cu o asemenea creştere a urbanizării, atît importanţa capitalului 
în viaţa englezilor, cît şi legăturile capitalului de aici cu cel mondial au 
crescut enorm. 

În 1492, pe teritoriul Insulelor Britanice existau trei state şi zeci de 
jurisdicții semiautonome (cum ar fi Channel Islands). Cu excepţia 
momentelor de succesiune regală, statul englez deţinea un control relativ 
strict asupra teritoriului său, în timp ce controlul exercitat de statul 
scoţian în zonele sale din afara oraşelor era nesigur, iar în Irlanda aveau 
loc aproape permanent conflicte interne. Tot teritoriul Angliei se afla 

sub autoritatea regelui, cu toate că existau lorzi din partea de nord 
a ţării, precum clanul Percy, care aveau o autonomie considerabilă. 
Statul putea cere relativ puţin de la supuşii săi (spre deosebire de Statele 
Papale sau Burgundia), dar nici nu le oferea multe avantaje. 

Trupele engleze înfrînseseră ultima răscoală din Tara Galilor, condusă 
de Owen Glendower, în 1409. Susținerea dată de către galezi lui Henric 
Tudor (după debarcarea sa din 1585) împotriva lui Richard al III-lea a 
întărit legăturile dintre Tara Galilor şi Anglia. Anglia a putut să trateze 
astfel Tara Galilor ca pe un apanaj regal. În problemele internationale, 
Irlanda a fost o colonie capricioasă, intretinind doar relaţii clandestine 
şi intermitente cu alte state ; Scoţia a avut o poziţie distinctă ca mic stat 
european, iar Anglia era o prezenţă redutabilă pe continent. În 1492, 
vasele engleze reprezentau o forţă maritimă majoră atît în comerţ, cit şi 
în război. În ambele domenii, Anglia a menţinut legături strînse cu 
Flandra, care era pe vremea aceea centrul comerţului european cu textile. 
După ce o vreme îndelungată nu fusese o forţă de prim rang în Europa, 
Anglia devenea o putere majoră - proces care îi îndemna şi pe conducătorii 
scoțieni să îşi caute aliaţi printre statele europene, în speranţa de a putea 
atenua dominaţia engleză şi care i-a tentat ocazional şi pe comandanții 
armatelor irlandeze să colaboreze în secret cu puteri străine. 

Ca putere comercială, statul englez îşi obținea majoritatea veniturilor 
din taxele vamale, în loc să se bazeze pe impozite sau taxe pe proprietate. 
Rentele de pe domeniile regale reprezentau 40% din venitul lui Henric 
al VII-lea, dar pe măsură ce costurile războiului creşteau, monarhii din 
dinastia Tudor au început să se bazeze din ce în ce mai mult pe 
impozitare (Clay 1984, I, pp. 251-252). Din venitul statului pe anul 
1610, estimat în jurul sumei de 461.500 de lire, 31 % provenea din rente 
şi din taxele feudale, 54% din taxe vamale şi numai 15% din alte surse 
(Kennedy 1964, p. 8). Pînă în secolul al XVII-lea, adică pînă la apariţia 
„Parlamentului cel lung” şi a războiului civil, coroana folosea aceste 
resurse „obişnuite” aşa cum credea de cuviinţă, dar cerea aprobarea 
parlamentului în cazul în care avea nevoie de fonduri extraordinare, 
precum cele necesare pe timp de război. 

Costurile războiului au crescut foarte mult o dată cu implicarea 
Angliei în politica europeană de după 1580. Ca şi în restul Europei, 
folosirea pe scară din ce în ce mai largă a prafului de puşcă, a artileriei, 
a războiului de asediu, a infanteriei salariate şi a fortificațiilor au dus la 
mărirea costurilor armatelor regale şi a făcut mult mai dificilă obţinerea 
resurselor ; a devenit imposibil ca fiecare unitate să-şi procure propriile 

arme şi propria infrastructură. Acest fapt a avut trei consecinţe 
importante : (1) coroana a început să îşi înstrăineze proprietăţile ; 
(2) regii şi reginele au apelat din ce în ce mai des la parlament pentru 
a obţine fonduri din impozitele asupra pămîntului şi (3) parlamentul 
a început să aibă un control din ce în ce mai mare asupra veniturilor 
regale. În anul 1640, parlamentul a reuşit chiar să impună accize asupra 
produselor alimentare şi a celor alcoolice. În următoarele secole, înflorirea 
fără precedent a comerţului a făcut ca sursele majore de venituri să fie 
taxele vamale şi accizele. Faptul că ele erau controlate de parlament le 
dădea Camerei Lorzilor şi Camerei Comunelor puteri din ce în ce mai 
mari în viaţa publică. 

În 1492, Camera Lorzilor reprezenta nobilimea şi biserica, iar 
Camera Comunelor exprima interesele latifundiarilor şi negustorilor 
bogaţi. Cu sprijinul financiar al parlamentului, Henric al VII-lea şi 
succesorii săi din dinastia Tudor au reuşit să mărească puterea statului 
şi, în acelaşi timp, să reducă armatele private ale marilor seniori. Ei au 
eliminat de asemenea toate fortărețele aflate în proprietate privată, cu 
excepţia celor de lîngă frontiera cu Scoţia, şi au ridicat altele sub 
stăpînirea directă a coroanei. Henric al VIII-lea a separat biserica 
engleză de Roma, i-a preluat veniturile şi a expropriat mănăstirile, 
mişcare politică ce i-a sporit veniturile şi totodată i-a adus pe clerici sub 
controlul său. De la Henric al VII-lea pînă la Elisabeta I, dinastia 
Tudorilor a împiedicat dezvoltarea magnatilor şi a extins autoritatea 
statului printr-un proces care a dus la o lungă serie de revolte, dar care, 
pînă la urmă, a avut drept consecinţă mărirea puterii guvernului. 

Ca şi olandezii cu cincizeci de ani în urmă, englezii din secolul 
al XIX-lea au avut parte de conflicte interne pe măsură ce deveneau 
o forţă dominantă peste hotare. Reorganizîndu-şi sistemul financiar şi 
administrativ după modelul olandez, englezii au construit un stat neo- 
bişnuit : puterea era concentrată în partea de sus a ierarhiei într-o 
măsură mai mare decît în Olanda, dar statul era totuşi unul compact, 
eficient, stabil şi care se baza încă pe latifundiari şi clerici (cu o auto- 
nomie destul de pronunţată) pentru administraţia de zi cu zi la nivel 
local şi regional. Anglia a devenit un stat formidabil datorită unei 
combinaţii de factori : o regină sau un rege puternic care avea o putere 
considerabilă asupra forţelor armate, un parlament care avea respon- 
sabilitatea supravegherii finanţelor statului şi o reţea extinsă de tribunale 
învestite de coroană. Un rol important l-a jucat şi proletarizarea rapidă 
a populaţiei rurale, dispariţia ţărănimii, proliferarea manufacturilor Ja 

scară mică, fermierii din ce în ce mai prosperi şi cooperarea dintre 
latifundiarii întreprinzători şi comercianţi. 

În Scoţia existau latifundiari, fermieri, păstori şi pescari. Ţara 
a rămas independentă în ciuda mult disputatei autorităţi engleze, a căsă- 
toriilor repetate între familiile regale ale celor două ţări şi a nume- 
roaselor eforturi ale Angliei de a o încorpora. Pînă în anul 1492, clanul 
Stuart deţinea un drept ereditar la coroana Scoției care era mai puternic 
decît cel exercitat de orice familie din Polonia, Rusia sau Ungaria. Ca 
măsură de siguranţă împotriva amenințării engleze, conducătorii Scoției 
menţinuseră o serie de alianţe cu Franţa încă din 1295. Aceste alianţe 
nu au fost întotdeauna suficiente pentru a-i opri pe englezi. În 1513, 
regele Scoției Iacob al IV-lea murea răpus de englezi pe cîmpul de 
bătălie de la Flodden Field. Succesorul său, Iacob al V-lea, a murit în 
1542 în urma unei alte invazii engleze. 

Cu toate acestea, Scoţia a fost o ţară prosperă, beneficiind de 
influenţe engleze şi franceze. Aceste influenţe s-au intensificat în special 
atunci cînd regina Maria a Scoției! a devenit şi regină a Franţei în 1559, 
iar fiul său Iacob a devenit rege al Angliei în 1603. Doctrinele 
protestante au fost adoptate pe scară largă în Scoţia începînd cu anul 
1520. Cu încurajarea englezilor, scotienii au fondat o biserică pro- 
testantă de stat în 1560 în semn de protest faţă de regina lor absentă de 
religie catolică. Rudele şi aliaţii ei francezi, preocupaţi de propriile lor 
războaie religioase, nu au putut opri această schimbare. (Între 1637 şi 
1660, revoluționarii scoțieni au desfiinţat această biserică. În 1660, 
noul rege Wilhelm de Orania avea să ajute la înlăturarea bisericii 
episcopale scoțiene în favoarea presbiterianismului. Cu toate acestea, 
prima biserică naţională scoțiană a avut un puternic caracter episcopal.) 
Dar nu toate Insulele Britanice au aderat la protestantism: Irlanda a 
rămas o colonie recalcitrantă şi nu a renunţat la catolicism, cu excepţia 
marilor lorzi împămînteniţi acolo de către englezi şi a micilor „plantaţii” 
scotiano-engleze din nord. 

Irlanda, ţară in special agrară, nu avea un suveran propriu. Stăpînitorii 
regionali îşi menţinuseră o autonomie considerabilă, întrunindu-se într-un 
parlament în Dublin pe care coroana engleză nu reuşea să îl controleze 
decît cu dificultate. În afara zonei denumite English Pale (teritoriu 
irlandez sub dominație engleză ce cuprindea patru ţinuturi medievale 


1. Mai cunoscută sub numele de Maria Stuart (n.r.). 

din jurul Dublinului), majoritatea oamenilor vorbeau limba gaelică, şi 
nu engleza. Religia şi Biserica Catolică reprezenta un liant puternic al 
populaţiei Irlandei. Pînă în 1492, Irlanda devenise şi mai gaelică în 
urma celor două secole de cînd dispăruse regimul anglo-normand. 
Adversarii externi şi interni ai suveranului englez îşi puteau găsi deseori 
aliaţi în rîndul nobililor irlandezi. De cele mai multe ori, aceştia din urmă 
îşi datorau noblețea faptului că erau şefii unor clanuri războinice, şi nu 
o obţinuseră ca urmare a recunoaşterii serviciilor lor de către un rege. 

În 1487, de exemplu, o adunare a clericilor şi nobililor irlandezi l-a 
încoronat pe Lambert Simnel (pretendentul la coroană din partea dinastiei 
York) rege al Angliei. Simnel a plecat din Irlanda însoţit de soldaţi 
irlandezi într-o tentativă eşuată de invazie. Din nou, în anul 1530, 
Thomas Cromwell, ministrul lui Henric al VIII-lea, a stîrnit o revoltă de 
proporţii în Irlanda prin încercarea sa de a-l înlătura pe contele de 
Kildare, magnat anglo-irlandez, cu scopul de a-l înlocui cu un repre- 
zentant al coroanei engleze. Nici cînd Henric al VIII-lea şi-a luat titlul 
de rege al Irlandei în 1541, puterea sa nu era deplină. Privite dintr-o 
perspectivă locală, situaţiile revoluţionare din Irlanda (cel puţin pînă în 
1691) nu seamănă atît de mult cu revoltele din interiorul unui stat stabil, 
cît mai degrabă cu rezistenţa în masă împotriva cuceririi din exterior şi 
cu războaie pentru supremație locală. 

În ciuda interacțiunii lor, Anglia, Scoţia şi Irlanda au urmat căi 
diferite spre formarea şi consolidarea statală. Istoria celor trei ţări 
trebuie tratată separat pînă în secolul al XVIII-lea. Chiar şi după acel 
moment, experienţa revoluţionară irlandeză trebuie observată în mod 
distinct, pentru a-i putea identifica interdependenta cu istoria politică a 
Angliei, a Ţării Galilor şi a Scoției. 

Războaiele cu Anglia au dus la formarea Scoției, Țării Galilor şi 
Irlandei şi, totodată, împreună cu războaiele împotriva restului lumii, 
au dus la conturarea statului englez. Tabelul 4.1 identifică războaiele 
majore în care s-au implicat statele Regatului Unit în afara Insulelor 
Britanice între 1492 şi 1992. Această catalogare incompletă atestă trei 
consideraţii esenţiale: (1) Anglia a fost implicată constant în acţiuni 
militare începînd cu secolul al XV-lea şi pînă în trecutul apropiat; 
(2) războaiele britanice s-au extins în afara Europei după 1750, în 
timpul epocilor colonizării şi decolonizării şi (3) armatele scoțiene si 
irlandeze s-au implicat aproape exclusiv în conflictele din interiorul 
Insulelor Britanice. Pe continent, trupele autonome scoțiene şi irlandeze 
luptau numai ca mercenari. Pe de altă parte, Anglia a fost una dintre 

puteri militare ale lumii începînd cu secolul al XVI-lea şi pînă la al 
doilea război mondial, poziţie care putea fi menţinută doar prin conflicte 
armate pe tot întinsul globului. 


Tabelul 4.1. Războaiele externe ale statelor britanice între 1492-1992 


1489-1492 
| 1511-1514 
1512 
| 1521-1526 
| 1526-1529 
| 1544-1546 
| 1549-1550 
| 1556-1559 
| 1562-1564 
1568 
1585-1604 
1618-1648 
| 1621 
1624-1625 
1635-1637 
1650-1654 
| 1652-1655 
1655-1659 
| 1655 
1663-1667 


1670 
1672-1679 
1675-1676 
1681-1682 
| 1688-1697 
1700-1721 
1701-1714 
1718-1720 
1726-179 
| 1740-1748 
1753-1763 


Război Franta-Anglia 

Războiul Ligii Sfinte 

Războiul din Navarra 

Primul război al lui Carol al V-lea 

Al doilea război al lui Carol al V-lea 
Războiul otoman 

Război Franta-Anglia 

Război Franta-Spania 

Primul război hughenot 

Război Anglia-Spania în Caraibe 
Războiul cu Armada 

Războiul de treizeci de ani 

Război Anglia-Alger 

Război Anglia-Maroc 

Război Anglia-Maroc 

Război Portugalia-Anglia 

Războiul naval dintre Anglia şi Olanda 
Război Anglia-Spania 

Război Anglia-Tunis 

Războiul naval dintre Anglia şi Olanda (intervenţie 
franceză 1665-1667) 

Război Anglia-Alger 

Războiul cu Olanda al lui Ludovic al XIV-lea 
Războiul Angliei cu Tripoli 

Război Anglia-Alger 

Războiul Ligii de la Augsburg 

Al doilea război nordic! 

Războiul de succesiune la tronul Spaniei 
Războiul Alianţei Cvadruple 

Război Anglia-Spania 

Războiul de succesiune la tronul Austriei 
Războiul de şapte ani şi antecedente ale celui din 
America de Nord 


| 1757 Războiul bengal | 


1. Acesta este, de fapt, Marele război nordic, în care Rusia, Polonia şi Danemarca 
se opun hegemoniei Suediei (n.r.) 

| 1776-1783 | Război in Mahratta (India) | 
| 1776-1783 | Războiul american de independenţă | 
1781-1784 Războaiele din Mysore! 

| 1789-1792 | Războaiele din Mysore | 
[1798-1799 | Războaiele din Mysore | 
| 1792-1802 | Războaiele revoluţionare franceze | 
| 1802-1804 | Război în Mahratta | 
| 1803-1815 | Războaiele napoleoniene | 
| 1806-1812 | Războiul ruso-turc | 
[1812-1814 | Războiul din 1812 | 
| 1814-1816 | Război în Gurkha (Nepal) | 
| 1816 | Război în Alger | 
|1817-1818 | Război în Mahratta | 
| 1821-1829 | Războiul grec de independenţă | 
| 1823-1826 | Războiul din Birmania | 
| 1824-1826 | Război în Ashanti (Ghana) | 
| 1825-1830 | Războiul cu tasmanienii | 
[1827 |Golful Navarin? | 

| 

| 

| 

| 


| 1827 | Golful Navarino? 

| 1828-1834 | Intervenţie în războiul civil portughez 

| 1830-1833 | Intervenţie în războiul belgian de independenţă 
| 1833-1840 | Intervenţie în războiul civil spaniol 

| 1838-1842  |Războiul anglo-afghan 


| 1839-1840 | Intervenţie în războiul Egipt-Turcia | 
| 1839-1842 | Primul război al opiumului | 
| 1839-1852 | Intervenţie în războiul Argentina-Uruguay | 
| 1843 | Război în Sind (provincie din Pakistan) | 
| 1845-1846 | Război sikh | 
[1845-1847 _ | Război cu maorii’ | 
| 1846-1850 | Intervenţie în războiul civil portughez | 
| 1848-1849 | Război sikh | 
| 1851-1852 | Război în Basutho (actualul Lesotho) | 
| 1852-1853 | Război cu Birmania | 
| 1854-1856 | Războiul Crimeii | 
| 1856-1857 | Războiul anglo-persan | 
| 1856-1860 [Al doilea război al opiumului | 


Vechea denumire a statului indian Karnataka (n.r.). 

. Port la Marea Ionică. În timpul Războiului de independenţă a Greciei, în 
rada portului Navarino a avut loc o mare bătaie navală (20 octombrie 1827), 
în care flotele aliate ale Angliei, Franţei şi Rusiei au zdrobit flota 
turco-egipteană (n.r.). 

3. Populaţie băştinaşă din Noua Zeelandă (n.r.). 


N- 

[ 1857-1859 [Revolta indiană | 
| 1863-1865 | Război în Bhutan | 
| 1863-1869 | Război cu maorii | 
| 1865 | Război în Ashanti | 
| 1867-1868 | Război în Etiopia | 


| 1873-1874 | Război in Ashanti | 


| 1878-1881 | Război afghan | 
| 1879-1880 | Războiul zulu | 
| 1879-1881 | Război în Transvaal | 
| 1880-1883 | Război în Basutho | 


| 1882 | Război în Egipt | 
[1882-1885 | Război în Sudan | 
| 1885-1886 | Război în Birmania | 
| 1893-1894 | Război cu triburile matabele şi shona | 
| 1894 | Război cu Bunyoro 


| 
| 1896-1899 | Război cu triburile matabele şi shona | 
| 1896-1900 | Război cu Ashantis | 
| 1897 | Război în vestul Nigeriei | 
| 1897-1899 | Război cu Uganda şi Sudan | 
| 1899-1902 | Războiul anglo-bur | 
| 1899-1904 | Război în Somalia | 
| 1900-1901 | Intervenţie în răscoala I-he tuan din China (Războiul boxerilor) | 
| 1903 | Război în nordul Nigeriei | 
| 1904 | Război în Tibet | 
| 1906 | Război zulu | 
| 1913-1920 | Război în Somalia | 
| 1914-1918 | Primul război mondial | 
| 1918-1921 | Războiul civil din Rusia | 
1919 Război afghan 


|i9i9 | Razboiafghan | 
| 1920-1922 | Intervenţie în războiul greco-turc | 
| 1921-1922 | Război in Moplah | 
| 1939-1945 [Al doilea război mondial | 
| 1945-1949 | Război in Palestina | 
| 1945-1949 | Război în Indonezia | 
| 1946-1954 | Război in Indochina | 
| 1947-1966 | Războiul malaezian de independenţă | 
| 1949-1953 | Război în Coreea | 
| 1952-1954 | Război civil în Kenya | 
| 1953-1957 | Război în Peninsula Sinai | 
| 1955-1959 | Războiul cipriot | 


| 1963-1964 | Intervenţie în războiul civil din Cipru | 


| 1963-1966 | Intervenţie în războiul Indonezia-Malaezia | 

| 1963-1967 | Intervenţie în Arabia Saudită | 
| 1982 | Război cu Argentina în insulele Malvine (Falkland) ] 


Cu excepţia încercărilor de a cuceri teritorii franceze din timpul 
Războiului de o sută de ani, Anglia a avut un rol secundar în conflictele 
europene pînă la mijlocul secolului al XVI-lea. Începînd însă din 
momentul distrugerii Armadei spaniole (1588), toate marile puteri 
europene, inclusiv Imperiul Otoman, au trebuit să ia în considerare 
forța armată engleză. Încă de la începutul secolului al XVII-lea, flota 
engleză se confrunta cu corsarii din nordul Africii şi cu rivalii europeni 
în largul Mediteranei şi, în acelaşi timp, erau în competiţie cu cele ale 
Portugaliei, Spaniei şi Olandei pe Marea Caraibilor, Atlantic şi Pacific. 
Mai mult, în ciuda pierderilor aduse de independenţa obţinută de cele 
treisprezece colonii americane bogate în 1783, britanicii au continuat 
să-şi extindă teritoriile de peste mări chiar şi în secolul XX. Dacă în 
zonele temperate cucerirea armată era dublată de o colonizare extinsă, 
atît în aceste zone, cit şi în cele tropicale, imperiul era menţinut prin 
forţa armelor. 

Astfel, războaiele au devenit mai frecvente. Dacă analizăm numărul 
de războaie începute în fiecare secol, ajungem la următorul rezultat: 


1492-1591 11 1792-1891 44 
1592-1691 14 1892-1991 31 
1692-1791 11 


Ca frecvenţă a conflagratiilor, secolul al XIX-lea se găseşte in fruntea 
listei ; dacă luăm în considerare numărul victimelor, atunci are întîietate 
secolul XX, în care cele două războaie mondiale au depăşit prin dimen- 
siunea distrugerilor orice acţiune militară de pînă atunci a statelor 
britanice. Creşterea extraordinară a numărului războaielor de după 1790 
a avut loc în special în afara Europei, în decursul cuceririi imperiului. 
Mai mult, războaiele pentru cucerirea independenţei au început să 
predomine doar după al doilea război mondial. 

Timp de secole, statele europene au ajuns să deţină o putere mai 
mare asupra populațiilor lor pe timp de război ; Marea Britanie nu face 
nici ea excepţie. Începînd cu Revoluţia glorioasă din 1687-1689, războaiele 
neîncetate din Europa, din teritoriile de expansiune colonială şi de pe 
mări au sporit puterea statului britanic. Cu toate că a dus la apariţia 

unor războaie cu pretendentii din dinastia Stuart la tronul scoţian in 
1715 şi 1745, consolidarea unei uniuni stabile cu Scoţia în 1707 a avut ca 
efect extinderea influenţei interne a statului, precum şi mărirea importanţei 
poziţiei sale comerciale în Europa. Războaiele cu coloniştii americani, 
cu Franţa revoluţionară şi cu Napoleon au întărit încă o dată statul, iar 
regele şi parlamentul au colaboratpentru a crea un sistem fiscal eficient 
şi avantajos pentru coroană. Armata nu a mai fost folosită în conflictele 
interne, accentul fiind pus pe cucerire şi pe controlul coloniilor rebele, 
inclusiv a Irlandei care acum (1800-1801) aparţinea Regatului Unit. 

În timpul secolelor al XVIII-lea şi al XIX-lea, asistăm la o concentrare 
a capitalului britanic, ţara trece printr-un proces de industrializare, 
proletarizarea rurală ia sfîrşit, oraşele se măresc, iar populaţia creşte 
într-un ritm fără precedent în ciuda numeroaselor cazuri de emigrare 
din Anglia şi Irlanda. În decursul unor confruntări crîncene care au 
izvorit atît din consecinţele acţiunilor unui stat din ce în ce mai pretentios, 
cît şi din dezvoltarea unei lumi capitaliste, britanicii au construit un 
formidabil mecanism de intervenţie a statului. Comparativ cu alte state 
europene, instituţiile parlamentare şi comisiile civice de voluntari au 
jucat un rol foarte important în viaţa publică. Cu toate acestea, chiar şi 
în secolul XX mobilizarea pe timp de război a rămas principala circumstanţă 
care a facilitat extinderea puterilor statului şi abordarea unor noi activităţi 
(Cronin 1991, pp. 2-4). 

În Europa, diferenţa dintre războaie şi situaţii revoluţionare a devenit 
clară doar pe măsură ce statele îşi stabileau priorităţi precise în interiorul 
propriilor teritorii, ajungînd să aibă frontiere bine determinate şi 
o organizare centrală puternică. Această generalizare se aplică 
şi experienţei britanice. Primele conflicte din catalogul situaţiilor 
revoluţionare majore (vezi tabelul 4.2) sunt deseori la graniţa dintre 
război şi revoluţie. Războaiele civile şi revoltele au zguduit Scoţia de 
cincisprezece ori între 1496 şi 1745. Armatele engleze s-au implicat 
aproape de fiecare dată. 


Tabelul 4.2. Situaţiile revoluţionare din Insulele Britanice între 1492-1992 


[ 1493-1496 Răscoală irlandeză în sprijinul lui Perkin Warbeck | 


1496-1497 | Război de succesiune anglo-scotian 

| 1497 Răscoala din Cornwall | 
1504 Război între aliaţii englezi şi adversarii lor irlandezi în Irlanda 

| 1513-1515 Război de succesiune anglo-scoţian, cu intervenţia Franţei | 
1522-1523 Război anglo-scotian 


| 1532-1534 Război anglo-scotian | 

[ 1534-1536 [Răscoala irlandeză a lui Silken Thomas | 
| 1536-1537 _| Pelerinajul de graţie! | 


| 1540-1543 | Pacificarea Irlandei 

| 1542-1550 | Război de succesiune cu Scotia 

| 1549-1550 | Răscoala lui Kett, răscoala din Cornwall 

| 1553-1554 | Răscoala lui Wyatt 

| 1559-1560 | Război de succesiune anglo-scoţian, cu intervenţia Franţei | 
1559-1567 Lupte pentru succesiunea la titlul de lord de Tyrone, Irlanda ; 

| rascoala lui Shane O’ Neill 

| 1565-1567 | Confruntări religioase in Scofia | 

| 1568-1573 | Prima răscoală din Irlanda condusă de contele Desmond | 

| 1569 | Răscoala lorzilor catolici din nord | 
1579-1580 A doua răscoală a contelui Desmond, răscoală în Leinster, 


intervenţie din partea Papei şi a Spaniei 


| 1595 | Răscoala lorzilor catolici din Scoţia | 


| 1595-1603 | Răscoala lui Hugh O'Neill în Irlanda, intervenţie spaniolă | 


| 1608 . | Răscoala irlandeză a lui Sir Cahir O’Doherty | 


1639-1640 Răscoală scoțiană : „războaiele episcopilor” 


| 1641 | Răscoala aristocratiei irlandeze in Ulster | 
| 1642-1647 | Război civil in Anglia, Irlanda şi Scoţia | 
| 1648-1651 | Al doilea război civil in Anglia, Irlanda şi Scotia | 
| 1655 | Răscoala lui Penruddock în Salisbury | 


| 1660 | Lovitura de stat a generalului Monk, Restauraţia lui Iacob al II-lea | 
| 1666 | Răscoala prezbiterienilor scoțieni | 
| 1679 | Răscoala prezbiterienilor scoțieni | 


1685 Răscoala lui Monmouth şi răscoala din Argyll 
1687-1692 Revoluţia glorioasă in Anglia, Scoţia, Irlanda ; intervenţie a 
Franţei 


| 1715-1716 | Răscoala iacobitilor din Scotia | 
| 1745-1746 | Insurectie în Scotia | 


1798-1803 Insurectiile „Irlandezilor Uniti”, cu intervenţia Franţei 
| 1916 | Rascoala de Paste din Irlanda | 


[1919-1923 | Război civil în Irlanda, independenţa Irlandei | 
| 1969- | Război intermitent de gherilă în Irlanda de Nord | 


Cînd a devenit conflictul armat dintre forţele engleze şi cele scoțiene 
într-adevăr revoluţionar ? Evident, doar atunci cînd putem considera că 
Anglia, Scotia şi Tara Galilor aveau o singură organizare de stat. Dar 
cînd putem fixa această dată ? Atunci cînd englezii au pretins suveranitatea 
asupra Scoției în secolul al XV-lea, pretenţie care a fost doar pe jumătate 


1. Este vorba de răscoala catolică condusă de Robert Aske şi Reginald Pole (n.r.). 

acceptată ? În 1603, cînd un rege scoţian urca pe tronul Angliei? În 
1657-1659, cînd Cromwell a fost pe punctul de a uni cele două ţări? 
În 1707, cînd englezii au format un parlament britanic, încorporîndu-l 
în acesta şi pe cel scoţian ? Oricit de precis am stabili această tranziţie, 
e clar că subordonarea Scoției faţă de hegemonia engleză/britanică a avut 
loc în urma unor confruntări crincene şi a rămas nesigură cel putin pînă în 1746. 

Situaţia e şi mai dramatică în cazul Irlandei. Regii Angliei au încercat 
în permanenţă să domine Irlanda ; au folosit în încercările lor atît 
ameninţări, cit şi promisiuni — dar mai ales ameninţări. Irlanda a devenit 
principalul teren de încercare a unor noi metode de supraveghere şi 
reprimare, inclusiv faimoasa poliţie a secolului al XIX-lea care pînă la 
urmă a fost adoptată şi în Anglia (Broeker 1970 ; Clark şi Donnelly 1983 ; 
Fitzpatrick 1985; Palmer 1988). Comandanții irlandezi s-au luptat 
între ei aproape continuu pînă la începutul secolului al XVIII-lea. În plus, 
confruntări armate majore între forţele britanice şi cele irlandeze au 
izbucnit de mai mult de cincisprezece ori între 1493 şi 1969, fără a mai pune 
la socoteală desele incursiuni şi încăierări mortale între grupuri mici. 
Acestea nu au dispărut nici în ziua de azi. În 1987, nouăzeci şi trei de 
oameni din ambele tabere au fost ucişi în Irlanda de Nord. Alte nouăzeci şi. 
trei de crime politice au avut loc în 1988, urmate de şaizeci şi două în 1989. 

Războinicii anglo-normanzi au deţinut puterea în unele regiuni ale 
Irlandei începînd cu secolul al XI-lea. Din anul 1550, regimurile engleze 
au întemeiat colonii din propriile populaţii — de fapt, printre ei se aflau 
mai multi scoțieni decît englezi - în Irlanda. A urmat deposedarea 
sistematică a proprietarilor de pămînt catolici, în special după invadarea 
Irlandei regaliste de către Cromwell în 1649 şi după invadarea Irlandei, 
redevenită recent regalistă, în 1690, de către Wilhelm de Orania. Drept 
urmare, catolicii deţineau 59% din teritoriul irlandez în 1641, 22% în 
1688, 14% în 1703 şi abia 5% în 1778 (Moody şi Martin 1987, pp. 201, 
220). În ciuda proclamării Regatului Unit în 1800 şi integrarea parla- 
mentului irlandez în cel britanic în 1801, Irlanda nu s-a comportat 
niciodată ca un segment docil al unui alt stat; aproape tot timpul exista 
acolo cineva care contesta în mod activ suveranitatea britanică. Irlandezii 
s-au luptat şi între ei din 1504 pînă în prezent pentru controlul asupra 
statului, oricît de subordonat ar fi fost el faţă de Anglia,. 

În Anglia şi în Tara Galilor, revoluțiile au avut o istorie foarte 
diferită. În timpul procesului de consolidare a puterii în vremea dinastiilor 
Tudor şi Stuart, în Anglia au avut loc revolte majore: răscoala din 
Cornwall (1497), Pelerinajul de graţie (1536-1537), răscoale în sud-vest 
şi în provincia East Anglia (1549-1550), răscoala lui Wyatt (1553-1554), 

o revoltă a lorzilor catolici din nord (1569), două războaie civile 
(1642-1647 şi 1648-1651), răscoala lui Monmouth (1685) şi Revoluţia 
glorioasă (1687-1689). După aceea, în afara slabelor ecouri ale răscoalelor 
irlandeze şi scoțiene, s-a aşternut liniştea: nu au mai existat situaţii 
revoluţionare depline, cu fragmentări vizibile ale suveranităţii, în Anglia 
sau in Tara Galilor. 

Dar populaţia Angliei sau a Ţării Galilor nu a fost de atunci într-un 
consens total si submisiv cu autoritatea de stat. Multimile engleze şi 
galeze din secolul al XVIII-lea şi-au cîştigat faima prin nesupunerea lor, 
clicile revoluţionare fiind larg răspîndite în primii ani ai Revoluţiei 
Franceze. Nu au lipsit nici răscoalele ţărăneşti în stil vechi, cum ar fi 
mişcările „Swing” şi „Rebecca” din jurul anului 1830, vechile conflicte 
rurale s-au transformat în ultima parte a secolul al XIX-lea în revendicări 
ale lucrătorilor agricoli, iar minerii galezi au continuat să se răscoale 
împotriva patronilor pînă la secătuirea minelor de cărbuni în anii '20. 

Conflictul nu a dispărut, dar a fost dezamorsat. În Anglia şi Tara 
Galilor, enorma putere militară a statului a împiedicat orice încercări de 
a prelua conducerea prin forţă, în timp ce rezultatele obţinute în urma 
unor lungi negocieri au creat o modalitate de revendicare ce nu necesita 
apelul la formele extreme ale revoluţiei. Printre aceste rezultate s-au 
numărat extinderea dreptului de vot, relaxarea restricţiilor religioase 
pentru cei ce voiau să ocupe funcţii publice, libertatea de asociere şi 
întâlnire, precum şi intrarea în obişnuit a întîlnirilor publice şi a marşurilor, 
a campaniilor de petiție şi a demonstrațiilor ca forme de revendicare 
politică. Chiar şi marile mobilizări pentru emanciparea catolică, reforma 
parlamentară şi mişcarea chartistă între 1823 şi 1848 au avut loc într-o 
atmosferă care se pretindea revoluţionară, dar cu foarte puţină violenţă 
şi fără încercări serioase de a obţine puterea prin forţă. 


Confruntări pentru preluarea controlului 


Englezii, scotienii şi irlandezii din secolul al XVI-lea au intrat in 
conflict din cauza unor probleme importante : cine şi în ce fel urma să 
exercite puterea asupra teritoriilor lor. Între 1492 şi 1603, în Insulele 
Britanice au apărut trei tipuri de situaţii revoluţionare, care cîteodată se 
suprapuneau : (1) lupte pentru succesiune în Anglia, Irlanda sau Scoţia ; 
(2) rezistenţa directă în faţa monarhilor care voiau mai multă putere şi 

venituri mai mari şi (3) încercări de a împiedica schimbările religioase 
iniţiate de rege. Predominau situaţiile revoluţionare dinastice şi cele 
comunale, sau combinaţiile între acestea. În ciuda rezistenţei acerbe 
a irlandezilor şi scotienilor în fata hegemoniei engleze şi a participării 
semnificative a ţăranilor şi a meşteşugarilor la unele revolte, ar fi greu 
să considerăm oricare dintre situaţiile revoluţionare din secolul al XVI-lea 
ca fiind naţionale sau de coaliţie de clasă. Liderii luptelor pentru 
succesiune au fost potentatii şi clientelele lor. in privinta rezistentei la 
noile pretenţii ale monarhului, un rol important l-au jucat comunităţile 
de interese precum municipalităţile şi breslele meşteşugăreşti, iar în 
ceea ce priveşte conflictele religioase, deschizătorii de drumuri au făcut 
parte din comunităţile de identitate : catolici, calvinişti, anabaptişti şi 
aşa mai departe. Atit protagonistii, cit şi acţiunile acestora s-au intersectat 
adeseori. Reforma religioasă, de exemplu, a mărit controlul statului 
asupra personalului, averii şi politicii bisericii. Prin urmare, cei care se 
impowiveau noilor forme religioase apărau tot atît de mult unele privilegii 
importante, cit şi identitățile religioase. 

În aceste timpuri zbuciumate au avut loc multe alte feluri de confruntări 
armate. Împrejmuirea terenurilor comune şi a celor virane, desecarea 
canalelor şi tăierea pădurilor puneau în primejdie viaţa de zi cu zi 
a populaţiei locale care îşi dobindea hrana vinind, pescuind sau cultivind 
pămînturi asupra cărora nu aveau decît drepturi stabilite de tradiţie. 
Aceste cauze au dus la majoritatea răscoalelor din satele engleze între 
1492 şi la revoluțiile secolului al XVII-lea (Manning 1988; vezi si 
Charlesworth 1983, pp. 9-16). În vremuri de restrişte sau cînd preţurile 
creşteau, aveau loc din cînd în cînd şi sechestrări ale rezervelor de 
grine, mai ales în regiunile învecinate Londrei şi în zonele textile din 
vest, dar aceste acţiuni ale ţăranilor erau duse la îndeplinire fără arme 
(Charlesworth 1983, pp. 68-74). 

Aceste evenimente nu au constituit situaţii revoluţionare pentru că 
apăreau doar rareori simultan, participanţilor le lipsea o forţă armată 
importantă, iar răsculații nu au exercitat controlul asupra unui segment 
al statului şi nici nu au cîştigat consimţămîntul altor segmente ale 
populaţiei. Chestiuni legate de împrejmuiri, arendări şi alte abuzuri 
rurale ieşeau la suprafaţă în timpul marilor revolte ale perioadei, dar 
scindări în organizarea de stat nu au fost provocate decît de pretenţiile 
regale, luptele pentru succesiune şi noile forme religioase. 

Cinci factori au stat la baza potenţialului revoluţionar excepţional al 
acestei perioade. În primul rînd, aceste mişcări au avut efecte asupra 
unor arii mult mai largi decît cele despre care putem vorbi în cazul 

conflictelor legate de proprietatea rurală. În al doilea rînd, toate au 
vizat în mod direct statul. În al treilea rînd, ele au implicat adeseori 
identități clare, împărtăşite de un număr mare de oameni, precum şi 
anumite drepturi şi privilegii care decurgeau din acestea. În al patrulea 
rînd, mişcările aveau şanse mari de a-i vedea pe unii dintre potentati 
(inclusiv lorzii care deţineau propriile forţe armate) aliindu-se cu segmente 
ale populaţiei, împotriva conducătorilor ţării. În sfîrşit, ele aveau şanse 
mari de a afecta simultan mai multe regiuni ale ţării, ceea ce facilita 
foarte mult reunirea mişcărilor regionale în rebeliuni la nivel naţional. 

Între 1492 şi 1603, cele mai multe succesiuni din Irlanda, Scoţia sau 
Anglia au dus la lupte semnificative pentru putere ale potentatilor a 
căror influenţă viitoare era pusă în joc. Iată un caz concret: încoronarea 
Mariei Tudor ca regină a Angliei în 1553, după moartea lui Eduard al 
VI-lea la şaisprezece ani, a generat o serie de conflicte. În timpul 
domniei lui Eduard, care durase şase ani sub influenţa Protectorului, 
ducele de Somerset, biserica oficială engleză se îndreptase din ce în ce 
mai mult spre credinţa şi uzantele protestante. Dar Maria fusese crescută 
în religia catolică, şi nu se măritase; marii lorzi şi clerici erau foarte 
interesaţi de persoana şi de planurile de măritiş ale noii suverane. 
Anticipînd aceste probleme pe măsură ce i se apropia ceasul morţii, 
Eduard o desemnase pe Lady Jane Grey, o verişoară a sa de religie 
protestantă, ca succesoare la tron. Ducele de Northumberland îl va 
căsători rapid pe fiul său cu Lady Jane; după moartea lui Eduard, 
ducele a proclamat-o regină pe Lady Jane, dar nu a putut aduna destui 
adepţi pentru a-şi susţine demersul. El a plătit cu viata această încercare. 
Maria a pus la cale cu o căsătorie cu Filip, moştenitorul lui Carol al 
V-lea al Spaniei, care era bineînţeles catolic. 

În acel moment, un grup de nobili au propus o căsătorie a reginei 
Maria cu protestantul Edward Courtenay, descendent al lui Eduard al 
IV-lea, şi au organizat o conspirație militară pentru a-şi duce planul la 
bun sfîrşit. Însă conspirația s-a destrămat la scurt timp după aceea. Cu 
toate acestea, au avut loc mai multe insurectii eşuate în vestul şi în 
centrul ţării înainte de răscoala lui Sir Thomas Wyatt din Kent. Acesta 
a adunat 3.000 de oameni înarmaţi, a cucerit cîteva din vasele reginei, 
care aşteptau sosirea lui Filip (viitorul sot al reginei) şi a asediat Londra. 
Forţele reginei au rezistat însă asaltului lui Wyatt. Wyatt şi aproape 
o sută de colaboratori ai săi au fost judecaţi şi condamnaţi la moarte ; 
atunci şi-au pierdut viaţa şi Lady Jane Grey împreună cu soţul ei. Abia 
în acel moment Maria a putut să fie încoronată într-adevăr ca regină; 

ea s-a măritat în curînd cu Filip, s-a alăturat Spaniei în războiul 
împotriva Franţei şi a început să ardă pe rug preoţii protestanți. Conspi- 
ratorii protestanți anticipaseră corect urmările urcării ei. pe tron şi ale 
căsătoriei sale. 

Suveranii britanici cereau mult mai mult de la populaţie atunci cînd 
urmăreau creşterea puterii militare a ţării, generînd astfel rezistenţa 
revoluţionară. Aceste eforturi ale monarhilor se traduceau de obicei 
prin noi taxe. Conducătorii preferau deseori să primească bani mai 
degrabă decît sprijin militar direct ; sumele obţinute le dădeau posibilitatea 
de a angaja soldaţi de profesie care îndeplineau ordinele primite atît 
timp cît erau plătiţi, şi care plecau la primirea plăţii finale. Armatele 
locale şi regionale şi mai ales milițiile regionale acceptau să se alăture 
eforturilor militare doar în anumite condiţii, după care rămîneau înarmate 
şi gata de luptă, reprezentînd ameninţări potenţiale la adresa puterii regale. 

În 1497, de exemplu, Henric al VII-lea a cerut „subsidii” importante 
în locul susţinerii militare directe pentru campania împotriva Scoției, 
unde îşi adunase oamenii rebelul Perkin Warbeck din York. O mulţime 
formată din 15.000 de oameni a mărşăluit din Cornwall pînă la Londra 
pentru a-şi exprima obiecțiile în legătură cu subvenţionarea cu bani 
peşin a regelui. După o scurtă bătălie, forţele regelui au ieşit învingătoare. 
Henric i-a executat în public pe liderii mişcării şi a adunat 14.699 de 
lire ca amendă din partea participanţilor la răscoală ce veniseră din 
ţinutul Cornwall (Fletcher 1968, p. 16). Din punctul de vedere al 
regelui, era mai avantajoasă înfrîngerea insurectiilor decît păstrarea 
unei situaţii stabile, dar de rezistenţă mocnită din partea populaţiei, pentru 
că astfel coroana acumula veniturile provenite din amenzi şi confiscări 
de fonduri. Mai mult, asemenea victorii subliniau în mod public dreptul 
şi capacitatea coroanei de a strînge taxele de care avea nevoie. 

Spre deosebire de situaţia din Ţările de Jos sau din anumite state 
germane, confruntările de natură religioasă din secolul al XVI-lea 
britanic aveau rareori ca protagonişti pe de o parte populaţia care adera 
la noi forme religioase, iar pe de alta coroana care dorea să păstreze 
vechea religie. Din contră, monarhii englezi au condus o populaţie 
potrivnică spre o nouă biserică oficială care înlocuia vechile credinţe şi 
practici religioase. În Irlanda, inovațiile engleze s-au confruntat aproape 
constant cu rezistenţa catolică. În Scoţia în schimb, calvinismul devenise 
deja popular înainte de a deveni religie oficială. Dar revoltele concertate, 
atît de frecvente în secolul al XVI-lea în Insulele Britanice, nu au 
izbucnit din cauza impunerii noilor religii, ci a faptului că statul dorea 

să instituie noi forme religioase ce afectau în mod direct drepturi şi 
identități deja stabilite. Situaţia s-a inversat doar o dată cu urcarea pe 
tron a dinastiei Stuart din secolul al XVII-lea; atunci un puternic grup 
parlamentar, cu susţinerea Scoției, a intimpinat cu un protestantism 
auster pe noii regi „papistaşi”. Diviziunile religioase şi politica ce le 
însoțea s-au complicat şi mai mult din cauză că în Irlanda, o sursă 
majoră de soldaţi, a rămas predominantă religia romano-catolică. 

Inovaţiile religioase ale secolului al XVI-lea au venit din partea unui 
stat care îşi delimita poziţia de independenţă faţă de papalitate, care se 
adapta la schimbările concepţiilor protestante şi care deţinea un control 
mai mare asupra bunurilor şi aparatului bisericesc. Prin urmare, situaţiile 
revoluţionare au apărut atunci cînd segmente importante ale populaţiei 
refuzau să accepte aceste inovaţii, negînd autoritatea statului de a le 
impune. Diviziuni similare între politica religioasă oficială şi practicile 
populare (cu sprijinul regional puternic al burgheziei şi micii nobilimi) 
au apărut în timpul Pelerinajului de graţie (1536-1537), în conflictele 
religioase scoțiene (1565-1567), în răscoala lorzilor catolici din nord 
(1569), în răscoala lorzilor catolici scoțieni (1595) şi aproape în toate 
situațiile revoluţionare irlandeze din 1530 pînă in 1600. Răscoalele 
religioase ale acestei perioade au atras sprijinul întregii populaţii dintr-o 
comunitate sau regiune mult mai des decît au putut să o facă luptele 
pentru succesiune sau rezistenţa în faţa taxelor. Spectaculosul Pelerinaj 
de graţie a avut parte de susţinerea păturilor celor mai diferite ale 
populaţiei, reunind comunităţi întregi din nord (cu sprijinul unor nobili) 
împotriva acţiunilor lui Henric al VIII-lea de desființare a mănăstirilor 
şi de înlocuire a vechii biserici. 

Marile răscoale ale anului 1549 au pus în comun elemente ale celor 
trei tipuri — lupte pentru succesiune, noi pretenţii ale coroanei şi inovaţii 
religioase - cu anumite probleme agrare care nu ar fi putut duce singure 
la apariţia unor revoluţii la scară largă. După moartea lui Henric 
al VIII-lea în 1547, pe tron a urcat Eduard al VI-lea, care avea doar 
zece ani, ducele de Somerset fiind Protector şi conducătorul propriu-zis 
al statului. Această situaţie a creat un fel de criză de succesiune, mai 
ales din momentul în care Somerset a inceput să instituie reforme 
religioase cu tentă protestantă şi să-şi atace rivalii care obţinuseră puteri 
considerabile pe vremea lui Henric al VIII-lea. 

În regiunea East Anglia, problemele agrare locale, inclusiv împrejmuirea 
pămînturilor comune, au dus la petiţii, discuţii şi acţiuni extinse in 
numeroasele tabere care paralizau o mare parte a regiunii. Atunci cînd 

răsculații deţineau controlul asupra oraşului Norwich şi asupra regiunii 
învecinate, ei au vrut să-şi facă dreptate. Cu toate acestea, o coaliţie 
diversă formată din fermieri anticonservatori şi notabilităţi s-a putut 
forma doar cu prilejul deportării ducelui de Norfolk în 1547, unul 
dintre marii latifundiari conservatori din East Anglia (MacCulloch 1979, 
pp. 53-59). Privite din această perspectivă, insurectiile din acea perioadă 
pot fi considerate ca avînd trăsături comune cu o criză de succesiune. 

În sud-vest, problema cea mai arzătoare era impunerea Cărţii de 
rugăciuni anglicane (Book of Common Prayer, scrisă în limba engleză) 
în locul misalului latin. În decursul răscoalei Cărţii de rugăciuni, rebelii 
înarmaţi au cucerit zeci de oraşe din Cornwall şi Devon, asediind şi 
oraşul Exeter (chiar dacă fără succes) pentru mai mult de o lună. 
Revendicările rebelilor sunau astfel : 


1. Toate deciziile şi sfintele edicte adoptate de strămoşii noştri vor fi 
respectate, păstrate şi puse în practică, şi oricine le va nesocoti va fi 
considerat eretic. 

2. Legile suveranului nostru Regele Henric al VIII-lea cu privire la cele 
şase articole vor fi aplicate din nou ca în vremea lui. 

3. Împărtăşania va fi aşezată deasupra altarului cel mare şi va fi astfel slujită 
aşa cum a fost menită să fie, iar cei care nu sunt de acord cu aceasta vor fi 
ucişi ca eretici care se împotrivesc credinţei catolice. 

4. Liturghia va fi citită în latină ca înainte şi va fi oficiată de preot fără ca 
nici un bărbat şi nici o femeie să comunice cu el (Cornwall 1977, p. 115). 


Pe scurt, ei doreau abrogarea recentelor reforme religioase ale 
coroanei — ceea ce nu reprezenta o reîntoarcere la religia romano-catolică, 
ci reinstituirea ritualurilor şi practicilor pe care Henric al VIII-lea le 
păstrase de la biserica romană. 

Între 1492 şi 1603, luptele pentru succesiune, revoltele împotriva 
pretențiilor regale şi rezistenţa în fata noilor forme religioase au reflectat 
în mod direct felul în care monarhii din dinastia Tudor schimbau 
caracterul statului. Acestea nu au fost nici pe departe singurele motive 
pentru care oamenii de rînd din Anglia, Scoţia, Tara Galilor şi Irlanda 
erau gata să lupte. Împrejmuirea paminturilor, rentele, zeciuielile bisericeşti 
şi alte asemenea practici au dus adesea la conflicte şi răscoale rurale, 
dar acestea au avut loc la o scară mult mai redusă decît cea a statului, 
şi fără nici un efort de a prelua sau înlocui puterea de stat. Situatiile 
revoluţionare au decurs din combinarea acestor probleme cu diviziuni 
la scară naţională. Transformările statului au afectat foarte mult natura 
acestor probleme şi diviziuni. 

Condiţiile favorabile situaţiilor revoluţionare au fost prin urmare 
foarte diferite în Irlanda, Scoţia şi Anglia secolului al XVI-lea. În 
Irlanda, lorzii englezi încercau să menţină controlul asupra situaţiei 
într-un cadru ostil, să protejeze propriile enclave naţionale şi să strîngă 
de la localnici banii necesari susţinerii structurii militare impuse de 
englezi. Între timp, conducătorii irlandezi formau alianţe şi se luptau 
între ei pentru a-şi mări avantajele în interiorul ţării. Englezii au făcut 
eforturi repetate (dar fără rezultat) de a stabili controlul direct asupra 
statului scoţian şi de a anihila permanenta ameninţare pe care o reprezentau 
nobilii locali la adresa coroanei dinastiei Tudor. În acelaşi timp, regele 
şi marii lorzi din Scoţia îşi apărau statul împotriva cuceririi engleze. În 
Anglia şi în Tara Galilor, monarhii englezi îşi extindeau controlul asupra 
structurilor bisericii şi statului, controlînd autonomia şi armatele private 
ale marilor lorzi, dar confruntîndu-se cu ameninţarea schimbării regimului 
la fiecare succesiune. 

Pînă la moartea reginei Elisabeta I în 1603, britanicii creaseră 
o structură statală substanţială în Anglia şi în Tara Galilor, chiar dacă 
nu şi în Scoţia şi Irlanda. Statul era supus, cu toate acestea, unor mari 
presiuni financiare. Rapida creştere a populaţiei ducea la mărirea preţurilor, 
ceea ce însemna că veniturile fixe scădeau în fiecare an. În acelaşi timp, 
englezii se implicau mai mult în războaie externe şi interne. Angajarea 
mercenarilor era de departe cheltuiala cea mai mare a coroanei, iar 
preţul creştea continuu. Pentru a face faţă acestor nevoi financiare, 
regina Elisabeta a ipotecat terenuri aflate în proprietatea coroanei şi a 
încercat să obţină venituri prin orice metodă ; cu toate acestea, la 
sfîrşitul domniei ei Anglia datora 60.000 de lire Provinciilor Unite şi 
intimpina mari dificultăţi în susţinerea financiară a războaielor din 
Irlanda şi Olanda (Dietz 1932, pp. 86-99). Iacob I a moştenit un stat 
care avea mari probleme fiscale. 


Unsprezece decenii revoluționare 


În mod direct sau indirect, presiunea fiscală a contribuit la lungul şir 
de situaţii revoluţionare din secolul al XVII-lea. În Irlanda, secolul 
a început cu o răscoală. În timp ce Marea Britanie era în război cu 
Spania în 1597, Hugh O'Neill, lord de Tyrone, se alăturase lorzilor din 
Ulster în bătălia lor pentru alungarea englezilor. În ciuda intervenţiei 
spaniole de partea rebelilor, englezii au reuşit să înăbuşe răscoala în 

1603, iar după acest episod a început colonizarea extinsă a Irlandei. 
Doar cinci ani mai tîrziu, Sir Cahir O'Doherty s-a ridicat în fruntea 
propriei răscoale irlandeze (ultima pînă la insurecția Ulsterului din 1641), 
in care protestanții englezi făceau front comun cu vecinii lor catolici 
împotriva intervenţiei Londrei. Războaiele irlandeze din 1642-1647 şi 
1648-1651 s-au întretăiat cu războaiele civile engleze, în timpul cărora 
regele Carol I, nesigur pe tronul său, a cerut sprijinul renegatilor 
irlandezi. După moartea lui Carol în 1649, conducătorii irlandezi şi-au 
continuat lupta împotriva stăpînirii engleze, fiind zdrobiţi doar de 
sîngeroasele forţe invadatoare ale lui Cromwell. 

În timpul invaziei Angliei de către protestantul Wilhelm de Orania 
(1687), Irlanda s-a ridicat din nou la arme. În 1689, regele Iacob 
al II-lea, care fusese îndepărtat de la tron, a debarcat în Irlanda şi s-a 
alăturat forţelor catolice în asediul oraşului Londonderry. Irlandezii au 
numit înfruntările care au urmat Războiul celor doi regi: Ri Séamus şi 
Ri Liam. Cei doi regi englezi rivali s-au întîlnit în Bătălia de pe Boyne 
(1690), în urma căreia Iacob a fugit în Franţa. Susţinătorii săi irlandezi 
au continuat luptele, ajutaţi de francezi, pînă în 1692. Pacea care a 
urmat a durat în Irlanda mai mult de un secol. 

Cît priveşte consecinţele revoluţionare, ele depind în mare măsură 
de scara temporală pe care o folosim. Dacă un transfer substanţial al 
puterii de stat care durează mai mult de o lună poate fi considerat 
revoluţionar, trebuie fără îndoială să punem la socoteală răscoala eşuată 
a lui Hugh O’ Neill (1595-1603), de vreme ce ea a provocat fuga multor 
lorzi catolici din Irlanda şi preluarea controlului asupra mai multor 
regiuni irlandeze de către englezi. În mod similar, transferurile masive 
de pămînturi ce au urmat recuceririi Irlandei de către Cromwell în 1649 
au constituit o altă schimbare a puterii în stat, însoţită de instituirea unei 
clase conducătoare protestante. Restauraţia lui Carol al II-lea a atenuat 
efectele revoluţiei cromwelliene, dar în nici un caz nu le-a înlăturat. 
Confiscările ce au urmat succesiunii lui Wilhelm de Orania la tronul 
englez au avut rolul de a consolida revoluțiile protestante pe care marii 
lorzi englezi le plănuiseră spre începuturile secolului. 

În Scoţia au apărut situaţii revoluţionare în 1639-1640, 1642-1647, 
1648-1651, 1666, 1679, 1685, 1687-1692 şi 1715-1716. Din 1637, 
scotienii au fost pe punctul de a se răscula împotriva încercării englezilor 
de a le impune biserica episcopală, şi şi-au format propria biserică în 
care nu existau episcopi. Cu toate acestea, ei au reuşit abia în 1639 să 
adune destule forţe armate pentru a prelua controlul asupra unui avanpost 
important al puterii civile, castelul din Edinburgh. Prima confruntare 


INSULELE BRITANICE 135 


cu Carol s-a sfîrşit fără luptă, dar al doilea război al episcopilor (1640) 
s-a soldat cu înfrîngerea englezilor de către scoțieni, ocuparea nordului 
Angliei şi obligaţia regelui de a plăti forţa de ocupaţie - fapt ce l-a 
determinat pe Carol să reconvoace parlamentul după unsprezece ani de 
guvernare personală. În urma păcii din 1641, Carol fuge în Scoţia unde 
se alătură taberei învinse într-o confruntare pentru puterea scoțiană, 
lăsînd astfel Scotia pe miinile prezbiterienilor. 

Pe măsură ce războiul civil cuprindea Insulele Britanice, scotienii 
au susţinut în general cauza parlamentară, invadînd Anglia din nou în 
1644 şi declansind un război civil în propria lor ţară în 1645. Cu toate 
acestea, pînă în 1647 forţele scoțiene se alăturaseră lui Carol, care se aliase 
la rîndul său cu prezbiterienii împotriva armatei. Cromwell a învins 
armata invadatoare scoțiană la Preston Pans (1648), dar multi scoțieni 
au trecut de partea lui Carol al II-lea după decapitarea tatălui său în 1649. 
Tînărul Charles a debarcat în Scoţia (1650), unde susţinătorii săi l-au 
proclamat rege şi au înaintat cu forţe noi înapoi spre Anglia. Englezii 
nu au reuşit să învingă rezistenţa scoțiană pind în 1651. Următoarea 
răscoală scoțiană a avut loc în 1666, cînd prezbiterienii s-au răsculat 
zadarnic împotriva predominantei bisericii episcopale engleze; ei au 
repetat această încercare în 1679. În 1685, efortul ducelui de Argyll de 
a aduna forţe armate împotriva guvernării engleze şi a conducerii 
bisericii de către episcopi a fost sortit eşecului, dar invadarea Angliei de 
către Wilhelm în 1687 a acordat o nouă şansă prezbiterienilor. 

În următorii cinci ani, scotienii s-au luptat între ei şi cu englezii, 
cele mai obişnuite tabere fiind scotienii din nord + adepţii bisericii 
episcopale + susţinătorii Stuarţilor împotriva scotienilor din sud + 
prezbiterienilor + susținătorilor lui Wilhelm. În 1708, Iacob Eduard 
(„Bătrînul pretendent”) a debarcat în Scoţia, dar s-a retras la scurt timp 
după aceea. Iacob Eduard a mai încercat să preia puterea în timpul 
răscoalei iacobite din 1715, care a urmat urcării pe tron a regelui 
George I din dinastia de Hanovra, dar a fost înfrînt fără să se fi dat vreo 
bătălie importantă. A doua revoltă iacobită din 1745-1746, în timpul 
căreia Carol, fiul lui Iacob Eduard („Tînărul pretendent”) a invadat 
Anglia, a reprezentat ultima intervenţie armată majoră a scotienilor 
împotriva hegemoniei engleze. 

Spre deosebire de situaţiile revoluţionare, consecinţele revoluţionare 
nu au fost atît de frecvente in Scotia secolului al XVII-lea. Scotienii 
s-au apropiat cel mai mult de asemenea consecinţe atunci cînd a fost 
abolită biserica episcopală şi ierarhia ei în timpul celui de-al doilea 
război al episcopilor, iar prezbiterienii au obţinut în mod oficial puterea 

pe care o exercitau deja în fapt. Tot apropiată de o consecinţă revoluţionară 
poate fi considerată şi subordonarea statului scoţian de către Cromwell 
(1652-1660). În aceeaşi categorie intră şi restaurarea episcopatului de 
către Carol al II-lea în 1660 şi revenirea hegemoniei prezbiteriene în 
1692. Dar în cazul Scoției nu se poate vorbi de nici un eveniment de 
talia subjugării Irlandei catolice de către lorzii englezi protestanți. 

În Anglia şi în Ţara Galilor, situaţii revoluţionare majore au apărut 
în 1642-1647, 1648-1651, 1655, 1660, 1685 şi 1687-1689. Două dintre 
ele au luat forma clasică a luptelor pentru succesiune: insurecția din 
1655 prin care colonelul John Penruddock a căutat să obţină sprijin 
militar pentru Carol al II-lea şi încercarea din 1685 de a-l aşeza pe tron 
pe ducele de Monmouth, fiul nelegitim dar de religie protestantă al lui 
Carol al II-lea, în defavoarea lui Iacob, care era catolic. Toate celelalte 
situaţii au provocat diviziuni profunde în rîndurile populaţiei engleze şi 
au dus (cu excepţia celor din 1655 şi 1685) la consecinţe revoluţionare — 
transferuri semnificative ale puterii în stat. Mai mult, efectul lor cumulat 
a avut un impact de durată asupra vieţii sociale britanice, formînd un 
stat compact şi eficient din punct de vedere financiar şi stabilind 
supremaţia anglicană. Alte consecinţe ale revoluțiilor au fost limitarea 
puterii regale şi acordarea controlului asupra problemelor naţionale 
unei coaliţii parlamentare formate din mari proprietari şi comercianţi 
(lăsînd controlul regional pe seama parohilor şi latifundiarilor), proletari- 
zarea şi industrializarea întregii ţări şi crearea condiţiilor pentru capitalismul 
agrar, iar mai tîrziu pentru cel industrial. 

Acest impact profund constituie principalul motiv pentru care putem 
spune că în perioada 1642-1692 au avut loc una sau chiar două mari 
revoluţii. Dacă examinăm sumarul situaţiilor din Irlanda şi Scoţia, putem 
vedea că ele au anticipat multe dintre aceste consecinţe, din motive bine 
întemeiate : crizele din Irlanda, Scoţia şi Anglia s-au suprapus. În 
1642, după şaptesprezece ani de conflicte cu Carol, parlamentul a adus 
situaţia într-un punct critic, refuzind finanţarea trupelor de pacificare a 
Irlandei şi Scoției. Parlamentul dorea puteri mult mai mari, iar atunci 
cînd Carol i-a respins revendicările, legislativul şi-a convocat o armată 
proprie. În momentul în care Carol şi-a mobilizat propria armată la 
Nottingham, avusese deja loc o diviziune revoluţionară în organizarea 
de stat. Ea nu avea să se rezolve temporar decît în 1647, cînd Carol 
devenise prizonierul armatei, dar disensiunile dintre această armată (în 
mare parte independentă) şi parlamentul de majoritate prezbiteriană nu 
apucaseră încă să se manifeste. Anul următor, armata exclusese prez- 
biterienii din parlament, ceea ce a dus la apariţia a trei războaie 

ce se intersectau: Scoţia împotriva Angliei, prezbiterienii împotriva 
independentilor şi regaliştii împotriva armatei. Executarea regelui la 
ordinul unui tribunal militar (1649) a decis soarta acestor disensiuni, 
care au durat pînă la victoriile militare ale lui Cromwell din 1651. În 
acel moment, revoluționarii au urmat exemplul predecesorilor lor şi au 
pornit la război împotriva olandezilor, război care a durat pînă în 1655. 
În 1655, colonelul John Penruddock a condus o răscoală de mici dimensiuni 
la Salisbury împotriva guvernării arbitrare a lui Cromwell, dar aceasta 
nu a avut alt rezultat în afara propriei sale execuţii. 

În 1660, după cele şaisprezece luni de confruntări dintre parlament 
şi armată care au urmat morţii lui Cromwell, generalul Monk a venit cu 
o armată din Scoţia şi a preluat puterea, reinstituind parlamentul, care, 
în urma unor noi alegeri, l-a chemat pe Carol al II-lea să preia tronul. 
Au izbucnit războaie cu Olanda. Am examinat deja conflictele anilor 
1687-1692 din Irlanda şi Scoţia: la naşterea unui fiu al lui Iacob 
al II-lea (care avea toate şansele să fie crescut în religia catolică), succesorul 
catolic al lui Carol, adversarii săi l-au invitat pe Wilhelm de Orania, de 
religie protestantă, să îl înlăture pe rege. Fiind nepot al lui Carol I şi sot 
al prinţesei Maria, fiica protestantă a lui Iacob al II-lea, Wilhelm avea 
destule motive care îl îndreptăţeau să preia tronul Angliei. Wilhelm 
a debarcat, stîrnind un nou război civil, Iacob a fugit şi, în strînsă 
colaborare cu negustorii londonezi, Wilhelm şi Maria au pus bazele 
unui nou regim. Pînă la sfîrşitul anului 1689, parlamentul şi noii 
conducători deţineau controlul asupra Angliei şi a Ţării Galilor. Subjugarea 
Irlandei şi Scoției a mai durat trei ani. Cu toate conflictele din Irlanda 
şi Scotia, din acel moment Anglia şi Tara Galilor nu au mai avut parte 
de situaţii revoluţionare, adică de diviziuni reale ale controlului asupra 
statului, în care ambele părţi să deţină forţe armate. 

Bineînţeles, o astfel de separare a istoriilor Irlandei, Scoției, Angliei şi 
a Ţării Galilor nu este firească ; dacă urmărim situaţiile revoluţionare dintre 
1603 şi 1716, observăm lesne interdependenta lor. Dar aceasta este şi 
ideea acestui capitol : războaiele internaţionale şi civile, revoltele coloniale 
şi revoluțiile s-au suprapus în mod constant şi s-au influenţat reciproc. 
A izola revoluțiile engleze din anii 1642-1651 şi 1687-1689 de fluxul continuu 
de confruntări înseamnă a le modifica în mod fundamental caracterul. 

De ce au avut loc toate aceste evenimente revoluţionare ? Cu toate că 
această idee nu le convine istoricilor, o mare parte a explicatiilor istorice 
tine seamă de faptele care nu s-au întîmplat, în aceeaşi măsură în care 
tin seamă de cele care sunt atestate. Este vorba de examinarea a ceea ce 
s-ar fi putut întîmpla într-un anumit loc, într-un anumit timp, pentru 

a spune ceea ce nu s-a întîmplat. Răspunsul la această întrebare ţine de 
cauze şi efecte, de opţiuni şi consecinţe, de procese care au dat şanse 
mai mari unei circumstanţe în detrimentul alteia. Pentru a explica 
numeroasele situaţii şi consecinţe revoluţionare ale secolului al XVII-lea - 
definit aici în mod aproximativ, dar care serveşte cercetării noastre, ca 
fiind 1603-1716 - este nevoie să urmăm mai multe direcţii: în primul 
rînd, să specificăm care evenimente trebuie explicate ; în al doilea rînd, 
să deducem ce altceva s-ar fi putut întîmpla în momentul în care s-au 
produs acele evenimente ; în al treilea rînd, trebuie să explicăm de ce 
nu au avut loc acele non-evenimente ; iar, în final, trebuie să identificăm 
efectele majore ale evenimentelor care au avut într-adevăr loc. Chiar în 
acea formă extremă a istoriei care consideră marile schimbări sociale ca 
fiind rezultatul deciziilor unui număr redus de indivizi care deţin 
puterea, se aplică aceeaşi logică: identificarea deciziilor cruciale ; 
enumerarea altor decizii pe care personajele respective le-ar fi putut lua în 
principiu ; precizarea condiţiilor care au dus la eliminarea acelor decizii 
şi urmărirea consecinţelor acestora. 

În cazul secolului al XVII-lea britanic, istoricii se contrazic asupra 
fiecărei direcţii de studiu : ce trebuie explicat, ce altceva ar fi putut să 
se întîmple, de ce nu s-au întîmplat acele lucruri şi care au fost 
rezultatele (vezi, de exemplu, Braddick 1991 ; Clark 1986; Hirst 1986; 
Richardson 1977 ; Russell 1982, 1990, 1991 ; Stone 1972; Underdown 
1985). Pentru noi, prima cerinţă este uşoară: trebuie să explicim 
extraordinara serie de situaţii revoluţionare care au apărut în Insulele 
Britanice între 1603 şi 1716. 


Revoluții ipotetice 


Determinarea a ce altceva s-ar fi putut întîmpla este dificilă, dar nu 
imposibilă. În 1640, după unsprezece ani de guvernare fără parlament 
şi în urma eforturilor de a impune formele religioase episcopale în 
Scoţia, ministrul lui Carol I, contele de Strafford, a condus o armată 
împotriva scoţienilor, doar pentru a pierde Newcastle-upon-Tyne şi 
a permite ocuparea teritoriului englez de către adversari. Între timp, 
Carol încerca să convingă un parlament reinstituit să îi dea fondurile 
necesare pentru a finanța o expediţie de mai mare amploare în Scoţia. 
Referindu-se la acea criză, G.E. Aylmer face următoarea speculație : 

Strafford ar fi putut să facă ceea ce se temeau unii dintre duşmanii săi că 
avea să facă, sau chiar pretindeau că asta avea de gînd de fapt ministrul: să 
aresteze pe cîţiva dintre liderii din ambele camere ale parlamentului şi să-i 
acuze de trădare, fiindcă i-ar fi incitat pe scoțieni să se răscoale şi chiar să 
invadeze teritoriul Angliei, şi pentru a fi întreţinut relaţii seditioase cu 
guvernul francez... În schimb, dacă ar fi eşuat această curajoasă, dar 
periculoasă mişcare preventivă, regele ar fi putut oferi concesii generoase, 
ar fi obţinut susţinerea Camerei Lorzilor şi - la fel ca în 1629 - ar fi dat 
Camerei Comunelor posibilitatea de a-şi vedea toate speranţele năruite 
(Aylmer 1986, p. 16). 


Tipul de speculaţii pe care le face Aylmer necesită în mod sigur o foarte 
bună cunoaştere a politicii acelei vremi. Țelul nostru în acest caz nu este, 
totuşi, să medităm asupra alternativelor fiecărei situaţii revoluţionare, ci 
să determinăm într-un mod mai general direcţiile pe care le-ar fi putut lua 
statele şi revoluțiile în acel hotărîtor secol al XVII-lea. Luind în considerare 
istoria altor state europene din aceeaşi perioadă, am putea identifica 
patru direcţii alternative principale pe care le-ar fi putut urma Insulele 
Britanice : cea olandeză, balcanică, iberică şi franceză. Direcţia olandeză 
şi cea balcanică nu sunt plauzibile datorită unor motive care sunt ele însele 
pline de învăţăminte. Direcţia franceză şi cea iberică pot fi, într-o 
oarecare măsură, luate în seamă ; dacă ne dăm seama de ce ele nu au fost 
urmate, putem explica de ce Marea Britanie a avut un drum aparte. 

Direcţia olandeză ar fi implicat o involutie a monarhiei centralizate 
într-o federaţie pestriță de municipalități şi de alte jurisdicții care s-ar fi 
bucurat de autonomie regională, dar care şi-ar fi păstrat capacitatea de 
a acţiona împreună în problemele internaţionale. Traiectoria balcanică 
ar fi însemnat fragmentarea în regiuni patron-client centrate în jurul 
latifundiarilor, fiecare mentinindu-si o structură militară, unele fiind 
recunoscute ca state independente, dar toate fiind supuse amenințării 
invaziilor unor imperii vecine sau locale. Dacă Insulele Britanice ar fi avut 
aceeaşi structură ca Londra şi zonele învecinate ei, ar fi putut avea loc 
orientarea olandeză. Dar prezenţa Irlandei şi a Scoției, ca să nu mai 
vorbim de regiunile mai putin comercializate din Anglia şi Tara Galilor, au 
făcut imposibilă o asemenea direcţie. Dimpotrivă, influenţa centrală a 
Londrei şi a altor importante centre comerciale din Insulele Britanice au 
exclus posibilitatea urmării direcţiei balcanice de formare a statelor şi a 
revoluțiilor. Latifundiarii britanici aveau legături prin căsătorii şi alianţe cu 
marii comercianţi din ţară. Dată fiind configuraţia capitalului şi a forţei 
de constrîngere în Anglia secolului al XVII-lea, trebuie luate în serios doar 
posibilităţile din zona direcțiilor iberice şi franceze - şi nu ne referim la 

repetarea precisă a evenimentelor, cît la modificarea statului şi a caracterului 
revoluțiilor în funcţie de dispunerea forţei de constringere şi a capitalului. 

Direcţia iberică ar fi dus la o împărţire a teritoriului britanic în trei 
state distincte, fiecare fiind susţinut de o serie de relaţii externe şi 
continuitati dinastice. Irlanda, Scotia şi Anglia-Ţara Galilor şi-ar fi 
menţinut individualitatea Spaniei şi a Portugaliei, chiar cu propriile 
echivalente ale răscoalelor din regiunea bască şi din Catalonia. În ceea 
ce priveşte evenimentele, secolul al XVII-lea ar fi adus victoria lorzilor 
irlandezi şi scoțieni in una din numeroasele lor revolte şi întemeierea 
unei monarhii unificate în interiorul propriilor lor teritorii, probabil cu 
sprijinul extern al Franţei şi al Spaniei (Suedia, care pe atunci era încă 
o mare putere militară, ar fi putut fi un alt aliat.) Cît priveşte condiţiile, 
ar trebui să ne imaginăm o capacitate mai mare a parlamentului de a-şi 
impune voinţa asupra regilor din dinastia Stuart, precum şi disponibilitatea 
de a lăsa Irlanda şi Scoţia să-şi urmeze propriul drum. Oliver Cromwell 
nu a fost dispus să facă asemenea concesii ; în numele parlamentului, el 
a dus campanii de cucerire în ambele ţări. 

Direcţia franceză ar fi avut cu totul alte consecinţe. Pînă în secolul 
al XVII-lea, războaiele în care era implicată Franţa (atît interne, cît şi 
externe) duseseră la formarea unei monarhii centrale relativ puternice, 
care exercita un control militar, juridic şi financiar strict asupra unui 
teritoriu întins şi variat, prin intermediul comandanților de arme, al 
adunărilor regionale, al structurilor bisericeşti şi al municipalitatilor 
marilor oraşe, care îşi mențineau o anumită autonomie în interiorul 
propriului domeniu. Franţa secolului al XVII-lea se afla în mare parte 
sub un control indirect. Războaiele epocii au împins totuşi ţara puţin 
mai aproape de guvernarea directă. 

În timpul Frondei din 1648-1653, alianțele schimbătoare dintre 
potentatii urbani şi marii comandanţi de arme s-au opus pretențiilor 
coroanei de subordonare şi susţinere financiară, prilejuite de enormele 
cheltuieli ale războaielor împotriva Habsburgilor - Sfîntul Imperiu 
Romano-German şi Spania. După ce masiva revoltă a fost înăbuşită in 
sînge, cardinalul Mazarin a luat decizii hotărîte în numele lui Ludovic 
al XIV-lea (care avea doar paisprezece ani) şi al mamei sale. Cu prilejul 
păcii cu împăratul (chiar dacă nu şi cu Spania), el a redus cererile 
coroanei în privinţa taxelor de război şi a inventat o serie de mecanisme 
fiscale, printre care se număra vînzarea la scară mult mai largă a postu- 
rilor. Cardinalul i-a cooptat pe marii seniori în serviciul regelui şi 
a numit agenţi regali în provincii în locul comisarilor extraordinari sau 
a intendentilor instituiti de predecesorul său Richelieu atunci cînd 

avusese nevoie de ei, şi a căror înlăturare fusese una dintre cele mai 
susţinute revendicări ale curților suverane atunci cînd începuse Fronda. 

Organizarea intendentilor era crucială ; aceşti reprezentanţi ai puterii 
regale în provincii se bucurau de o mare putere de decizie în interiorul 
jurisdictiilor lor, dar depindeau de favoarea regală pentru a supravieţui. 
Cu toate că îşi desfăşurau activitatea în strînsă colaborare cu parlamentele, 
curţile, episcopii, municipalitatile şi guvernatorii militari ori de cite ori 
aveau posibilitatea, funcţionarea lor reducea enorma autonomie de care 
se bucuraseră înainte potentatii locali. Prin urmare, comunităţile sătești, 
latifundiarii locali, preoţii şi negustorii au început să se subordoneze 
mai degrabă administraţiei regale decît conducătorilor regionali. 

Ce formă ar fi putut lua o versiune britanică a experienţei franceze ? 
Calea franceză ar fi implicat o revenire a parlamentului din vremea 
Tudorilor la subordonarea faţă de coroană, precum şi a marilor comandanţi 
militari şi a regiunilor periferice ale Insulelor Britanice, inclusiv a Irlandei 
şi Scoției. Într-un fel sau altul, monarhia i-ar fi ignorat şi/sau cooptat 
pe vechii potentati locali pentru a-şi putea exercita influenţa regală 
asupra demnitarilor locali. Trebuie să ni-l imaginăm pe Carol I invingind 
rezistenţa marilor negustori şi latifundiari la expansiunea puterii sale 
militare autonome. El ar fi trebuit să folosească această putere pentru a-i 
deposeda sau coopta pe marii comandanţi militari din Anglia, Scoţia şi 
Irlanda, ajungînd la înţelegeri atît cu parlamentul, cit şi cu potentatii 
regionali, care şi-ar fi menţinut (sau chiar înmulţit) onorurile şi privilegiile, 
în timp ce puterea de a bloca acţiunile militare ale regelui, relaţiile 
intemaţionale sau politica dinastică urma să li se diminueze. 

Un asemenea scenariu nu este în totalitate neplauzibil. Multe elemente 
ale scenariului francez au apărut de fapt episodic în Anglia secolelor 
al XVII-lea şi al XVIII-lea: Carol I a reuşit, spre exemplu, să-şi 
finanţeze guvernarea fără ajutorul parlamentului începînd din 1629 şi 
pînă în 1640, iar în ultimii ani de domnie a încheiat alianţe disperate cu 
parlamentarii prezbiterieni şi a avut susţinători printre marii seniori din 
Anglia, Tara Galilor şi Scotia. Chiar în noiembrie 1648, cu două luni 
înaintea execuţiei sale, Carol negocia cu succes cu parlamentul (chiar 
dacă intenţiile sale nu erau tocmai cinstite) pentru a-şi menţine poziţia, 
în schimbul garantării unor libertăţi individuale. Doar faimoasa „purificare” 
a parlamentului dé către colonelul Pride în 6 decembrie a dus la anularea 
unei decizii favorabile în această direcţie. 

Marea Britanie nu a imitat, bineînţeles, Franţa. Să luăm, de exemplu, 
convocarea de -către rege a Parlamentului cel lung în 1640. În acel 
moment, o armată scoțiană ocupa o porţiune importantă a Angliei de 

nord şi, la fel cum procedaseră mongolii în momentul invadării Cnezatului 
Moscovei, scotienii negociaseră un tribut de 50.000 de lire în schimbul 
promisiunii că nu vor avansa mai adînc în interiorul ţării. Multi englezi, 
inclusiv aproape jumătate din parlament, erau de partea opoziţiei scoțiene 
în problema tendinței regelui de a impune supremaţia episcopală (Russell 
1991, pp. 164-170). Regele s-a văzut în situaţia pe care încercase să o evite 
timp de cincisprezece ani: rămăsese fără bani şi era îndatorat multor 
nobili, depinzînd în totalitate de puterea parlamentului de a institui taxe 
pentru a-şi plăti datoriile şi a-şi continua războiul. Din această cauză, el 
nu mai putea să dizolve parlamentul dacă acesta devenea recalcitrant. 

Şi parlamentul a devenit într-adevăr recalcitrant. In plus, multi-dintre 
adversarii cei mai zeloşi ai regelui au definit problema ca pe o confruntare 
între două identități: religia adevărată (calvinismul) împotriva papis- 
taşismului (sprijinul acordat de rege ideii de ierarhie ecleziastică şi 
practicilor asociate acesteia). Această ciocnire a identităţilor avea şi un 
substrat material, de vreme ce restaurarea unei biserici episcopale ar fi 
ameninţat dreptul de proprietate al celor care preluaseră terenuri bisericeşti 
de-a lungul unui întreg secol de exproprieri. Cu toate că şi Franţa a avut 
parte de mai multe războaie civile în secolele al XVI-lea şi al XVII-lea, 
nici un rege francez nu a fost pus într-o poziţie atît de vulnerabilă faţă 
de nobilii şi finantatorii săi, ca aceea în care s-a aflat Carol I in Anglia. 

Care a fost atunci direcţia adoptată de englezi ? Ultimii monarhi din 
dinastia Tudor şi primii Stuarti au renunţat din ce în ce mai mult la 
organizarea forţelor militare prin taxe directe, preferînd să împrumute 
fonduri pentru a cumpăra trupe. Dar niciodată nu au reuşit să deţină un 
control atît de mare asupra veniturilor lor, control care le-ar putea asigura 
menţinerea forţelor militare de la un an la altul; în timpul războaielor 
scoțiene din 1639-1640, Carol I a fost în repetate rînduri sub ameninţarea 
de a fi pus în fata dezintegrării sau răzmeriţei unei armate neplătite sau chiar 
a două (după ce forţele scoțiene au ocupat nordul ţării). Între timp, rebelii 
puteau să conteze pe veniturile provenite în mod direct de la susţinătorii lor. 

Regele Carol se confrunta cu un duşman formidabil. Negustorii şi 
oamenii de afaceri din Londra nu puteau accepta încercarea sa de a-şi 
extinde prerogativele asupra lor, lucru considerat o încălcare de neiertat 
a unor drepturi fundamentale. După cum remarcă Linda Popovsky, 


Extraordinarul conflict apărut între coroană şi membrii marcanţi ai comunităţii 
comerciale din Londra în timpul domniei lui Carol a determinat Camera 
Comunelor să ia în 1629 decizia pe care liderii ei o considerau necesară, 
anume aceea de a refuza aprobarea legii taxei de tonaj şi a comisionului 
instituită de rege şi de a-i denunța pe toţi cei ce plăteau aceste taxe 

neautorizate ca „duşmanii principali ai Regatului şi ai drepturilor cetăţenilor” 
(Popovsky 1990, pp. 45-46). 


Izbindu-se de rezistenţa parlamentară în faţa cererilor sale de susţinere 
financiară, Carol I a dizolvat parlamentul în 1629 şi a încheiat pacea cu 
Spania şi cu Franţa în 1630. Cu toate acestea, el a continuat să consolideze 
flota, a urmărit desfăşurarea unor operaţiuni navale în Mediterana şi a 
încercat să-şi finanţeze eforturile militare prin impunerea, pe timp de pace, 
a unor taxe de război în porturi - Ship Money -, pe tot cuprinsul regatului. 
În acelaşi timp, a încercat să reinstaureze autoritatea episcopală în Scoţia. 

În 1642, Carol se confrunta deja cu o rezistenţă armată în Anglia, 
Scoţia şi Irlanda. În replică, regele şi-a mărit pretenţiile. Rezultatul a fost 
că rezistenţa prelungită a scos la iveală vulnerabilitatea regelui, fapt ce 
a dus la intensificarea opoziţiei şi, în cele din urmă, la război civil 
deschis. Din acel moment, patru situaţii revoluţionare s-au contopit: 
Scoţia împotriva Angliei, Irlanda împotriva Angliei, regaliştii împotriva 
susținătorilor parlamentului şi prezbiterienii împotriva independentilor. 
În interiorul Angliei, ruptura cea mai mare s-a produs între cei implicaţi 
în reţeaua comercială a Londrei şi restul populaţiei. Confruntările armate 
sau ameninţarea forţei militare au decis rezultatul fiecărei situaţii de acest 
tip. Crearea unei nemaiintilnite Armate de Tip Nou în 1645 l-a înzestrat pe 
Oliver Cromwell cu instrumentul principal al puterii şi a dus la victorii 
decisive împotriva forţelor regale în Anglia, Scoţia şi chiar în Irlanda. 

Marea Britanie se folosise în egală măsură atît de capital, cît şi de 
puterea coercitivă. Acest fapt a stat la baza conflictelor pe care le 
examinăm şi le-a condiţionat rezultatele. Nimeni nu ar fi putut conduce 
Anglia secolului al XVII-lea fără sprijinul comercial al Londrei şi al 
marilor comandanţi de arme de pe întreg teritoriul insulelor. Regimul 
revoluţionar al lui Cromwell a rezistat un deceniu, pentru a se prăbuşi 
după moartea sa în urma scindărilor interne. Guvernul a fost supus unor 
mari presiuni, fiind nevoit să înfrîngă răscoalele din Scoţia şi Irlanda şi 
să poarte un război împotriva olandezilor şi apoi a spaniolilor. Cu toate 
că a avut mai mult succes în colectarea taxelor vamale şi a accizelor, 
marile eforturi militare au făcut ca guvernul să se confrunte cu aceleaşi 
probleme fiscale pe care le avusese şi Carol I; deja, în anul 1651, 
guvernul vindea terenuri bisericeşti şi proprietăţi ale coroanei. Regii 
reinstaurati din dinastia Stuart aveau chiar mai puţine venituri proprii 
(care să le permită să-şi exercite puterea asupra parlamentului şi a 
negustorilor din Londra) decît nefericitii lor predecesori. 

Condiţiile proxime ale situaţiilor revoluţionare includ apariţia adver- 
sarilor care formulează revendicări exclusive de a prelua puterea, susţinerea 

populară acordată acestor revendicări şi incapacitatea sau refuzul 
conducătorilor de a suprima concurenţa. Potrivit acestei definiţii, mai 
multe regiuni ale Insulelor Britanice s-au aflat într-o permanentă situaţie 
revoluţionară ori s-au apropiat de aceasta de-a lungul perioadei cuprinse 
între 1639 şi 1692. Acest fapt se datorează celor trei circumstanţe care 
favorizează situaţiile revoluţionare : (1) discrepantele tot mai mari între 
ceea ce pretind conducătorii de la supuşii lor bine organizaţi şi capacitatea 
lor de a se face ascultați ; (2) atacuri la adresa unor identități majore şi 
a drepturilor asociate acestora, apartinind populaţiei ; (3) diminuarea 
puterii conducătorilor în prezenţa unor adversari bine organizaţi. În 
Anglia secolului al XVII-lea, toate cele trei circumstanţe s-au combinat 
pentru a da naştere unor situaţii revoluţionare. 

De fiecare dată cînd conducătorii englezi se pregăteau de război - 
fie împotriva puterilor de pe continent, fie împotriva rivalilor din Scoţia 
şi Irlanda - ei pretindeau de la parlament mult mai mult decît ar fi putut 
obţine. De multe ori ei dublau riscul, adoptînd o formulă religioasă care 
leza drepturile şi privilegiile multor potentati din Anglia, Scotia sau 
Irlanda. Mai mult, de fiecare dată cînd intenţiile lor fiscale şi religioase 
nu aveau nici un efect, rivalii conducătorilor englezi puteau să spere din 
ce în ce mai mult că îi vor înlătura, în timp ce susţinătorii lor aveau mai 
multe motive de a părăsi cauza regală. 

Consecințele revoluţionare sunt rezultatul convergentei dintre o 
Situaţie revoluţionară şi o slăbire vizibilă a puterii conducătorilor. 
Consecințele revoluţionare din secolul al XVII-lea din Anglia, Tara Galilor, 
Scoţia şi Irlanda au urmat în mod clar această formulă: în Anglia şi 
Jara Galilor, încercările eşuate ale regelui de a prelua controlul fiscal şi 
religios au dus la sporirea puterii parlamentare ; statul a cîştigat mai multă 
putere, dar poziţia coroanei în interiorul acestuia şi-a pierdut din 
importanţă. În Scoţia, consecinţele revoluţionare au afectat în principal 
poziţiile relative ale prezbiterienilor şi episcopalienilor, care se suprapuneau 
destul de bine cu tabăra celor ce susțineau autonomia şi, respectiv, cea 
a anglofililor. Atunci cînd regii pierdeau, prezbiterienii cîştigau. Pe de 
altă parte, mişcările pentru autonomia Irlandei au cunoscut un declin 
dramatic în secolul revoluțiilor. Aceasta s-a datorat revoltelor eşuate, 
urmate de represaliile sîngeroase ale englezilor. Trebuie să privim dintr-o 
perspectivă inversă pentru a înţelege că scăderea puterii comandanților 
irlandezi a deschis drumul revoluțiilor care veneau de sus... sau dinafară. 
Vigoarea comercială engleză a înfrînt zelul militar irlandez. 

O dată cu Revoluţia glorioasă şi cu instaurarea dinastiei de Hanovra, 
a apărut o monarhie care ar fi putut avea o mare influenţă peste hotare 

şi o putere considerabilă în ţară, doar cu condiţia de a se bucura de 
o susţinere solidă din partea parlamentului. După 1716, regii din dinastia 
de Hanovra au devenit experţi în a-şi face o clientelă din rîndurile 
lorzilor, clericilor şi a micii nobilimi care le asigura susţinerea unor aventuri 
costisitoare, cum a fost Războiul de şapte ani. În acelaşi timp, numeroşi 
lorzi şi negustori (diferenţele dintre aceştia erau din ce în ce mai mici) 
au început să fie interesaţi de expansiunea colonială britanică. Numărul 
mare de companii autorizate, negustorii din porturi, proprietarii de vase, 
precum şi flota regală, au dus la creşterea necesităţii de a avea un stat 
centralizat eficient. La sfîrşitul secolului al XVIII-lea, Marea Britanie 
încasa din taxe echivalentul a 25% din producţia naţională de bunuri, 
comparativ cu cele 15% obţinute în Franţa (P.K. O'Brien 1988, 1989). 

Creşterea semnificativă a puterii statului îi excludea pe oamenii de 
rînd din Anglia, Ţara Galilor şi Scoţia (ca să nu mai vorbim de 
majoritatea irlandezilor) de la deciziile la nivel naţional. Doar expansiunea 
statului din timpul războaielor revoluţionare şi al celor napoleoniene 
a schimbat această stare de lucruri; în acele momente, pretenţiile 
militare şi fiscale enorme ale statului faţă de supuşii săi au generat 
opoziţia populară concertată. Unii conducători, cum a fost Pitt, au 
reuşit să înăbuşe aceste mişcări prin mijloace de reprimare în masă în 
cazul muncitorilor şi al radicalilor şi prin concesii făcute mişcărilor 
conduse de burghezi, cum a fost cea împotriva sclaviei. Dar atît reprimarea, 
cît şi concesiile au făcut ca statul să colaboreze la crearea unei arene 
publice, în interiorul căreia cetăţenii de rînd (cu condiţia de a folosi 
mijloace respectabile) îşi puteau exprima poziţiile faţă de problemele 
majore din politica naţională. În anul 1820, această deschidere a organizării 
statale facilita deja apariţia unui mare număr de mobilizări populare, 
uneori încununate de succes, în privinţa drepturilor minorităţilor religioase, 
a reprezentării parlamentare, a legalizării societăţilor de ajutor reciproc 
ale muncitorilor şi a organizării muncii. 

Direcţiile urmate de Peninsula Iberică, Franţa şi Anglia aveau anumite 
caracteristici comune. În cazul tuturora, cheltuielile de război - in 
special cele pe care le-a implicat Războiul de treizeci de ani - au dus la 
consumarea rezervelor financiare pe care monarhii putuseră să se bazeze 
în trecut şi i-au împins spre confruntări cu instituţiile capitaliste. Acestea 
erau singurele care mai puteau asigura creditul şi veniturile necesare 
întreţinerii forţelor militare ale secolului al XVII-lea. În toate cele trei 
cazuri, creşterea populaţiei a dus la majorarea preţurilor, îngreunînd 
astfel şi mai mult finanţarea activităţilor statului. În toate trei situaţiile, 
coroana se confrunta cu două forţe opuse: în primul rînd, burghezii 

care se opuneau amestecului regal în comerţul lor internaţional, dar care 
cereau dreptul de veto în cazul tranzacţiilor financiare, şi, în al doilea rînd, 
marii lorzi care doreau să-şi protejeze imunitatea, autonomia şi privilegiile 
împotriva expansiunii statului centralizat. Monarhii aveau astfel de 
cîştigat doar dacă reuşeau să învrăjbească între ele cele două tabere. Acest 
lucru nu era însă întotdeauna posibil, mai ales dacă cele două mişcări 
adversare se întîlneau şi uneori se aliau în cadrul unei adunări naţionale. 

De ce a avut atunci direcţia engleză un succes mult mai mare decît 
cele pe care le-au urmat ţările Peninsulei Iberice şi Franţa ? În cartea sa 
Behemoth, terminată în jurul anului 1668, Thomas Hobbes ne dă 
o indicație importantă : 


B.: Dar cum a putut Regele să facă rost de banii necesari pentru a plăti 
armata care îi era necesară pentru a învinge Parlamentul? 

A. : Nici Regele, nici Parlamentul nu dispuneau la acea vreme de foarte 
multi bani, dar au fost bucuroşi să se bazeze pe bunăvoința celor care erau de 
partea lor. Aici (mărturisesc) Parlamentul avea un foarte mare avantaj. Cei 
care l-au ajutat pe Rege în acest fel erau doar lorzi şi gentilomi, care, 
nefiind de acord cu acţiunile Parlamentului, erau dispuşi să ia asupra lor 
costurile unui anumit număr de cai; ceea ce nu se poate numi un mare 
ajutor, de vreme ce aceşti susţinători erau puţini la număr. Nu am cunoştinţă 
de alţi bani pe care să-i fi avut Regele, în afară de cei pe care i-a luat cu 
împrumut din Ţările de Jos în schimbul unor giuvaeruri. În schimb, Parlamentul 
avea susţinători foarte mulţi, şi nu numai din Londra, ci din tot restul 
Angliei, care au dat ascultare unei propuneri (publicate de Camera Lorzilor şi 
Camera Comunelor în iunie 1642, pe cînd tocmai hotărîseră faptul că 
Regele intenţiona să le declare război) de a aduce bani sau mîncare pentru 
trupele călare, de a cumpăra arme pentru păstrarea liniştii publice şi apărarea 
Regelui şi a Camerelor Parlamentului ; iar restituirea valorii banilor şi bunu- 
rilor aveau să fie garantate de buna credinţă publică (Hobbes 1990, pp. 112-113). 


Pe scurt, accesul parlamentului la reţelele comerciale interne şi 
externe ale Londrei i-a acordat un avantaj crucial într-o lume în care forţa 
militară începea să depindă de cea financiară. Doar în acest sens răscoalele 
din secolul al XVII-lea au dobindit reputaţia de revoluţii burgheze. 


Căderea în dizgrație a revoluției 


Cu excepţia debarcărilor pretendentilor din dinastia Stuart din 1715 
şi 1745, nici Scoţia, nici Anglia şi nici Ţara Galilor nu au mai avut 
parte de o situaţie revoluţionară serioasă după 1691. Statul reînnoit de 

revoluţii a fost în stare să suporte multe presiuni, inclusiv impactul unui 
război la o scară mult mai mare decit şi-ar fi putut imagina politicienii 
din secolul al XVII-lea. Au contribuit însă mult la reducerea şanselor 
apariţiei unei alternative viabile la forma de guvernare cîţiva factori, 
printre care putem aminti crearea unor formidabile structuri militare şi 
imperiale, sistemul de guvernare indirectă prin clerici şi mici nobili, 
care a durat pînă în secolul al XIX-lea, şi consolidarea continuă a unui 
parlament bazat pe o contopire a puterii comerciale şi a celei funciare. 
Importantă a fost şi cooptarea clasei conducătoare scoțiene, care începea 
să se integreze în aceleaşi reţele capitaliste ca şi Anglia. Începînd din 
acel moment, au apărut frecvent contestatari ai puterii şi politicii de 
stat, dar ei cereau în special protejarea sau acordarea unor drepturi în 
interiorul sistemului existent. De aici a decurs enorma importanţă dată 
în secolul al XVIII-lea „drepturilor englezilor născuţi liberi”. Chiar şi 
zgomotoasa mişcare de susţinere a Revoluţiei Franceze din 1789, condusă 
de personalităţi ca Thomas Paine, Richard Price şi Joseph Priestley, 
cerea în principal suveranitatea populară ca garanţie a unor drepturi 
deja inerente în sistemul britanic, dar a căror exercitare era împiedicată 
de corupţia secolului al XVIII-lea. După 1691, revendicările revoluţionare 
nu au mai venit din Anglia, Tara Galilor sau Scotia, ci din Irlanda. 

Cea mai serioasă ameninţare de după 1691 la continuitatea statului 
a apărut, precum am spus, în Irlanda. Irlanda pacificată şi-a continuat 
existenţa ca o colonie, guvernarea fiind împărţită între un parlament 
protestant şi o administraţie impusă de Westminster. Chiar dacă guvernanţii 
britanici au tolerat pînă la urmă practicarea religiei catolice, o lege 
engleză adoptată după Revoluţia glorioasă îi împiedica pe catolici să 
deţină funcţii publice. În 1782-1783, ca o consecinţă directă a înfrîngerilor 
suferite de englezi în America de Nord, puterea şi autonomia parlamentului 
irlandez a crescut. După aceea, în 1800-1801, britanicii au ales să-i 
încorporeze pe protestanții irlandezi direct în parlamentul englez, măsură 
care a acutizat diferenţele politice dintre catolicii şi protestanții din 
Irlanda. Lorzii protestanți deţineau majoritatea pămînturilor, în timp ce 
(cu excepţia Ulsterului) aceia care îl munceau erau catolici. Între timp, 
irlandezii îşi continuau cariera de războinici, mulţi dintre ei devenind 
mercenari în armatele continentale, inclusiv în cea a Franţei, cu care 
britanicii s-au luptat în repetate rînduri între 1688 şi 1815. 

Sub presiunea exercitată de războaiele din America, guvernul britanic 
şi-a învins teama de a-i înarma pe irlandezii catolici în anul 1770. Actul 
de eliberare a catolicilor din 1778 conţinea anumite concesii, inclusiv 
dreptul soldaţilor catolici de a jura credinţă coroanei fără a renunţa la 

religia lor. Propunerile de a extinde aceste concesii în Scoţia şi în Anglia 
au dus la mari confruntări în interiorul Marii Britanii, printre care răscoalele 
Gordon din Londra, în 1780. În acelaşi timp, Voluntarii Protestanti, 
o organizaţie armată menită să apere Irlanda cît timp soldaţii irlandezi luptau 
în America, a devenit o forţă semnificativă în politica naţională irlandeză. 

Două forme de conflict local s-au intersectat. Pe de o parte, arendaşii 
s-au ridicat împotriva proprietarilor de pămînturi şi a reprezentanţilor 
lor într-una dintre cele mai lungi confruntări agrare din istoria Europei ; 
atît protestanții, cit şi catolicii au format grupuri de rezistenţă împotriva 
rentelor mari şi a deposedărilor. Ei s-au făcut cunoscuţi sub diverse 
nume, ca Whiteboys (Băieţii albi) sau Hearzs of Oak (Inimile de stejar). 
Pe de altă parte, grupuri de catolici (de cele mai multe ori provenind din 
oraşe sau dintre intermediarii agrari) au atacat în mod repetat 
reprezentanţii, simbolurile şi instrumentele locale ale guvernului 
britanic. În jurul anului 1790 a apărut în Belfast, Dublin şi în alte părţi, 
o forţă centralizată, Irlandezii Uniti. La început, ei au militat în mod 
deschis pentru reforma parlamentară, fapt care a contribuit la înmulţirea 
drepturilor catolicilor în 1792. Catolicii primeau astfel în sfîrşit drept 
de vot în Irlanda, după un secol de excludere. Însă sub conducerea lui 
Wolfe Tone, Irlandezii Uniti au început să incite la revoltă şi au colaborat 
cu Franţa, duşman al Angliei. 

În 1796, trupele de invazie franceze nu au reuşit să ajungă în Irlanda, 
unde urmau să îşi unească forţele cu cele ale Irlandezilor Uniti. Astfel 
avertizaţi, britanicii au trimis noi forţe militare pentru o reprimare 
feroce a acestei mişcări. În mai 1798, Irlandezii Uniti au iniţiat o serie 
de răscoale regionale disperate, dar slab coordonate ; în jur de 30.000 
de soldaţi şi civili au murit în urma intervenţiei armatei. Răscoalele au 
fost înăbuşite înainte ca expedițiile franceze să ajungă în Irlanda in 
august şi septembrie. Forţele engleze au capturat vasul francez pe care 
se afla Wolfe Tone, l-au judecat şi condamnat, dar au pierdut prile jul de 
a-l executa în mod exemplar deoarece acesta s-a sinucis în noiembrie 
1798. Încercarea lui Robert Emmet de a continua mişcarea în 1803 nu 
a avut alte consecinţe decît o manifestaţie de stradă în Dublin şi 
executarea lui Emmet. Chiar dacă nu a reuşit să clintească puterea 
britanică. din Irlanda sau Marea Britanie, insurecția Irlandezilor Uniti 
din 1798 a constituit cea mai serioasă ameninţare revoluţionară cu care s-a 
confruntat statul în secolele al XVIII-lea şi al XIX-lea. Ea a dus la 
formarea de către Pitt a Regatului Unit în 1800-1801. 

Irlanda s-a reîntors la politica sa, care avea două direcţii: la scară 
naţională şi internaţională — mari campanii pentru emanciparea catolicilor 

şi pentru obţinerea independenţei, iar la scară regională şi locală - 
război de gherilă împotriva proprietarilor de paminturi şi a demnitarilor. 
Cu toate că ambele direcţii s-au bucurat de o largă susţinere, nici una nu 
a devenit revoluţionară în secolul al XIX-lea. În 1848, o încercare de 
insurecție organizată de activistii „Tinerei Irlande” s-a soldat cu un eşec 
lamentabil, dar a lăsat în urma ei o reţea de revoluționari care au 
organizat zece ani mai tîrziu mişcările fenienilor, atît în Irlanda, cît şi 
în Statele Unite. Revolta feniană din 1867 nu a reprezentat, din nou, 
o ameninţare serioasă la adresa autorităţii statului. Uneori, cele două 
direcţii se intersectau, aşa cum s-a întîmplat în Războiul pentru pămînt 
din anii 1879-1882, cînd au avut loc demonstraţii, boicoturi şi acţiuni 
de protejare împotriva evacuărilor şi a creşterii rentelor, în acelaşi timp 
în care grupuri organizate atacau proprietăţile latifundiarilor. Ambele 
direcţii au fost eficiente, una ducind la slăbirea orinduirii protestante şi 
la reîmpărţirea proprietăţilor, iar cealaltă arătînd in mod clar că Irlanda 
nu putea fi guvernată de la distanţă. 

În 1914, Unioniştii din Ulster şi militanţii anti-britanici din sudul 
Irlandei se inarmau, se antrenau si se amenințau reciproc. În timpul 
primului război mondial, nationalistii irlandezi au profitat de faptul că 
Anglia se afla în război şi de opoziţia irlandezilor faţă de recrutarea cu 
forţa, pentru a organiza o mişcare armată, proclamînd independenţa ; 
ea a fost înfrîntă la scurt timp de armata engleză. Totuşi, reprimarea 
acestei mişcări a subliniat mult mai clar diferenţele dintre Anglia şi 
Irlanda, facilitînd mobilizarea de după război a Sinn Féin (care exista 
de mult ca minoritate), devenit partidul naţional irlandez. Crezul ultim 
al Sinn Féin era independenţa. În 1919, Marea Britanie şi Irlanda erau 
din nou în război, de data aceasta prinse în jocul mişcărilor de gherilă 
şi al represaliilor. În 1921 a fost negociat un tratat care dădea statut de 
dominion Statului Irlandez Liber, la care însă au refuzat să adere cei cu 
drept de vot din Irlanda de Nord. 

În Irlanda de Nord, războiul de gherilă a reînceput, continuînd cu 
intermitențe pînă în zilele noastre. În sud, susţinătorii tratatului cu 
Marea Britanie s-au confruntat cu adepţii republicii într-un război civil 
care a durat pînă în 1923. Între 1937 şi 1949, Statul Irlandez Liber a ocupat 
o poziţie ambiguă la marginea Imperiului Britanic, rămînînd neutru in 
al doilea război mondial. În 1949, parlamentul irlandez a declarat statul 
republică şi a tăiat astfel legăturile incerte cu Commonwealth-ul. Des- 
partirea a fost emoţionantă, dar nu a produs o situaţie revoluţionară. 

Cu toate acestea, Regatul Unit mai deţinea încă controlul asupra 
a şase comitate din Irlanda de Nord. Începînd cu anul 1968, marşurile 

comunităţii catolice pentru recunoaşterea drepturilor civile au dus la 
ciocniri violente cu poliţia şi cu demonstrantii protestanți, pînă cînd, în 
anul următor, guvernul britanic a trimis trupe în zonă. Deşi conflictul 
a variat în intensitate, în fiecare an au avut loc lupte de gherilă între 
trupele britanice, activiştii protestanți, segmente ale Armatei Republicane 
Irlandeze şi alte forţe armate. Autorităţile britanice au încercat să aplice 
soluţiile represiunii, concilierii şi subvenţionării, dar nici una dintre ele 
nu a dus la sfîrşitul stării de război civil. Dată fiind existenţa permanentă 
a unor sate şi zone în care autoritatea britanică nu are influenţă, putem 
considera întreaga perioadă din 1969 pînă in 1992 drept o situaţie 
revoluţionară continuă în Irlanda de Nord. 

Privită retrospectiv, istoria relaţiilor dintre Irlanda şi Anglia pare a 
fi o lungă revoluţie naționalistă. În mod evident, putem considera că 
aproape în fiecare moment între 1492 şi 1992 au existat irlandezi care 
au luptat împotriva controlului englez. Cu toate acestea, observăm 
o schimbare în caracterul revoluțiilor irlandeze în decursul celor 500 de 
ani. În secolele al XVI-lea şi al XVII-lea, unităţile efective ale acţiunii 
colective din Irlanda constau în mare parte din grupări patron-client, 
conduse de comandanţi militari. Nici una dintre aceste grupări nu şi-a 
dovedit în mod clar întîietatea asupra celorlalte ; în acest fel, independenţa 
totală faţă de Anglia ar fi ridicat o problemă serioasă: cine avea să 
deţină conducerea în teritoriul eliberat ? Privite din punctul de vedere al 
conducătorilor lor, luptele şi răscoalele irlandeze pot fi considerate 
situaţii revoluţionare dinastice. 

Pe măsură ce puterea englezilor creştea şi o înlocuia sistematic pe 
cea a latifundiarilor catolici, situaţiile revoluţionare dinastice au făcut 
front comun cu cele comunale, în care populaţiile locale îşi apărau 
identitatea catolică în faţa străinilor. O popularizare a cauzei irlandeze 
la nivel naţional poate fi întîlnită doar în secolul al XIX-lea, cînd 
revoluțiile nationale şi de coaliţie de clasă deveneau frecvente în alte 
părţi ale Europei. Această popularizare a fost favorizată de organizatorii 
marilor uniuni, ca Daniel O'Connell, în timp ce încorporarea Irlandei 
în Regatul Unit era un obiectiv din ce în ce mai greu de atins. Mişcarea 
revoluţionară poate fi privită şi din perspectiva politicii coalitiilor de 
clasă, de vreme ce catolicii apartinind diverselor straturi sociale s-au 
unit împotriva latifundiarilor protestanți. Dar, în general, au predominat 
mişcările de solidaritate naţională, adică cele care pretindeau că un popor 
omogen oprimat merita să aibă propriul stat independent. Transformările 
statelor irlandez şi britanic au determinat trecerea de la revoluțiile 
dinastice şi comunaleé la cele nationale. 

Ce se poate spune despre Insulele Britanice în întregul lor? Am 
putea schematiza istoria politică a celor trei state principale britanice în 
funcţie de anumite faze, ca în tabelul 4.3. Schema recurge la o simplificare 
drastică, dar ne permite să observăm contopirea parţială a Angliei, 
Ţării Galilor şi a Scoției pe de o parte şi caracterul distinct al Irlandei 
pe de altă parte ; slabele mişcări naţionaliste care au început în anii '60 
în Scotia şi Tara Galilor nu au influenţat foarte mult acest contrast. 


Tabelul 4.3. Istoria politică a celor trei stăte britanice între 1492-1992 


Perioada | Anglia şi Tara Scoţia Irlanda 
Galilor 


1492-1603 | expansiune agresivă | conflict cu Anglia, |teritoriu fragmentat 


şi turbulentă a modestă expansiune | de cuceriri 
statului a statului 

1603-1714 | conflicte revolu- consolidare, colonie recal- 
tionare şi con- conflicte, încorpo- | citrantă, dar contro- 
solidare rarea în Britania lată şi colonizată din 


ce în ce mai intens 

negocieri, război de 

gherilă, încorporare 
arţială în Britania 


1714-1815 | expansiune, război, 


stat cuceritor 


rezistenţă scăzută, 
încorporare sporită 


1815-1914 | consolidarea statului | expansiune a război de gherilă, 
capitalist şi imperial | statului, conflict instabilitate econo- 
neutralizat mica, statut de 
semicolonie 
1914-1945 | imperiu capitalist centralizare si război de gherilă, 
dominat de război |extindere a statului | războaie de indepen- 
denţă, consolidare a 


Statului, conflicte 
neutralizate 
1945-1992 | imperiu în dezin- slabă devolutie, expansiune a statului 
tegrare, stat capitalist | decădere econo- în Sud, război de 
prosper, echilibru | mică, conflict gherilă în Nord 
olitic neutralizat 


Aceste transformări ale statelor britanice şi ale puterii lor militare au 
influenţat profund caracterul situaţiilor şi consecinţelor revoluţionare 
între 1492 şi 1992. Cu excepţia Irlandei, impresionanta creştere de 
după anul 1689 a puterii militare a statului a făcut imposibilă formarea 
unei coaliţii revoluţionare eficiente ; conflictele au continuat, dar ele au 
urmat făgaşul stabilit de consensul relativ al claselor conducătoare. 
Creşterea importanţei parlamentului a canalizat politica populară spre 
încercarea de a influenţa legislaţia naţională, mai degrabă decît spre 

a ataca deţinătorii puterii. Înţelegerile cu oamenii de rînd de-a lungul 
expansiunii militare a statului între 1750 şi 1900 - dreptul la libera 
asociere, extinderea dreptului de vot, începuturile legislaţiei de protecţie 
socială - au creat anumite elemente de democraţie şi un sprijin popular 
pentru sistem. În consecinţă, situaţiile revoluţionare acute au dispărut 
din Anglia, Tara Galilor şi Scotia, în vreme ce ele au continuat şi 
continuă încă să apară în Irlanda. 


5. 
FRANŢA ŞI REGIUNILE SALE 


Bretoni contra francezi 


În iulie 1488, armata adunată de ducele Francisc al II-lea al Bretaniei 
pentru a-şi apăra statul suveran împotriva invaziei franceze era compusă 
din 6.400 de bretoni, dar şi din 3.500 de spanioli, 800 de germani şi 
400 de englezi. Aceştia se confruntau cu o forţă franceză bine înarmată, 
compusă din 15.000 de soldaţi francezi, elveţieni şi napoletani. Nu era 
prima oară cînd armatele „bretone” şi „franceze” se întîlneau pe cîmpul 
de luptă, dar avea să fie una dintre ultimele confruntări. Bretonii au 
pierdut 6.000 de soldaţi, iar francezii 1.500. O dată cu acea bătălie şi 
cu moartea lui Francisc al II-lea, coroana franceză a dobindit controlul 
definitiv asupra micii ţări vecine după mai multe secole de confruntări. 

Regele Carol al VIII-lea al Franţei nu privise bătălia din 1488 ca 
făcînd parte dintr-un război între două state suverane. În secolele 
al XIII-lea şi al XIV-lea, ducii bretoni recunoscuseră în repetate rînduri 
aservirea lor feudală faţă de Franţa. Deja de mai bine de un secol, 
părţile aflate în litigiu în tribunalele bretone înaintau recursurile către 
parlamentul din Paris, aceasta constituind încă un argument care îl 
îndreptăţea pe regele francez să pretindă suveranitatea asupra Bretaniei. 
Atunci cînd ducele Bretaniei şi-a proclamat propriul parlament suveran 
în 1485, coroana franceză a început demersurile care au dus la condamnarea 
in absentia a ducelui pentru înaltă trădare de către Camera Pairilor. 
Această condamnare justifica atacul francezilor asupra Bretaniei. Răz- 
bunarea rapidă era o trăsătură predominantă a regilor cuceritori. 

Era timpul ca Franţa să-şi arate puterile. Timp de patruzeci de ani, 
regii francezi Carol al VII-lea, Ludovic al XI-lea şi Carol al VIII-lea 
oblojiseră rănile regatului după Războiul de o sută de ani. Anjou, Bar, 
Maine şi Provence intraseră recent sub controlul coroanei. În anul 

1490, Franţa îşi îndrepta privirile nu doar spre Bretania, ci şi spre 
Burgundia, Neapole şi Milano. Regii Ferdinand şi Isabela ai Spaniei, 
Maximilian de Habsburg (care în curînd avea să devină împărat al 
Sfintului Imperiu Romano-German) şi regele Henric al VII-lea al Angliei 
s-au străduit să stăvilească expansiunea franceză ; toţi sprijiniseră cauza 
bretonă, dar nu fuseseră în stare să oprească armata franceză, care era 
atît de aproape de casă. Una dintre condiţiile Tratatului de la Sablé 
dintre Bretania şi Franţa era expulzarea tuturor trupelor străine din 
Bretania, precum şi dreptul de veto al regelui Franţei asupra viitorului 
soţ al moştenitoarei Ana de Bretania, pe atunci în vîrstă de doisprezece ani. 

Curînd după încoronarea Anei în 1489, în Bretania a izbucnit un 
război cu trei participanţi: susţinătorii reginei, forţele franceze şi 
o coaliţie a marilor nobili bretoni care aveau propriile motive de a revendica 
controlul asupra căsătoriei şi succesiunii Anei. Armatele Habsburgilor 
şi Tudorilor au intervenit fatis de partea Anei. Cu toate acestea, francezii 
au învins şi de această dată, pentru totdeauna. După o serie ameţitoare 
de aranjamente, negocieri şi intimidări, Ana s-a căsătorit cu regele 
Franţei Carol al VIII-lea în 1491. (Ca să fie sigur, după moartea lui 
Carol în 1498, unchiul şi succesorul său, Ludovic al XII-lea, a luat-o şi 
el de soţie pe Ana de Bretania, manevră pentru care a trebuit să obţină 
o anulare scandaloasă a mariajului său de pînă atunci cu Ioana, fiica lui 
Ludovic al XI-lea.) Carol a cumpărat aprobarea Spaniei cedîndu-i 
acesteia regiunile Roussillon şi Cerdagne, reuşind în acelaşi timp să 
încheie pace atît cu Imperiul, cît şi cu Anglia. Curînd, el va profita de 
poziţia sa solidă şi va invada Italia. În următorii patruzeci de ani, regii 
francezi au fost implicaţi în cuceriri italiene, care pînă la urmă s-au 
dovedit futile. 

Apare aici întrebarea dacă luptele din perioada 1488-1491 din Bretania 
au avut caracter revoluţionar. Răspunsul depinde, din nou, de modul în 
care definim revoluțiile. De data aceasta, decizia se bazează in special 
pe răspunsul la întrebarea dacă Bretania constituia sau nu o parte 
a Franţei - ceea ce reprezintă exact motivul conflictelor din zonă! Dacă 
ne gîndim la Franţa anului 1488 ca la un stat unitar ce includea şi 
Bretania, iar la susţinătorii ducelui Francisc al II-lea ca la nişte cetăţeni 
nesupuşi, situaţia bretonă poate fi definită ca revoluţionară. Prin subjugarea 
de facto a Bretaniei de către coroana franceză (devenită de jure doar 
prin tratatul de uniune din 1532), am putea chiar caracteriza consecinţele 
anului 1491 drept revoluţionare. Dacă, în schimb, considerăm Bretania 
şi Franţa ca fiind două state suverane distincte, imaginea anilor 1488-1491 

este cea a unei serii de războaie internaţionale, însoţite de un război 
civil în interiorul Bretaniei şi sfîrşind prin cucerirea unui stat de către celălalt. 

Aceste decizii asupra definiţiilor, în ultimă instanţă arbitrare, au 
darul de a scoate la lumină anumite circumstanţe politice. Franţa 
sfirşitului de secol XV nu era un singur teritoriu unit, guvernat de 
o administraţie centrală puternică, ci o sumă de ţinuturi care, într-un fel 
sau altul, erau ataşate monarhiei franceze sau aliaţilor săi. Bretania, de 
exemplu, a fost un ducat distinct pînă în 1536. „Statele” sale au continuat 
să fie semiindependente pînă la revoluţia din 1789, iar parlamentul său nu 
a stabilit o relaţie cu alte curţi franceze pînă în 1553. 

Ca toate rnarile state europene din vremea sa, statul francez guverna 
prin intermediari în general autonomi, avînd foarte multe convenţii cu 
diferitele clase şi regiuni, şi nu pretindea de la supuşii săi altceva decît 
plata taxelor. În acele vremuri, situaţiile revoluţionare apăreau în general 
doar cînd coroana dorea să îşi sporească semnificativ puterea sau 
veniturile, cînd încerca să impună o identitate străină unei populaţii, 
sau cînd existau pretendenți rivali la suveranitate. După cum putem 
vedea din confruntările Franţei cu Bretania, cele trei situaţii s-au 
suprapus adesea. 

Pe termen lung, Franţa a avut parte de mai puţine situaţii revoluţionare 
decît Peninsula Iberică sau Balcanii, şi chiar decît Insulele Britanice. 
Regii francezi au reuşit pînă la urmă să unească un spaţiu întins într-un 
singur stat centralizat, lucru ce nu s-a întîmplat niciodată în Peninsula 
Iberică, în Balcani sau în Insulele Britanice. Pentru a-şi spori capacitatea 
de a purta războaie, coroana franceză le cerea supuşilor bani, produse 
şi forţă de muncă. Prin eforturi susţinute şi confruntări, statul francez 
a reuşit să elimine autonomiile şi particularitatile regionale. În consecinţă, 
în zona care avea să devină Franţa din zilele noastre existau mai puţine 
state care riscau să fie ţinta unor revoluţii, deci numărul situaţiilor 
revoluţionare avea să fie mai mic decît cel întîlnit în alte părţi ale 
Europei în decursul celor 500 de ani. 

Cu toate acestea, în secolele al XVI-lea şi al XVII-lea, Franţa a trecut 
prin multe situaţii revoluţionare, printre care mari răscoale provocate de 
creşterea impozitelor, războaie repetate între catolici şi protestanți si 
Fronda. În secolele al XVIII-lea şi al XIX-lea, Franţa s-a apropiat mult 
mai rar de situaţiile revoluţionare, dar atunci cînd ele au apărut, au fost 
spectaculoase : 1789-1799, 1830, 1848-1851 şi 1870-1871 au fost unele 
din cele mai importante perioade de criză revoluţionară din Europa. 
După aceea, clasele şi partidele şi-au continuat confruntările, dar nu 

a mai apărut nici o situaţie revoluţionară în Franţa metropolitană pînă în 
ultimele luni ale celui de-al doilea război mondial. Pentru a decide cît de 
revoluţionare au fost acele luni, trebuie să găsim răspunsul unei întrebări 
spinoase : ce sprijin popular mai aveau autorităţile de la Vichy şi cele 
naziste în 1944. Trecînd peste chestiunile ce ţin de loialitatea fundamentală, 
se pare că proporţia susţinerii acestor autorităţi s-a schimbat rapid în 
1944 şi, prin urmare, revendicarea puterii din partea mai multor grupări, 
condiţia esenţială a unei situaţii revoluţionare, a apărut doar fugitiv. 

Bineînţeles, numărul revoluțiilor ar creşte în mod radical dacă am 
considera conflictele armate din coloniile franceze şi din teritoriile de 
peste mări a fi nu războaie externe, ci situaţii revoluţionare : în Algeria, 
lovitura de stat din 1958 a fost prilejuită de o revoltă pied noir!, iar 
trupele franceze sunt şi astăzi active în foste colonii precum Ciadul. În 
interiorul ţării însă, ultima situaţie revoluţionară reală cu care s-a 
confruntat statul francez a avut loc în secolul al XIX-lea. Chiar confictele 
serioase, de tipul celor pentru separarea bisericii şi statului (care au 
atins un punct culminant în 1905) şi a grevelor din 1936, au avut loc 
fără ca statul să se fi împărţit în două tabere. Lovitura de stat care l-a 
adus pe de Gaulle la putere în 1958 a avut loc fără apariţia unei scindări 
în controlul asupra statului metropolitan : sub ameninţarea unei insurectii, 
Adunarea Naţională i-a acordat cu reticenţă lui de Gaulle puterile sale 
extraordinare, printr-o procedură conformă cu legile statului. Deja în 
anul 1880, un fost stat revoluţionar ca Franţa îşi consolidase puterea 
într-o măsură mai mare decît multe alte state europene. 

Această trecere de la situaţiile revoluţionare frecvente la dispariţia 
lor a avut loc într-un stat care juca rolul unei puteri mondiale şi ocupa 
un loc central în războaiele europene, şi care îşi construia un formidabil 
imperiu, făcînd comerţ şi intervenind în aproape orice colţ al lumii. 
Situaţia este demonstrată de lista războaielor externe (vezi tabelul 5.1), 
începînd cu conflicte generale în Europa, iar apoi în cele două Americi 
şi în Africa, şi ajungînd în cele din urmă în China, Indochina şi Orientul 
Mijlociu. Faptul că Franţa se baza mai mult pe armatele sale numeroase 
decît pe flotă, care era specialitatea olandezilor şi a britanicilor, a dus 
la formarea unei structuri administrative masive şi durabile, şi totodată 
la o prezenţă militară înfricoşătoare în ţară. 


1. Denumire dată francezilor care trăiau in Algeria (n.r.). 

Tabelul 5.1. Războaiele externe ale Franţei între 1492-1992 


1489-1492 | Război cu Anglia, Spania, Imperiul Romano-German 
| 1495-1496 | Expeditie în Italia | 
| 1499-1504 | Războiul împotriva Ligii Sfinte | 


| 1508-1510 | Războiul Ligii de la Cambrai 
| 1511-1513 | Războiul împotriva Ligii Sfinte 


| 1515-1516 | Războaiele italiene 
| 1521-1525 | Războaiele italiene 


| 1528-1529 | Război cu Imperiul Romano-German | 
| 1542-1544 | Război european | 
| 1542-1543 | Intervenţie în războiul civil suedez | 
| 1549-1550 | Război cu Anglia | 
| 1552-1555 | Război cu Imperiul Romano-German | 


| 1555 | Război cu Portugalia în Brazilia 

| 1556-1559 | Război european 

| 1559-1560 | Intervenţie în războiul civil scoţian 
| 1565 | Război cu Spania în Florida 


| 1566-1567 | Război cu Portugalia în Brazilia | 


| 1566-1568 | Intervenţie în războiul Spania-Olanda 


[1572-1609 | Intervenţie în războiul Spania-Olanda | 


| 1582-1583 | Război cu Spania în Insulele Azore 


| 
| 1588 | Război cu Savoia | 
| 1590-1598 | Război cu Savoia | 
| 1594-1598 | Război cu Spania | 
| 1600-1601 | Război cu Savoia | 
| 1609 | Razboi cu Tunisia | 


[1624-1626 | Războiul din Valtellina! | 
| 1628-1631 | Război cu Imperiul Romano-German şi Spania | 
| 1629 | Război cu Marocul | 
| 1635-1648 | Războiul de treizeci de ani | 
| 1635-1659 | Război cu Spania | 
| 1644-1669 | Intervenţie în războiul Venetia-Turcia | 
| 1647-1648 | Intervenţie în războiul Spania-Neapole | 
| 1663-1664 | Intervenţie în războiul Turcia-Austria | 
| 1665-1667 | Război cu Anglia | 
| 1666 | Război cu Tunisia | 
| 1667-1668 | Războiul de devolutie | 
| 1670-1672 | Război cu Tunisia | 


| 1672-1679 | Război cu Olanda | 


1. Regiune în Lombardia (n.r.). 

[ 1682-1683 | Război cu Algeria | 


| 1683 
1683-1684 
| 1687-1689 
1688-1689 
| 1688-1697 
1689-1691 
| 1701-1714 
| 1710-1711 
1718-1720 
| 1733-1735 
| 1740-1748 
1741 
1754-1756 
| 1756-1763 
1778-1783 
1792-1802 
| 1803-1815 
1821-1829 
1830 
| 1830-1833 
| 1833 
| 1838-1839 
| 1839-1847 
| 1839-1852 
| 1844 
| 1854-1856 
| 1856-1860 
| 1857-1861 
| 1859 
| 1860 
| 1861-1867 
| 1870-1871 
| 1873-1874 
| 1881-1882 
| 1881-1885 
| 1882-1885 
| 1883-1885 
| 1890-1892 
| 1890-1894 
| 1892-1894 


Război cu indienii Iroquois 

Război cu Spania 

Război cu indienii Iroquois 

Război cu Algeria 

Războiul împotriva Ligii de la Augsburg 
Intervenţie în Irlanda 

Război de succesiune la tronul Spaniei 
Război cu Portugalia în Brazilia 
Războiul spaniol - 

Război de succesiune la tronul Poloniei 
Război de succesiune la tronul Austriei 
Război cu Tunisia 

Război nord-american 

Războiul de şapte ani 

Războiul american de independenţă 
Războaiele revoluţionare franceze 
Războaiele napoleoniene 

Intervenţie în revolta din Grecia 
Cucerire în Algeria 

Intervenţie în revoluţia din Belgia 
Război cu Annam 

Intervenţie în Mexic 

Cucerire în Algeria 

Intervenţie în războiul Argentina-Uruguay 
Război cu Marocul 

Războiul Crimeii 

Al doilea război al opiului 

Cucerire în Senegal 

Războiul lombard 

Intervenţie în războiul sirian 

Expeditie în Mexic 

Războiul franco-prusac 

Război în Tonkin 

Cucerire în Tunisia 

Cucerire în Senegal 

Război în Tonkin 

Cucerire în Madagascar 

Cucerire în Senegal 

Război cu Sudanul 

Cucerire în Benin 


| 1893 Război împotriva Siamului | 

[ 1893-1895 | Război tuareg | 

| 1894-1895 | Cucerire in Madagascar | 

| 1896-1897 | Cucerire în Volta Superioară (Burkina Faso) şi Niger | 
1900-1901 | Cucerire în Ciad 

| 1900-1901 | Intervenţia în răscoala I-he tuan din China | 

| 1900-1911 | Cucerire în Africa Centrală | 

| 1907-1911 | Cucerire in Maroc | 


| 1912-1917 | Război cu Marocul | 


| 1914-1918 | Primul război mondial | 


| 1917-1921 | Interventie in Revoluţia din Rusia | 

| 1919-1920 | Intervenţie în războiul ruso-polon | 

[1919-1926 | Război in munţii Rif | 
1920 Război în Siria 


| 1920-1922 | Intervenţie în războiul greco-turc 
| 1925-1926 | Război în Siria 

[1930-1931 | Război în Vietnam 

| 1939-1945 | Al doilea război mondial 

| 1940-1941 | Război în Thailanda 


| 1945 | Război în Siria 
| 1946-1954 | Război în Indochina 
| 1947 | Război in Madagascar 


[1952-1954 | Război in Tunisia 

| 1953-1956 | Război in Maroc 

| 1954-1962 | Război în Algeria 

| 1955-1960 | Război în Camerun 

| 1956 | Război cu Egiptul 

| 1957-1958 | Război în Sahara de vest 


| 1962-1992 | Intervenţie în Ciad | 


Între timp, Franţa devenise şi o prezenţă majoră pe piața capitalului. 
Importanţa economiei franceze ţinea atît de dimensiunile, cît şi de 
varietatea ei, începînd cu marile ferme comerciale din bazinul Parisului 
şi ajungînd pînă la diversele centre meşteşugăreşti din Alpi şi la navigația 
de la Marsilia, Bordeaux şi St. Malo. Cu toate că Anglia şi Germania 
au depăşit în cele din urmă producţia industrială a Franţei, timp de trei 
secole din cele cinci la care facem referire aici economia franceză a fost 
probabil cea care dădea tonul in Europa; chiar în secolele al XIX-lea 
şi XX, producţia franceză a fost considerabilă. Să luăm, de exemplu, 
estimările produsului intern brut din tabelul 5.2 (Bairoch 1976, p. 281 ; 
cifrele sunt echivalente cu valoarea dolarului american în anul 1960). 
Conform acestor indicatori, doar Rusia, cu populaţia ei mult mai mare 

(în jur de 62 de milioane, faţă de cele 32 de milioane ale Franţei) avea 
o economie mai bogată decît a Franţei în 1830. În 1913, Franţa este 
depăşită doar de Rusia, Germania şi Marea Britanie. Pe scurt, economia 
franceză pierdea teren în faţa Germaniei şi Angliei, dar era încă în creştere. 


Tabelul 5.2. Estimări ale produsului intern brut în Europa între 1830-1913 


Rata medie a 
Tara 1830 1860 1913 creşterii (%), 
1830-1913 
Austro-Ungaria 1,6 
| Belgia 2,2 | 
| Bulgaria ee — 1,4* | 
Franţa 8382 [16.800 (27401 1,4 
| Germania 2,4 
| Grecia ee fie 2,8* 


| Ţările de Jos 2,0 
| Portugalia 0,9 
| România — A 450 1,8* 


| Rusia 2,0 
| Serbia es — 1,4* 
Spania 0,9 
| Marea Britanie 2,0 | 
Europa TI 114.966 256.845 |18 
* 1860-1913 


Tabelul 5.3. Estimări ale produsului intern brut pe cap de locuitor in Europa 
între 1830-1913 


Tara 1830 1860 1913 
Franta 264 437 689 
| Germania |245 | 354 |743 | 
| Rusia | 170 | 178 | 326 | 
Marea Britanie 346 558 965 
Europa 240 310 534 


Franţa obținea 15% din produsul brut al Europei în 1830 şi 11% din 
acesta în 1913. Creşterea foarte înceată a populaţiei din secolul al 
XIX-lea a redus relativa înflorire economică a Franţei. În schimb, la 
producţia pe cap de locuitor (tabelul 5.3, din nou echivalentul în dolari 
americani la valoarea din 1960), Franţa a continuat să fie în frunte, 
situîndu-se cu 10% peste media europeană în 1830, depăşind-o cu 40% 
în 1860 şi cu 30% în 1913 (Bairoch 1976, p. 286). 


FRANŢA ŞI REGIUNILE SALE 161 


În cazul oraşelor, lucrurile stau la fel. În 1492, Franţa era, per total, 
o regiune mult mai urbanizată şi mai comercializată decît Insulele 
Britanice, Peninsula Iberică sau Balcanii, cu toate că doar zona de 
nord-est avea aceeaşi viaţă intensă comercial-urbană ca şi Ţările de Jos. 
În acea vreme, Parisul (cu aproape 100.000 de locuitori) şi Lyonul (cu 
aproximativ 50.000) îşi disputau dominaţia comercială în regiune. În 
ciuda faptului că Parisul era mult mai mare, legăturile Lyonului cu 
finanţele şi comerţul italian îi confereau un avantaj semnificativ. Printre 
celelalte oraşe franceze cu mai mult de 10.000 de locuitori se numărau 
Arras, Bordeaux, Dijon, Marsilia, Nantes, Rennes, Rouen şi Toulouse. 
În Lorena (pe atunci independentă de Franţa), Metz şi Strasbourg 
depăşeau de asemenea 10.000 de locuitori. 

Pînă în 1800, Parisul reuşise să domine mult mai clar ierarhia 
urbană, în timp ce Bordeaux, Caen, Lyon, Marsilia, Metz, Montpellier, 
Nantes, Nimes, Orléans, Reims, Rouen, Strasbourg, Toulon şi Toulouse, 
aveau o populaţie ce depăşea 30.000 de locuitori (situaţia e similară 
celei din 1492). Ierarhia din 1492 poate fi considerată o intersecţie 
a trei reţele urbane, prima reprezentînd activitatea comercială din Mediterana 
şi Atlantic, a doua făcînd legătura cu comerţul din Flandra, sud-estul 
Angliei şi Germania de nord, iar a treia încorporînd legăturile administrative 
cu coroana franceză. Între ultima parte a secolului al XV-lea şi Revoluţia 
din 1789, monarhia a contribuit la contopirea acestor reţele în doar 
două: o versiune administrativă autoritară şi o versiune comercială 
democratică, aceasta din urmă avînd centrul de greutate în nord-estul 
ţării, dar întinzîndu-se asupra întregului regat. 

În cele din urmă, monarhia a reuşit să impună relaţii autoritare 
relativ uniforme în aproape întreg teritoriul. În secolul al XVIII-lea, 
cea mai mare deosebire la nivel politic era aceea dintre provinciile care 
mai aveau Stări Generale împuternicite să negocieze plata taxelor directe 
(pays d’Etats ca Languedoc, Burgundia şi Bretania) şi acele pays d’Elections 
ale căror guverne autonome fuseseră înlocuite de tribunale regale. 
Această diferenţă s-a accentuat în timpul guvernării centraliste a lui 
Ludovic al XIV-lea. Între anii 1490 şi 1650, coroana s-a confruntat cu 
diferite revendicări, unele dintre ele atît de severe, încît chiar şi în 
secolul al XVII-lea Franţa ar fi putut foarte uşor deveni un imperiu 
compozit, cu numeroase limbi, cu religii separate şi cu comandanţi care 
strîngeau birurile. Ea a supravieţuit însă şi a devenit un stat unitar. 

După aceea. au predominat situaţiile revoluţionare dinastice, cele 
comunale şi intersecțiile dintre ele. În secolele al XVI-lea şi al XVII-lea, 

situaţiile revoluţionare majore au apărut in Franţa in principal atunci 
cînd răscoalele populare s-au alăturat manevrelor marilor nobili îndreptate 
împotriva dominaţiei regale. În cele din urmă, după ce Fronda a luat 
sfîrşit, Ludovic al XIV-lea a cooptat sau a neutralizat armatele particulare 
ale nobililor puternici. Dar înaintea zilelelor de glorie ale lui Mazarin şi 
Colbert, monarhia a trebuit să facă de multe ori faţă rezistenţei armate. 
Această rezistenţă a luat două forme care deseori se suprapuneau: 
respingerea de către protestanți a autorităţii Bisericii Romano-Catolice şi 
protestul in masă faţă de impozitele din timpul războaielor. Desi coaliţiile 
de clasă s-au format deseori la scară locală, situaţiile revoluţionare la scară 
regională sau naţională au avut de obicei trăsături dinastice şi comunale. 


Protestantii împotriva catolicilor 


În secolele al XVI-lea şi al XVII-lea, protestanții au reprezentat cea 
mai serioasă ameninţare pentru monarhia puternică şi centralizată. 
Reforma protestantă a zguduit autoritatea peste tot unde a fost adoptată în 
Europa, pentru că dinastiile conducătoare se bazaseră mult timp pe Biserica 
Romano-Catolică. Aceasta le era aliată la guvernare, garantînd sinecuri 
pentru membrii familiei regale care nu erau implicaţi în armată şi 
constituind o sursă de venituri pentru război şi administraţia regală. 
Dacă am vrea să urmărim traseul Reformei, trebuie să distingem între 
răspunsul popular initial şi convingerea religioasă finală; de fapt, 
locurile unde era acceptat protestantismul s-au schimbat în repetate 
rînduri între 1525 şi 1650. Franţa a fost un teren propice pentru al doilea 
val al Reformei, în special cel legat de numele lui Jean Calvin, dar în cele 
din urmă s-a reîntors într-o proporţie covirsitoare la catolicism. Situaţia 
a fost cu totul alta în Germania, unde regiuni întregi s-au convertit la 
versiunea luterană a protestantismului, fără a se mai întoarce la catolicism. 


Tabelul 5.4. Situaţii revoluţionare în statele franceze între 1492-1992 


| 1548 | Răscoala Pitaud în Guyenne | | 


| 1562-1563  |Primul război civil | 
| 1567-1568 | Al doilea război civil | 
| 1568-1569  |Altreilea război civil i | 
| 1572-1573 | Al patrulea război civil | 


| 1574-1576 | Al cincilea război civil | 

| 1578-1579 | Al şaptelea război civil | 
| 1579-1580 | Al optulea război civil | 
| 1585-1598 | Al nouălea război civil | 
| 1594-1595 | Răscoala Croquant în sud-vest | 
| 1614-1615 | Război civil în Bretania . | 


| 1617 | Războiul mamei şi al fiului 

| 1619-1620 | Războiul mamei şi al fiului | 
| 1621-1622 | Războaiele hughenote | 
| 1625 | Războaiele hughenote | 
| 1627-1630 | Războaiele hughenote (cu intervenţie engleză) | 
| 1629-1630 | Răscoala Croguant | 
| 1635-1636 | Răscoala Croquant | 


| 1637-1641 | Răscoala Croquant | 
| 1639 | Răscoala normandă | 


| 1643-1644 | Răscoala din sud-vest | 
| 1648-1653 | Fronda | 


| 1655-1657 | Răscoala Tardanizat (în Guyenne) | 


| 1658 | Răscoala Sabotiers (în Sologne) | 
| 1661-1662 | Răscoala Bénauge (in Guyenne) | 
| 1662 | Răscoala Lustucru (în Boulonnais) | 
| 1663 | Răscoala condusă de Bernard d'Audijos (in Gasconia) | 
| 1663-1672 | Război de gherilă in Angelets (Roussillon) | 
1675 Răscoalele Papier Timbré, Bonnets Rouges (sau Torrében) în 
Bretania 


| 1702-1706 | Răscoale camisarde in Cévennes, Languedoc | 
| 1768-1769 | Răscoala din Corsica | 
| 1789-1799 | Revolutiile şi contrarevolutiile franceze | 


| 1815 | Cele o sută de zile | 

| 1830 | Revoluţia din lulie | 
1848 Revoluţia Franceză 

| 1851 | Lovitura de stat a lui Ludovic Napoleon, insurecție | 

| 1870 | Prăbuşirea Statului, ocupaţie, revoluţii republicane | 


| 1870-1871 | Numeroase Comune | 
| 1944-1945 | Rezistenţa şi eliberarea | 


Cele mai puternice centre protestante s-au dezvoltat in Germania din 
trei motive. În primul rind, în cadrul suveranităţii fragmentate din 
Germania, Papa îşi mentinuse o autonomie mai mare decît oriunde 
altundeva în Europa, în afară de propriile domenii din Italia ; acest fapt 
îl transforma într-o ţintă sigură, fără ca el să aibă mijloacele seculare de 
a se apăra. În al doilea rînd, principilor regionali germani le lipsea 

deseori capacitatea de a impune o practică religioasă atunci cînd se 
confruntau cu coaliţii hotărîte de negustori şi meşteşugari. În al treilea 
rînd, multe municipalități şi conducători mărunți au privit protestantismul 
ca pe o modalitate de a se distanţa de Sfîntul Imperiu Romano-German 
(de religie catolică) şi de a-şi apropria proprietăţile şi veniturile bisericeşti. 
În acest fel, principii din Saxonia l-au protejat pe Martin Luther (pe 
care Papa şi multi alti catolici l-ar fi ars bucuroşi pe rug) de pedeapsa 
papală şi imperială pe tot parcursul vieţii sale. 

Nu trebuie să ne închipuim însă că cei convertiți la credinţele 
luterane, calvine sau zwingliene erau doar oportunişti politici. Reforma 
protestantă a dat glas unei vechi nemulțumiri populare faţă de clericii 
corupți şi a introdus o nouă rigoare în credinţele şi practicile populare. 
În timpul Războiului țărănesc german din 1524-1526, mii de oameni de 
rînd şi-au dat viaţa (spre consternarea lui Martin Luther) pentru doctrinele 
milenariste ale lui Thomas Miintzer. În ceea ce priveşte însă succesul 
final al religiei protestante, diferenţele marcante dintre regiunile Europei 
nu s-au datorat într-o atît de mare măsură susţinerii populare, cit deciziei 
unor autorităţi locale, regionale sau naţionale de a nimici, tolera sau 
promova o doctrină protestantă. 

În statele farimitate ale vremii era foarte important dacă autorităţile 
intermediare aveau aceeaşi religie cu aceea a conducătorilor lor. Patronii 
de o altă religie decît cea oficială aveau mai multe motive pentru a-şi 
apăra comunităţile împotriva intervenţiei regale, şi totodată aveau parte 
de o loialitate mai mare din partea supuşilor, precum şi posibilităţi 
sporite de a cere ajutorul coreligionarilor aflaţi în afara ținutului. În 
Franţa, calvinismul a avut cei mai mulţi adepţi în rîndul negustorilor şi 
meşteşugarilor, şi, la nivel local, protestanții s-au confruntat deseori cu 
clericii şi cu oligarhii municipali. Atunci cînd protestanții ieşeau învingători 
în urma unor asemenea confruntări, ei confiscau bunurile bisericeşti 
pentru a le vinde sau a le converti pentru uzul public, plătind astfel şi 
datoriile publice. Dar, la scară naţională, conflictele deschise dintre 
catolici şi protestanți au constat in principal în eforturile unei coroane 
catolice de a suprima autonomia unor nobili sau municipalități protestante. 
Împreună cu taxele de război, aceasta a fost cauza principală a situaţiilor 
revoluţionare din Franţa în secolul de după 1560. 

Luther a avut relativ puţini adepţi în Franţa, deoarece doctrina 
mintuirii prin credinţă în interiorul unei biserici autoritare, subordonate 
puterilor civile, nu avea acelaşi succes ca programele pronunţat separatiste 
şi populiste ale calvinismului şi zwinglianismului, care includeau o impli- 
care mult mai mare din partea oamenilor de rînd, precum şi o disciplină 

colectivă. A contribuit şi faptul că însuşi Calvin era un exilat francez, 
iar mulţi dintre primii săi discipoli vorbeau franceza. În Franţa, protestan- 
tismul şi-a pus bazele în oraşe unde guvernatorii aristocrați tolerau sau 
chiar promovau cauza acestei religii (Knecht 1989, p. 8). Momentul de 
vîrf a fost anul 1560 ; un recensămînt cerut în 1561 de amiralul Coligny, 
marele conducător protestant, consemna 2.150 de congregatii protestante 
pe tot teritoriul Franţei. După acel moment au început confruntările 
armate concertate. Numărul protestanților a scăzut pe măsură ce aceştia 
îşi pierdeau puterea politică. j 

O criză tipică de succesiune dinastică a grăbit războaiele religioase 
care au împărţit Franța în două între 1562 şi 1598, la fel cum rezolvarea 
acelei lungi crize dinastice avea să le pună capăt. Cînd regele Henric al 
II-lea a fost rănit mortal într-un turnir din 1559, Caterina de Medici a 
preluat puterea ca mentor al fiului său Francisc al II-lea, în vîrstă de 
cincisprezece ani. Urmînd modelul familiei Guise, Caterina a întețit 
persecutarea protestanților, care speraseră la o viaţă mai bună în noul 
regim. Facţiunile protestante au început atunci să facă planuri pentru 
aducerea pe tron a unui principe protestant de sînge regal, care putea să 
fie Antoniu sau Ludovic din familia Bourbon. Cînd Francisc al II-lea 
a murit în 1560, i-a urmat la tron fratele său în vîrstă de zece ani, iar 
Caterina de Medici şi-a preluat oficial rolul de regent în locul lui 
Antoniu, care era deja compromis în urma demersurilor sale de a-şi 
redobindi din partea Spaniei fostul său regat, Navarra. Această măsură 
le-a dat Bourbonilor protestanți încă un motiv de nemulţumire faţă de 
dinastia catolică Valois, care se afla la putere. 

În acel moment, Caterina a început o politică de toleranţă fata de 
protestanți, dar pretenţiile acestora erau mai mari decît era ea dispusă 
să ofere. În următorii doi ani, confruntările dintre grupuri locale de 
catolici şi protestanți au devenit şi mai singeroase, iar familiile Bourbon 
şi Guise şi-au intensificat manevrele pentru preluarea puterii. Pe fundalul 
unui interregn, a izbucnit războiul deschis. Primul război civil francez 
(1562-1563) a adus faţă în faţă forţele regale şi municipalităţile - in 
special Rouen şi Lyon - conduse de activişti protestanți. Acest război s-a 
încheiat prin Edictul de la Amboise, care le garanta protestanților importante 
drepturi politice şi religioase. Primul război a constituit modelul pentru 
ostilitățile ce au urmat: campanii militare care au durat cîteva luni, 
manevrele marilor nobili catolici şi protestanți care rivneau la tron, 
toate acestea fiind urmate de un armistițiu, un tratat şi un edict considerat 
provizoriu de majoritatea participanţilor. 

Al doilea război (1567-1568) a prilejuit suprapunerea disputelor 
religioase interne peste conflictul dinastic şi politica internaţională. În 
1564 şi 1565, Caterina de Medici întreprinsese, împreună cu suita sa, 
o lungă călătorie, în timpul căreia (în aprilie 1565) a avut întrevederi cu 
ducele de Alba în Bayonne. Caterina a încercat în van să pună la cale 
căsătorii între familia regală franceză şi dinastiile conducătoare din 
Spania şi Sfintul Imperiu Romano-German. Ducele de Alba, la rîndul 
său, a încercat în van să o convingă pe Caterina să adopte o poziţie 
antiprotestantă mai puternică, mai ales împotriva rebelilor calvini din 
Ţările de Jos. În acelaşi an, forţele spaniole zdrobeau o expediţie 
franceză în Florida. În timp ce curtea era în călătorie, membrii familiilor 
Guise, Montmorency şi Bourbon (cei trei mari rivali ai dinastiei Valois) 
făceau manevre de trupe în Paris, disputindu-si controlul asupra capitalei. 

În 1567, ducele de Alba a urmat cu trupele sale aşa-zisa „Cale 
spaniolă” de-a lungul graniţei estice a Franţei, în drumul său spre 
Ţările de Jos rebele, mişcare militară considerată de către francezi ca 
fiind o adevărată ameninţare. Cu toate că pentru scurt timp au existat 
indicaţii că nobilii catolici şi cei protestanți aveau să-şi unească forţele 
împotriva spaniolilor, forţele hughenote se organizau pentru a captura 
Curtea şi incitau la ocuparea armată a oraşelor importante. Prinţul de 
Condé a condus un asalt militar împotriva armatelor regale, fapt ce a 
mărit considerabil teritoriul aflat sub controlul protestanților. Cu toate 
acestea, Condé, văzîndu-şi trupele imputinindu-se, a acceptat reîntoarcerea 
la aceleaşi condiţii cu care se terminase şi războiul precedent. 

Alte războaie între protestanți şi catolici au izbucnit în 1568-1569, 
1572-1573, 1574-1576, 1577, 1578-1579, 1579-1580 şi 1585-1598, 
întrerupte de tratate, asasinate, răscoale, comploturi şi masacre. Cel 
mai important masacru a fost cel din ziua Sfîntului Bartolomeu, în 
1572 ; în jur de 13.000 de protestanți, în frunte cu amiralul Coligny, au 
fost ucişi în întreaga ţară. Mai tîrziu, în război s-au implicat din ce in 
ce mai mult marii seniori care aspirau la puterea regală sau la o parte 
din aceasta. În acelaşi timp, protestanții au complicat şi mai mult 
situaţia, venind în ajutorul rebelilor din Ţările de Jos care se luptau cu 
Spania catolică. În 1584 se formase în Franţa, sub conducerea familiei 
Guise, o impunătoare Ligă militară catolică pentru combaterea forţelor 
protestante. Războaiele civile nu au încetat decît o dată cu urcarea pe 
tron a moştenitorului protestant Henric de Navarra, care s-a convertit 
din nou la catolicism, a obţinut aprobarea majorităţii factiunilor şi 
parlamentelor regionale pentru guvernarea sa şi le-a garantat protestanților 

un loc în organizarea de stat. Protestantii au obţinut controlul asupra 
propriilor fortărețe şi oraşe întărite, iar Edictul de la Nantes a pecetluit 
acest modus vivendi. 

Care nu a durat însă foarte mult. Henric al IV-lea şi-a respectat 
promisiunile faţă de hughenoți pînă la asasinarea sa in 1610, dar succesorii 
săi Ludovic al XIII-lea şi Ludovic al XIV-lea au încercat din răsputeri 
să reducă din avantajele protestanților. Ludovic al XIII-lea a înfrînt mai 
întîi încercările de preluare a puterii venite din partea propriei sale 
mame (Maria de Medici), a lui Richelieu şi a aliaţilor lor, printre care 
se aflau şi un număr de potentati protestanți. După aceea, Ludovic 
(sfătuit acum de Richelieu) a atacat în repetate rînduri fortărețele 
protestante. El a lansat atacuri chiar şi asupra oraşului La Rochelle, 
care a apelat la sprijinul englez pentru a rezista armatelor regale în 1627 
şi 1628. Confruntările la scară mai mică cu nobilii şi municipalitatile 
protestante au continuat timp de douăzeci de ani. 

O dată trecut teribilul şoc al Frondei, Ludovic al XIV-lea a început 
strangularea înceată a puterii protestante, anularea Edictului de la Nantes 
(1685) fiind o mişcare decisivă. Pînă în acel moment, el slăbise puterea 
municipalităţilor protestante autonome şi dizolvase armatele personale 
ale marilor nobili protestanți — de fapt ale tuturor nobililor din ţară. Cu 
toate acestea, chiar şi puternicul Ludovic al XIV-lea s-a confruntat cu 
sălbaticele răscoale ale camisarzilor, care erau protestanți din regiunile 
rurale şi din micile oraşe din regiunile Cévennes şi Vivarais (1702-1706). 
Acestea au putut fi înfrînte doar prin tactica pirjolirii pămînturilor şi 
prin îndelungate negocieri purtate de agenţii regali. Cu toate că unele 
confruntări între catolici şi protestanți au reapărut în sudul Franţei in 
jurul anului 1790, reprimarea şi cooptarea camisarzilor a dus la dispariţia 
definitivă a amenințării revoltelor protestante în Franţa. 


Războiul, taxele şi situaţiile revoluţionare 


Secolul al XVI-lea a fost însoţit în Franţa de o rapidă creştere a 
populaţiei şi a preţurilor, de scăderea valorii salariului şi mărirea 
arendelor. Astfel, erau în cîştig latifundiarii şi erau puşi în dificultate 
cei care trăiau de pe urma salariului, a unui venit fix, sau foloseau 
mijloace de producţie închiriate. În aceste condiţii, biserica şi nobilii au 
prosperat, iar ţăranii şi muncitorii au avut de suferit, în timp ce veniturile 
statului - care depindeau din ce în ce mai mult de taxe fixe — au devenit 

din ce în ce mai nesatisfăcătoare pentru necesităţile războiului. În 
consecinţă, coroana a împrumutat sume mari şi a început instituirea de 
noi taxe şi colectarea mai eficientă a celor vechi. Oamenii de rînd se 
opuneau atunci cînd erau impozitati in mod injust sau cînd taxele le 
depăşeau posibilităţile. Între 1514 şi 1551, răscoale serioase împotriva 
taxelor au avut loc în oraşele Agen, Bordeaux, La Rochelle, St. Maixent, 
Sarlat, Niort, Saintes, Périgueux, St. Foy, Duras şi în regiunile Comminges, 
Guyenne, Dauphiné, Auvergne, Velay si Agenais (Heller 1991, pp. 42-44). 
Doar răscoala lui Pitaud din Guyenne (1548) apare in lista noastră de 
situaţii revoluţionare, deoarece acela a fost singurul caz in care răsculații 
au preluat controlul asupra unor instrumente importante ale puterii 
statale (inclusiv oraşul Bordeaux) timp de mai mult de o lună (Le Roy 
Ladurie şi Morineau 1977, pp. 825-835). Dar chiar răscoalele ce nu pot 
fi considerate revoluţionare au dus la pierderea a mii de vieţi. Ele au 
fost rezultatul aceloraşi procese ca şi situaţiile revoluţionare. 

Printre numeroasele răscoale ţărăneşti şi urbane din anii 1590, de 
exemplu, cea a grupului Croquants a cuprins o mare parte din sud-vestul 
Franţei in 1594, pentru a izbucni din nou in Périgord în 1595. Timp de 
treizeci de ani, ţăranii din acea regiune fuseseră nevoiţi să îndure nu 
numai consecinţele obişnuite ale războiului (violuri, jafuri, incendierea 
şi devastarea fermelor), dar şi taxele şi arendele impuse de ambele parti 
ale conflictului dintre catolici şi protestanți. Pe timpul războaielor, ei 
făcuseră rost de arme. După vechile orînduiri, congregatiile s-au adunat, 
şi-au exprimat în scris plingerile, au ales conducători şi au mărşăluit 
pentru a-şi ataca opresorii. Au format armate de mii de oameni şi au 
început cucerirea oraşelor şi atacarea proprietăţilor nobililor exploatatori. 
Boissize, imputernicitul regelui, a cooptat răscoala în 1594, alăturîndu-i-se 
cu trupele regale în timpul asaltului asupra castelului unui nobil, după 
care i-a convins pe ţărani să se întoarcă acasă. În mod asemănător, 
răscoala din Périgord din 1595 a luat sfîrşit printr-un acord negociat, 
urmat de dezarmarea ţăranilor. 

Răscoalele ţărăneşti din secolul al XVI-lea au depins de anotimp 
chiar mai mult decît campaniile militare conduse de vasalii marilor 
latifundiari, deoarece o mare parte dintre ţăranii care erau în stare să 
lupte erau ocupați periodic cu semănatul şi culesul recoltei. În consecinţă, 
capii răscoalelor ţărăneşti trebuiau să lovească repede şi să obţină 
rezultate. Şi deseori ei au şi reuşit: răscoalele din 1594 şi 1595 au pus 
capăt strîngerii taxelor de către agenţii armatelor locale şi au făcut ca 
monarhia să abandoneze speranţa de a mai strînge taxele rămase neplătite 
în trecut (Bercé 1974, pp. 290-291). 

Dar răscoalele ţărăneşti şi urbane erau departe de a înceta. Monarhia 
franceză şi-a redus eforturile militare externe în primele trei decenii ale 
secolului al XVII-lea: un război minor cu Savoia asupra domeniului 
marchizului Saluzzo şi încercarea de a împiedica acţiunile piraţilor din 
nordul Africii. Acestea au fost însoţite de manevre care aveau rolul de 
a bloca accesul spaniolilor spre Germania şi Țările de Jos prin trecătorile 
dintre Italia şi Elveţia, şi de noi invazii ale posesiunilor spaniole din 
Italia, ceea ce i-a adus pe Ludovic al XIV-lea şi pe Richelieu foarte 
aproape de implicarea în Războiul de treizeci de ani. În 1634, Franţa 
a cucerit Lorena. Toate acestea au avut loc în timp ce tara era măcinată 
de războaie civile ; în 1627, de exemplu, forţele engleze au invadat Ile 
de Ré şi au trimis o flotă pentru a-i ajuta pe protestanții care rezistau 
asediului regal în La Rochelle. 

Adevărata activitate războinică a început după 1635, cînd Franţa 
a devenit una dintre marile puteri beligerante în Războiul de treizeci de 
ani. Această trecere subită la implicarea în afacerile internaţionale 
a provocat o creştere rapidă a taxelor. O estimare aproximativă ne spune 
că impozitele pe cap de locuitor pe an erau echivalentul salariului pe 
două zile în 1620, pe patru zile în 1630 şi pe opt pînă la douăsprezece 
zile în anul 1640 (Tilly 1986, pp. 134-135). Creşterea impozitelor nu 
genera în mod curent răscoale, cu toate că ducea la apariţia evaziunii 
fiscale. Rezistenţa colectivă avea loc mai ales atunci cînd autorităţile 
impuneau noi taxe ce încălcau înţelegeri mai vechi, sau cînd o anumită 
personalitate locală profita în mod vizibil de pe urma noii taxe. Cu toate 
acestea, mărirea taxelor de şase ori, aşa cum s-a întîmplat între 1620 şi 
1640, a garantat faptul că ambele situaţii aveau să apară la o scară largă. 
Agenţii regelui au impus vînzarea forţată a sării scumpe (gabelle) în 
regiunile care pînă atunci o cumpăraseră la înţelegere, au înlăturat 
excepţiile municipale de la plata taxelor şi au extins accizele asupra 
unor noi mărfuri. Ei au început să confişte bunuri şi i-au aruncat pe 
reprezentanţii locali în temniţă pentru neplată, în timp ce birul acoperea 
împrumuturile acordate coroanei de către un perceptor ce deţinea 
monopolul asupra impozitelor sau de către o persoană oficială. 

În aceste condiţii, oamenii din regiune se reuneau deseori pentru 
a se împotrivi plăţii şi pentru a-i ataca pe cei care strîngeau birurile. 
Atunci cînd mai multe zone se uneau sau aveau conducători comuni, 
izbucneau răscoale regionale. Atunci cînd li se alăturau rivali puternici 
ai coroanei, răzmeriţele se transformau în războaie civile. Răscoalele 
Croquant renăscute în 1629-1630, 1635-1636 şi 1637-1641 în sud-vest 
au ilustrat perfect procesul agregării geografice, de vreme ce atît în 

oraşe, cît şi la sate, adunările locale indignate s-au opus taxei pe sare, 
participanţii atacîndu-i pe cei care colectau impozite, casele sau birourile 
lor, în timp ce grupurile din mai multe zone se uneau pentru a mărşălui 
spre un centru de colectare a taxelor. În mai 1637, o armată formată din 
60 de companii disciplinate de ţărani, conduse de nobili şi de cîţiva 
ţărani, s-au adunat în faţa oraşului Bergerac şi l-au ocupat timp de 
douăzeci de zile în numele Comunelor din Périgord. Cu toate că 
grupurile de ţărani au rămas pentru moment stăpîne asupra regiunii, 
trupele regale au reuşit să-i împrăştie în iunie, cu preţul a 2.000 de 
morţi de ambele părţi (Bercé 1974, pp. 426-430). 

Între 1620 şi 1650, aproape în fiecare an a izbucnit cel putin 
o insurecție armată undeva în Franţa. În majoritatea cazurilor, acestea 
au urmat fie modelul răscoalei Croquant, fie pe cel al protestanților din 
oraşe, persecutați de coroană, fie şi unul şi celălalt. Ameninţările sau 
pretenţiile regale duceau la rezistenţă colectivă, urmată de adunări ce 
enuntau revendicările. Apoi, oamenii din regiune îi atacau pe agenţii 
regali sau pe cei ce beneficiau de pe urma politicii regale ; mulțimile se 
uneau sub comanda diverşilor conducători, formîndu-se armate compuse 
din voluntari locali. Aceste armate atacau centrele strategice, iar coroana 
trimitea trupe pentru înăbuşirea răscoalei. Luptele, negocierile, fuga şi 
pacificarea erau consecinţele obişnuite ale unor asemenea situaţii. Finalul 
era foarte brutal atunci cînd coroana avea un avantaj clar şi cînd nu 
trebuiau compromişi foarte mulţi demnitari, dar atunci cînd poziţia 
regală era nesigură, aveau loc negocieri obişnuite în legătură cu taxele. 


Război civil şi reprimare 


Fronda (1648-1653) s-a constituit în timpul unei crize de succesiune. 
Ludovic al XIII-lea murise în 1643, pe cînd moştenitorul său Ludovic 
al XIV-lea era în vîrstă de cinci ani. Ana de Austria, văduva lui Ludovic 
al XIII-lea, şi cardinalul Mazarin au preluat guvernarea, continuind războiul 
cu Spania, în timp ce un nou val de răscoale izbucneau în sud-vest. 
Bineînţeles, erau necesare noi taxe care să susţină eforturile de război. 
Fronda a fost o combinaţie între formele obişnuite de răscoală regională 
din secolul al XVII-lea şi o confruntare titanică între potentati şi coroană 
pentru puterea dinastică. Evenimentele au fost destul de complicate : 

1648 După ce o întîlnire naţională a înaltelor instituţii legislative a cerut 
restringerea politicii fiscale regale, inclusiv revocarea intendentilor din 
provincii, ţăranii s-au adunat în Paris pentru a cere reducerea taxelor, 
o insurecție izbucnind în Pau. Mazarin i-a arestat pe liderii revendicărilor 
din parlament, dar sub presiunea răzmeriţei din Paris i-a eliberat şi le-a 
aprobat cererile. 

1649  Ordoniînd exilul înaltelor curţi, Mazarin şi familia regală au fugit din Paris, 
parlamentul preluînd controlul asupra oraşului. Au apărut largi mişcări 
de susţinere a cauzei parlamentului în Paris şi în alte oraşe, dar blocada 
capitalei, organizată de prinţul de Condé, a dus pînă la urmă la acordarea 
forţată a unor concesii, printre care s-a aflat şi întoarcerea familiei regale. 

1650 Condé şi aliaţii săi au încercat să îl înlăture pe Mazarin, fiind pedepsiţi cu 
închisoarea de către regina mamă. Susţinătorii lui Condé din provincii au 
organizat mişcări de rezistenţă care s-au combinat cu mişcări populare în 
Bordeaux şi în alte locuri, dar au fost înfrînte de forţele regale. Rentierii din 
Paris au început să ceară vehement plata anuitatilor care li se cuveneau. 

1651 Principii şi parlamentele regionale au obţinut înlăturarea lui Mazarin, 
ceea ce a dus la eliberarea lui Condé. În ciuda dezertării unora dintre 
adversarii coroanei, confruntările populare cu trupele regale au continuat, 
iar Condé a plecat pentru a organiza forţele din provincie. Spre sfîrșitul 
anului, Mazarin s-a întors cu trupe proprii. 

1652 Condé a mărşăluit spre Paris şi l-a capturat, în timp ce o insurecție 
populară (aşa-numita Ormée) a preluat controlul oraşului Bordeaux. Cu 
toate acestea, Parisul era împărţit între susținătorii şi adversarii lui 
Mazarin, aceştia din urmă forţindu-l la un nou exil. Pe de altă parte, 
Condé s-a confruntat cu o rezistenţă sporită, părăsind în cele din urmă 
Franţa, ceea ce le-a permis regelui şi reginei mamă să se întoarcă şi să 
înceapă reprimarea participanţilor la Frondă. 

1653 Mazarin se întoarce la Paris, mişcarea Ormeé cedează controlul asupra 
oraşului Bordeaux, iar represaliile împotriva foştilor insurgenți continuă. 


Timp de cinci ani, controlul asupra Franţei a fost împărţit între cel 
puţin două facţiuni. Fronda a reprezentat o situaţie revoluţionară profundă. 
Cu toate acestea, consecinţele anului 1653 au fost revoluţionare doar 
într-o mică măsură : o serie de mari nobili şi oligarhi municipali care se 
bucuraseră de o putere şi o autonomie considerabilă s-au văzut subordonați 
statului, lucru nemaiintilnit pînă atunci. Fronda a avut elemente comune 
cu revoluțiile contemporane ei din Ţările de Jos şi din Balcani, de 
vreme ce în toate cele trei cazurile potentatii din structura de stat au 
încercat să-şi extindă puterea asupra coroanei - mereu sub pretextul de 
a apăra monarhul de sfătuitorii incompetenti sau rău intenţionaţi. Diferenţa 
principală a fost că, în urma acestor demersuri, autoritatea centrală 
a devenit în Franţa mai puternică decît înainte. 

Reprimarea participanţilor la Frondă şi reinstaurarea autorităţii regale 
au avut o mare influenţă asupra şanselor revoluțiilor viitoare. Între 
Frondă şi confruntările ce au precedat Revoluţia din 1789, singurele 
situaţii mai mult sau mai puţin revoluţionare din Franţa au fost confruntările 
religioase pe care le-am discutat deja şi o serie de răscoale regionale 
provocate de instituirea unor noi taxe sau de abolirea unor privilegii 
fiscale : răscoalele Tardanizat, Sabotiers, Bénauge, Lustucru, Audijos, 
Angelets, Papier Timbré, Bonnets Rouges şi Torrében (vezi tabelul 5.4 
pentru datele şi locurile exacte, precum şi Tilly 1986, pp. 145-159 
pentru un rezumat al mişcărilor). Cu toate că amplitudinea ostilităţilor 
cu nobilii şi burghezia locală a variat considerabil în cazul fiecărei 
răscoale, ele s-au asemănat în general vechilor insurectii Croquant - 
comunităţile care se împotrivesc taxelor de război. Deosebirea faţă de 
cele din trecut a constat din faptul că nu au atras sprijinul marii nobilimi, 
uneori nereuşind să-i convingă nici măcar pe micii nobili să le conducă 
forţele armate. Nobilii nu mai erau de partea răscoalelor populare. 
Revolutiile dinastice dispăruseră cu totul o dată cu încheierea Frondei, 
lăsînd în urmă doar forme pure ale situaţiilor revoluţionare comunale, 
care nu aveau aproape nici o şansă să genereze consecinţe revoluţionare. 

Acest lucru s-a întîmplat în principal pentru că monarhia a înfrînt cei 
mai puternici adversari potenţiali ai săi şi i-a cooptat pe ceilalţi. Distrugerea 
castelelor fortificate, desfiinţarea armatelor particulare şi abolirea milițiilor 
urbane au făcut ca toţi cei care puteau să organizeze insurectii armate 
împotriva coroanei să-i fie subordonați. Au mai contribuit la aceasta şi 
interzicerea duelurilor, construirea palatului de la Versailles, unde marii 
seniori trebuiau să se adune, departe de Paris, şi crearea unei armate 
permanente profesioniste. Reglementarea statutului intendentilor din 
toate marile provincii (fie că erau pays d’Etat sau pays d'Election) a scăzut 
autonomia guvernatorilor militari ce instigaseră deseori la revoltă înainte 
de Frondă. De fapt, consolidarea administraţiei regionale sub Mazarin 
şi Colbert a apropiat Franţa de guvernarea directă. Începînd cu ultima 
parte a secolului al XVII-lea şi pînă la Revoluţie, chiar şi factorii de 
decizie din sate aveau legături strînse cu reprezentanţii regelui, cum 
erau subdelegatii, adică imputernicitii unui intendent în teritoriu. 

Un stat în plin proces de consolidare 


Dată fiind prezenţa fantomatică a Revoluţiei la sfîrşitul secolului 
al XVIII-lea, este greu să evităm teleologia atunci cînd ne gîndim la 
perioada dintre Frondă şi anul 1780. Spectaculoasa prăbuşire a statului 
în 1789 îl tentează pe orice istoric să inspecteze fundaţia în căutarea 
unor fisuri în 1700 sau 1750. Cu toate acestea, pînă în jurul anului 1780 
observăm doar expansiunea continuă a economiei şi a statului. Franţa 
secolului al XVIII-lea avea o populaţie mare, relativ bogată şi o economie 
bazată pe comerţ. Chiar după importantele pierderi coloniale - printre 
ele numărîndu-se şi provincia Quebec - în urma Războiului de şapte 
ani, Franţa a jucat un rol de frunte în comerţul cu sclavi, avînd un venit 
constant din exploatarea zahărului în insulele pe care le poseda în 
Caraibe. Țesăturile franceze făceau înconjurul lumii, pe măsură ce 
armatele şi flotele sale cucereau teritorii din Europa şi de peste mări. 

Din cei 134 de ani scurşi între sfîrşitul Frondei şi confruntările din 
1787 care au dus în mod direct la Revoluţie, Franţa s-a aflat în război 
timp de 86 de ani - adică doi ani din trei. În treisprezece decenii a dus 
războaie bilaterale cu Spania, Anglia, Republica Olandeză şi Portugalia, 
luînd parte şi la Războiul de devolutie, Războiul Ligii de la Augsburg, 
Războiul de succesiune la tronul Spaniei, Războiul de succesiune la 
tronul Austriei, Războiul de şapte ani şi Războiul de independenţă 
american. De pe urma acestor războaie, statul a obţinut puteri fiscale şi 
administrative sporite. 

Dacă luăm în considerare tulburările din anul 1750 care ar fi putut 
duce la revoluţii, trebuie să examinăm cu mare atenţie felul în care statul 
făcea rost de bani. Coroana cîştiga noi venituri pentru susţinerea cam- 
paniilor militare concentrîndu-se asupra unui individ sau a unui grup bogat 
şi fortindu-] să plătească pentru un privilegiu regal. Deseori, privilegiul 
era un prerogativ de care „victima” se bucurase de mult timp şi pe care 
coroana îl revoca sau îl ameninţa. De exemplu, nobilii erau siliţi să 
plătească pentru a le fi reconfirmată poziţia, iar municipalitatile pentru 
a nu fi înfiinţate noi posturi ale căror jurisdicții le-ar fi ameninţat interesele. 

Acordarea monopolului de colectare a impozitului era şi ea o modalitate 
de a obţine rapid fonduri, de vreme ce avansurile primite de la cei ce 
doreau să strîngă o nouă taxă erau foarte mari. Cu toate acestea, trupele 
regale trebuiau deseori să apere beneficiarul de cetăţenii indignati. Mai 
exista şi vinderea posturilor, care aducea şi ea sume considerabile şi 

menținea interesul oamenilor bogaţi pentru stat, dar care obliga statul 
să asigure plata celor ce ocupau aceste funcţii şi să le garanteze monopolul 
asupra profitabilelor activităţi juridice şi administrative. Aceeaşi situaţie 
apărea în cazul autorizării, contra cost, a unor privilegii ale breslelor şi 
municipalitatilor, de vreme ce acestea din urmă trebuiau să contracteze 
împrumuturi pentru a plăti preţul cerut, iar pentru a reuşi să-şi plătească 
datoriile îşi exercitau mai strict monopolurile, care trebuiau să fie 
apărate de către forţele regale. Mai mult, de fiecare dată cînd statul 
aduna bani prin una dintre aceste modalităţi, se crea un spaţiu privilegiat 
de unde era foarte greu să mai fie extrase fonduri în viitor. Aceasta mai 
însemna şi că principalii creditori ai statului ajungeau deseori să deţină 
mari funcţii semiautonome, avînd acces la informaţii detaliate privind 
finanţele statului şi putînd astfel să ridice obstacole foarte mari în calea 
schimbărilor din organizarea de stat. 

În condiţiile în care această modalitate de obţinere a fondurilor a dus la 
situaţia în care unii clienţi influenţi ai statului deţineau controlul chiar 
asupra vămilor şi accizelor, ea a limitat foarte mult posibilitatea statului de 
a acumula noi sume. Acestea erau necesare, printre altele, şi pentru plătirea 
datoriilor contractate în timpul marilor războaie. Încercările coroanei de 
a lichida datoriile substanţiale acumulate în timpul Războiului de şapte ani 
şi în special în timpul Războiului american de independenţă au provocat 
confruntări majore cu marile curţi din ţară şi în special cu parlamentele 
regionale, care erau dispuse să colaboreze la reorganizarea fiscală doar dacă 
li se acordau puteri mai mari în politica financiară. Aceste confruntări au 
dus la numeroase încercări ale monarhiei de a ocoli marile curţi : exilarea 
parlamentelor, tentative de guvernare prin decrete, crearea adunărilor 
regionale din 1787 şi, în sfîrşit, convocarea Stărilor Generale în 1789. 
Stările Generale au devenit după aceea Adunarea Naţională. Însăşi 
crearea acesteia a reprezentat o provocare revoluţionară pentru coroană. 

În timpul Războiului de şapte ani (1756-1763), parlamentul din 
Paris şi-a intensificat opoziţia faţă de impozitele regale prin dreptul său 
de a aproba sau respinge decretele. Ludovic al XV-lea şi Ludovic 
al XVI-lea au ripostat prin suspendarea sau (mai des) prin exilarea 
parlamentului din Paris şi din provincii. Spectaculoasele pierderi coloniale 
ale Franţei din timpul războiului, printre care, pe lîngă Quebec, se 
numărau Senegal, Saint Vincent, Dominica, Grenada şi Tobago, au 
discreditat statul. După război, parlamentele au reuşit să pună la cale 
expulzarea din Franţa a mai vechilor lor duşmani, iezuiţii. Cu toate 
acestea, confruntările au continuat. În 1771, de exemplu, ministrul 
regal Maupeou şi revizorul general Terray au încercat să reorganizeze 


FRANŢA ŞI REGIUNILE SALE 175 


finanţele printr-o serie de acţiuni precum exilarea parlamentarilor, abolirea 
funcţiilor şi înlocuirea parlamentului din Paris cu cîteva noi jurisdicții 
care aveau să se afle sub controlul direct al regelui. Timp de patru ani, 
oamenii regelui au cîştigat teren, dar moartea lui Ludovic al XV-lea 
le-a dat parlamentelor şansa unui contraatac. Din 1776 pînă în 1789, 
ele au constituit bastionul opoziţiei faţă de politica regală. Participarea 
Franţei la victoria rebelilor americani asupra Marii Britanii în 1776-1783, 
care a dus la redobindirea teritoriilor coloniale Saint Pierre, Miquelon, 
Senegal, Tobago şi Santa Lucia, nu a zguduit opoziţia. Din contră, criza 
financiară care a însoţit noul război a dus la prăbuşirea regimului. 

Coaliția naţională a avut ciudăţeniile ei. Parlamentele ale căror 
membri aveau privilegii aristocratice sau îşi cumpăraseră funcţiile s-au 
aliat cu ţăranii şi burghezii care se împotriveau taxelor, acţiunilor 
arbitrare şi corupţiei guvernului. Mai mult, această stranie alianţă a 
primit în cele din urmă sprijinul aristocrației şi al marilor clerici, ale 
căror privilegii începeau să fie amenințate de presiunea fiscală exercitată 
de coroană. Între 1787 şi 1789, această coaliţie a menţinut Franţa foarte 
aproape de o situaţie revoluţionară. Putem considera această situaţie cu 
adevărat revoluţionară doar în cazul în care imposibilitatea statului de a 
impune noi taxe ar fi reprezentat o suveranitate duală — ceea ce probabil 
n-a fost cazul. 

Cu toate că parlamentele nu au pus niciodată bazele unei administrații 
alternative, ele au constituit permanent o ameninţare la adresa puterii 
regale, cîştigînd o largă susţinere populară. Coroana a ripostat, instituind 
adunări provinciale şi administrații (commissions intermédiaires) în pays 
d'Election, dar aceste surogate nu au reuşit niciodată să atragă susţinerea 
elitelor sau consimţămîntul populaţiei într-o măsură care să permită 
strîngerea taxelor sau împrumuturile regale. Chiar susţinătorii regelui 
erau împărţiţi între partizanii şi duşmanii protestantului elveţian Necker, 
un aşa-zis geniu financiar care a provocat mărirea datoriilor în timpul 
războaielor americane, reuşind în acelaşi timp să apară în conştiinţa 
publicului ca un maestru al organizării eficiente. Contribuţia majoră 
a lui Necker a fost de fapt începerea dificilei lupte împotriva autonomiei 
capitaliştilor francezi şi încercarea de a instaura o serie de funcţionari 
financiari sub controlul guvernului. Marii capitalişti şi aliaţii lor au 
reuşit însă să-l înlăture pe Necker. În anul 1780, miniştrii au încercat în 
repetate rînduri să organizeze finanţele regale şi să menţină guvernul pe 
linia de plutire, în vreme ce tot mai multe voci cereau întoarcerea lui 
Necker la putere. Între timp, parlamentele zădărniceau orice tentativă 
regală în direcţia unui sistem fiscal mai eficient. 

În mai 1788, guvernul a încercat o nouă lovitură împotriva parlamentelor, 
arestînd doi capi ai rezistenţei, declarînd suspendarea parlamentelor şi 
înlocuirea lor cu noi instituţii. O adunare generală a clerului (convocată 
pentru a credita cu bani coroana) şi-a declarat solidaritatea cu parlamentele, 
iar aristocrația (conştientă de ameninţarea ce plana asupra propriilor 
privilegii financiare) s-a declarat în opoziţie faţă de politica regală. 
Parlamentul din Toulouse a ordonat arestarea intendentului regal. Au 
izbucnit revolte populare împotriva funcţionarilor regali în Bretania şi 
Dauphiné ; aici, nobilii şi municipalităţile au convocat Stările Provinciale 
fără aprobarea coroanei, în timp ce muntenii au coborit in Grenoble 
pentru a proteja parlamentul de sechestrarea regală. Toamna, au reapărut, 
după mai bine de zece ani, blocajele şi furturile de grîne. 

În timp ce agitația cuprindea majoritatea teritoriului Franţei, o formi- 
dabilă coaliţie a cerut convocarea Stărilor Generale pentru a rezolva 
problemele ţării. În august 1788, regele a cedat, concediind doi miniştri 
şi rechemîndu-l pe Necker. Parlamentele s-au reîntors în capitalele lor şi 
fiecare entitate politică constituită din Franţa a început pregătirile pentru 
alegerea Stărilor. Acceptarea de către Necker a cererii celei de-a Treia 
Stări de a avea dublă reprezentare în Stările Generale tricamerale a asigurat 
pe de o parte reprezentarea semnificativă a burgheziei regionale şi, pe de 
altă parte, a iniţiat o ruptură între oamenii de rind şi aristocrați, care, în 
timp, i-a readus pe mulţi nobili de partea regelui. 


Procese revoluționare 


Cînd se poate considera că a apărut o coaliţie alternativă capabilă să 
exercite o putere care să o rivalizeze pe a statului — adică o situaţie 
revoluţionară deschisă ? Am putea stabili data începerii revoluţiei ca fiind 
cea a întrunirii Stărilor Generale (5 mai 1789), dar asta doar bazîndu-ne 
pe informaţiile ulterioare pe care le avem în legătură cu ceea ce au devenit 
mai tîrziu aceste Stări. O altă posibilă dată, mai credibilă, ar fi cea în 
care a Treia Stare s-a declarat Adunare Naţională (17 iunie), sau alăturarea 
celorlalte Stări (27 iunie). O dată cu noua înlăturare a lui Necker de către 
rege (11 iulie), putem observa nu doar numeroase demonstraţii populare 
împotriva regimului, ci şi dezertarea trupelor regale, Garda franceză, 
către opoziţie. La căderea Bastiliei (14 iulie), organizarea de stat a Franţei 
era indubitabil ruptă în două. Cîndva între 5 mai şi 14 iulie se declanşase 
una dintre marile situaţii revoluţionare ale istoriei. 

Cînd a luat sfîrşit această situaţie revoluționară? Întrebarea este 
delicată, pentru că ne cere să decidem dacă emigrarea de proporţii care 
a început în primăvara anului 1789 a dus la localizarea unei părţi 
semnificative,a organizării de'stat franceze în afara teritoriului national. 
Ar mai trebui să estimăm gradul de susținere pe care l-au avut o succesiune 
de guverne revoluţionare. Dacă insistăm să privim situaţia din perspectiva 
unei scindări vizibile între blocurile rivale, fiecare exercitînd un tip de 
putere statală în interiorul ţării timp de o lună sau chiar mai mult la un 
nivel cel puţin provincial, atunci calendarul situaţiilor 1 lufioriare 
arată în felul următor: 


mai 1789 - iulie 1789 coroana împotriva Stării a Treia 

iunie 1792 - ianuarie 1793 coroana împotriva regimului 
revoluţionar 

martie 1793 - decembrie 1793 răscoala din Vandeea şi Mountain 
împotriva girondinilor şi 
federaliştilor 

august 1799 - noiembrie 1799 Directoratul împotriva regaliştilor 


împotriva lui Bonaparte 


În fiecare din aceste perioade, Franţa a avut parte de o succesiune de 
situaţii revoluţionare, pe măsură ce se schimbau persoanele aflate la 
conducerea aparatului central, iar coalitiile dintre adversarii lor se 
modificau. Mai mult, segmentele puterii de stat aflate sub controlul 
opoziţiei se schimbau, iar susţinerea populară pentru diferitele facţiuni 
fluctua. Între aceste date suntem în măsură să observăm coaliţii fragile între 
conducători şi recurenta răscoalelor, dar nu putem identifica o coaliţie 
alternativă viabilă - deci nu a existat o situaţie revoluţionară deplină. 
De vreme ce fiecare din aceste patru diviziuni a luat sfîrşit printr-un 
transfer substanţial de putere, o aplicare strictă a definiţiilor folosite 
aici ne duce la concluzia că Franţa a trecut prin patru revoluţii separate 
între 1789 si 1799. Potrivit unei acceptiuni mai largi, putem considera 
întreaga perioadă, începînd cu izbucnirea revoltei parlamentare în 1787 
şi pînă la înlăturarea Directoratului de către Napoleon în 1799, ca fiind 
singura situaţie revoluţionară de lungă durată. Cronologia tabelului face 
un compromis între cele două, acceptînd intervalul convenţional 1789-1799. 

Consecințele acestor confruntări au fost revoluţionare in mai multe 
sensuri. Să ne amintim unde au început procesele revoluţionare în 
Franţa : asemeni altor state europene, statul francez din secolul al XVIII-lea 
îşi extindea autoritatea doar la nivelul de regiune, de subdélégation, de 
Election, de sénéchaussée, de grenier à sel şi alte unităţi administrative 
de acelaşi tip. La acest nivel şi sub el, statul Vechiului Regim guverna 

indirect, în special prin intermediul preoţilor, nobililor şi oligarhiilor 
urbane. În secolul al XVIII-lea, în căutarea fondurilor necesare activităţilor 
militare, agenţii statului au început să facă presiuni pentru a impune 
diverse forme de guvernare directă care ar fi nesocotit anumite privilegii 
ale intermediarilor tradiţionali. 

În timpul Revoluţiei, noii conducători ai statului, în lupta lor cu 
vechii intermediari pentru controlul veniturilor, loialității şi puterii 
militare la nivel regional şi local, au improvizat sisteme succesive de 
guvernare directă în care rolul principal era deţinut de deţinătorii de 
capital. Crearea unei noi ierarhii pornind de la nivelul cel mai înalt 
a schimbat în mod radical relaţia dintre forţa de constrîngere şi capital, 
ducînd la o nouă serie de conflicte pentru putere în majoritatea regiunilor 
franceze. Încercările revoluţionare de a instaura guvernarea directă şi de 
a înlătura vechii intermediari au dus la o rezistenţă larg răspîndită, ce 
a luat forma contrarevolutiei acolo unde intermediarii beneficiau de 
o susţinere masivă, iar deţinătorii de capital aveau doar puţine forţe. 


Transformarea guvernării 


Ce s-a întîmplat cu sistemul de guvernare al Franţei în anii Revoluţiei ? 
Înainte de 1789, statul francez, ca majoritatea celorlalte state, guverna 
indirect la nivel local, bazîndu-se în special pe intermedierea nobililor 
şi a preoţilor. După războiul american, eforturile guvernului de a strînge 
bani pentru a-şi acoperi datoriile de război a dus la cristalizarea unei 
coaliţii antiguvernamentale compusă iniţial din parlamente şi din alţi 
deținători ai puterii, dar care a ajuns să aibă o bază populară mai largă 
pe măsură ce conflictul dintre regim şi adversarii săi se acutiza. Vizibila 
vulnerabilitate a statului în 1788-1789 a încurajat orice grup care avea 
o plîngere împotriva statului sau a agenţilor săi să îşi exprime revendicările 
şi să se alăture celorlalţi care cereau schimbarea. Răscoalele rurale din 
primăvara şi vara anului 1789 - Marea Teamă, furturile de grîne, 
revoltele împotriva taxelor, atacurile asupra latifundiarilor şi aşa mai 
departe - au avut loc cu precădere în regiunile cu oraşe mari, agricultură 
comercializată, cursuri de apă navigabile şi multe drumuri (Markoff 
1985). Geografia lor reflectă o mişcare compozită, dar în mare parte 
condusă de burghezi. 

În acelaşi timp, cei a căror supravieţuire în viaţa socială depindea 
direct de statul Vechiului Regim - nobilii, funcţionarii şi înalții clerici 
sunt exemplele cele mai la îndemînă - s-au alăturat in general cauzei 
regelui (Dawson 1972, cap. 8). În acest fel, a luat naştere o situaţie 
revoluţionară : două blocuri distincte de putere revendicau puterea şi 
ambele se bucurau de susţinere din partea unui segment important al 
populaţiei. Opoziția a început să acumuleze forte proprii în urma 
dezertării militarilor care fuseseră de partea coroanei şi a formării 
milițiilor devotate cauzei populare. Tabăra populară, unită şi deseori 
condusă de membri ai burgheziei, a început să preia controlul asupra 
unor segmente ale mecanismului statului. 

Avocatii, persoanele oficiale şi alti burghezi care au obţinut controlul 
asupra statului în 1789-1790 au eliminat rapid vechii intermediari : 
latifundiarii, funcţionarii senioriali, funcţionarii corupți, clerul şi uneori 
chiar şi oligarhiile municipale. La nivel local, aşa-numita „revoluţie 
municipală” a transferat puterea duşmanilor foştilor conducători; coalitiile 
patriotice sprijinite de miliții, cluburi şi comitete revoluţionare şi aflate 
în legătură cu activistii parizieni au eliminat vechile municipalități. 
Chiar şi acolo unde vechii deținători ai puterii au reuşit să supravieţuiască 
primului val revoluţionar, relaţiile dintre fiecare localitate şi capitală 
s-au alterat rapid. „Republicile” săteşti din Alpi, de exemplu, şi-au 
văzut vechile drepturi - inclusiv posibilitatea de a plăti doar taxele la 
care consimteau in mod liber - spulberate, pe măsură ce nou-venitii îi 
integrau în noul mecanism administrativ (Rosenberg 1988, pp. 72-89). 
După aceea, revoluționarii din Paris s-au confruntat cu problema de 
a guverna fără intermediari. Ei au încercat să o facă prin intermediul 
comitetelor şi milițiilor care apăruseră în timpul mobilizării din 1789, 
dar au observat că acestea erau greu de controlat de la distanţă. Ei au 
reîmpărţit harta Franţei într-un nou sistem de departamente, districte, 
cantoane şi comune, trimitindu-i pe aşa-numiţii répresentants en mission 
pentru a supraveghea organizarea revoluţionară. În acest fel a fost 
instaurată guvernarea directă. 

Dată fiind distribuţia inegală în teritoriu a oraşelor, negustorilor şi 
capitalului, impunerea unei grile geografice uniforme a schimbat relaţiile 
dintre puterile economice şi politice ale oraşelor, plasîndu-le pe insig- 
nifiantele Mende şi Niort la acelaşi nivel administrativ cu al impunătoarelor 
Lyon şi Bordeaux. Pe vremea Vechiului Regim, existau oraşe al căror 
rang comercial îl depăşea pe cel administrativ, ca Nîmes, Saint-Etienne, 

Roubaix şi Castres. Nu lipseau nici cele cu un rol administrativ mai 
mare decît cel comercial: Tulle, Saint-Armand-en-Berry, Saint-Flour şi 
Soissons (Lepetit 1988, pp. 167-168). 

Revoluţia a schimbat această ordine. Dintre capitalele celor optzeci 
şi şase de departamente, cincizeci şi patru erau in mod indiscutabil 
oraşele dominante în noile jurisdicții, trei aveau dimensiuni mai mari 
decît altele care deţinuseră o poziţie administrativă şi fiscală mai mare 
în Vechiul Regim, şase şi-au menţinut prioritatea administrativă în 
ciuda dimensiunii mai reduse, douăsprezece au devenit capitale cu toate 
că nu erau nici cele mai mari, nici cele mai importante.din regiune, iar 
zece dintre ele se aflau pe poziţii egale cu celelalte (Lepetit 1988, 
pp. 203-204). Oraşele de dimensiuni mai mari care nu au devenit 
capitale ale departamentelor se aflau în special în nordul ţării sau erau 
porturi la Atlantic sau la Mediterana (Lepetit 1988, p. 208). Cu toate 
acestea, marile discrepanțe nu au apărut la nivel local, ci au luat forma 
unor inegalităţi între cele optzeci şi şase de capitale care aveau poziţii 
identice din punct de vedere nominal faţă de capitala naţională. 

În consecinţă, echilibrul de forte din capitalele regionale s-a schimbat 
în mod semnificativ. În marile centre comerciale, unde negustorii, 
oamenii legii şi meseriaşii erau deja în număr mare, reprezentanţii 
oficiali (care proveneau frecvent din aceleaşi medii sociale) nu aveau 
altă soluţie decît să negocieze cu localnicii. Acolo unde Adunarea 
Naţională transformase în departamente regiuni rurale relativ neco- 
mercializate, noii administratori deţineau puteri mai mari decît ceilalţi 
localnici şi îi puteau ameninţa cu folosirea forţei. Dar în aceste regiuni 
lipseau aliaţii burghezi care îi ajutau pe confrații lor din alte capitale, şi, 
în plus, mai existau încă vechii intermediari care uneori se mai bucurau 
de o largă susţinere. În marile centre comerciale, situaţia politică era 
foarte diferită. În mare, mişcarea federalistă (care milita pentru autonomie 
regională şi se împotrivea centralismului iacobin) a luat amploare în 
capitalele a căror poziţie comercială era mult mai importantă decît cea 
administrativă, de exemplu Bordeaux, Marsilia şi Lyon. Pentru a înlătura 
aceste obstacole din calea guvernării directe, revoluționarii parizieni au 
improvizat trei sisteme de conducere paralele şi uneori contradictorii : 
(1) comitetele şi milițiile ; (2) o ierarhie constituită pe bază geografică, 
compusă din funcţionari şi reprezentanţi aleşi; (3) reprezentanţi ai 
guvernului central care călătoreau din capitală în capitală. Pentru a aduna 
informaţii şi a cîştiga susţinere, toate trei se bazau pe reţeaua deja 
existentă de oameni ai legii, meseriaşi şi comercianţi. 


FRANŢA ŞI REGIUNILE SALE 181 


Sunt relevante diferenţele dintre experienţa revoluţionară a oraşului 
Caen (un centru comercial al Vechiului Regim) şi cea a oraşului Limoges 
(un avanpost administrativ al monarhiei) : 


În Limoges, conflictul social central a avut loc în arena politică, perturbînd 
şi divizînd administraţia municipală în 1791-1792. Conflictul încrîncenat 
dintre Amis de la Paix! şi grupul iacobin a cuprins consiliul municipal. 
Iacobinii nu numai că deţineau majoritatea numerică în Limoges, dar au şi 
preluat controlul consiliului municipal în 1792. În Caen, conflictul fundamental 
a izbucnit între bogatii comercianţi burghezi şi nobili, aceştia din urmă pe 
cale de a fi excluşi de la participarea politică. Acest conflict se declanşa cel 
mai des în afara politicii organizate, fără a avea un impact foarte mare 
asupra acesteia, şi i-a permis în acest fel înaltei burghezii să deţină funcţii 
politice pînă după revolta federalistă (Hanson 1989, p. 69). 


Pe măsură ce sistemul a început să funcţioneze, capii revoluționari 
au încercat să îşi consolideze controlul şi să împiedice acţiunile inde- 
pendente ale entuziaştilor locali, care erau deseori recalcitranti. Folosind 
atît cooptarea, cît şi reprimarea, ei au reuşit pînă la urmă să elimine 
comitetele şi milițiile. Mobilizarea pentru război supunea sistemul unei 
mari presiuni, incita la rezistenţă şi impunea necesitatea creării unui 
sistem strict de control. Începînd din 1792, administraţia centrală (care 
pînă atunci îşi mentinuse o formă foarte asemănătoare celei din Vechiul 
Regim) a suferit propria sa revoluţie: numărul angajaţilor a crescut 
foarte mult şi a început să se contureze o administraţie ierarhică reală. 
În cursul acestui proces, revoluționarii au instalat unul dintre primele 
sisteme de guvernare directă dintr-un stat de mari dimensiuni. 

Aceăstă schimbare a implicat modificări ale sistemului de impozitare, 
ale justiţiei, lucrărilor publice şi aşa mai departe. Să luăm doar exemplul 
poliţiei. În afara regiunii Parisului, Vechiul Regim francez nu avea 
aproape nici o forţă poliţienească specializată ; guvernul trimitea la 
Marechaussce? pentru a-i urmări pe cei ce nu-şi plăteau dările, pe 
vagabonzi şi pe alţii care încălcau voinţa regelui, şi, ocazional, autoriza 
armata să înăbuşe razmeritele. În toate celelalte cazuri, regimul lăsa 
autorităţile regionale să desfăşoare propriile forţe militare împotriva 
civililor. Revolutionarii au schimbat această situaţie. Ei au adoptat 
o atitudine activă în ceea ce-i privea pe oamenii de rînd: în loc să 


1. Prietenii păcii (fr.) (n.r.). 
2. Sub Vechiul Regim, corp de călăreţi care îndeplinea funcţia jandarmeriei 
actuale (n.r.). 

aştepte să apară răscoalele sau încălcările colective ale legii pentru 
a face uz de represalii dure, dar selective, revoluționarii au început să 
instituie agenţi a căror însărcinare era să anticipeze şi să prevină acţiunile 
colective ale populaţiei. În primii ani ai Revoluţiei, forţele politienesti 
ale Vechiului Regim dispăruseră pe măsură ce comitetele populare, 
Gărzile naţionale şi tribunalele revoluţionare le-au preluat activităţile 
zilnice. Dar, o dată cu Directoratul, statul a format o singură organizaţie 
ce avea să fie responsabilă atît cu supravegherea, cît şi cu arestarea 
răufăcătorilor. Fouché din Nantes a devenit ministru al poliţiei în Anul 
VII/1799, fiind conducătorul unui minister ale cărui puteri se întindeau 
în toată Franta şi în teritoriile cucerite. În vremea lui Fouché, Franţa 
devenise una dintre ţările cu o forţă poliţienească redutabilă. 

Participarea la război a accelerat tranziţia de la guvernarea indirectă 
la cea directă. Aproape orice stat care intră într-un război se vede în 
situaţia de a nu fi în stare să finanţeze acest efort din rezervele acumulate 
şi impozitele curente. Aproape toate statele aflate într-o asemenea 
situaţie contractează împrumuturi considerabile, măresc taxele şi obţin 
prin forţă mijloacele necesare războiului - inclusiv forţele umane - de 
la cetăţenii care se opun. Franţa prerevoluţionară urmase şi ea aceste 
reguli şi acumulase datorii care, în cele din urmă, duseseră la convocarea 
Stărilor Generale. Nici Revoluţia nu a schimbat aceste reguli : o dată ce 
Franţa a declarat război Austriei în 1792, statul, care cerea fonduri şi 
forţe umane, s-a confruntat cu o rezistenţă la fel de aprigă ca aceea din 
timpul Vechiului Regim. Înăbuşind această rezistenţă, revoluționarii au 
pus bazele unui nou mecanism de control centralizat. 


Rezistenţa, contrarevolutia şi Teroarea 


Rezistenţa şi acţiunile contrarevolutionare au fost o consecinţă directă 
a procesului prin care noul stat şi-a fundamentat guvernarea directă. Să 
ne amintim doar de numărul schimbărilor făcute de revoluționari într-un 
timp foarte scurt. Ei au eliminat toate jurisdictiile teritoriale vechi, au 
unit multe parohii în comune mai largi şi au desfiinţat zeciuiala şi dările 
feudale. Alte acţiuni au avut rolul de a dizolva municipalitatile şi 
privilegiile lor, de a construi un sistem administrativ şi electoral începînd 
de la nivelul cel mai înalt şi de a impune taxe extinse şi standardizate în 
întregul sistem astfel creat. Revolutionarii au confiscat proprietăţile 

bisericii şi ale nobililor emigraţi, au desfiinţat ordinele dinastice, au 
subordonat clerul şi i-au impus jurămîntul de a proteja noua biserică 
oficială. Mai mult, statul a recrutat cu forţa mai mulţi tineri decît 
oricind şi a înlăturat atît nobilii, cit şi preoţii de la conducerea comunităţilor 
locale. Toate acestea au avut loc între 1789 şi 1793. 

Regimurile care au urmat au instituit schimbări mai efemere, cum 
au fost calendarul revoluţionar sau cultul Fiintei supreme, dar transformarea 
masivă a statului ce avusese loc în primii ani a rezistat pînă în secolul 
al XIX-lea şi a constituit un model urmat de multe alte state europene. 
Cele mai mari transformări au fost desfiinţarea milițiilor locale şi 
a comitetelor revoluţionare, înapoierea sau răscumpărarea unor proprietăţi 
confiscate şi Concordatul lui Napoleon cu Biserica Catolică. Luate 
împreună, aceste schimbări au constituit o instaurare dramatică şi rapidă 
a guvernării directe într-un sistem de guvernare care fusese pînă nu demult 
mediat de potentati locali şi regionali. Mai mult, noua ierarhie de stat consta 
în mare parte din avocaţi, doctori, notari, comercianţi şi alţi burghezi. 

Ca şi schimbările de dinaintea Revoluţiei, aceste transformări 
fundamentale au lezat multe interese şi au deschis anumite posibilităţi 
unor grupuri care pînă în acel moment nu avuseseră acces la puterea de 
stat - in special burghezia din sate şi din micile oraşe. În consecinţă, 
s-au declanşat conflicte pentru putere. În regiunea Artois (din departamentul 
Pas-de-Calais) această tranziţie a luat o formă mai moderată (Jessenne 
1987). Aici, marii arendaşi dominau politica locală, dar numai în 
limitele specificate de nobilii şi clericii proprietari de paminturi. Anulind 
privilegiile acestora din urmă, Revoluţia ameninţa puterea arendaşilor. Ei 
au supravieţuit ca clasă socială, dacă nu individual: mulţi funcţionari 
şi-au pierdut posturile în decursul primelor confruntări ale Revoluţiei, în 
special în cazul în care comunitatea lor se afla deja în conflict cu 
conducătorii locali. Cu toate acestea, majoritatea celor care i-au înlocuit 
proveneau din aceeaşi clasă de arendaşi. Conflictul lucrătorilor şi al 
micilor proprietari cu asa-numitii coqs de village, descoperit de Georges 
Lefebvre în nordul ţării, nu era atît de acut în Pas-de-Calais. Cu toate că 
marii fermieri, priviţi cu suspiciune de autorităţile naţionale, şi-au pierdut 
din influenţa asupra funcţiilor publice în timpul Terorii şi apoi sub 
Directorat, ei au început să îşi recapete puterea mai tîrziu, mentinindu-si-o 
pînă spre jumătatea secolului al XIX-lea. La acea dată, puterea nobililor 
şi a clericilor asupra conducătorilor locali scăzuse considerabil, locul 
lor fiind luat de meşteşugari, comercianţi şi alţi capitalişti. Dispariţia 
vechilor intermediari a deschis drumul unei noi alianţe între marii 
fermieri şi burghezie. 

Sub conducerea Parisului, tranziţia spre guvernarea directă a decurs 
relativ uşor în Artois. În alte parti, această schimbare a fost însoţită de 
lupte violente. Cariera lui Claude Javogues, agent al Revoluţiei în Loire, 
departamentul său natal, ne permite observarea acestui conflict şi a 
procesului politic care a dus la apariţia lui (Lucas 1973). Javogues era 
un zilier uriaş, violent şi pe deasupra şi băutor serios. Rudele sale 
apropiate erau avocaţi, notari şi comercianţi în Forez, o regiune nu 
departe de Lyon. Familia a cunoscut o perioadă de prosperitate în 
secolul al XVIII-lea şi, în 1789, Claude însuşi devenise un avocat cu 
relaţii în oraşul Montbrison. Convenţia l-a trimis pe acest burghez 
intempestiv în Loire în iulie 1793, pentru a-l rechema în februarie 
1794. În aceste şase luni, Javogues s-a bizuit pe relaţiile pe care le avea 
deja, concentrîndu-se asupra reprimării duşmanilor revoluţiei. El se 
baza pe teoria generală potrivit căreia aceşti duşmani erau preoţii, 
nobilii şi latifundiarii bogaţi. Mai mult, Javogues a neglijat problemele 
administrative, inclusiv asigurarea proviziilor de alimente, lăsînd în 
urma sa o reputaţie de om crud şi nedrept. 

Cu toate acestea, Javogues şi ceilalţi agenţi au reorganizat viaţa 
locală. Ca urmare a acţiunii sale în Loire, întîlnim aici cluburi, comitete 
de supraveghere, forţe armate revoluţionare, comisari, tribunale şi 
représentants en mission. În acele zile avea loc o acţiune de dimensiuni 
nebănuite, cu scopul de a impune viziunea administrativă directă a 
guvernului central în viaţa de zi cu zi a oamenilor. Mobilizarea populară 
împotriva duşmanilor Revoluţiei - fie ei reali sau imaginari - a fost 
o forţă importantă ce a dus la dispariţia vechilor intermediari. Putem 
astfel să înţelegem conflictul dintre cele două obiective ale Terorii : 
înlăturarea adversarilor Revoluţiei şi crearea instrumentelor necesare 
acţiunii revoluţionare. Redescoperim importanţa controlului alimentelor 
ca o problemă administrativă, sursă a conflictelor politice şi motivaţie 
pentru acţiunea populară. 

Contrazicînd imaginea unui popor unitar care întîmpină cu braţele 
deschise reforma mult aşteptată, istoria individuală a localităţilor ne 
arată că revoluționarii francezi şi-au impus voinţa prin luptă, lovindu-se 
deseori de rezistenţa populară. Aceasta lua de cele mai multe ori forma 
eschivării, înşelătoriei şi sabotajului, şi nu pe cea a revoltei fatise. Dar 
ceea ce trebuie să reținem este că oamenii de rînd de pe tot cuprinsul 
Franţei s-au opus diverselor prevederi ale guvernării directe revoluţionare. 
În portul Collioure de pe coasta Mediteranei, aflat aproape de graniţa 
spaniolă, acţiunile populare colective din timpul Revoluţiei „au urmărit, 
în mod conştient sau nu, păstrarea unei anumite independente culturale, 

economice şi instituţionale. Cu alte cuvinte, acţiunea populară contesta 
dreptul statului francez de a interveni în viaţa locală prin recrutarea de 
trupe pentru războaiele internaţionale, prin schimbarea structurii religioase 
locale sau prin impunerea controlului asupra comerţului peste Pirinei” 
(McPhee 1988, p. 247). 

Problemele au variat în funcţie de regiune şi de contextul local, un 
rol important avîndu-l şi relaţia dihtre capital si forţa de constringere. 
Acolo unde ostilitățile erau fatise, rezistenţa a luat forma contrarevolutiei : 
înfiinţarea unor autorităţi alternative faţă de cele instituite de Revoluţie. 
Contrarevolutia nu a apărut în locurile unde toată lumea se opunea 
revoluţiei, ci acolo unde diferenţele ireconciliabile duceau la formarea 
unor blocuri bine definite de susţinători şi adversari ai unei anumite 
cauze, la o scară geografică mare. 

Cele mai întinse zone in care contrarevolutia s-a manifestat au fost 
sudul şi vestul Franţei (Lebrun şi Dupuy 1985; Lewis şi Lucas 1983). 
Geografia execuțiilor oficiale din timpul Terorii ne oferă o schiţă neclară, 
dar recognoscibilă, a activităţilor revoluţionare. Printre departamentele în 
care au avut loc mai mult de 200 de execuţii s-au numărat, în ordine 
descrescătoare : Loire Inférieure, Seine, Maine-et-Loire, Rhône, Vandeea, 
Ille-et-Vilaine, Mayenne, Vaucluse, Bouches-du-Rhône, Pas-de-Calais, 
Var, Gironde si Sarthe (Greer 1935, p. 147). În aceste departamente au 
avut loc 89% din execuțiile oficiale din timpul Terorii. În afară de Seine 
şi Pas-de-Calais, ele sunt concentrate în sud, sud-vest şi în special în 
vest. În sud şi sud-vest, au avut loc insurectii militare împotriva Revoluţiei 
în Languedoc, Provence, Gascogne şi Lyonnais - departamente unde 
mişcarea profederalistă era foarte puternică (Forrest 1975 ; Hood 1971, 
1979; Lewis 1978; Lyons 1980; Scott 1973). 

Mişcările federaliste au apărut în primăvara anului 1793, atunci 
cînd expansiunea iacobină a războiului international - inclusiv declaraţia 
de război împotriva Spaniei - a incitat rezistenţa împotriva impozitării 
şi recrutării, ceea ce a dus la înăsprirea supravegherii şi disciplinei 
revoluţionare. Mişcarea autonomistă a luat o amploare deosebită în 
oraşele comerciale care se bucuraseră de privilegii deosebite în timpul 
Vechiului Regim, în special Marsilia, Bordeaux, Lyon şi Caen. Contra- 
revoluţia rurală, pe de altă parte, a izbucnit cu precădere în regiunile ale 
căror capitale revoluţionare ocupaseră poziţii mai puţin importante în 
ierarhiile administrative, fiscale şi demografice ale Vechiului Regim, şi 
unde burghezii nu aveau o influenţă prea mare (Lepetit 1988, p. 222). 
În aceste două tipuri de oraşe şi în regiunile învecinate a început un 
sîngeros război religios. 

În vest, atacurile gherilei împotriva centrelor şi a reprezentanţilor 
republicani au fost frecvente în Bretania, Maine şi Normandia din 1791 
pînă în 1799, iar la sud de Loara au izbucnit rebeliuni armate în regiuni 
din Bretania, Anjou şi Poitou, începînd cu toamna anului 1792 şi 
continuînd intermitent pînă cînd Napoleon a pacificat regiunea în 1799 
(Bois 1981 ; Le Goff şi Sutherland 1984 ; Martin 1987). Contrarevolutia 
din vest a atins punctul culminant în primăvara anului 1793, cînd a avut loc 
o generalizare a rezistenţei armate împotriva recrutării forţate. În această 
fază a conflictului au avut loc masacre între ,,patrioti” şi ,,aristocrati” 
(cum deveniseră cunoscuţi susţinătorii şi adversarii Revoluţiei), invadarea 
şi ocuparea temporară a unor oraşe majore precum Angers şi bătălii 
între „albaştri” şi „albi” (nume date forţelor armate ale celor două părţi). 

Contrarevolutia din vest a fost rezultatul direct al încercărilor functiona- 
rilor revoluționari de a institui un tip anume de guvernare directă în regiune : 
eliminarea tuturor nobililor şi preoţilor din poziţiile lor de intermediari 
autonomi. Această guvernare a fixat cererile de fonduri şi de forţe 
umane la nivelul comunităţilor individuale şi al gospodăriilor, conferind 
burghezilor din regiune o putere politică pe care nu o deţinuseră niciodată 
în trecut. Ei şi-au consolidat această poziţie prin luptă. Pe 12 octombrie 
1790, grupuri de oameni din parohiile învecinate s-au adunat in La 
Chapelle de Belle-Croix (din departamentul Vandeea) înarmaţi cu ciomege. 


Vazind Garda Naţională în uniformă, străinii s-au apropiat de aceştia si 
le-au spus că nu aveau nici un drept să poarte uniforma naţională. Apoi i-au 
ameninţat că îi vor dezbrăca pentru că ei, străinii, erau suţinătorii cauzei 
nobililor şi a clerului şi voiau să-i zdrobească pe burghezii care le luau 
pîinea preoţilor şi nobililor. 

După aceea, ei au atacat Gărzile şi trupele Maréchaussée din Palluau, care 
au reuşit să-i învingă doar cu mare greutate (Chassin 1892, II, p. 220). 


Pentru cei din Vandeea, cuvîntul bourgeois denota atît clasa socială, 
cit şi rezidența în oraşe - cu toate acestea, cei din regiunea contra- 
revoluţionară au înţeles suficient de bine că cele două sensuri erau 
strîns legate. Încercînd să impună autoritatea statului în fiecare localitate 
şi să-i îndepărteze pe toţi duşmanii acestei autorităţi, revoluționarii 
francezi au declanşat un proces care nu avea să ia sfîrşit decît dupa 
douăzeci şi cinci de ani. În anumite privinţe, el nu s-a încheiat nici acum. 

Cu toată ferocitatea mişcărilor contrarevolutionare, vestul s-a conformat 
situaţiei din restul Franţei. Peste tot în Franţa, clasa socială a cărei 
putere a crescut în secolul al XVIII-lea a fost cea a burghezilor - marea 

majoritate nefiind proprietarii unor mari întreprinderi industriale, ci 
negustori, avocaţi, notari şi alţii care îşi cîştigau existenţa în urma 
posesiei şi manipulării capitalului. Faptul că ei au dobindit terenuri, că 
au colaborat cu marii proprietari de pămînturi, că cei mai înstăriți 
dintre ei şi-au cumpărat o poziţie nobilă pentru a beneficia de privilegii, 
prestigiu şi scutiri de taxe, nu a stăvilit nici o clipă energia din ce în ce 
mai mare a acestei clase care se ocupa cu manipularea capitalului. 

Pe tot teritoriul Franţei, mobilizarea din 1789 a dus la implicarea în 
acţiuni politice a unui număr foarte mare de burghezi. Pe măsură ce 
revoluționarii din Paris şi aliaţii lor din provincie i-au înlăturat pe nobili 
şi pe preoţi din poziţiile lor de agenţi ai guvernării indirecte, reţeaua 
deja existentă a burgheziei a avut rolul menţinerii legăturilor dintre stat 
şi miile de comunităţi din teritoriu. O vreme, aceste legături s-au bazat 
pe o vastă mobilizare populară în cluburi, miliții şi comitete. O dată cu 
trecerea timpului, liderii revoluționari le-au limitat puterile sau chiar 
i-au suprimat pe partenerii lor turbulenti. Învăţînd din propriile greşeli, 
burghezia de la putere a elaborat un sistem de guvernare care se extindea 
pînă la comunităţile locale, prin intermediul unor administratori aflaţi 
sub controlul financiar şi supravegherea superiorilor lor. 

Acest proces de expansiune a statului a trebuit să înfrîngă trei 
obstacole. În primul rînd, aşa cum se întîmplă deseori la începutul unei 
revoluţii, mulţi au văzut în criza din 1789 o şansă de a-şi urma propriile 
interese sau de a-şi regla conturi mai vechi. Aceştia fie şi-au atins 
obiectivele, fie au fost împiedicaţi de concurenţa altor participanţi ; 
ambelor categorii le-a lipsit motivaţia de a susţine alte schimbări revolu- 
tionare. În al doilea rînd, imensul efort implicat de războiul cu 
majoritatea celorlalte puteri europene a secătuit resursele statului într-o 
măsură cel puţin egală cu cea în care o făcuseră războaiele regilor 
Vechiului Regim. În al treilea rînd, în anumite regiuni, bazele politice 
ale burgheziei nou-venite la putere erau prea slabe pentru a putea 
susține activitatea de mobilizare, ameninţare şi convingere a agenţilor 
revoluționari. Rezistenţa împotriva taxelor, recrutărilor şi legislaţiei de 
o morală prea strictă a apărut în multe părţi ale Franţei, dar acolo unde 
vechile rivalități plasau un bloc politic bine definit pe o poziţie opusă 
burgheziei revoluţionare, izbucnea în mod frecvent războiul civil. În 
acest sens, tranziţia revoluţionară dinspre guvernarea indirectă spre cea 
directă a luat forma unei revoluţii burgheze şi a dus la apariţia unei serii 
de contrarevolutii antiburgheze. 

Alte opțiuni 


Cum s-ar mai fi putut sfirsi confruntările din perioada 1787-1799? 
Lucrurile ar fi putut lua o altă întorsătură în 1787 (cînd, în principiu, 
coroana ar fi putut înfrînge opoziţia), în 1789 (cînd ar fi putut lua 
naştere o serie de alte coaliţii reformatoare), în 1791 (cînd ar fi putut 
eşua preluarea bisericii şi pregătirile pentru război), în 1793 (cînd 
numeroasele contrarevolutii erau cit pe ce să obţină victoria) şi o dată cu 
fiecare dintre loviturile de stat majore care au urmat: 1794 (Termidor), 
1795 (Vendemiar şi formarea Directoratului), 1797 (Fructidor), 1798 
(Floreal) şi 1799 (Prairial şi apoi Brumar). Dacă federaliştii din 1793 ar 
fi preluat puterea, ei s-ar fi confruntat în continuare cu un aprig război 
extern, cu nobilii exilați dornici de răzbunare, cu o biserică subversivă, 
cu marea răscoală din Vandeea şi cu o criză economică, dar ar fi putut 
ajunge la anumite compromisuri cu unii dintre adversari, instaurînd un 
regim mult mai descentralizat. Am putea, fără îndoială, să examinăm o 
serie întreagă de posibile revoluţii în funcţie de fiecare răscruce a istoriei. 

Într-un mod mai general, putem profita de istoriile statelor pe care 
le-am cercetat deja pentru a examina şansele Franţei de a fi urmat o 
direcţie olandeză, iberică, balcanică sau britanică. Pentru a face acest 
lucru, nu trebuie să pornim din 1600 (care a fost momentul de referinţă 
în cazul revoluțiilor din secolul al XVII-lea din Marea Britanie), ci din 
perioada anului 1750, cînd conflictul dintre parlamentele franceze şi 
coroană s-a acutizat. Fără îndoială, putem să eliminăm imediat modelul 
balcanic: în 1750, statele balcanice nu oferă nici un exemplu plauzibil 
pentru schimbările care au avut loc în Franţa. Acestea erau încă neco- 
mercializate, iar suveranitatea lor era împărţită între marii latifundiari ; 
deseori statele balcanice plăteau tribut unor mari imperii. Direcţiile 
olandeză, iberică şi britanică rămîn însă cel puţin plauzibile. 

În acea perioadă, era puţin probabil ca Franţa să urmeze modelul 
olandez, de vreme ce coroana franceză subminase de mai bine de un secol 
puterea militară a marilor nobili şi a municipalităţilor, în favoarea 
administraţiei centralizate; împărţindu-şi puterea fiscală funcţionarilor, 
instituţiilor judiciare şi aceloraşi municipalități. Dacă Franţa ar fi fost 
împărţită în regiuni semiautonome (ceea ce s-ar fi putut întîmpla în 1789 
şi 1793), este foarte posibil ca o coaliţie între proprietarii de pământuri, 
funcţionari, clerici şi ţărani să-i fi putut împiedica pe conducătorii din 
Bordeaux, Lyon şi Marsilia să ajungă pe poziţiile importante de care se 

bucurau omologii din Amsterdam sau Deventer. Cu toate acestea, în 1793, 
primele valuri ale revoluţiei, care i-au înlăturat pe vechii funcţionari, pe 
latifundiari şi pe clerici, au deschis calea unor aranjamente politice care 
semănau mult mai mult cu cele din Țările de Jos decît s-ar fi putut închipui 
cu un deceniu mai devreme. După ce au facilitat instaurarea capitalismului 
mercantil prin aceste măsuri, revoluționarii au deschis şi calea spre 
guvernarea descentralizată caracteristică acestuia. Ironia face ca ocuparea 
Olandei de către Franţa să elimine în cele din urmă modelul olandez, 
impunind în locul vechii federaţii centrifuge o monarhie centralizată. 

În ceea ce priveşte direcţia iberică, în 1750 Spania şi Portugalia 
profitaseră deja din plin de coloniile lor şi îşi măriseră puterea faţă de 
Biserica Catolică, expulzindu-i pe iezuiţi şi dobindind un control considerabil 
asupra chestiunilor ecleziastice naţionale. Mai mult, cele două state 
aveau sisteme financiare mai eficiente şi, în acest fel, erau mai centralizate. 
Spania a rămas o putere militară şi economică în ciuda unor pierderi 
relative sub ambele aspecte faţă de Franţa şi Anglia, în timp ce Portugalia 
stabilise relaţii comerciale puternice cu Anglia. Cu toate acestea, marii 
seniori, latifundiarii şi aristocrații din oraşele ambelor ţări se bucurau 
de o autonomie mult mai mare decît cei din Franţa. Veniturile din 
colonii aveau un rol mult mai mare în finanţele iberice decît în cele 
franceze. Dacă ar fi'urmat modelul iberic, Franţa ar fi revenit la 
suveranitatea fragmentată a secolelor trecute, dar comercializarea mai 
mare a economiei franceze şi puterea sporită a funcţionarilor ei în 1750 
ar fi împiedicat tranziţia spre politica lipsită de orizont a Peninsulei 
Iberice. O altă ironie: cucerirea franceză, însoţită de pierderea coloniilor 
latino-americane, a dus la o mai mare centralizare a statelor iberice, la 
sporirea puterii autonome a armatei profesioniste, distrugînd astfel 
însuşi modeul pe care-l oferise Peninsula Iberică în anul 1750. 

Ce s-ar fi întîmplat în cazul modelului britanic ? Trebuie să facem 
însă distincţia între Marea Britanie şi Irlanda. Aceasta din urmă, divizată 
şi rebelă în secolul al XVIII-lea, nu putea fi un model pentru Franţa 
precum Marea Britanie (adică Anglia, Scotia şi Tara Galilor). În 1750, 
Marea Britanie era o putere comercială şi militară cu o economie agrară 
şi industrială puternic capitalizată. Prin intermediul parlamentului, o coaliţie 
formată din latifundiari şi burghezi exercita o influenţă puternică asupra 
statului, prin existenţa unei reţele patron-client coordonată de coroană. 
Comercializarea, proletarizarea şi industrializarea Marii Britanii, precum 
şi forţa sa armată, au dus la sporirea puterii parlamentului şi au generat 
o politică populară extrem de solidă la scară locală şi naţională. 

În multe privinţe, Franţa chiar a urmat modelul englez, ajungînd ca 
în 1850 să aibă nu doar o legislatură naţională relativ puternică şi 
o autoritate centrală bine definită, ci şi o coaliţie solidă între burghezi 
şi latifundiari (căreia i se opuneau alte coaliţii între burghezi şi muncitori), 
o economie capitalistă ce se industrializa rapid şi o politică populară 
viguroasă. Însă multe dintre acestea au fost posibile doar datorită 
revoluțiilor succesive din Franţa. Fără ele - şi aceasta este concluzia la 
care ajungem dacă examinăm aceste variante imaginare - Franţa secolului 
al XVIII-lea ar fi putut atinge stadiul la care se afla în secolul al XIX-lea 
doar printr-o schimbare echivalentă unei revoluţii, o transformare a statului 
care să elimine privilegiile pe care el însuşi le instituise între 1600 şi 1750. 
Privind din perspectiva anului 1850, o transformare foarte asemănătoare 
cu revoluțiile din anul 1790 începe să pară inevitabilă. 


Regimuri de cincisprezece pină la douăzeci de ani 


Primul regim revoluţionar nu a rezistat decît un deceniu, dar a dus 
la apariţia unor regimuri care au durat fiecare între cincisprezece şi 
douăzeci de ani: Consulatul şi Imperiul lui Napoleon (1799-1814, cu 
o pauză în 1815), Restauraţia (1815-1830), Monarhia din Iulie (1830-1848) 
şi Al Doilea Imperiu (1852-1870) ; doar Revoluţia din 1848 (care a fost 
înfrîntă de lovitura de stat a lui Napoleon al III-lea în 1851) a întrerupt 
acest ritm, oprit definitiv de a Treia Republică (1870-1940). Concordatul 
cu papalitatea al lui Napoleon I (1801), încoronarea sa ca împărat 
(1804), centralizarea statului şi crearea unei noi nobilimi - toţi aceşti 
factori au transformat statul în absenţa unor diviziuni clare în organizarea 
de stat. În timpul lui Napoleon au izbucnit revoluţii în Balcani, Spania 
şi în America Latină (inclusiv în Haiti), dar niciodată în Franţa. Situaţia 
a durat pînă în 1814-1815, cînd aliaţii au pătruns în Franţa, ajungînd 
pînă la Paris şi determinînd astfel abdicarea şi exilul lui Napoleon. El 
s-a întors din Insula Elba (martie-iunie 1815) pentru a conduce asaltul 
împotriva aliaţilor, care a luat sfîrşit o dată cu înfrîngerea de către 
Wellington a forţelor sale la Waterloo. Ocupaţia aliată care a urmat a 
durat pînă ce francezii au achitat despăgubirile de război în 1818. 

Revoluţia din Iulie (1830) s-a datorat in mare parte încercării 
regelui. Carol X de a înăbuşi prin reprimare subită mobilizarea 
burghezo-muncitorească de la sfirşitul anului 1820. Ordonantele sale 
reacționare din iulie 1830 (prin care se dizolva camera deputaţilor, se 

schimba sistemul electoral şi se instituia un control sever asupra presei) 
a avut semnificaţia unei lovituri de stat. O insurecție pariziană a pus 
stăpînire pe întreg oraşul, a ocupat Hotel de Ville! şi a instituit un 
guvern provizoriu. Ludovic Filip, duce de Orléans, a acceptat cererea 
deputaţilor liberali de a deveni conducătorul noii Republici şi a devenit 
astfel un rege instituit de revoluţie. Au urmat mari revolte muncitoreşti 
şi republicane în Paris şi Lyon, dar regimul a rezistat pînă în 1848. 

Monarhia din Iulie a luat sfîrşit în circumstanţe asemănătoare celor ale 
revoluţiei care o instituise, dar coaliția republicană burghezo-muncitorească 
din 1848 a fost mult mai cuprinzătoare şi pretenţiile ei mult mai mari 
decît cu optsprezece ani în urmă. O răzmeriţă pariziană a avut din nou un 
rol decisiv în înlăturarea regimului, de vreme ce trei zile de confruntări 
stradale în februarie au fost suficiente pentru a-l forţa pe Ludovic Filip 
să abdice. Din nou, membrii coaliţiei nationale revoluţionare - în special 
muncitori calificaţi din Paris şi din alte oraşe mari — au ieşit în stradă 
cînd noul guvern nu a reuşit să le îndeplinească cerinţele sau să rezolve 
criza din agricultură şi industrie, care deja provocase multe conflicte 
locale înainte de insurecția din februarie. În zilele insingerate ale lunii 
iulie 1848, muncitorii de la Atelierele Naţionale asediate au luptat nu 
doar împotriva statului, ci şi a altor muncitori şomeri care fuseseră 
recrutaţi în Garda mobilă pariziană. După eşecul insurecției, forţele de 
represiune s-au înmulţit semnificativ. Începînd cu alegerea lui Ludovic 
Napoleon ca preşedinte în decembrie 1848 şi pînă la lovitura sa de stat 
din decembrie 1851, în urma eşecului în alegeri, guvernul dezmembrase 
treptat mişcarea naţională republicană de la cele mai înalte niveluri pînă 
jos, dar nu îndeajuns pentru a preveni o altă insurecție majoră (de data 
aceasta nu doar în Paris, ci şi în multe regiuni rurale) împotriva loviturii 
de stat din 1851. 

Urmind exemplul unchiului său războinic, Ludovic Napoleon s-a 
proclamat împărat în 1852. Curînd, el avea să se angajeze în războaiele 
europene de care se feriseră predecesorii săi : Războiul Crimeii (1854-1856) 
şi războiul cu Austria in Italia (1859), în urma căruia Savoia şi Nisa 
aveau să fie anexate şi care a facilitat unificarea Italiei sub conducere 
piemonteză, lucru care i-a îndepărtat pe susţinătorii săi catolici. În fine, 
Franţa a intrat în război şi cu Prusia (1870-1871), ceea ce avea să-i 
pecetluiască soarta. Un război pentru care generalii făcuseră dinainte 
planuri minutioase şi mobilizări şi care nu ar fi trebuit să pună probleme 

s-a sfîrşit printr-o înfrîngere rapidă şi decisivă a Franţei. Pe măsură ce 
veştile despre pierderile masive de pe front ajungeau în ţară, republicanii 
radicali au organizat Comune autonome în Marsilia (care nu au rezistat) 
şi (cu mai mult succes) în Lyon. 

Cînd împăratul însuşi s-a predat împreună cu trupele sale la Sedan, 
radicalii din Lyon şi Marsilia au declarat formarea unei republici, 
împreună cu Comitetele siguranţei publice. La Paris, mulțimile au 
invadat Adunarea Naţională, organizind un marş spre Hôtel de Ville si 
precipitind declararea unui alt guvern revolutionar. Noul guvern, in 
frunte cu Léon Gambetta, s-a confruntat cu un asediu al Parisului initiat 
de armatele germane. În ianuarie 1871, Parisul capitula, dar Gambetta 
şi guvernul său organizau o mişcare de rezistenţă în Tours. Această 
mişcare ineficientă s-a dizolvat imediat ce guvernul provizoriu a acceptat 
un tratat de pace cu Germania, cedîndu-i Alsacia şi o parte din Lorena. 

Germanii care au ocupat Parisul în ianuarie au dezarmat armata, dar 
nu şi Garda Naţională, formată în mare parte din muncitori şi negustori 
din împrejurimile oraşului. În martie, Garda Naţională se reorganizase, 
îşi crease un comitet central şi se pregătise pentru rezistenţa atît împotriva 
ocupanților germani, cit şi a noului guvern de la Versailles, condus de 
Adolphe Thiers. Parizienii nu au cedat presiunilor lui Thiers de a retro- 
ceda tunurile pe care le capturaseră de la posturile armate şi au urmat 
exemplul Marsiliei şi al Lyonului, organizînd o Comună care să guverneze 
oraşul. Printre intenţiile lor se număra descentralizarea Franţei în munici- 
palitati independente. Alte Comune de scurtă durată au apărut în Toulouse, 
Saint-Etienne, Narbonne şi Le Creusot, iar radicalii au încercat fără 
succes să obţină puterea în Nimes, Limoges, Rouen şi alte oraşe mai 
mici. Comunarzii parizieni au deţinut controlul asupra oraşului pînă în 
săptămîna lui 21 mai, cînd au fost masacrați de trupele guvernului de la 
Versailles în plină stradă, pe măsură ce se retrăgeau baricadă după 
baricadă. În replică, monarhiştii au cîştigat susţinere în toată ţara. Cu 
toate acestea, ei l-au tolerat pe Thiers ca preşedinte republican pînă 
cînd forţele de ocupaţie germane au părăsit ţara în 1873, iar după aceea 
l-au ales pe mareșalul Mac-Mahon preşedinte pe şapte ani, în aşteptarea 
unei presupuse restauratii a dinastiei Bourbon. 

Această restauratie nu a mai avut loc. Prin manevrele lor politice de 
după evacuarea germană, republicanii au cîştigat o largă susţinere în 
Camera Deputaţilor şi în ţară, in timp ce monarhistii pierdeau teren. 
Această a treia Republică a durat mai mult (şaptezeci de ani) decît orice 
alt regim de după 1789. Ea s-a confruntat cu revendicările populiste ale 

generalului Boulanger (1886-1889), a avut ciocniri violente cu sindicaliştii 
şi cu anarhistii, şi a trecut prin afacerea Dreyfus (1894-1906). Ea a mai 
cunoscut valurile de greve, disensiunile provocate de separarea bisericii 
de stat (1901-1905), primul război mondial (1914-1918) şi larga mobilizare 
muncitorească a Frontului popular (1936-1939), sucombind o dată cu 
o nouă invazie germană în 1940. 

În primii ani ai ocupaţiei germane, Franţa a fost împărţită într-o 
zonă de nord-est sub control german direct şi regiunea guvernată de 
regimul colaborationist de la Vichy. Slaba rezistenţă din aceşti ani nu 
a reuşit să instituie în Franţa un stat alternativ, nici măcar unul subteran. 
Cu excepţia eliberării Corsicii în 1943, nici o situaţie cvasirevoluţionară 
nu a apărut în ţară pînă la debarcarea aliaţilor în Normandia (iunie 
1944). August 1944 a reprezentat punctul culminant al acestor mişcări, 
grevele şi ocuparea primăriilor anticipînd venirea trupelor aliate şi pe 
cea a trupelor Franţei Libere, pe măsură ce germanii se retrăgeau. 

Dată fiind moştenirea papoeloniană a statului, importanţa lui Mac-Mahon 
în redresarea ţării după revoluțiile din 1870-1871, guvernul lui Pétain 
de la Vichy şi apariţia lui Charles de Gaulle ca lider absolut după al 
doilea război mondial, este de mirare faptul că armata a jucat un rol atît 
de redus în politica franceză din ultimele două secole. În afară de cîteva 
conspirații minore împotriva lui Napoleon şi ameninţarea venită din 
partea generalului Boulanger în anul 1880, nici un eveniment armat 
important nu a avut loc. Este cu atît mai surprinzătoare în acest context 
lovitura de stat militară încercată de adversarii decolonizării Algeriei în 
1958. Comitete ale siguranţei publice au obţinut controlul asupra oraşelor 
Alger şi Ajaccio (din Corsica) în mai, iar conspiratorii de pe tot teritoriul 
ţării se pregăteau pentru o preluare a puterii de către armată. Preşedintele 
Coty a prevenit acest lucru, invitîndu-l pe de Gaulle să formeze un nou 
guvern cu puteri excepţionale. 

Cu sprijinul unor referendumuri naţionale, de Gaulle a instaurat 
AV-a Republică, cu un caracter prezidenţial mai pronunţat. El a înăbuşit 
mişcarea Algérie francaise, a decolonizat nordul Africii şi a dus o politică 
internaţională bazată pe Grandeur. De Gaulle s-a aflat la putere timp de 
zece ani, oprind vastele mişcări ale studenţilor şi muncitorilor din mai-iunie 
1968 şi primind o susţinere masivă în referendumul şi alegerile din iunie, 
dar a demisionat după eşecul unui nou referendum asupra reorganizării 
administraţiei regionale în aprilie 1969. În acest fel, cel mai mare 
politician-soldat' al secolului XX a părăsit puterea fără nici cea mai 
mică dorinţă de a da o lovitură de stat militară. 

Consecintele pe termen lung ale revoluțiilor 


Aşa cum s-a întîmplat în alte părţi ale Europei, Franţa a avut parte 
în mod repetat de situaţii revoluţionare comunale, patron-client şi 
dinastice în secolele al XVI-lea şi al XVII-lea. Acestea au fost urmate 
în secolele al XVIII-lea şi al XIX-lea de revoluţii de coaliţie de clasă 
mai puţin frecvente, dar de o mai mare amploare. În cele din urmă, 
situațiile revoluţionare s-au rărit, pe măsură ce conflictele politice 
naţionale au devenit mai organizate. Spre deosebire de Peninsula Iberică, 
Balcani şi (după cum vom vedea) Rusia, istoria Franţei consemnează un 
număr foarte mic de revoluţii militare. Situaţiile revoluţionare comu- 
nale - in special cele în care se luptau protestanții şi catolicii - au 
zguduit Franţa în secolele al XVI-lea şi al XVII-lea, dar au dispărut o 
dată cu compromisurile religioase din secolul al XVIII-lea. În secolele 
al XIX-lea şi XX, conflictul dintre catolici şi protestanți nu a jucat un 
rol important în politica naţională franceză, dar problema relaţiilor 
dintre biserică şi stat a dus în repetate rînduri la confruntări care ar fi 
putut lesne degenera în revoluţii. 

Între 1548 şi 1793, încercările statului de a obţine mijloacele necesare 
susţinerii confruntărilor armate (în special bani şi oameni) din partea 
populaţiei au dus în repetate rînduri la izbucnirea unor răscoale. După 
aceea însă, au intervenit anumiţi factori care au dus la scăderea potenţialului 
revoluţionar al acestei probleme (de vreme ce ea-a devenit deschisă 
dezbaterii publice), printre aceştia numărîndu-se regularizarea impozitării 
şi încorporarea acesteia în programele marilor partide politice. Dacă nu 
luăm în seamă mobilizările producătorilor de vinuri şi mişcările poujadiste!, 
cetăţenii francezi din secolul XX şi-ar putea imagina cu greu ferocitatea 
răscoalelor împotriva perceptorilor din secolul al XVII-lea. Încă şi mai 
greu şi-ar putea da seama de ameninţarea pe care marii nobili şi armatele 
lor o reprezentau pentru statul din secolele al XVI-lea - al XVII-lea 
atunci cînd se aliau cu ţăranii răsculați. Situaţia de astăzi se datorează 
dispariţiei puterilor militare autonome. 

Cu excepţia unor teritorii nou anexate (ca Bretania şi Corsica), 
situaţiile revoluţionare naţionale nu au mai izbucnit în Franţa metropolitană 


1. Mişcare şi partid politic popular de dreapta de la sfîrşitul celei de-A IV-a 
Republici, susţinut de micii negustori (de la numele lui Pierre Poujade, 
şeful partidului (n.r.). 

după 1492. Spre deosebire de situaţia din Balcani, din Insulele Britanice şi 
chiar din Belgia, monarhia centralistă din Franţa a respins de la bun 
început orice fel de recunoaştere a unor drepturi politice separate pentru 
cetăţenii apartinind altor culturi. O dată cu înfrîngerea protestanților si 
impunerea revoluţionară a normelor pariziene pe tot teritoriul ţării, statul a 
efectuat o omogenizare considerabilă a cetăţenilor săi. În ciuda constituirii 
parţiale după al doilea război mondial a unor populaţii regionale ca 
bretonii, occitanii sau catalanii în grupuri organizate de interese, statul 
francez a eliminat orice pretendenți la puterea statală pe criterii nationale. 

Cît priveşte revoluțiile nationale, trebuie să ne îndreptăm privirile 
asupra coloniilor franceze, adică în principal spre secolele al XIX-lea şi 
XX. Consolidarea puterii în capitală a subordonat forţele militare 
guvernului civil, a redus importanţa revendicărilor dinastice şi a diminuat 
şansele de succes ale rebelilor de orice fel. Acest lucru a avut însă şi 
consecinţe negative, făcînd regimurile mai vulnerabile în faţa crizelor 
financiare, a înfrîngerilor militare şi a mobilizărilor populare la scară 
naţională. Schimbările în organizarea statului petrecute în timpul şi 
după marile revoluţii - cele mai importante fiind cele din 1585-1598, 
1648-1653, 1789-1799 şi 1848-1851 — au afectat profund natura conflictelor 
politice care au urmat. În acest sens, tranziţia de la puterea de stat 
segmentată la cea consolidată, de la guvernarea indirectă la cea directă, de 
la politica locală la cea naţională şi de la relativa indiferenţă a statului 
la implicarea sa în economia naţională - toate acestea au schimbat în 
mod fundamental şansele, procesul şi impactul revoluțiilor din Franţa. 

Să ne amintim condiţiile proxime ale situaţiilor şi consecinţelor 
revoluţionare : 


Situație revoluționară 
1. Apariţia unor contestatari sau a 


Consecinţă revoluționară 
1. Dezertări ale membrilor 


unor coaliţii de contestatari care 
avansează revendicări exclusive de 
a controla statul sau o parte a 
acestuia. 

2. Aderarea unui segment 
semnificativ al cetăţenilor la aceste 
revendicări. 

3. Incapacitatea sau refuzul con- 
ducătorilor de a suprima : a) coaliția 
alternativă şi/sau b) susţinerea reven- 
dicărilor ei de către populaţie. 


organizării de stat. 

2. Dobindirea de forte armate de 
către coalitiile revoluţionare. 

3. Neutralizarea sau dezer-tarea 
forţei armate a regimului aflat la 
putere. 

4. Preluarea controlului asupra 
Statului de către membrii unei 
coaliţii revoluţionare. 

Această listă este în mod tautologic adevărată, fiind o simplă extensie 
a definiţiilor situaţiilor şi consecinţelor revoluţionare. Cu toate acestea, 
ea ne ajută foarte mult în a arăta în ce fel schimbările din interiorul 
statului francez şi ale poziţiei sale în sistemul european de state au 
influenţat condiţiile revoluțiilor. 

În ceea ce priveşte situaţiile revoluţionare, acei adversari în lupta 
pentru putere care puteau să se revolte şi să capete susţinere s-au 
schimbat radical de la începutul secolului al XVI-lea. În acea vreme, 
multi potentati puteau revendica cu mari şanse de succes o parte a 
puterii regale sau o autoritate asemănătoare celei a statului în interiorul 
propriilor domenii. Tot în acele timpuri, a declara că o comunitate 
e protestantă însemna automat a revendica noi autonomii atît în privinţa 
autorităţilor laice, cit şi a celor ecleziastice. Mai mult, într-o vreme în 
care armatele particulare şi milițiile municipale erau la ordinea zilei, 
coroanei îi lipseau deseori mijloacele militare pentru a infringe revoltele 
armate. Consolidarea statului francez de după Frondă şi din timpul 
Revoluţiei din 1789-1799 a schimbat radical poziţia cetăţeanului faţă de 
stat şi aproape că a dus la dispariţia competitorilor dinastici în cursa 
pentru putere. Ludovic-Filip şi Napoleon al III-lea pot fi doar cu greu 
asemuiti principilor comandanţi de oşti din vremea lui Condé. În schimb, 
coaliţiile de clasă promovate de politica reprezentativă şi cea electorală au 
devenit participanţi indispensabili în activitatea regimurilor. În aceste 
condiţii, invadatorii străini au avut în mod ironic o influenţă din ce în 
ce mai mare asupra celor care guvernau în Franţa. 

În fine, cit priveste consecintele revolutionare, dezertarea membrilor 
organizării de stat a rămas un factor important in transferurile reuşite 
de putere, dar dezertorii au fost de fiecare dată alţii : la început regele, 
vasalii săi, clericii influenţi, marii proprietari de pămînt şi cîteva 
oligarhii urbane înstărite, apoi reprezentanţii organizaţi ai unor clase şi 
interese. Posibilitatea adversarilor revoluționari de a obţine propria 
forţă armată (şi de a neutraliza sau coopta în acest fel trupele statului) 
a devenit din ce în ce mai redusă o dată cu dezarmarea populaţiei civile. 
Cu toate acestea, o dată cu împărţirea forţelor armate în poliţie şi 
armată şi cu reaparitia milițiilor sub numele de Gărzi Naţionale, o suprimare 
bruscă a activităţilor guvernamentale (cum a fost cea pricinuită de invazia 
germană din 1870) le-a oferit civililor înarmaţi un avantaj militar 
temporar. Mai mult, concentrarea instituţiilor guvernamentale ale Franţei 
în oraşul Paris a făcut posibilă preluarea controlului asupra întregii ţări 
prin ocuparea capitalei. 

Au mai existat şi alte schimbări sociale care au contribuit în mod 
clar la aceste modificări ale caracterului revoluțiilor: comercializarea 
agriculturii în secolul al XVIII-lea, creşterea producţiei dependente de 
capital, urbanizarea masivă din secolul al XIX-lea, precum şi mobilizarea 
politică a muncitorilor din agricultură şi industrie. Lista poate să 
continue cu toate momentele cheie din istoria socială a Franţei. Toate 
aceste schimbări au avut efecte asupra identităţilor, intereselor şi organizării 
potenţialilor adversari în lupta pentru puterea de stat şi au influenţat 
funcţionarea de zi cu zi a statului. În consecinţă, permanenta transformare 
a statului francez a jucat un rol important printre factorii care au decis 
cînd, unde, cum şi cu ce consecinţe puteau apărea situaţiile revoluţionare. 


6. 
RUSIA ŞI VECINII EI 


Formarea Rusiei 


Teritoriul din Europa ocupat de Uniunea Sovietică pînă la sfîrşitul 
anului 1991 este aproximativ acelaşi cu cel al regiunilor europene care 
făceau parte din Imperiul Rus la sfirşitul războaielor napoleoniene. 
Doar Războiul Crimeii, războiul civil din 1917-1921 şi invaziile germane 
din 1941-1944 au produs schimbări majore ale acestor frontiere. Cu 
toate acestea, dacă ne întoarcem în timp pînă în 1492, nu putem vorbi 
de o Rusie. În schimb, pe aproximativ acelaşi teritoriu întîlnim cavaleri 
teutoni, Republica Pskov, Cnezatul Moscovei, Cnezatul Riazanului, 
Hoarda de aur, Hanatul Crimeii, Hanatul Kazanului, Regatul Poloniei şi 
o zonă mai vag definită la estul Mării Negre aflată sub controlul kirghizilor. 

În acea parte a Europei, marea putere imperială era pe atunci dinastia 
iagelonă, care domnea asupra Lituaniei, Bielorusiei, Ucrainei, Poloniei, 
Bohemiei, Moraviei şi Ungariei, dar nu şi asupra Cnezatului Moscovei. 
Sub domnia celor doi Ivan (cel Mare şi cel Groaznic), a început să 
prindă formă un impunător stat rus. Cu toate acestea, între 1492 şi 
secolul al XVIII-lea mai multe puteri aveau să cucerească temporar 
teritorii din interiorul suprafeţei actualei Rusii — printre acestea numărîndu-se 
Imperiul Polono- Lituanian, monarhia suedeză şi puternicul Imperiu Otoman. 
În încercarea noastră de a defini teritoriile ce aveau să devină „ruseşti”, 
trebuie să luăm în considerare (pînă la împărţirea finală a Poloniei în 
anul 1790) atît istoria unui compozit Imperiu Rus, cît şi pe aceea 
a Imperiului Otoman şi a Regatului Poloniei. În acest caz (spre deosebire 
de Franţa, Insulele Britanice, Țările de Jos, Balcani sau Peninsula 
Iberică), avem de-a face cu un stat de dimensiuni reduse care a devenit 
un gigant inghitindu-si vecinii. 

Din nou apare primejdia teleologiei: ne-ar fi foarte simplu să 
considerăm transformarea acestei zone europene ca pe o încercare 

a Rusiei de a umple un spaţiu vacant. Ar fi însă o mare greşeală. Dată fiind 
poziţia avantajoasă din punct de vedere economic şi geopolitic a statelor 
din estul Europei în secolul al XV-lea, orice observator al acelei perioade 
s-ar fi putut aştepta să asiste (în condiţiile în care economia europeană 
avea să prospere o dată cu consolidarea statelor) la o extindere spre sud 
şi spre est a unor puteri (fără îndoială Polonia, Suedia sau Imperiul 
Habsburgic). Bineînţeles, această mişcare s-ar fi lovit de deplasarea spre 
vest a imperiilor din stepă. Regiunea ar fi putut fi ocupată de un nou val 
de mongoli sau turci. Mai mult, în sud se afla Imperiul Otoman, care a 
încercat în repetate rînduri să îşi extindă posesiunile eurasiene. Rusia şi 
Imperiul Otoman s-au luptat pînă în secolul al XIX-lea pentru teritoriile 
din nordul Mării Negre. Rusia avea astfel adversari redutabili pentru 
teritoriul pe care l-a ocupat în cele din urmă. 

Cnezatul Moscovei a început încorporarea sistematică a Siberiei şi 
a altor teritorii dintre Rusia şi Japonia doar spre sfîrşitul domniei lui 
Ivan al IV-lea (1533-1584). În ciuda repetatelor schimbări ale frontierelor 
în urma războaielor, Lituania (care s-a unit cu Polonia in 1569) şi Suedia 
au continuat să deţină pînă la sfîrşitul secolului al XVIII-lea mari părţi 
ale Ucrainei, Bielorusiei şi ale regiunii baltice. Împărţirea Poloniei 
a conturat graniţele nord-vestice ale Imperiului Rus. Nu exista nici 
o garanţie că o singură putere avea să ocupe tot spaţiul dintre Finlanda 
şi Oceanul Pacific, nici că Cnezatul Moscovei, care în 1492 era o putere 
secundară, avea să fie principalul agent al acestei expansiuni spre est şi spre 
sud. Dezvoltarea unui Imperiu Rus în jurul nucleului moscovit a fost doar 
una dintre posibilităţile regrupării puterii statale între Vistula şi munţii Ural. 

Şi totuşi, această regrupare a avut loc. Conducătorii de după Ivan cel 
Mare şi pînă la Ivan cel Groaznic şi-au concentrat eforturile militare 
pentru a-i respinge pe mongoli şi a subjuga alţi slavi. Rusia a avut 
o predilecție pentru conducătorii nemiloşi şi longevivi: Ivan al III-lea 
(cel Mare) a domnit din 1462 pînă în 1505. Într-o epocă în care speranţa 
medie de viaţă în Europa era foarte scăzută, cu regi-copii şi succesiuni 
contestate, un rege care supravietuia timp de patruzeci şi trei de ani avea 
deja unele avantaje enorme asupra rivalilor săi. Mai mult, succesorii lui 
Ivan cel Mare, Vasili al III-lea şi Ivan al IV-lea (cel Groaznic) au domnit 
timp de douăzeci şi opt, respectiv treizeci şi şapte de ani. O dovadă 
a importanţei longevităţii o constituie luptele sălbatice între nobili pe 
timpul minoratului lui Ivan al IV-lea (între 1533 şi 1547), la succesiunea 
fiului lui Ivan, Fedor J, în 1584, şi în multe alte cazuri de interregn. 
Ivan al III-lea a reuşit să oprească înaintarea mongolilor, a supus marele 

stat comercial de la Novgorod şi a stabilit prioritatea Moscovei asupra 
statelor slave învecinate. Cincizeci de ani mai tîrziu se formase deja un 
adevărat Imperiu Rus care exercita presiuni asupra cavalerilor livonieni, 
Imperiului Polono-Lituanian şi Hanatului Crimeii. În următoarele două 
secole, expansiunea rusă a continuat. 

Istoria acestei expansiuni imperiale agresive are implicaţii imediate 
asupra analizei revoluțiilor. Puterile învecinate nu au privit cu ochi buni 
cuceririle ruseşti şi li s-au împotrivit din toate forţele. Cînd putem 
considera că rezistenţa lor a devenit revoluţionară ? Forţele moscovite şi 
apoi cele ruseşti au încercat în repetate rînduri să-i supună pe tătarii din 
Crimeea între anii 1520 şi 1750, dar care ar fi momentul în care putem 
spune că rezistenţa tătarilor în faţa dominaţiei ruseşti constituie o situaţie 
revoluţionară ? Răspunsul cel mai logic ar fi: doar atunci cînd Imperiul 
îşi stabilise deja de un anumit timp controlul efectiv în regiune. Dar 
prin ce mijloace putem estima controlul efectiv ? Dat fiind că guvernarea 
de la periferia Imperiului Rus era fortuită şi indirectă, momentul exact 
pe care îl alegem trebuie să fie unul total arbitrar. 

Concluzia că rezistenţa în faţa unui imperiu este revoluţionară doar 
în funcţie de felul în care interpretăm o definiţie nu face decît să 
ştirbească din gloria şi onoarea revoluțiilor. Dar ea conţine ideea 
principală a acestei cărţi : caracterul, locul şi consecinţele unor situaţii 
revoluţionare variază în funcţie de organizarea statelor şi sistemelor de 
state. Dată fiind prezenţa unui imperiu în expansiune, este normal să ne 
aşteptăm să găsim numeroase cazuri în care un popor vecin capitulează 
provizoriu în faţa puterii imperiale. Dar aceste popoare se răsculau 
atunci cînd dobindeau noi aliaţi sau modalităţi de acţiune, cînd imperiul 
părea vulnerabil sau cînd agenţii regimului avansau pretenţii mult prea 
mari. Aceste revolte reunesc în mod necesar atît caracteristici ale 
revoluțiilor, cit şi ale războaielor anticoloniale. 

Diferitele formaţiuni care ocupau în 1492 teritoriul de astăzi al 
Rusiei erau rămăşiţe ale unor imperii, fragmente ce rămăseseră în urma 
cuceririlor scandinave (ale vikingilor cunoscuţi drept „varegi”) de la 
Marea Baltică la Marea Neagră, şi ale mongolilor care veniseră dinspre 
sud-est. Diverse grupări mongole şi-au exercitat suveranitatea asupra 
unei mari părţi a acestei regiuni din anul 1230 şi pînă în secolul al 
XV-lea, cînd Ivan cel Mare a reuşit să se elibereze de sub jugul acestei 
stăpîniri. Cuceririle mongole aveau cel mai mare succes atunci cînd 
întîlneau state deja constituite care îşi extrăgeau venituri regulate de la 
populaţia agrară. În acest caz, conducătorii mongoli fie le cereau tribut 
acestor state, fie le încorporau fără a schimba forte mult organizarea lor 

internă. Guvernarea mongolă era întotdeauna indirectă şi imperială, 
pretinzînd doar supunere simbolică, tribut regulat şi susţinere armată, 
în schimbul unei mari autonomii a principilor care colaborau în interiorul 
propriilor lor teritorii. Conducătorii slavi trebuiau însă să capete aprobarea 
mongolilor, să-i fie loiali hanului împotriva duşmanilor săi şi să ofere 
uneori nobili drept ostatici. 

Într-adevăr, cnezatul moscovit şi-a cîştigat întîietatea asupra rivalilor săi 
regionali în parte datorită colaborării sale cu Hoarda de Aur. Ultima 
prădare a Moscovei de către tătari în 1571 nu a însemnat sfîrşitul relaţiilor 
cnezatului moscovit cu oamenii stepelor. Chiar după ce i-au înlăturat pe 
conducătorii Hoardei de Aur, moscoviţii au colaborat deseori cu grupurile 
de mongoli rămase. Ei s-au aliat cu tătarii din Crimeea împotriva 
Lituaniei în secolul al XVI-lea, au recrutat mongoli în timpul cuceririi 
Siberiei în secolul al XVII-lea şi au continuat să plătească tribut ramurii 
din Crimeea pînă în 1700. Relaţiile dintre ruşi şi tătari în secolele 
al XVI-lea şi al XVII-lea s-au asemănat cu cele dintre coloniştii europeni 
şi amerindieni din aceeaşi perioadă. La jumătatea secolului al XVIII-lea, 
cea mai cuprinzătoare secţiune a bugetului coloniei Carolina de Sud era 
compusă din „cadouri” pentru indigeni. La frontierele americane şi 
ruseşti se duceau lupte sîngeroase. Un observator englez din secolul 
al XVI-lea, pe nume George Turberville, îi asemăna pe ruşi cu irlandezii : 


Sălbatici, irlandezii sunt asemeni ruşilor de fel 
E greu de spus care-s mai vrednici, căci toţi ca unu-s neciopliti şi răi. 


Cu toate acestea, exista o diferenţă majoră: pe mica lor insulă, 
căpeteniile irlandeze se împotriveau unui imperiu străin, dar se şi luptau 
fără încetare între ele; în vastul lor spaţiu, un grup de prinți ruşi a 
reuşit să-i învingă pe ceilalţi şi şi-au construit propriul imperiu. 

Această analogie diferă şi din alt punct de vedere. Pînă de curînd, 
Irlanda a avut o poziţie marginală faţă de rutele principale ale comerţului 
şi comunicaţiilor europene. Atit timp cit legăturile pe uscat ale Europei 
cu Asia de est au prosperat, oraşele ruseşti au fost puncte importante de 
contact. Ajungînd doar foarte tîrziu să aibă ieşire la mare, ruşii şi-au 
construit aproape toate oraşele pe riurile care făceau legătura cu Europa 
estică, in special pe Nipru, Volga, Don, Dvina, Volhov si pe afluenții 
lor. În anul 1000, sistemul urban şi comercial rusesc îşi avea centrul la 
Kiev, care număra aproape 50.000 de locuitori. Un alt centru comercial 
important era Novgorod, cu o populaţie de aproape 20.000 de locuitori 
(Rozman 1976, pp. 45-46). Datorită mongolilor, Moscova a ocupat 
poziţia centrală pînă la construirea oraşului Sankt Petersburg începînd 

din 1703. În 1500, pe măsură ce influenţa mongolă scădea, Moscova, 
Vilna, Pskov, Novgorod, Smolensk şi Bahcisarai (acesta din urmă din 
Crimeea tătară) aveau probabil fiecare cîte 10.000 de locuitori (Chandler 
şi Fox 1974, p. 27). 

Chiar şi acolo unde întemeiau un oraş ca Bahcisarai, războinicii 
mongoli îşi mențineau taberele de corturi, întotdeauna gata să plece in 
urmărirea vinatului sau la un nou război. Spre deosebire de mongoli, 
ruşii au adoptat o strategie urbană de cucerire, lăsînd în oraşe forţe 
militare, agenţi imperiali, negustori şi chiar latifundiari pe măsură ce îşi 
extindeau zona de control. Această strategie avea trei urmări importante. 
În primul rînd, agenţii statului ocupau poziţii privilegiate în majoritatea 
oraşelor. În al doilea rînd, mulţi angajaţi ai statului, cum ar fi soldaţii, 
munceau pe cont propriu în agricultură, industrie sau servicii. În fine, 
activităţile predominante din oraşe s-au schimbat o dată cu mutarea 
frontierei imperiale. Pe măsură ce cnezatul moscovit îşi extindea perimetrul, 
tarii construiau reţele de oraşe-fortăreţe de-a lungul frontierelor din 
nord-vest şi din sud-est. Fiecare dintre aceste reţele rămînea ca un şir 
de centre comerciale şi administrative atunci cînd zona de cucerire se 
deplasa. Între 1636 şi 1648, de exemplu, regimul lui Mihail Romanov 
punea bazele majorităţii noilor oraşe din „Belgorodskaia cherta”, care 
avea să includă în cele din urmă douăzeci şi nouă de localităţi fortificate 
de-a lungul principalelor rute de invazie mongole. În curînd, aceste 
oraşe aveau să se găsească cu mult în interiorul frontierei în vigoare. 

Începînd din 1703, Petru cel Mare a deplasat centrul populaţiei spre 
Sankt Petersburg, instalind cu forţa comercianţi, artizani şi ofiţeri 
imperiali însoţiţi de servitori în terenurile mlăştinoase de la gurile 
Nevei, recent capturate de la Suedia. Petru, care lucrase o scurtă 
perioadă incognito ca dulgher în timpul vizitelor sale în Olanda şi 
Anglia, dorea ca oraşul să devină centru comercial şi şantier naval. I-a 
şi dat oraşului un nume olandez: Sankt Petersburg. În 1782, noua 
reşedinţă imperială avea 297.000 de locuitori faţă de cei 213.000 ai 
Moscovei (Rozman 1976, pp. 162, 183). Rolurile celor două oraşe au 
început să se diferentieze, Sankt Petersburg devenind capitala şi principalul 
port de legătură cu nord-vestul Europei, iar Moscova cel mai mare 
centru al comerţului intern. În acest fel, Rusia a construit o imensă 
ierarhie urbană excentrică, bazată pe legăturile nord-vestice ale imperiului, 
dar care se întindea pînă în inima Asiei. 

Statul rus, cel tătar şi cel polono-lituanian 


În cele trei secole de după 1500, cnezatul moscovit, şi mai tîrziu 
Rusia, şi-au cîştigat faima de cele mai războinice ale Europei. Mai întîi, 
cnezatul moscovit şi-a cucerit vecinii slavi şi i-a învins pe marii hani tătari. 
Apoi, Rusia, care era încă în formare ca entitate politică, s-a confruntat nu 
doar cu popoarele migratoare dinspre est şi sud-est, ci şi cu impunătoarele 
imperii Otoman, Suedez şi Polonez spre sud, nord şi vest.: De-a lungul 
secolelor, Rusia s-a aflat în conflict cu aceste puteri, fapt care nu a fost 
lipsit de consecinţe. Pe termen lung, aprovizionarea, finanţarea şi 
administrarea unui sistem militar de mari dimensiuni are efecte sociale mai 
profunde decît pura prezenţă a sa ca forţă politică. Aşa cum s-a întîmplat 
în alte regiuni ale Europei, dar sub alte forme, crearea deliberată a unor 
importante forţe militare şi perspectiva războiului au dus la apariţia unor 
structuri de putere civilă care pînă la urmă au încorporat armata şi au 
afectat organizarea statului. 

Cu toate acestea, şi geopolitica a avut o influenţă serioasă asupra 
schimbărilor survenite în statele ruseşti. „Legea frontierelor opuse” 
urma îndeaproape principiul „duşmanul duşmanului meu e prietenul 
meu” : în ciuda diferenţelor, puterile care se aflau de o parte şi de alta 
a unui duşman comun deveneau deseori aliaţi. În primele secole ale 
expansiunii imperiale, jocul alianțelor a expus Cnezatul Moscovei unor 
influenţe neobişnuite, precum cele ale tătarilor şi protestanților germani 
care luptau alături de Moscova împotriva Poloniei catolice. 

De exemplu, în timpul războiului lui Ivan cel Mare din 1500-1503 
cu Polonia-Lituania şi cu cavalerii livonieni, ruşii au beneficiat de 
ajutorul tătarilor. În timpul eliberării teritoriului rus de sub controlul 
mongol, Ivan cel Mare şi succesorii săi au folosit multe tactici imperiale 
inspirate din administraţia mongolă. Chiar Ivan a adoptat o idee mongolă 
în ceea ce privea guvernarea indirectă : el a numit principi în serviciul 
coroanei în Novgorod şi în alte părţi, aceştia putîndu-şi menţine privilegiile 
şi proprietăţile doar atît timp cît îl serveau pe ţar. Urmînd acelaşi 
principiu, el a desemnat funcţionari şi latifundiari, numiţi pomeşciki, 
care beneficiau de terenuri, slujbe, putere şi privilegii doar pe durata vieţii. 

Printre serviciile pe care principii şi pomeşciki-i trebuiau să le aducă 
ţarului se număra şi furnizarea de forte armate. Într-o eră in care statele 
din vestul Europei se bazau din ce în ce mai mult pe piaţa internaţională 

de mercenari pentru a-şi forma armatele, Ivan introducea, printr-un 
sistem patrimonial bazat pe ierarhie şi pe serviciul civil, crearea unor 
forţe militare masive folosind resursele umane din interiorul imperiului. 
Dintr-o multitudine de oraşe, fortărețe şi armate nesigure, ţarul a reuşit să 
creeze un sistem ierarhic şi ordonat geografic de regimente şi administrații 
regionale subordonate conducătorului statului şi vasalilor săi. 

Cu toate acestea, pe măsură ce nobilii deveneau din ce în ce mai 
supuşi ţarului, ei dobîndeau drept de viaţă şi de moarte asupra ţăranilor 
care se aflau în slujba lor. Legislaţia imperială a început să fie aplicată 
şi în comunităţile de ţărani care avuseseră pînă atunci un statut autonom. 
Noile legi îi legau pe ţărani de pămînt şi le dădeau dreptul latifundiarilor 
să îi exploateze din ce în ce mai mult, pînă cînd a dispărut orice 
distincţie între ţărani liberi, şerbi şi sclavi. 

Dar țărănimea nu s-a lăsat înrobită cu una cu două, ci a luptat pînă 
la capăt. Singuri, ţăranii nu au reuşit să creeze o situaţie revoluţionară 
la scară naţională în Rusia, cu toate că an după an izbucneau răscoale 
împotriva nobililor exploatatori şi a strîngătorilor de biruri. P.K. Alefirenko 
consemnează treizeci şi şapte de răzmeriţe importante (vosstanie) între 
1730-1760 doar în teritoriile deţinute de pomeşciki (Alefirenko 1958, 
pp. 136-153). Cu toate acestea, atunci cînd se aliau cu cazacii sau cu 
nobilii disidenţi, ţăranii reprezentau grosul revoltelor, la fel cum 
reprezentau şi grosul armatelor naţionale. Exista totuşi o problemă: 
timp de trei secole, statul s-a aliat cu nobilii pentru a-i infringe pe 
ţărani, iar aceste infringeri au devenit din ce în ce mai grele pînă in 
secolul al XIX-lea. 

În mod similar, de la instaurarea patriarhiei din Moscova în 1589, 
Biserica Ortodoxă a fost aservită ţarului şi intereselor sale politice, în 
schimbul unei mari libertăţi de mişcare în interiorul propriului domeniu. 
arii nu îşi exercitau doar personal controlul asupra nobililor, ofiţerilor 
şi clericilor, ci şi printr-o serie de cancelarii (prikazi) ai căror reprezentanţi 
erau direct responsabili faţă de conducător. Întregul sistem - cu părţile 
sale civile, militare şi religioase - era vulnerabil in fata răscoalelor şi 
a corupţiei. Asemenea multor alte forme de guvernare indirectă, sistemul 
rus garanta puteri enorme reprezentanţilor statului în interiorul propriilor 
zone de control. Acest mecanism de guvernare avea avantajul că era 
extins, ieftin şi relativ centralizat. 

Ivan al IV-lea a fost primul din lungul şir de cneji moscoviți care au 
fost încoronați în mod oficial cu titlul de tar. Mai mult, el a obţinut 
binecuvintarea acestui titlu de către biserica ortodoxă, fapt care îl făcea 

egalul Sfîntului Împărat German. În 1565, Ivan a consolidat structura 
statului, aducînd-o mai aproape de guvernarea directă prin crearea 
opricininei, o administraţie a apărătorilor imperiului susţinută din 
veniturile obţinute pe terenurile confiscate de la marii nobili autonomi 
exilați de tar. De vreme ce opricinicii aveau misiunea de a-i identifica 
pe trădători, ei au devenit un instrument al terorii folosit împotriva 
tuturor nobililor liberi. 

Controlul central într-un asemenea stat depindea în mod necesar de 
capacitatea şi hotărîrea conducătorului, ca şi de presiunile exercitate de 
războaiele externe. În consecinţă, puterea şi autonomia nobililor supuşi 
cunoşteau variaţii dramatice. În secolul al XVII-lea, aceşti nobili au 
început să-şi considere proprietăţile ca fiind private, vînzîndu-le sau 
lăsîndu-le moştenire. Situaţia acestui fait accompli a fost recunoscută 
oficial de ţar în 1714, cînd a desfiinţat distincţia dintre teritoriile private 
şi proprietăţile principilor în serviciul coroanei. Mai mult, spre sfîrşitul 
secolului al XVII-lea, conducătorii ruşi au angajat din ce în ce mai mulţi 
mercenari în armată. Curînd ei aveau să regrete deschiderea acestei 
breşe în sistemul lor închis ; la începutul secolului al XVIII-lea aveau să 
revină la recrutările în masă din rîndul ţăranilor şi la impunerea unor 
obligaţii militare asupra principilor în serviciul coroanei. Petru cel Mare 
a recrutat o armată de 370.000 de oameni, Ecaterina de un milion, iar 
Alexandru I de două milioane (LeDonne 1991, p. 273). Chiar în timpul 
păcii relative din anul 1897, forţele armate ruseşti numărau 1,1 milioane 
de soldaţi (Shanin 1986, I, p. 39). Principalele direcţii administrative 
instituite de Ivan cel Mare şi Ivan cel Groaznic au supravieţuit chiar şi 
reformelor țarilor Petru şi Ecaterina. Efortul de obţinere a mijloacelor 
necesare războiului şi cuceririi pe fondul unei economii agrare neco- 
mercializate a dus la formarea unei structuri patrimoniale greoaie. 

Petru şi Ecaterina s-au implicat în războaiele europene, extinzînd 
totodată imperiul spre sud-est. Aceste eforturi au necesitat o suplimentare 
a fondurilor şi a trupelor. Reformele aplicate în acea vreme reflectă 
starea de fapt : a fost reorganizată structura administrativă deja existentă 
reducîndu-se numărul administraţiilor ce intrau în conflict, poziţiile 
principilor în serviciul coroanei au fost reorganizate după o ierarhie mai 
clară, iar statul a fost dotat cu un aparat de represiune internă mult mai 
dezvoltat. Noua organizare administrativă a fost inspirată de modelul 
vest-european. Probabil că cea mai mare schimbare a avut loc în 
finanţele statului : cheltuielile de război au crescut de la 6,9 milioane 
de ruble în 1725 la 173,8 milioane în 1825, ceea ce reprezintă o creştere 

de 3,3% pe an timp de un secol. (În acelaşi secol, preţul secarei creştea 
cu doar aproximativ 0,1% pe an; vezi Mironov 1985.) În perioada 
respectivă, partea care îi revenea statului din impozitele fixe (capitatia 
şi renta plătită în locul serviciilor feudale) a scăzut de la 52% la 32%, 
în timp ce accizele au crescut de la 46% la 48% din noul total, care era 
mult mai mare. Doar venitul în urma vînzărilor de vodcă controlate de 
stat — acesta fusese pînă atunci monopolul nobililor — a crescut de la 1 
milion de ruble la 128,4 milioane, rezultînd o creştere medie de 5% pe 
an (LeDonne 1991, pp. 277-283). 

Petru şi Ecaterina au aplicat această administraţie de tip rusesc şi în 
teritoriile nou cucerite. În secolul al XVIII-lea, vastul teritoriu al 
Imperiului avea o structură administrativă relativ uniformă. De vreme 
ce organizarea socială a rămas diferită de la regiune la regiune în 
interiorul Imperiului, funcţionarea acestuia varia şi ea considerabil. În 
zonele de nord-vest, negustorii erau o sursă importantă a venitului 
imperial şi exercitau o putere considerabilă la nivel local. Spre deosebire 
de aceştia, în regiunile din sud-est comandanții militari care guvernau 
teritorii străine şi necomercializate trebuiau să o facă fie prin forţă, fie 
prin înţelegeri cu conducătorii locali, iar uneori prin amîndouă mijloacele. 

Statul polonez funcţiona diferit, fapt care aproape că a dus la 
dispariţia lui. Atât latifundiarii din Rusia, cit şi cei din Polonia cultivau 
grine pe suprafeţe mari, ceea ce le aducea un profit substantial in 
contextul creşterii populaţiei şi măririi preţurilor în secolul al XVI-lea. 
Dar latifundiarii polono-lituanieni aveau acces mai direct la pieţele 
vest-europene prin porturi ca Gdansk. Ei au construit o economie 
seniorială care a subminat poziţia oraşelor prospere ca forţe politice 
independente şi centre ale comerţului intern. Ţăranii şi negustorii 
polonezi au fost excluşi din comerţul cu grîne, acesta făcîndu-se direct 
cu negustorii străini. Latifundiarii se îmbogăţeau în urma veniturilor 
din export, importau bunuri din vest şi tratau statul aşa cum voiau. 

„Republica nobililor” formată în Polonia reprezenta doar interesele 
celor 10% din populaţie care se bucurau de privilegii. Astfel, începînd 
cu 1572, monarhia a devenit un instrument al nobilimii, aies de aceasta, 
iar aristocrații şi-au putut mări controlul asupra ţăranilor. Serbia a devenit 
din ce în ce mai răspîndită şi mai greu de suportat. Între timp, armatele 
rivale ale nobililor, formate din supuşii lor, depăşeau cu mult din punct 
de vedere numeric forţele armate ale coroanei. Cu toate că dispunerea 
tripartită a politicii poloneze - rege, potentati şi mici nobili - i-a dat 
regelui multe prilejuri de a se alia cu micii nobili începînd din ultima 

parte a secolului al XVI-lea, această situaţie a subminat toate încercările 
coroanei de a crea sisteme fiscale şi militare eficiente şi centralizate. 

Sub ameninţarea călăreţilor tătari, cazaci şi otomani, armata poloneză 
acorda o foarte mare importanţă cavaleriei chiar atunci cînd armatele 
ruseşti şi cele vest europene făcuseră tranziţia spre infanterie şi artilerie. 
Fiecare războinic era relativ autonom, trebuind să găsească resurse 
proprii de finanţare pentru el şi suita sa; regii nu reuşeau decît cu mari 
dificultăţi să-şi înlocuiască forţele armate pierdute. Pe termen lung, 
prezenţa unei monarhii slabe şi contestate, precum şi lipsa unei armate 
naţionale serioase au făcut din teritoriul polonez o pradă uşoară pentru 
Suedia, Rusia, Austria şi Prusia. Pentru început, Imperiul Polono-Lituanian 
a început să se restrîngă, pentru ca în secolul al XVIII-lea Polonia să 
dispară bucată cu bucată. 

Grinele latifundiarilor din Rusia secolului al XVI-lea nu puteau 
ajunge pe pieţele vest-europene. Negustorii englezi controlau portul 
Arhangelsk, întemeiat în 1584, care exporta blănuri şi cherestea din 
nordul ţării, şi nu grine din cîmpiile sudice. Latifundiarii îşi trimiteau 
produsele spre oraşele ruseşti, unde țarii îşi stabiliseră autoritatea. 
Printr-o intervenţie brutală asupra pieţelor şi a moşiilor, conducătorii 
ruşi şi-au apropriat cîştigurile rezultate în urma creşterii preţurilor din 
secolul al XVI-lea. În acest fel, ei au reuşit să-şi subordoneze nobilimea, 
care a ajuns să aibă mari obligaţii către stat. Această situaţie s-a menţinut 
în secolele al XVII-lea şi al XVIII-lea, cînd Rusia s-a implicat în 
comerţul european. Cerînd impozite în grîne, şi nu în bani, coroana a 
restrîns contactul latifundiarilor şi ţăranilor cu pieţele interne şi a reuşit 
să asigure resurse de hrană pentru oraşe, armate şi cei aflaţi în slujba statului. 

Cu toate acestea, procesul s-a inversat în secolul al XIX-lea. Începînd 
cu Pavel I (1796-1801), țarii au pus bazele unei organizări militare şi 
administrative autonome, eliberate de patronajul aristocratic. Aceasta a 
dus la apariţia unei puternice clase administrative non-aristocratice, ai 
cărei membri puteau să spere la înnobilare doar dacă ocupau poziţiile 
cele mai înalte. Procesul a dat roade : aristocrația îşi administra pămînturile 
şi se bucura de venituri fără să mai fie implicată în administraţia 
regională. Separînd nobilimea de stat, țarii au neutralizat fără să vrea 
trei secole de cooperare extrem de eficientă. În consecinţă, monarhii 
ruşi au pierdut o clientelă importantă, fără să fie în stare să-i ţină în friu 
puterea sau nemulţumirile. 

Statele tătare din sud-estul Rusiei aveau o organizare diferită: 
aceasta era suplă şi segmentată, fiind unită doar prin identități tribale şi 

reţele patron-client. În mare parte, ele erau formate doar dintr-o 
impresionantă forţă de cavalerie. Aceste armate constau în primul rînd din 
grupuri înrudite între ele şi din reţele patron-client. Mongolii (tătarii fiind 
mai întîi o subdiviziune, iar apoi o rămăşiţă a lor) îşi susțineau armatele 
mobile cerînd tribut populațiilor agrare din împrejurimi, taxînd convoaiele 
aflate în trecere şi oferind protecţie negustorilor ce călătoreau pe distanţe 
lungi. Tătarii din Crimeea s-au îmbogăţit capturînd şi vînzînd sclavi (care 
erau deseori slavi) pe pieţele turceşti şi italieneşti. Fiind pregătiţi să 
pedepsească nesupunerea, ei nu puneau accentul pe instaurarea unei noi 
administrații, lăsînd pe seama conducătorilor locali strîngerea birurilor. 
Structura centrală era precară, ceea ce îi conferea statului flexibilitate, dar 
il şi făcea vulnerabil în cazul conflictelor legate de succesiune. Ca paraziți, 
ei au cunoscut o perioadă de înflorire atunci cînd comerţul cu caravane 
s-a încetățenit şi cînd statele vecine producătoare de grine au devenit 
stabile, productive şi docile. Ruşii au reuşit să îi înfrîngă şi să îi absoarbă 
folosindu-se de puterea militară superioară, administraţia centrală mai 
strictă, alianţe de tipul divide et impera şi înţelegeri abile cu potentatii locali. 

În anul 1250, invadatorii mongoli, cu ajutorul lui Aleksandr Nevski, 
reuşiseră să-şi stabilească suzeranitatea asupra Cnezatului Moscovei. 
Ruşii au plătit tribut Hoardei de Aur timp de două secole. În anii 
1438-1441, Hoarda era împărţită în hanatele Sarai (capitala mongolă), 
Kazan, Astrahan şi Crimeea, aceasta din urmă ajungînd după scurt timp 
în stăpînirea Imperiului Otoman. O dată cu expansiunea rusească şi cu 
luptele între mongolii care mai rămăseseră, doar tătarii din Crimeea au 
supravieţuit perioadei lui Ivan cel Groaznic ca entitate politică distinctă. 
Ecaterina cea Mare avea să le ocupe teritoriile în 1783. Din acel 
moment, cele mai mari cuceriri europene ale Imperiului Rus au fost în 
detrimentul Poloniei şi Imperiului Otoman. 


Războaie şi revolte, revolte şi războaie 


Peste tot în Europa, transformarea statelor a avut loc în urma 
războiului sau pregătirilor pentru război. Expansiunea imperială rusă este 
un exemplu foarte bun în acest sens. Pînă în secolul al XIX-lea, statul 
rus şi-a cheltuit cea mai mare parte din venituri pe forţa militară. Cei 
doi Ivan, Petru, Ecaterina, Alexandru şi ceilalţi tari s-au folosit de această 
forţă armată pentru a-şi infringe rivalii ruşi, pentru a cuceri popoarele 
vecine şi a opri înaintarea duşmanilor din Europa şi Orientul Mijlociu. 

Pentru a da un exemplu, cnezatul moscovit s-a aflat în război cu o putere 
externă sau alta timp de şaptezeci şi unu din cei o sută de ani de după 1492. 

În comparaţie cu eforturile militare de mai tîrziu, costurile acestor 
războaie din secolul al XVI-lea au fost foarte reduse. Cu toate acestea, 
ele au fost sursa transformării statului, care a avut loc de la Ivan cel 
Mare la Ivan cel Groaznic. Ca urmare a eforturilor lor de cucerire şi de 
păstrare a regiunilor cucerite, țarii secolului al XVI-lea au construit din 
nebăgare de seamă un sistem masiv care avea în partea de sus principiul 
moştenirii proprietăţilor, la mijloc guvernarea indirectă, iar la bază 
clasa şerbilor aflaţi sub controlul latifundiarilor susținuți de stat. Războaiele 
care au urmat au transformat această structură, consolidînd-o. 

În ciuda importanţei confruntărilor dintre Suedia, Polonia şi Cnezatul 
Moscovei, războaiele din secolul al XVI-lea din această regiune nu s-au 
intersectat decît într-o mică măsură cu confruntările militare din vestul 
Europei, formînd un complex separat ale cărui axe treceau la sud şi la 
est de Varşovia. Cu toate că, de exemplu, puterile mediteraneene se 
luptau deja cu otomanii, statele est-europene nu au participat la războaiele 
din Europa anilor 1495-1560, care aveau ca miză principală teritoriul italian, 
pentru care se confruntau Spania şi Franţa. În aceeaşi perioadă, cnezatul 
moscovit era în război nu doar cu vecinii din vest, ci şi cu tătarii şi 
cazacii care se opuneau expansiunii ruseşti spre sud-est. Forţele poloneze 
se luptau la rîndul lor cu puterile din sud: moldovenii, turcii şi tătarii. 

Cu toate acestea, spre sfîrşitul secolului al XVII-lea atît Imperiul Rus, 
cît şi cel Otoman, s-au implicat mult mai mult în războaiele europene. 
Rusia a intrat în prima alianţă europeană în 1680. În 1682, ea se alătura deja 
Austriei, Poloniei, Veneţiei şi statelor germane în lupta împotriva vechiului 
său duşman, Imperiul Otoman. Faimoasa occidentalizare a Rusiei iniţiată 
de Petru cel Mare a adus cu sine implicarea mult mai mare a Imperiului 
în diplomaţia şi în războaiele vest-europene, ca să nu mai vorbim de politica 
nupţială. Dacă pînă la Petru cel Mare familiile regale ruse se căsătoreau 
aproape exclusiv cu membri ai altor familii ruse, poloneze sau bizantine, 
începînd cu următoarea generaţie țarii au devenit rude prin alianţă, iar apoi 
descendenţi ai multor familii dinspre vest, în special din statele germane. 

În anul 1730, Rusia participa deja în mod obişnuit la războaiele 
Europei, ceea ce a dus ipso facto la generalizarea acestor conflagrații. 
Cu armatele sale numeroase şi create după modelul celor occidentale, 
Rusia a devenit un aliat puternic şi un duşman de temut. Prin acelaşi 
proces au fost angrenate în războaiele din vest Polonia, Suedia şi 
Imperiul Otoman, uneori împotriva voinţei lor. Pe parcurs, Polonia 
a dispărut, iar Suedia a pierdut controlul asupra teritoriilor locuite de slavi. 

Războiul şi situaţiile revoluţionare s-au suprapus. Răscoalele repetate 
ale cazacilor împotriva Poloniei între 1590 şi 1734 s-au apropiat foarte 
mult de rezistenţa tătarilor împotriva expansiunii ruseşti. Exista totuşi 
o diferenţă fundamentală : cazacii o duseseră bine sub hegemonia poloneză 
ca mercenari sau jefuitori ai turcilor şi tătarilor, dar s-au opus atunci 
cînd polonezii au încercat să le restrîngă autonomia şi să le subordoneze 
forţele armate. Cazacii au reprezentat un caz clasic de problemă de 
frontieră pentru statele rus şi polonez. Fiind un popor mixt, compus din 
nomazi, şerbi fugiţi de pe moşii şi soldaţi dezertori, ei au devenit 
războinici iscusiti în lupta împotriva turcilor şi tătarilor, fiindu-le astfel 
de folos atît Poloniei, cît şi Rusiei. Dar în zonele pe care le ocupau, cei 
mai puternici dintre aceştia au început să revendice dreptul de a vîna şi 
a pescui, de a deţine pămînt, de a fi scutiţi de la impozitele externe, de 
a avea arme şi de a purta propriile războaie. În Rusia şi Polonia, aceste 
privilegii erau rezervate doar nobililor. De aici, politica ambivalentă 
a Rusiei şi Poloniei : ele îi încurajau pe cazaci să le atace duşmanii, dar 
încercau să îi subordoneze autorităţii lor naţionale, refuzîndu-le un 
statut special. Pe măsură ce Polonia coloniza în secolul al XVI-lea 
terenurile fertile ale Ucrainei cu scopul de a o transforma în mari moşii, 
această politică a dus la apariţia unei serii de războaie şi revolte. 


Tabelul 6.1. Războaie internaţionale în Rusia şi în regiunile învecinate 
între 1492-1992 


[ 1491-1502 | Tătarii din Crimeea împotriva tătarilor din Kazan ] 


| 1492-1494 | Cnezatul Moscovei împotriva Lituaniei | 
| 1495-1496 | Cnezatul Moscovei împotriva Suediei | 


| 1497-1499 | Polonia-Lituania împotriva Moldovei, turcilor şi tătarilor | 


1500-1503 | Cnezatul Moscovei şi tătarii împotriva Poloniei-Lituania şi 


Ordinului Livonian 


| 1506-1507 | Cnezatul Moscovei împotriva tătarilor din Kazan | 


1507-1508 | Polonia-Lituania şi tătarii împotriva Moldovei şi Cnezatului 


Moscovei 
| 1510 | Cnezatul Moscovei împotriva Republicii Pskov 
| 1512-1522 | Războiul bielorus 


| 

[1512-1522 | Războiul bielorus | 
1521-1524 | Tătarii din Crimeea şi Kazan şi cazacii împotriva Cnezatului | 
| 


Moscovei 
| 1527-1531 | Polonia împotriva Moldovei 


1532-1533 | Sfintul Imperiu Romano-German împotriva Poloniei-Lituania şi 


Moldovei 


| 1534-1537 | Cnezatul Moscovei împotriva Poloniei-Lituania şi tătarilor | 

| 1547-1552 [Cnezatul Moscovei împotriva Kazanului | 
l 1552-1556 | Cucerirea Kazanului şi Astrahanului de către ruşi | 


| 1554-1557__| Cnezatul Moscovei împotriva Suediei | 
| 1557-1582 | Războiul livonian 


| 1563-1570 | Danemarca, Polonia şi Lübeck împotriva Suediei | 


| 1569 | Turcia împotriva Rusiei în Astrahan | 
| 1570 | Cnezatul Moscovei împotriva Novgorodului | 
| 1571-1572 | Tătarii din Crimeea împotriva Cnezatului Moscovei | 
| 1578-1584 | Cnezatul Moscovei împotriva tătarilor din Siberia | 
| 1583-1590 | Război polono-turc | 
| 1586-1587 | Cnezatul Moscovei impotriva tatarilor din Siberia | 
| 1587-1588 | Război austro-polon | 
| 1591-1598 | Tătarii din Crimeea împotriva Cnezatului Moscovei | 
| 1600 | Polonia împotriva Moldovei şi Țării Româneşti | 
| 1600-1614 | Polonia împotriva Suediei | 
| 1605-1606 | Tătarii din Crimeea împotriva Cnezatului Moscovei | 
| 1611-1618 | Polonia împotriva Rusiei | 
| 1613-1617 | Suedia împotriva Rusiei | 
| 1616-1617 | Polonia împotriva Turciei | 


| 1617-1618 | Polonia împotriva Suediei | 
| 1618-1621 | Război polono-turc | 
| 1621-1622 | Polonia împotriva Suediei | 
1625-1627 | Turcia şi tătarii împotriva Poloniei şi Ungariei 
| 1625-1629 | Polonia împotriva Suediei | 
1631-1634 | Turcia şi tătarii împotriva Poloniei şi Ungariei 
| 1632-1634 | Rusia împotriva Poloniei | 
| 1632-1641 | Tătarii din Crimeea împotriva Rusiei | 
| 1637-1638 | Cazacii împotriva tătarilor din Crimeea | 
| 1638 | Danemarca împotriva Poloniei | 
| 1654-1656 | Rusia şi cazacii împotriva Poloniei | 
| 1658-1661 | Transilvania împotriva Poloniei, tătarilor şi Turciei | 
| 1658-1668 | Rusia şi cazacii împotriva Poloniei | 
| 1672-1676 | Turcia, tătarii şi cazacii împotriva Poloniei | 
1677-1681 | Turcia şi cazacii împotriva Rusiei 
1682-1699 | Turcia împotriva Austriei, statelor germane, Poloniei, Veneţiei 
şi Rusiei 
| 1687-1689 | Rusia împotriva tătarilor din Crimeea 
| 1700-1721 | Marele război nordic 
| 1710-1711 | Război ruso-turc 
[1716-1717 | Rusia împotriva Hanatului Hiva 
1722-1724 | Rusia împotriva Persiei 


1733-1735 | Război de succesiune la tronul Poloniei 

[ 1734-1739 |Rusia şi Austria împotriva Turciei | 


1740-1748 
| 1741-1743 
| 1756-1763 

1768-1772 

1768-1774 

1781-1782 
| 1787-1792 

1788-1790 

1792-1793 
| 1796-1797 
| 1799-1801 
| 1803-1815. 
| 1804-1813 
| 1806-1812 
| 1808-1809 

1821-1824 


1821-1829 

| 1826-1828 

| 1827 
1828-1829 
1832-1839 
1839-1840 
1847-1853 
1848 


| 1853-1856 
| 1855-1859 
| 1857-1858 
1864 
1865-1868 
1865-1869 
1873 
1873-1876 
1875-1878 


1877-1878 
1877-1881 
1904-1905 
1914-1918 


Război de succesiune la tronul Austriei 
Război ruso-suedez 

Războiul de şapte ani 

Războiul Confederaţiei de la Bar 
Război ruso-turc 

Rusia împotriva Crimeii 

Războiul otoman 

Război ruso-suedez 

Rusia şi Prusia împotriva Poloniei 
Rusia împotriva Persiei 

Războiul celei de-a doua coaliţii 
Războaiele napoleoniene 

Rusia împotriva Persiei 

Război ruso-turc 

Război ruso-suedez 

Intervenţie rusă în războiul Moldovei şi Țării Româneşti cu 
Imperiul Otoman 

Intervenţie rusă în războiul Greciei cu Imperiul Otoman 
Rusia împotriva Persiei 

Golful Navarino 

Război ruso-turc 

Rusia împotriva kirghizilor 

Rusia împotriva Hanatului Hiva 

Rusia împotriva kazahilor 

Intervenţie rusă în războiul Moldovei şi Țării Româneşti cu 
Imperiul Otoman 

Războiul Crimeii 

Rusia împotriva kirghizilor 

Rusia împotriva Georgiei 

Rusia împotriva Georgiei 

Rusia împotriva Emiratului de Buhara 
Rusia împotriva Hanatului Kokand 
Rusia împotriva Hanatului Hiva 

Rusia împotriva Hanatului Kokand 


Intervenţii ale Rusiei în revoltele bosniace şi bulgare împotriva 


Imperiului Otoman 

Război ruso-turc 

Rusia împotriva turkmenilor 
Război ruso-japonez 

Primul război mondial 


| 1918 Război sovieto-finlandez | 

| 1918-1920 | Război sovieto-polonez | 


1919 Letonia şi Estonia împotriva Germaniei şi Rusiei 
1919-1927 | Război polono-lituanian 
1939 Război ruso-japonez 


1939-1940 | Război sovieto-finlandez 
1939-1945 | Al doilea război mondial 
1956 Intervenţie sovietică în Ungaria 


| 1979-1985 | Intervenţie sovietică în Afghanistan | 


Marea răscoală a cazacilor împotriva Poloniei din 1648-1654 a dus 
la formarea unei Ucraine oficial independente, guvernate de cazaci. 
Apoi (pe măsură ce forţele poloneze recistigau teren), a avut loc 
o înţelegere între cazaci şi ruşi care plasa Ucraina sub suzeranitatea 
Rusiei. În 1667, în urma unor noi bătălii între ruşi, polonezi şi cazaci, 
Rusia şi Polonia şi-au împărţit Ucraina (şi în acest fel şi pe cazaci) între 
ele. Din acel moment, atît Rusia, cît şi Polonia s-au confruntat cu 
rezistenţa cazacilor faţă de autoritatea centrală. De exemplu, atunci 
cînd adunarea naţională poloneză (Seimul) a ordonat dizolvarea armatei 
autonome a cazacilor în 1699, încercările Poloniei de a implementa 
această decizie au provocat o mare răscoală în 1704. Toate aceste 
conflicte armate pot fi clasificate atît ca revoluţii, cît şi ca războaie. Ele 
amintesc de cele care aveau loc în aceeaşi perioadă la frontierele 
Americii de Sud şi de Nord, unde reprezentanţii puterilor europene se 
confruntau nu doar cu populaţiile indigene, ci şi cu trimişii unor puteri 
rivale şi cu dezertorii din propria tabără care căutau să obţină autonomia 
în afara influenţei imperiului. Ruşii s-au bazat deseori pe experienţa 
militară şi pe trupele cazacilor în timpul expansiunii lor în Siberia şi 
spre sud-est. Pe măsură ce autoritatea centrală căuta să instaleze latifundiari 
şi ţărani în teritoriile pe care le cuceriseră cu ajutorul cazacilor, aceştia 
din urmă se opuneau acestei încălcări a teritoriului. Cu toate acestea, 
cazacii săraci (printre care se numărau şi cei care fugiseră din şerbie) 
încercau deseori să pună bazele unor ferme, împotriva dorinţei cazacilor 
mai bogaţi care făcuseră avere din pescuit şi jaf, şi care aveau motive să 
se teamă că practicarea la scară largă a agriculturii avea să ducă la 
apariţia ruşilor, a latifundiarilor şi a şerbiei. Stenka Razin a fost unul din 
conducătorii grupurilor de cazaci „goi”, săraci. Răscoala lui Razin din 
1670 a avut loc în urma unor incursiuni ale bandei sale în Persia, 
traversînd Marea Caspică. Trupele lui Razin au capturat oraşele Astrahan, 
Saratov şi Samaia şi au început să strîngă forţe pentru un marş asupra 
Moscovei. În acel moment, ţarul a trimis o armată spre Volga, care avea 

să înfrângă trupele lui Razin şi să-l pună pe acesta pe fugă. Ulterior, liderii 
cazaci l-au predat pe Razin Moscovei, unde va fi în cele din urmă executat. 


Tabelul 6.2. Situaţiile revoluţionare din statele ruseşti între 1492-1992 


[ 1537 Răscoală a nobililor în Polonia | 


1577 
1591-1593 
1597-1599 
1598-1599 
| 1598-1613 


[1606-1608 

[1630 
1637-1638 
1648-1654 
1650 

| 1664-1666 
1667-1671 

| 1668 

| 1674-1681 
1682 

| 1699 

| 1705-1711 

| 1707-1708 

| 1734 

| 1735 

[1751-1753 
1754-1755 

| 1768-1769 

| 1768-1771 

| 1773-1775 

| 1794-1795 

| 1830-1831 

| 1863-1864 
1905 

| 1916 
1917 
1917-1921 


Polonia impotriva Gdanskului 

Răscoală a cazacilor împotriva Poloniei 

Răscoală a cazacilor împotriva Poloniei 

Răscoală în Polonia cu intervenţie suedeză 

Vremea 'Tulburărilor : răscoală în Cnezatul Moscovei, intervenţie 
din partea Poloniei, Suediei şi a cazacilor 

Răscoală a nobililor în Polonia | 
Răscoală a cazacilor împotriva Poloniei | 
Răscoală a cazacilor împotriva Poloniei 

Răscoală a cazacilor împotriva Poloniei, cu intervenţie tătară 
Novgorod şi Pskov împotriva Rusiei 

Răscoala lui Lubomirski împotriva Poloniei | 
Cazacii (Stenka Razin) împotriva Rusiei 

Răscoală a cazacilor împotriva Poloniei, cu intervenţie tătară | 
Răscoală başchiră împotriva Rusiei 

Răscoală a strelitilor în Moscova 

Ţăranii lituanieni împotriva Poloniei | 
Răscoală başchiră împotriva Rusiei | 
Răscoală cazacă condusă de Kondrati Bulavin împotriva Rusiei | 
Răscoală a cazacilor împotriva Poloniei | 
Răscoală başchiră împotriva Poloniei | 
Răscoală ţărănească în Rusia | 
Răscoală başchiră împotriva Rusiei 

Răscoală a haidamacilor! din Ucraina împotriva Poloniei | 
Război civil polonez (intervenţii ale Rusiei, Franţei şi Austriei) | 
Revolta lui Pugaciov împotriva Rusiei | 
Răscoală poloneză | 
Răscoală poloneză | 
Răscoală poloneză | 
Revolutie in Rusia 

Kirghizii impotriva Rusiei | 
Revolutiile din Rusia 

Război civil in Rusia, numeroase intervenţii internationale 


| 1990-1991 Separarea republicilor din Uniunea Sovietică | 


1. Detaşamente asemănătoare arndutilor (n.r.). 


RUSIA ŞI VECINII EI 215 


Asemenea conflicte între cazaci şi imperiul expansionist au mai 
apărut timp de aproape un secol. În 1707-1708, Kondrati Bulavin 
a urmat exemplul lui Stenka Razin, ridicîndu-i pe cazacii săraci împotriva 
vecinilor lor mai bogaţi şi a trupelor pe care Petru cel Mare le trimisese 
pe Don; această răscoală a fost învinsă de trupele imperiale cu ajutorul 
calmicilor. În 1773-1775, cazacul Emelian Pugaciov s-a dat drept ţarul 
Petru al III-lea, prieten al celor oprimati, inclusiv al credincioşilor de 
rit vechi - şi a fost crezut în ciuda convingerii larg răspîndite că ţarul 
murise. Marea răscoală a lui Pugaciov i-a unit pe cazaci, başchiri, 
credincioşi de rit vechi, micii fermieri, şerbii angajaţi în fabrici sau pe 
moşiile care deja începuseră să se răspîndească în sud-est. Intenţiile lui 
Pugaciov de a elibera țărănimea au conferit revoltei sale o amploare 
excepţională, dar au determinat-o pe Ecaterina cea Mare să ceară 
uciderea sa imediată. Atunci cînd campania militară a lui Pugaciov 
a început să dea semne de oboseală, cazacii şi-au asigurat poziţia predîndu-l 
pe acesta trupelor imperiale. A urmat execuţia sa în Moscova în 1775. 
Între timp, başchirii se revoltaseră deseori împotriva încercărilor statului 
de a-i controla. În secolul al XVIII-lea, Polonia s-a confruntat cu 
ameninţări similare din partea cazacilor şi a haidamacilor ucraineni. În 
acest fel, atît Rusia cît şi Polonia au trebuit să înăbuşe o serie de 
răscoale din regiunea frontierelor pînă tîrziu în secolul al XVIII-lea. 

Dar şi în Polonia, şi în Rusia, au avut loc revolte importante care au 
ameninţat mult mai direct centrul organizării statale. În 1537, de exemplu, 
nobilimea poloneză din ce în ce mai prosperă s-a răsculat împotriva 
încercărilor regelui Sigismund cel Bătrîn de a menţine o politică militară 
regală în războiul cu Cnezatul Moscovei. Acesta a fost nevoit să adopte 
decretul „Nimic nou” (nihil novi) în care se prevedea că guvernul 
polonez nu avea să introducă nici o lege nouă fără acordul deplin al 
Camerei Deputaţilor (care era compusă din nobili), componenta dominantă 
a Seimului. De vreme ce Camera Deputaţilor adoptase un liberum veto, 
care prevedea că orice măsură propusă de rege trebuia să primească un 
vot favorabil unanim, acest decret a paralizat orice fel: de reformă. 
Revolta nobililor a dus la slăbirea puterii regale şi a accentuat şi mai 
mult diferenţele între centralizarea din Rusia şi descentralizarea din Polonia. 

Centralizarea rusă nu a fost lipsită de conflicte. Cea mai mare criză 
a secolului al XVI-lea a survenit la sfîrşitul acestuia, în timpul faimoasei 
„Vremi a Tulburărilor” (1598-1613). Taxele şi recrutările pentru războiul 
livonian (1557-1582) vlăguiseră satele, mulţi locuitori refugiindu-se 
spre regiunile mai libere dinspre sud-est. Acest exod a redus la rîndul 


216 REVOLUȚIILy. EUROPENE (1492-1992) 


său veniturile boierilor, care au pornit mişcări de reprimare, încercînd 
totodată să-şi recupereze din banii pierduţi. În timpul regimului incom- 
petentului Fedor I (1584-1598), regentii Nikitin Romanov şi Boris 
Godunov au trebuit să ţină piept încercărilor marilor familii Belski, 
Suiski şi Mstislavski de a prelua puterea. Godunov a ordonat executarea 
sau surghiunirea multor membri ai acestor familii. Cînd Fedor a murit 
fără să lase un moştenitor, țarina Irina a abdicat, ceea ce a dus la 
apariţia unei serioase crize de succesiune. După negocieri îndelungate, 
Godunov a devenit tar cu susținerea Zemskii Sobor-ului (un fel de Stări 
Generale, fără lunga istorie a echivalentelor sale din vestul Europei). 
Boierii s-au opus acestei decizii, iar Godunov a început persecutarea 
lor, fără a reuşi însă să-i elimine din viaţa politică. 

În aceeaşi perioadă, recoltele dezastruoase au dus la apariţia bandelor 
de jefuitori de la sate, iar locuitorii oraşelor au început să se lupte 
pentru rezervele de hrană în scădere. În plus, a apărut un pretendent la 
tron - falsul Dimitrie I, care se dădea drept fiul lui Ivan al IV-lea 
(a cărui ucidere fusese probabil plănuită în 1591 de către Godunov). El 
se bucura de susţinerea militară a boierilor şi a nobililor polonezi. 
Dimitrie a fost primul dintr-o serie de paisprezece pretendenți la tron 
din secolul al XVI-lea. Mulţi supuşi nemulţumiţi ai ţarului, printre care 
se aflau şi cazacii de pe Donet, s-au alăturat armatei pretendentului in 
marşul spre Moscova. Boris Godunov a murit în 1605, în timp ce 
forţele sale armate se dezintegrau. Pretendentul a devenit tar, desi mai 
toată lumea ştia că era un impostor. 

El nu avea să domnească însă mult timp. Boierii ruşi s-au răsculat 
împotriva ţarului Dimitrie în 1606, ucigîndu-l, arzîndu-l pe rug şi 
folosindu-i trupul ca proiectil de tun. Cu toate că Vasili Şuiski a preluat 
apoi tronul, mulţi s-au opus loviturii sale de stat. Au izbucnit răscoale 
îndelungate pe tot teritoriul imperiului. La un moment dat, o armată 
rebelă condusă de un fost şerb, Ivan Bolotnikov, a ameninţat Moscova, 
retrăgîndu-se apoi la Tula, care a fost asediată şi înfrîntă de Suiski. 
O nouă armată a fost adunată împotriva Moscovei de un al doilea fals 
Dimitrie, dar această mişcare nu a mai avut acelaşi succes. 

Eforturile lui Şuiski de a rămîne la putere au dus la izbucnirea unui 
război, la intervenţia polonezilor, la prăbuşirea sa şi, în final, la instaurarea 
familiei Romanov pe tronul rus. Şuiski a beneficiat de sprijinul militar 
al regelui Carol al IX-lea al Suediei în schimbul renunţării la Livonia, 
ceea ce a făcut ca Polonia să declare război Rusiei. Forţele poloneze au 

cucerit Moscova, iar un conciliu al boierilor l-a recunoscut pe regele 
Sigismund ca ţar. Imperiul Rus a fost împărţit între trupele suedeze, 
poloneze şi căzăceşti. Cu toate acestea, cazacii şi orăşenii ruşi s-au aliat sub 
conducerea clerului şi au adunat o armată împotriva cuceritorilor polonezi 
ai Moscovei. Această armată a reuşit să restabilească controlul rusesc. 
În 1613, un alt Zemskii Sobor l-a ales tar pe boierul Mihail Romanov. 
Ţarul Mihail a trebuit să îi ţină sub control pe boieri (care fuseseră 
decimati în urma celor cincisprezece ani de război civil), să îi alunge pe 
suedezi şi polonezi şi să restabilească autoritatea imperială în interiorul 
ţării. El şi succesorii săi au acordat nobililor şi mai multă putere asupra 
ţărănimii, în schimbul cooperării militare şi administrative cu coroana. 

Succesiunile dificile au continuat să faciliteze apariţia unor situaţii 
revoluţionare. Strelitii („puşcaşi” sau muschetari) erau un corp special 
de infanterie din Moscova şi din alte oraşe mari, care îşi suplimentau 
solda prin slujbe civile. Ţarul Feodor (în vîrstă de douăzeci şi doi de 
ani) moare în 1682. El avea trei fraţi — Sofia, Ivan şi Petru - acesta din 
urmă în vîrstă de zece ani. Un grup de potentati, printre care se număra 
şi patriarhul ortodox, l-au numit tar pe Petru, fratele vitreg al Sofiei şi 
al lui Ivan. Sofia s-a aliat cu strelitii, care au atacat palatul imperial şi 
au obţinut intronarea lui Ivan ca tar, Sofia avînd rolul de regent. Strelitii 
au început însă pregătirile pentru a prelua puterea prin forţă şi au cerut 
ca revendicările disidentilor religioşi (adică a credincioşilor de rit vechi) 
să fie ascultate. Sofia s-a disociat de ei şi a chemat în ajutor trupele 
imperiale şi milițiile pentru a contracara o lovitură de stat. Ea a condus 
în numele fratelui său timp de şapte ani. 

La acea vreme, tînărul Petru se apropia de vîrsta majoratului şi erau 
mari şanse ca el să pună la cale o lovitură de stat. Agenţii Sofiei au plănuit 
uciderea lui, dar Petru a aflat de această conspirație şi a acţionat primul. 
În 1689, susţinătorii săi (printre care se aflau şi membri ai unor mari 
familii nobile) au arestat-o pe Sofia şi l-au adus la putere. Noul ţar avea 
să devină unul dintre cei mai importanţi din istoria Rusiei : Petru cel Mare. 
El a guvernat pînă în 1725, trebuind să facă faţă marilor răscoale ale 
başchirilor şi cazacilor de la frontierele imperiului, dar fără ca puterea 
să-i fie ameninţată de adversari interni, cu excepţia unei noi răzmeriţe 
a strelitilor din 1698. În schimb, el a dus războaie cu aproape toţi vecinii 
săi - în primul rînd cu turcii, suedezii şi perșii, fără a-i uita însă pe războinicii 
asiatici din Hiva şi din Buhara. Creşterea capacităţii de război a statului a dus 
la înmulţirea răscoalelor interne, dar le-a scăzut acestora şansele de succes. 


218 REVOLUTIILE EUROPENE (1492-1992) 


În multe privinţe, revoltele din secolele al XVII-lea şi al XVIII-lea 
au dus la consolidarea coroanei ruseşti şi au slăbit puterea celei poloneze. 
Originea acestor procese poate fi regăsită în două fapte esenţiale : în 
primul rind, în cursul celor două secole, țarii ruşi au reuşit să învingă 
întotdeauna aceste răscoale, folosindu-se de fiecare ocazie pentru a elimina 
o serie de potenţiali adversari. În Polonia, răsculații au cîştigat din ce în 
ce mai mult teren în urma concesiilor coroanei şi datorită alianțelor cu 
o parte a nobilimii. În al doilea rînd, nobilimea rusă a fost mereu de 
partea ţarului, în timp ce în Polonia aristocrații au încercat permanent 
să îşi înmulțească privilegiile şi să limiteze puterea centrală. Aceasta nu 
înseamnă însă că ruşii aveau o nobleţe spirituală care le lipsea polonezilor. 
Puterea nobililor polonezi (pe care cu siguranţă ruşii o invidiau) se 
datora controlului pe care aceştia îl deţineau asupra comerţului cu 
grîne. În ambele cazuri, cea mai mare parte a revoltelor mai serioase au 
avut loc în teritoriile aflate la periferia imperiului. Ca urmare a acestor 
procese opuse, statul rus s-a extins în secolul al XVIII-lea, iar cel 
polonez a dispărut. 

Bazat pe principiul unui ţar autocrat, Imperiul Rus a rămas vulnerabil 
în faţa loviturilor de stat puse la cale de unii membri din cercul de 
conducere, ori de cîte ori apărea un caz de succesiune îndoielnică. 
Amenințarea venea atît din partea pretendentilor la tron, care se inmulteau 
la moartea fiecărui ţar, cit şi dinspre marii nobili şi unităţile militare de elită 
cum erau Gărzile (care aveau ca ofiţeri - noblesse oblige - membri ai 
marilor familii) şi care complotau deseori pentru a-şi instala pe tron 
propriul candidat. La moartea lui Petru, gărzile imperiale au transferat 
puterea unui grup de noi nobili, care au condus în numele văduvei lui 
Petru, Ecaterina, şi al fiului lor, Petru al II-lea. Gărzile şi marii nobili au 
intervenit în mod similar la moartea lui Petru al II-lea, înainte de 
încoronarea din 1730, ajutînd-o pe verişoara lui Petru, Ana, să urce pe tron. 

Din nou, în 1742, o coaliţie a Gărzilor cu marii nobili a adus-o pe 
tron pe Elisabeta, fiica lui Petru I, iar în 1762 o revoltă a ofiţerilor 
împotriva urmaşului desemnat la tron, Petru al III-lea, a înscăunat-o pe 
soţia sa țarina Ecaterina a II-a. Ea a domnit pînă în 1796, devenind 
cunoscută sub numele de Ecaterina cea Mare datorită vigorii, inteligenţei 
şi longevităţii sale. După cinci ani de confruntări cu marii nobili, fiul şi 
succesorul său Pavel şi-a pierdut viaţa în urma unei lovituri de stat 
organizate cu consimţămîntul propriului său succesor, Alexandru I. 
Astfel, imperiul din secolul al XVIII-lea ne oferă o combinaţie surprin- 
zătoare de expansiune militară, consolidare administrativă, intervenţie 

a statului, conducători remarcabili şi o mare vulnerabilitate a însuşi 
centrului puterii statale în momentul fiecărei succesiuni. 

Succesiunile din secolul al XVIII-lea au dus la o şi mai mare 
vulnerabilitate a statului polonez, însă aici noul rege era de obicei ales 
în urma intervenţiei nobililor polonezi şi a potentatilor străini, printre 
care se număra şi monarhul rus. Printre regii Poloniei din secolul al 
XVIII-lea s-au numărat August al III-lea, principe elector al Saxoniei 
(care l-a devansat în cursă pe prinţul francez de Conti), şi Stanislaw 
Poniatowski, susţinut de Ecaterina cea Mare, care a învins familia 
Czartoryski şi de a cărei opoziţie s-a lovit apoi pe tot timpul domniei 
sale. Între timp, Rusia trecea drept protectoare a supuşilor ortodocşi ai 
Poloniei, iar Prusia era interesată de protestanții polonezi. Din moment 
ce coroana poloneză susţinea Biserica Unită (de rit ortodox, dar afiliată 
cu Roma), atît Rusia, cît şi Prusia aveau motive de îngrijorare. În orice 
caz, războiul civil din 1768-1771, în timpul căruia o confederație 
aristocratică din oraşul Bar s-a răsculat împotriva regelui şi a eforturilor 
sale de a consolida coroana, a atras (sau cel puţin a justificat) intervenţia 
Rusiei, Prusiei şi, mai tîrziu, a Austriei. Drept urmare, Polonia a pierdut 
teritorii extinse din nord, est şi sud, printre care se numărau Pomerania, 
Mica Polonie, Rutenia, Bielorusia, Livonia şi Vitebsk. Rusia domina 
deja Europa de Est. 

Polonia mai avea însă mult de suferit în urma intervențiilor ruseşti. 
La insistența coroanei, Dieta polonă a adoptat în 1791 o constituţie 
centralistă care a îndepărtat imediat o parte din nobilime. Conducătorii 
nobili s-au organizat în Confederaţia de la Targowica şi au chemat 
trupele ruseşti ale Ecaterinei. Acestea au răspuns imediat, ocupînd 
Varşovia şi imobilizînd slabele forţe ale coroanei. Regele Stanislaw 
a fost nevoit să accepte confederatia conservatoare. Acest scurt război 
civil a dus la a doua împărţire a Poloniei între Rusia, Prusia şi Austria 
în 1793. Curînd după aceea, Tadeusz Kosciuszko (veteran al războiului 
revoluţionar american) a reorganizat armata pentru a susţine noua 
constituţie care fusese abrogată de Dietă. În numele naţiunii, forţele 
rebele au declarat război Rusiei şi Prusiei. Armatele celor două ţări nu 
au întîrziat să intervină, învingîndu-i pe polonezi şi capturîndu-l pe 
Kosciuszko. În urma victoriei, a avut loc oa treia împărţire a teritoriului 
Poloniei, în urma căreia nu a mai rămas nici o regiune autonomă. 
Polonia a devenit o amintire, un program naţionalist şi o serie de 
diviziuni administrative din interiorul a trei imperii învecinate. 


220 REVOLUTIILE EUROPENE (1492-1992) 


Consolidarea din secolul al XIX-lea 


Rusia a început să se implice din ce în ce mai mult în politica 
Europei de Vest. Războaiele napoleoniene au avut un rol important în 
acest proces ; ducele de Richelieu, de exemplu, a fost ofiţer în armata 
rusă şi guvernator general în sudul Rusiei, devenind mai tîrziu ministru 
al lui Ludovic al XVIII-lea în timpul Restauratiei, cînd Franţa se găsea 
sub ocupaţie rusă. În timpul ocupaţiei, ofiţerii ruşi francofoni şi cultivați 
au stabilit legături durabile cu viata de salon pariziană (şi au încetățenit 
în limba franceză cuvîntul rus bistro, insemnind „repede”). Forţele 
ruse nu s-au luptat cu armatele vest-europene în secolul al XIX-lea, cu 
excepţia notabilă reprezentată de Războiul Crimeii (în care Rusia şi 
Franţa s-a aflat din nou de părţi diferite). În schimb, Rusia a început să 
atace provinciile nordice ale Imperiului Otoman. În timp ce statele din 
vestul Europei capturau colonii de peste mări, ruşii s-au străduit să-şi 
extindă teritoriul spre sud şi est. 

Nu se poate susţine că Rusia şi fostul teritoriu al Poloniei nu au 
cunoscut tulburări în secolul al XIX-lea, dar situaţiile revoluţionare 
fatise au fost rare după 1775. Singurele situaţii revoluţionare majore 
între acel moment şi 1905 au fost insurecţiile poloneze împotriva 
conducerii ruseşti din 1794-1795, 1830-1831 şi 1863-1864. Lovitura de 
stat eşuată a ofiţerilor ruşi din decembrie 1825 a atras atenţia deoarece 
fusese implicată o societate secretă a aristocraților reformisti, dar revolta 
deschisă a constat doar din cîteva scurte confruntări în Sankt Petersburg 
şi Kiev. Revolta din decembrie a survenit, asemeni celor din secolul al 
XVIII-lea, în timpul unui interregn. La moartea subită a lui Alexandru, 
fratele şi succesorul său desemnat Nicolae a ezitat să preia coroana din 
cauză că era privit nefavorabil de către ofiţeri (aceştia vroiau să organizeze 
o lovitură de stat în favoarea fratelui său Constantin). Aceasta a fost 
ultima tentativă serioasă a latifundiarilor şi ofiţerilor de a prelua puterea 
în urma unei dispute succesorale. La fel ca mulţi dintre strămoşii săi, 
Alexandru al II-lea avea să moară asasinat în' 1881, dar el a fost ucis de 
activiştii populişti, nu de nobili. 

Pe de altă parte, patriotii polonezi îi observau îndeaproape pe 
conducătorii ruşi pentru a identifica orice semn de slăbiciune. Prima 
mare revoltă poloneză din secolul al XIX-lea a avut loc în 1830, cînd 
țarul Nicolae I a propus trimiterea armatei poloneze pentru a suprima 
recentele revoluţii din Belgia şi Franţa. În Polonia apăruseră societăţi 


RUSIA ŞI VECINII EI 221 


conspirative liberale, care fuseseră active încă de la sfîrşitul războaielor 
napoleoniene. Atunci cînd Nicolae a ordonat mobilizarea, era deja 
plănuită o insurecție a cadetilor de infanterie din Varşovia. Aceştia au 
fost nevoiţi să acţioneze fără să-şi fi terminat pregătirile. Cadetii au 
atacat palatul Marelui Duce (Constantin, fratele lui Nicolae) şi au 
cîştigat un considerabil sprijin popular. Rebelii au reuşit să instaureze 
un Consiliu administrativ, iar apoi un guvern provizoriu, care a declarat 
detronarea Romanovilor. Cu toate acestea, regimul revoluţionar s-a 
prăbuşit, în ciuda presiunilor internaţionale în favoarea polonezilor, 
după şase luni de confruntări cu trupele ruseşti. Rusia şi-a restabilit 
controlul, integrînd Polonia şi mai strîns în sistemul său administrativ. 

Chiar dacă în regiunile austriace şi prusace ale fostului teritoriu 
polonez au luat fiinţă Comitete naţionale şi au izbucnit revolte sporadice, 
revoluțiile din 1848 nu au dus la acţiuni colective importante în Polonia 
rusă. Ajuns la putere în timpul dezastruosului Război al Crimeii, ţarul 
Alexandru al II-lea (1855-1881) a avut iniţiative liberale, emancipîndu-i 
pe iobagii ruşi în 1861 şi garantînd un număr de drepturi Poloniei în 
1862. Moderaţii polonezi au fost de acord cu programul ţarului, dar 
nationalistii activi (aşa-numiţii „Roşii”) au cerut mai multe privilegii, 
în special reforme agrare. Guvernul lui Alexandru a decis să-i recruteze 
pe activişti (care erau în marea lor majoritate studenţi) în armata rusă. 
Acest nou ordin de mobilizare a dus la revolta din ianuarie 1863. De 
data aceasta, nobilii nu au avut un rol important. Insurecția avea 
o puternică susţinere populară şi legături în sînul intelighentiei, dar ii 
lipsea o conducere militară centrală. Forţele ruseşti au învins după 
cincisprezece luni de război de gherilă. Reprimarea şi încorporarea au 
fost şi mai aspre decît în 1831. 

În interiorul Rusiei, secolul al XIX-lea a fost străbătut de idei şi 
conspirații revoluţionare, dar nici una nu a reuşit să divizeze organizarea 
de stat în modul în care o făcuseră crizele de succesiune. Reprimarea şi 
cenzura au funcţionat o vreme, neutralizîndu-i pe potentatii care aspirau 
la putere şi mentinind ordinea în rîndul cazacilor şi a numeroaselor 
minorităţi care fuseseră înglobate în imperiu. Taranimea era din ce în 
ce mai fragmentată, iar intelectualii erau constrînşi să păstreze tăcerea sau 
să pună la cale conspirații fără nici o şansă de reuşită. Ca în orice situaţie 
în care există multe nemulțumiri, în care reprimarea e sălbatică, iar 
organizarea disidentilor slabă, adversarii urbani ai regimului au recurs 
la asasinate şi la atacuri clandestine. Asemenea acte teroriste scoteau la 
iveală vulnerabilitatea regimului şi evitau confruntările fatise cu autorităţile. 

Este adevărat că ţăranii i-au atacat din ce în ce mai des pe latifundiari 
şi pe funcţionari, în special după emanciparea din 1861. Dar nici cei 
mai hotărîţi dintre ţăranii răsculați nu au putut provoca revolte regionale 
majore, nu s-au aliat cu alţi disidenti care aveau deja o reţea de canale 
de comunicare la scară naţională şi nu au putut obţine arme suficiente. 
În ciuda sperantelor conspiratorilor, nici măcar asasinarea lui Alexandru 
al II-lea de către membri ai Eliberării Poporului! în martie 1881 nu a dus 
la izbucnirea unei revoluţii populare. Din contră, asasinatul a determinat 
un val de reprimări fără precedent, cu legi privind colonizarea şi pogromuri 
iniţiate de guvern, care au răpit drepturile publice şi deseori vieţile 
evreilor ruşi. 

Reformele lui Alexandru al II-lea nu au avut efectul dorit de sfătuitorii 
ţarului, dar au avut efecte profunde asupra politicii ruse de după 1860. 
Rusia a înaintat spre guvernarea directă prin anularea puterilor admi- 
nistrative ale nobililor şi crearea unor instituţii alternative aflate în 
contact direct cu înaltele oficialități ale statului. Emanciparea iobagilor 
i-a eliberat pe ţărani fără pămînt pe care stăpînii lor îi închiriau deseori 
fabricilor şi atelierelor. Iobagii care munceau pămîntul au căpătat dreptul 
de a cumpăra jumătate din terenul pe care îl cultivau, dar nu personal, 
ci în numele unei cooperative care, sub supravegherea agenţilor statului, 
controla folosirea pămîntului şi îl redistribuia periodic în funcţie de 
mărimea gospodăriilor. Crearea ierarhiilor adunărilor regionale (zemstve) 
a instaurat un aparat cvasireprezentativ. Reorganizarea tribunalelor a 
dus la constituirea unui sistem judiciar mult mai complet care se extindea 
de la nivel local la cel naţional. Comunele, adunările regionale şi 
tribunalele au pus bazele intervențiilor directe în problemele locale ale 
mai-marilor statului şi a mobilizării politice a păturilor de jos. Latifundiarii 
erau încă foarte influenţi, mulţi avînd jumătate din terenul unei comune 
în alodiu şi angajîndu-i pe foştii iobagi să îl lucreze pentru salarii de 
mizerie. Această situaţie a dus la escaladarea conflictelor locale. 

În sfertul de secol ce a urmat asasinării lui Alexandru al II-lea, 
Alexandru al III-lea şi Nicolae al II-lea au domnit într-o ţară dominată 
de mari contradicții. Pe de o parte, avea loc o rapidă industrializare 
însoţită de creşterea populaţiei, de urbanizare, de proletarizarea extinsă 
a regiunilor rurale şi de mobilizarea politică prin intermediul zemstvelor 
şi al universităţilor. Pe de altă parte, exista un proces de extindere a 

mijloacelor de reprimare şi de cenzură, limitarea puterilor adunărilor 
regionale, rusificarea forţată a minorităţilor religioase şi etnice şi noi 
privilegii acordate nobililor. Cele două curente au dat naştere unei stări 
de lucru extrem de agitate. 

La sfîrşitul ultimului deceniu al secolului al XIX-lea, au apărut 
o serie de ameninţări la adresa statului din partea studenţilor şi a 
ţăranilor, iar mai tîrziu a muncitorilor. Între 1899 şi 1901, confruntările 
dintre autorităţi şi studenţii de la universităţile din Sankt Petersburg şi 
Kiev au provocat greve studenţeşti şi demonstraţii la nivelul întregii 
ţări, totul culminind cu asasinarea ministrului educaţiei. În 1902, ţăranii 
au atacat proprietăţile latifundiarilor din 175 de comune din Ucraina. 
Autorităţile au trimis la închisoare 837 de ţărani şi au amendat satele 
vinovate cu 800.000 de ruble (Shanin 1986, II, p. 11). În 1903, numeroşi 
muncitori au provocat un val de greve industriale care au luat sfirşit cu 
ocuparea de către armată a cîmpurilor petrolifere. Aceste greve au dus la 
înmulţirea numărului muncitorilor acuzaţi de „crime împotriva statului”. 
Numărul celor acuzaţi de astfel de crime a crescut de cinci ori între 
1884-1890 şi 1901-1903, iar proporţia celor care nu lucrau în agricultură 
a crescut de la 17,2% la 50,3% (Shanin 1986, II, pp. 25-26). Pe lîngă 
intelectuali, ţăranii şi muncitorii începeau să se ridice împotriva regimului. 


În aşteptarea revoluţiei 


În 1872, la unsprezece ani după emanciparea iobagilor şi la opt după 
reformele judiciare şi crearea zemstvelor, intelectualul liberal francez 
Anatole Leroy-Beaulieu a făcut prima sa excursie în Rusia pentru 
a examina viata politică şi socială. El avea să descrie'cele văzute in mai 
multe numere ale Revue des Deux Mondes, iar apoi în lucrarea L'Empire 
des Tsars et les Russes (în trei volume apărute între 1881 şi 1889). În 
timp ce aduna informaţii, vizitatorul francez a fost martorul unui brutal 
război ruso-otoman şi al introducerii serviciului militar universal. El 
a mai avut prilejul să constate înmulţirea uniunilor muncitoreşti, a grevelor 
şi a asociaţiilor revoluţionare şi a asistat la atacuri repetate la adresa 
reprezentanţilor puterii, printre care şi asasinarea ţarului Alexandru. Pe 
scurt, imaginea pe care o descrie e una a conflictului intern şi a premiselor 
escaladării acestuia. Mai mult, la vremea apariţiei lucrării sale, el putea 

să observe puternica reacţie care avea să întărească puterile revoluţionarilor şi 
ale reformiştilor împotriva regimului. Însă chiar dacă analiza sa înglobează 
o teleologie, aceasta nu aparţinea revoluţiei, ci individualismului liberal. 

La fel ca mulţi dintre observatorii de astăzi, Leroy-Beaulieu vedea 
prezentul şi viitorul Rusiei în lumina obstacolelor din calea liberalizării : 
o organizare administrativă consolidată, cooperativele rurale (mir) care 
îi împiedicau pe ţărani să-şi folosească în mod raţional pămîntul, 
discriminările religioase şi numărul redus al libertăţilor civile. Asemeni 
observatorilor din anii '90 care au perceput dispariţia Partidului Comunist 
ca fiind începutul unui lung şi anevoios proces de reajustare, el a văzut 
emanciparea iobagilor ca un prim pas necesar în direcţia unei societăţi 
progresiste, dar care făcea şi mai urgentă reorganizarea instituţiilor 
economice şi politice. Leroy-Beaulieu a prezis răspîndirea rapidă a indivi- 
dualismului şi industriei în Rusia, care urma să apropie ţara de modelul 
vest-european. El a murit în 1912, fiind martorul revoluţiei din 1905 
(chiar participînd la Duma din 1906), dar fără să trăiască îndeajuns 
pentru a vedea primul război mondial şi revoluțiile din 1917. 

Cu toate acestea, Leroy-Beaulieu era conştient de forţa radicalismului 
şi de posibilitatea declanşării unei revoluţii în Rusia : „Ceea ce a dus în 
cea mai mare măsură la evoluţia radicalismului este reprimarea morală 
şi sărăcia intelectuală inerente acestui regim politic” (Leroy-Beaulieu 
1990, p. 827). Cu toate acestea, el vedea în mod diferit revoluţia 
populară, deoarece nu considera că exista vreo posibilitate ca 
»Misionarii” intelectuali să se alăture muncitorilor şi ţăranilor. Dată 
fiind influenţa cooperativelor, el credea că aceasta avea să ia forma 
răzbunării sălbatice : 


În acest socialism agrar, provinciile vor avea în curînd parte de o nouă 
jacquerie sîngeroasă ca aceea a lui Pugaciov. La cel mai ignorant şi credul 
popor al Europei, o revoluţie ar depăşi ca barbarie chiar şi Comunele şi 
Terorile noastre (p. 841). 


Luîndu-se după modelul revoluţionar francez, Leroy-Beaulieu a enu- 
merat motivele datorită cărora nu avea să se producă o revoluţie 
populară: era vorba de un imperiu prea mare, de o populaţie prea 
răspîndită, de o organizare administrativă prea puternică, prea puţine 
oraşe mari, şi lipsa rebelilor din capitală (p. 843). În mod surprinzător, el 
susținea posibilitatea alternativă ca o serie de revoluţii naţionaliste să ducă 
la transformarea elementelor eterogene ale Imperiului Rus într-o federaţie, 
chiar un fel de anexă a Statelor Unite (pp. 865-868). În final, Leroy-Beaulieu 

lua în calcul şi o revoluţie liberală a claselor de sus care avea să 
împiedice o revoluţie reacționară mult mai periculoasă a claselor inferioare : 


Revoluţia Vestului a fost cea Franceză : toate popoarele germanice şi latine 
i-au simţit influenţa pînă la un punct, i-au adoptat doctrinele, cu părţile ei 
bune şi cu cele rele. Revoluţia noastră a fost un fel de răzbunare a vechii 
Europe feudale. Dar se poate spune că Europa de Est patriarhală, lumea 
slavilor ortodocşi, îşi aşteaptă încă revoluţia sau pandantul ei. De unde ar 
putea veni iniţiativa, dacă nu din Rusia? Din acest punct de vedere, o 
revoluţie în Rusia ar putea fi cel mai mare eveniment istoric de după 
Revoluţia Franceză, şi deopotrivă ecoul ei în celălalt capăt al Europei (p. 890). 


Leroy-Beaulieu scria aceste cuvinte în anul 1880, cu două decenii 
înainte de Revoluţia Rusă din 1905. 

Din ce cauză părea evidentă o revoluţie, de orice tip ar fi fost ea, în 
Rusia anului 1880? Motivele erau aceleaşi pe care le evidentiase 
Tocqueville în legătură cu Vechiul Regim francez, afirmind că Imperiul 
îşi pierduse o mare parte dintre stilpii de susţinere reprezentaţi de 
nobilime, fără să creeze o altă bază de susţinere politică ; apoi, desfiinţarea 
şerbiei le dăduse nobililor motive pentru a-şi dizolva relaţiile de control, 
dacă nu de exploatare, cu țărănimea angajată într-un rapid proces de 
proletarizare. Țăranii înşişi, care reprezentau majoritatea populaţiei 
ruse, începeau să aibă din ce în ce mai multe nemulțumiri faţă de nobili 
şi conducători. În Sankt Petersburg şi Moscova, proletariatul industrial 
şi burghezia deveneau din ce în ce mai revoltate de restrîngerea severă 
a libertăţilor civile practicată de regim, iar o reţea vastă (chiar dacă 
legăturile între centre erau slabe) de asociaţii revoluţionare atrăgea tot 
mai mulţi intelectuali şi chiar pe unii membri ai fostelor clase conducătoare. 
Pe scurt, începeau să fie îndeplinite condiţiile proxime ale situaţiilor 
revoluţionare, şi anume (1) apariţia unor contestatari sau a unor coaliţii 
de contestatari care avansează revendicări exclusive de a controla statul ; 
(2) aderarea unui segment semnificativ al cetăţenilor la aceste revendicări ; 
(3) incapacitatea sau refuzul conducătorilor de a suprima a) coaliția 
alternativă şi/sau b) susţinerea revendicărilor ei de către populaţie. 
Dintre aceste condiţii, mai lipsea doar lovitura care să slăbească şi să 
discrediteze statul, făcînd ca alternativa revoluţionară să nu pară doar 
dezirabilă, ci şi credibilă. 

În general, mai există trei circumstanţe care ajută la apariţia condiţiilor 
proxime ale situaţiilor revoluţionare: a) discrepantele din ce în ce mai 
mari între pretenţiile conducătorilor faţă de supusii lor mai bine organizaţi 

$i capacitatea lor de a se face ascultați; b) atacuri la adresa unor 
identități majore şi a drepturilor asociate acestora în interiorul populaţiei 
şi c) diminuarea puterii conducătorilor în prezenţa unor adversari bine 
organizaţi. Toate trei au avut loc în Rusia spre sfîrşitul secolului al XIX-lea 
şi la începutul celui de-al XX-lea: statul a pretins din ce în ce mai 
multe taxe şi mai multi recruți o dată cu Războiul Crimeii, a celui cu 
Imperiul Otoman şi a celui cu Japonia, iar reprimarea a devenit mult mai 
severă după asasinarea lui Alexandru al II-lea, pe măsură ce capacitatea 
statului de a menţine controlul era în scădere în urma înstrăinării 
nobilimii. Atacuri asupra unor identități distincte au avut loc în regiunile 
non-rusesti, fiind însoţite de persecutarea evreilor. Cea mai dramatică 
schimbare a fost cea a capacităţii evidente a statului, care a scăzut vertiginos. 

Lovitura de graţie a fost înfrîngerea spectaculoasă a Rusiei în două 
războaie, primul cu Japonia, iar al doilea cu o coaliţie formată în jurul 
Imperiului German. Sfirsitul acestor războaie a dus la prăbuşirea statului 
tarist. 


Revoluția din 1905 


Este tentant să privim Revoluția Rusă din 1905 doar ca un preludiu 
al celei din 1917. Cu toate acestea, dacă nu ar fi avut loc revoluțiile din 
1917, istoria Rusiei ar fi considerat anul 1905 ca fiind un moment 
decisiv. Războiul şi revoluția din 1904-1906 au marcat limitele expansiunii 
imperiale ruse şi vulnerabilitatea statului țarist. Muncitorii au devenit o 
forţă politică majoră, iar sovietul o formă de guvern revoluţionar. Mai 
mult, greva generală a fost recunoscută ca un mijloc eficient de acţiune 
împotriva statului, iar bolşevicii, menşevicii şi revoluționarii socialişti 
adversari credibili ai puterii. Au apărut adunări naţionale acolo unde 
existase doar cîte un Zemskii Sobor şi s-au făcut primii paşi spre capitalism. 

Revoluţia din 1905 a fost impulsionată de expansiunea imperială şi 
de un război eşuat. Spre sfîrşitul secolului al XIX-lea, forţele imperiale 
ruseşti înaintau adînc în Asia, construind calea ferată transsiberiană. 
Ele au ocolit Afghanistanul, s-au stabilit de-a lungul frontierei nordice 
a Chinei, au pătruns în Manciuria şi au ameninţat Coreea. De fapt, 
Rusia pătrunsese în spaţiul de conflict al Japoniei şi Chinei. Urmînd 
tactica obişnuită de divide et impera, Rusia s-a alăturat Chinei în 
războiul cu Japonia, în acelaşi timp în care coopera cu Germania şi cu 

Marea Britanie în scopul cuceririi Chinei. Mişcarea ruşilor spre Pacific 
s-a lovit de intenţiile Japoniei de a crea un imperiu asiatic ; rezultatul 
a fost izbucnirea războiului. Spre surpriza ruşilor şi a altor europeni, 
flota japoneză a zdrobit navele ruseşti. Guvernul rus şi-a pierdut din 
credibilitate, iar revoluționarii l-au asasinat pe ministrul de interne 
Plehve. Un congres naţional al zemstvelor a cerut înfiinţarea unei 
adunări naţionale şi acordarea de libertăţi civile, iar mişcările care 
cereau liberalizarea guvernului s-au înmulţit în toată ţara. 

Pe 22 ianuarie 1905 - Duminica sîngeroasă - trupele ţariste au 
deschis focul asupra unei coloane de muncitori conduşi de preotul 
ortodox Gapon, care se duceau cu o petiție la tar. Mişcarea a luat 
amploare şi a fost sprijinită prin numeroase greve. Au izbucnit revolte 
în armată şi în marină, iar cererile pentru autonomia provinciilor 
non-ruse au devenit mult mai categorice. Ţăranii i-au atacat din nou pe 
latifundiari, pînă cînd o vastă grevă generală din octombrie 1905 a dus 
la înghețarea activităţii în cea mai mare parte a Rusiei europene. În 
Sankt Petersburg, greva era coordonată de un soviet al muncitorilor. 
Ţarul a facut mai multe concesii, acceptînd crearea unei adunări consultative 
(Duma), iar apoi a mai multor instituţii reprezentative. Acordînd noi 
libertăţi civile, el a cooptat o parte a opoziţiei şi i-a desemnat pe 
social-democrati (atît menşevici, cit şi bolşevici) ca fiind cei mai mari 
duşmani ai statului. Atunci cînd primul ministru Witte a dispus arestarea 
sovietului din Sankt Petersburg, muncitorii din Moscova s-au luptat cu 
trupele imperiale pe străzi, dar au fost infrinti. 

Reîntoarcerea forţelor ţariste la putere ne face să considerăm eveni- 
mentele din 1905-1906 ca fiind o rebeliune eşuată. Cu toate acestea, 
pentru observatorii din acea vreme 1905 a reprezentat o criză revoluţionară 
majoră. În ianuarie 1905, V.I. Lenin scria din exilul său de la Geneva: 


Clasa muncitoare a primit o lecţie importantă despre războiul civil ; educaţia 
proletariatului prin revoluţie a dus la un progres mult mai mare într-o zi 
decît ar fi putut să o facă ani de zile de existenţă monotonă şi năpăstuită. 
Sloganul proletariatului eroic din Sankt Petersburg, „Libertate sau moarte! ” 
a fost auzit de întreaga Rusie. Evenimentele se desfăşoară cu o viteză de 
necrezut. Greva generală din Sankt Petersburg se răspîndeşte. Toate activităţile 
industriale, publice şi politice sunt paralizate (Lenin 1967, I, p. 450). 


Lenin trecea apoi în revistă a activităţii revoluţionare din Moscova, 
Lodz, Varşovia, Helsinki, Baku, Odesa, Kiev, Harkov, Kovno, Vilnius, 
Sevastopol, Revel, Saratov şi Radom. Cînd Lenin a redactat „Lecţiile 
insurecției din Moscova” în august 1906, concluzia sa era următoarea : 

acţiunea din decembrie din Moscova a demonstrat cît se poate de clar că 
greva generală e depăşită ca formă de conflict independentă şi predominantă, 
şi că mişcarea izbucneste cu o forţă elementară şi irezistibilă, dînd naştere 
celei mai înalte forme de luptă - insurecția (I, 577). 


Lenin trăgea concluzia că proletariatul trebuia să se înarmeze, pentru 
a fi pregătit cînd avea să se ivească următoarea ocazie revoluţionară. De 
data aceasta, spunea el, muncitorii (a se citi: bolşevicii) nu fuseseră 
pregătiţi. Ocazia trecuse. 

Chiar înainte de întrunirea primei Dume (mai 1906), ţarul îi anulase 
multe dintre prerogativele politice prin adoptarea unor Legi Fundamentale 
ce instituiau o guvernare constituţională limitată. Cu toate că avea 
o componenţă relativ conservatoare din cauză că partidele radicale boicotaseră 
alegerile, Duma a criticat aspru guvernul şi s-a dizolvat fără consecinţe 
notabile. Între timp, guvernul (care âplica legea marţială şi avea sprijinul 
trupelor reîntoarse din Extremul Orient) a început urmărirea şi executarea 
revoluţionarilor din 1905. Mai bine de o mie de oameni au fost ucişi. 
Noul prim ministru Stolîpin a promulgat o lege agrară care, în esenţă, 
instituia proprietatea privată şi a împiedicat activitatea unei a doua 
Dume (din care făceau parte şi reprezentanţi mai radicali). Pentru 
a treia Dumă, el a impus un electorat restrîns, urmărind reprimarea 
grupurilor revoluţionare. Totuşi, el a iniţiat o serie de reforme liberale, 
iar economia a început să îşi revină după o lungă perioadă de criză. 

Atit violențele conspiratorilor, cit şi represaliile din partea statului 
au continuat. În 1908, an relativ paşnic, atacurile motivate politic au 
dus la moartea a 1.800 de funcţionari şi rănirea altor 2.083 (Fitzpatrick 
1982, p. 29). Nici măcar asasinarea lui Stolîpin în 1911 şi participarea 
Rusiei în Războaiele balcanice (1912-1913) nu au reuşit să schimbe 
echilibrul puterii. Dar masacrul greviştilor de la minele de aur din Lena 
(aprilie 1912), unde şi-au pierdut viaţa 170 de oameni, au provocat 
o nouă serie de greve. Acestea au fost primele dintr-un val care nu avea 
să se oprească decît în 1917, cînd bolşevicii au ajuns la putere. 


Alte două revoluţii 


Un nou asasinat a implicat Rusia în mod indirect într-un mare 
război. Pe măsură ce Imperiul Otoman îşi pierdea din putere, Austro-Ungaria 
îi acapara teritoriile din Balcani. Austria a anexat Bosnia şi Herţegovina 
în 1908, ducînd la apariţia unei puternice mişcări anti-austriace in 

Serbia şi Muntenegru, ţări vecine. Rusia s-a implicat în organizarea 
alianțelor din Balcani şi din alte parti, menite să oprească înaintarea 
Austriei. Aceasta a depus la rîndul ei eforturi pentru a împiedica Serbia 
să se extindă pînă la Adriatică - una dintre consecinţele posibile ale 
războaielor balcanice care au izbucnit în 1912 şi 1913. La o lună după 
ce Gavrilo Princip (agent bosniac al Miinii Negre sîrbe) l-a asasinat pe 
arhiducele Franz Ferdinand (la 28 iunie 1914), Austria a declarat război 
Serbiei. Rusia şi-a mobilizat imediat trupele, ceea ce a determinat 
Germania să declare război Rusiei. Începuse seria de evenimente ce 
aveau să ducă la izbucnirea primului război mondial. 

Primul război mondial a avut aceleaşi efecte ca războiul ruso-japonez 
în Rusia şi în alte părţi ale lumii. El a devastat marea parte a continentului 
european : nouă milioane de morţi pe cîmpul de luptă, douăzeci de 
milioane de răniţi, alte cîteva milioane de morţi şi răniţi din rîndul 
civililor şi pierderi materiale ridicîndu-se la peste 300 de milioane de 
dolari (la valoarea din 1918). Conflictul a avut numeroase consecinţe : 
pe lîngă Revoluţia Rusă din 1917, s-a produs dezintegrarea imperiilor 
Rus, German, Austro-Ungar şi Otoman. Au apărut noi ţări independente, 
ca Polonia, Finlanda, Letonia, Estonia şi Lituania şi s-au schimbat 
graniţele şi conducătorii. Cu toate că Scandinavia şi Peninsula Iberică 
nu s-au implicat în acţiuni militare directe, consecinţele războiului s-au 
făcut simţite în toată Europa. Dimensiunile mobilizărilor din timpul 
războiului au dus la extinderea sistemelor administrative şi a puterii de 
stat, in special în ceea ce priveşte dreptul de rechizitionare, impozitare 
şi recrutare. Toate statele au acumulat mari datorii şi responsabilităţi 
faţă de veteranii de război. Nici un stat nu a reuşit să-şi respecte toate 
promisiunile, atrăgînd astfel mînia cetăţenilor. 

Împărțirea Poloniei cu o sută douăzeci de ani în urmă însemnase 
apariţia unor frontiere comune pentru Rusia, Germania şi Austro-Ungaria. 
Cele trei puteri s-au confruntat timp de patru ani, majoritatea bătăliilor 
avînd loc pe fostul teritoriu polonez, în special pe porţiunea ocupată de 
Rusia în secolul al XVIII-lea. Înaintea armistiţiului din decembrie 1917, nici 
forţele austriece, nici cele germane nu pătrunseseră în inima Rusiei. 
Dar armatele ruseşti fuseseră învinse în Polonia şi pe Marea Baltică. 
Vulnerabilitatea Rusiei a fost evidenţiată pentru prima dată în 1915, o dată 
cu înfrîngerile din Galiţia şi Bucovina. În 1916, forţele de ocupaţie 
germane au anunţat formarea unui stat polonez independent, iar acesta 
a fost recunoscut de noul guvern provizoriu rus în martie 1917. Armata 
suferea înfrîngere după înfrîngere, iar imperiul începuse să se dezintegreze. 

Nemultumirile muncitorilor ruşi în legătură cu regimul şi cu războiul 
s-au manifestat printr-un conflict industrial. În 1914, greviştii au fost 
aproape de treizeci de ori mai numeroşi decît în 1910; în 1915, numărul 
lor s-a înjumătăţit, pentru a creşte din nou în 1916. Dacă ne luăm după 
datele publicate de Diane Koenker şi William Rosenberg (1989), nivelul 
grevelor anului 1917 l-a depăşit cu siguranţă pe cel din 1914. Amploarea 
conflictelor de muncă a fost mai mare decît în orice ţară europeană, 
chiar decît în Germania, unde în 1919 au fost de paisprezece ori mai 
multe greve decît în 1910. 

Acţiunile muncitorilor au jucat un rol crucial în conflictele din 1917. 
În Petrograd (noul nume al oraşului Sankt Petersburg de la începutul 
războiului) au avut loc greve masive ale muncitorilor, urmate de o revoltă 
generală a trupelor din capitală. În urma unui ordin imperial care 
dizolva Duma, aceasta a declarat un guvern provizoriu. Ţarul Nicolae a 
abdicat în favoarea fratelui său Mihail, care a abdicat la rîndul său nu 
după mult timp. Guvernul provizoriu format din conservatori şi liberali 
s-a văzut dintr-o dată pus în faţa unui stat ameninţat. Sovietul muncitorilor 
şi soldaţilor din Petrograd a contestat autoritatea guvernului, folosindu-se 
de imensa sa influenţă în fabrici şi în armată pentru a bloca controlul 
central şi a instala comitete alese ca autorităţi alternative. În aprilie şi 
mai, liderii radicali se întorceau din diasporă, printre ei numărîndu-se 
Lenin şi Troțki. 

O primă încercare a bolşevicilor de a obţine puterea în Petrograd (în 
iulie 1917) a eşuat, iar Lenin a plecat din nou în exil, de data aceasta în 
Finlanda, şi nu în îndepărtata Elvetie. Guvernul provizoriu a ajuns în 
pragul crizei, existînd opinii diferite în legătură cu măsurile ce urmau 
să fie luate împotriva bolşevicilor, iar prim-ministrul Aleksandr Kerenski 
l-a demis pe şeful armatei, generalul Lavr Kornilov. Acesta din urmă 
le-a ordonat trupelor sale să asedieze Petrogradul, dar fără succes. 
Începînd din acel moment, bolşevicii au obţinut o susţinere din ce în ce 
mai mare, pe măsură ce guvernul provizoriu îşi pierdea credibilitatea. 
La 6 noiembrie (24 octombrie pe stil vechi), bolşevicii au atacat 
guvernul şi au avut cîştig de cauză. În ziua următoare, un congres al 
sovietelor din întreaga ţară a ratificat lovitura de stat bolşevică. Prin 
alianţă cu revoluționarii sovietici, bolşevicii preluaseră puterea în stat. 

Acţiunile lor urmau să aibă un curs clar. Războiul continua, contra- 
revoluționarii se inarmau, iar noul guvern încerca să pună în aplicare 
o colectivizare rapidă a agriculturii, a capitalului şi a industriei, începînd 
cu împărţirea imediată a marilor moşii. În multe regiuni, ţăranii au 

anticipat mişcarea guvernului şi au ocupat singuri pămîntul. Alegerile 
din noiembrie pentru o adunare constituantă le-a adus majoritatea 
revoluţionarilor socialişti, dar atunci cînd această adunare s-a întrunit în 
ianuarie 1918, trupele bolşevice au dizolvat-o cu forţa. Puterea în Rusia 
căzuse în mîinile bolşevicilor, care în curînd au devenit Partidul Comunist. 
În timp ce bolşevicii încheiau pacea de la Brest-Litovsk, mari teritorii 
ale imperiului şi-au declarat independenţa : Ucraina, Estonia, Finlanda, 
Basarabia şi Letonia. La semnarea tratatului, Rusia pierdea şi Lituania, 
şi Transcaucazia. Spre sfîrşitul anului, cazacii se aliaseră cu armata 
albă contrarevolutionara împotriva statului bolşevic. În vreme ce Aliaţii 
şi Antanta continuau războiul, numeroase puteri au pătruns pe teritoriul 
Imperiului Rus: americanii, francezii şi englezii în Murmansk, Arhangelsk 
şi Vladivostok, japonezii în Orientul Îndepărtat, turcii în sud şi germanii 
în mai multe regiuni. Probabil cea mai bizară incursiune a fost cea 
a 100.000 de soldaţi cehi. Aceştia, nereuşind să străpungă frontul 
austriac, s-au îndreptat spre est către Siberia, încercînd să se întoarcă în 
Europa prin Vladivostok. Înainte de aceasta, ei au cucerit cîteva oraşe 
de-a lungul căii ferate transsiberiene şi au declarat război Germaniei 
din interiorul teritoriului rusesc. (Această declaraţie de război le-a 
asigurat recunoaşterea din partea Angliei şi a Americii, dîndu-le dreptul 
să formeze un stat independent după război.) În 1918, Georgia, Azerbaidjanul 
şi Armenia şi-au declarat şi ele independenţa. Din Imperiul Rus nu mai 
rămăsese decît Rusia, dar chiar şi aici izbucniseră mai multe revolte. 
În următorii patru ani, armatele comuniste ale lui Troțki au încercat 
să recucerească teritoriile imperiale. Ele nu au reuşit să obţină Finlanda, 
statele baltice şi Polonia, dar în cele din urmă au fost victorioase în 
majoritatea celorlalte teritorii pe care Imperiul le deținuse in 1914. Cele 
mai mari conflicte militare interne au fost războiul cu Polonia pentru 
Ucraina (aprilie-octombrie 1920) şi o revoltă a marinarilor din Kronstadt 
(februarie-martie 1921). Războiul polonez a dus la pierderea regiunilor 
vestice ale Bielorusiei şi Ucrainei. Comuniştii ruşi au reconstruit statul 
prin intermediul confruntărilor armate şi prin reorganizarea fundamentală 
a economiei. Ei aveau un avantaj care mai tîrziu avea să se transforme 
într-o problemă : prin Revoluţie şi război civil, comuniştii au edificat 
o structură guvernamentală care consta în principal dintr-o mare armată 
(peste cinci milioane de oameni în 1920), condusă de un partid centralizat. 
Demobilizarea avea să reprezinte o mare ameninţare la adresa întregului 
regim comunist. Comuniştii au rezolvat o parte din această problemă 
substituind armatei o organizare administrativă civilă, compusă din 

numeroşi funcţionari care ocupaseră posturi similare înainte de Revoluţie. 
Din nou, această organizare era controlată de Partidul Comunist, care 
era foarte disciplinat, dar suplu din punct de vedere al tacticilor. 

Războiul civil şi blocada Aliaților au dus la compromiterea producţiei 
agricole şi industriale. Numărul muncitorilor din industrie a scăzut de 
la 3,6 milioane în 1917 la 1,5 milioane în 1920 (Fitzpatrick 1982, pp. 
85-86). În 1921, Lenin şi colaboratorii săi şi-au asumat încheierea unei 
noi înţelegeri cu ţăranii : Noua Politică Economică (NEP) impunea un 
impozit asupra grînelor, dar le lăsa cultivatorilor dreptul de a vinde 
restul grîului şi de a achiziţiona terenuri. În acelaşi timp, statul a încercat 
să stabilizeze moneda naţională. Privită din perspectiva prezentului, Noua 
Politică Economică seamănă cu socialismul de piaţă pe care îl sprijineau 
multe state est-europene în 1992, cu excepţia faptului că în 1921 
comuniştii deţineau controlul central asupra industriei, distribuţiei şi, 
mai ales, al finanţelor. 

Putem înţelege mai bine ceea ce se întîmpla în acea perioadă dacă 
facem o comparaţie cu criza economică din Germania. Criza Uniunii 
Sovietice din anii '20 era una a economiei socialiste, iar cea din 
Germania a economiei capitaliste. Edward Nell susţinea că „economiile 
capitaliste funcţionează pe principiul excesului, iar economiile socialiste 
suferă în urma presiunilor exercitate de cererea prea mare” (Nell 1991, 
p. 1). Katherine Verdery ne ajută să înţelegem distincţia lui Nell, 
spunînd că „telul principal al socialismului este de a mări capacitatea 
administraţiei de a aloca, ceea ce nu înseamnă neapărat o creştere 
a sumelor ce trebuie alocate” (Verdery 1991, p. 421). 

În acest fel, accesul la locuinţe, hrană, bunuri de consum şi privilegii 
era legat prin înseşi premisele sistemului de calitatea de membru în 
organizaţiile administrative şi de producţie. Această situaţie e profund 
diferită de cea din capitalism, unde indivizii au dreptul să dispună de 
propria avere in orice fel consideră de cuviinţă. Cu toate că nici Nell, 
nici Verdery nu spun acest lucru, această distincţie decurge în mod 
direct din condiţiile istorice în care s-au format capitalismul şi socialismul. 
Capitalismul a luat naştere din preluarea sau crearea de către comercianţi 
a unor mijloace de producţie în competiţie cu alţi comercianţi. Socialismul 
s-a format prin smulgerea de către stat a mijloacelor de producţie de la 
cei înstăriți. În această lumină, putem vedea atît Noua Politică Economică, 
cit şi liberalizarea relativă a economiei germane după marea mobilizare 
a primului război mondial ca fiind o îndepărtare faţă de controlul 
central asupra capacităţii administrative de alocare. 

Noua Politică Economică a dus la o revenire economică substanţială 
în timpul celor şase ani cît a durat. Ea a luat sfîrşit o dată cu venirea la 
putere a lui Stalin în 1927 şi înlăturarea lui Troțki. Stalin a promovat 
industrializarea forţată, ceea ce a dus la formarea unei administrații 
civile de dimensiuni mult mai mari. Din momentul în care a preluat 
puterea, Stalin a început un fel de revoluţie de la nivelul superior al 
conducerii, fără să existe vreo situaţie revoluţionară (adică o diviziune 
reală în organizarea de stat sovietică). Stalin şi colaboratorii săi deţineau 
un control atît de puternic asupra structurilor partidului, încît au putut 
efectua repetate purificări între 1929 şi 1938, fără a provoca vreo 
revoltă. Creşterea rapidă a forţelor politienesti, inclusiv a unei politii 
politice secrete, consolida controlul central. 

În statele din imperiu care doreau să obţină independenţa, perioada 
din 1918 pînă în 1921 a reprezentat o prelungire a conflictelor revoluţionare 
din 1917. Germania ocupase Letonia, Lituania şi Estonia în timpul 
războiului. Polonia a devenit principalul cîmp de luptă, iar Finlanda a 
rămas majoritatea timpului hors de combat'. Curînd după preluarea 
puterii de către bolşevici, toate cele cinci state şi-au declarat independenţa 
faţă de Rusia. De la tratatul de la Brest-Litovsk pînă la capitularea 
Germaniei, Letonia, Lituania şi Estonia au avut un statut precar de state 
aflate sub „protecţie” germană. O dată cu înfrîngerea forţelor germane, 
Rusia a încercat să recucerească toate cele trei state, dar a renunţat în 
1920. Recunoaşterea internaţională şi cea a Rusiei nu au fost suficiente 
pentru Lituania, care era la scurt timp în război cu Polonia pentru 
regiunea Vilnius ; acest război a durat pînă în 1927. După ce au 
experimentat la început reîmpărţirea pămînturilor şi democratizarea, toate 
cele trei state au cunoscut lovituri de stat de dreapta, cu toate că în Estonia 
regimul dictatorial a apărut tîrziu (1934-1936) şi nu a durat mult timp. 

După ce fusese sub control german în timpul războiului, statul 
polonez şi-a obţinut independenţa o dată cu capitularea Germaniei în 
1918, şi a încercat, sub conducerea lui Pilsudski, să îşi recupereze 
teritoriile învecinate care fuseseră la un moment dat poloneze : Galiţia, 
Posen, Lituania, Silezia şi altele. Acest iredentism a dus la un război cu 
Lituania (1919-1927) şi unul cu Uniunea Sovietică (1920). În 1926, 
Pilsudski a organizat o lovitură de stat de dreapta, în urma căreia a fost 
instaurat un guvern ce a rezistat, în ciuda a numeroase ezitări, pînă la 
invazia germană din 1939. 


1. În afara luptei (fr.) (n.r.). 


234 REVOLUTIILE EUROPENE (1492-1992) 

În Finlanda a izbucnit un război civil ma jor între „albi” şi „roşii” în 
1918. O invazie germană i-a ajutat pe „albi” să îi învingă pe „roşii”, iar 
în 1919 Finlanda şi Uniunea Sovietică s-au aflat pentru scurt timp în 
război pentru Karelia. Ca şi în cazul vecinilor săi baltici, în Finlanda 
democratizarea şi reîmpărţirea pămâînturilor din anii '20 au fost însoţite 
de viguroase reacţii de dreapta. Cu toate că loviturile de stat militare 
din Finlanda au eşuat (1930, 1932), presiunile din partea unor mişcări 
autoritarist-nationale au divizat politica finlandeză pînă spre sfîrşitul 
anilor '30. Contrastul politic dintre Uniunea Sovietică şi noile state 
independente de lîngă frontierele sale nord-estice a început să fie din ce 
în ce mai puternic. De aceea, evenimentele ce aveau să urmeze au 
provocat schimbări brutale în caracterul acestor state: Uniunea Sovietică 
a ocupat jumătate din Polonia (1939), iar Finlanda a fost înfrîntă în 
războiul sovieto-finlandez (1939-1940), încheiat prin acordul fino-rus. 
În fine, anumite alianţe militare au dus la absorbirea propriu-zisă în 
Uniunea Sovietică a Letoniei, Lituaniei şi Estoniei (1939-1940). 


Consolidare şi colaps 


În timpul lui Stalin, Uniunea Sovietică era un interesant stat-mozaic. 
Privit din anumite puncte de vedere, structura sa semăna cu cea 
a Imperiului Rus. Guvernarea directă centralizată din interiorul Rusiei 
devenise acum şi mai puternică la nivel individual. Guvernarea indirectă 
în majoritatea republicilor non-ruse era acum mediată de funcţionarii 
Partidului Comunist şi influenţată de ascensiunea ruşilor în poziţii de 
decizie administrative, profesionale şi industriale. În afara teritoriului 
Rusiei propriu-zise, majoritatea populaţiei vorbea rusa ca a doua limbă 
sau nu o vorbea deloc (Laitin, Petersen şi Slocum 1992, p. 141). 

Colectivizarea agriculturii, implementarea industriei grele şi reorganizarea 
mijloacelor de distribuţie au dus la apariţia unei noi forme de organizare, 
monitorizată şi conectată prin mecanismele Partidului Comunist. În anii 
'30, sistemul s-a consolidat, mai-marii Partidului obţinînd privilegii şi 
puteri care îi deosebeau de restul populaţiei. Cu toate acestea, purificările 
nemiloase din 1937 şi 1938 au demonstrat constrîngerile care stăteau la 
baza consolidării. Stalin îşi elimina încă adversarii potenţiali. Deoarece 
remilitarizarea Germaniei reprezenta o ameninţare din ce în ce mai 
serioasă, Uniunea Sovietică a început să îşi consacre o mai mare parte 
a industriei sale producţiei militare. 

Al doilea război mondial a avut efecte enorme, dar ambivalente, 
asupra Uniunii Sovietice. Pe de o parte, pierderea a 7 milioane de vieţi, 
distrugerea a 60% din capacitatea industrială a ţării şi incursiunea 
adîncă a trupelor germane în interiorul teritoriului sovietic au produs 
perturbări importante ale aparatului politic. Pe de altă parte, extraordinara 
mobilizare pentru război, victoria asupra naziştilor şi extinderea influenţei 
sovietice asupra Europei Centrale a dus la creşterea prestigiului şi 
a puterii statului. Prin acordurile forţate de după război cu foşti aliaţi ai 
Axei - Ungaria, Bulgaria şi România - precum şi cu victime ale Axei 
(Cehoslovacia şi Polonia), Uniunea Sovietică şi-a extins puterea înspre 
est mai mult decît reuşiseră vreodată să o facă țarii. Formarea Pactului 
de la Varşovia ca răspuns la crearea NATO în 1955 nu a făcut decît să 
consolideze influenţa militară sovietică asupra Europei Centrale. 

În urma politicii sovietice a avut de cîştigat şi armata. Experiențele 
războiului civil şi ale războiului împotriva comunismului (1917-1921) 
stabiliseră deja un precedent pentru prezenţa militară masivă în viaţa de 
zi cu zi, dar eforturile ulterioare spre mobilizarea economică sporiseră 
puterea şi autonomia cadrelor de partid. Cu toate acestea, campaniile 
din al doilea război mondial au dus la întărirea colaborării între repre- 
zentantii partidului şi militari ; suspiciunile reciproce care caracterizaseră 
relaţiile dintre partid şi armată în anii '30 au dispărut. Armata a ieşit 
din război mai puternică decît oricînd, o dată cu crearea ministerului 
Forţelor armate, care primea o parte importantă din bugetul de stat. 

Renaşterea militară a fost posibilă, totuşi, doar datorită efortului 
considerabil de a crea o infrastructură economică sovietică. Reconstruirea 
Uniunii Sovietice de după război, înfăptuită aproape fără ajutor extern, 
reprezintă una dintre cele mai mari realizări ale puterii de stat de 
oriunde. În cîţiva ani, sovieticii au reuşit să ridice pe ruinele unei 
economii distruse un sistem eficient de producţie militară capabil să 
lanseze sateliți şi care rivaliza cu industria de armament a SUA. Faptul 
că acest efort a consolidat puterea armatei şi a strangulat sectorul civil 
nu trebuie să umbrească imensitatea reconstruirii. 

Războiul Rece cu Statele Unite şi aliaţii săi a influenţat şansele 
izbucnirii unor noi revoluţii în Uniunea Sovietică. Timp de mulţi ani, 
contactul Uniunii Sovietice cu situaţiile revoluţionare s-a limitat la 
intervenţiile externe, fie în statele-satelit din estul Europei, fie în ţările 
din afara continentului. În primul caz, cele mai serioase au fost situaţiile 
în care trupele sovietice au fost trimise pentru a-i reprima pe disidentii 
din Ungaria, Cehoslovacia şi Polonia. În al doilea caz, cea mai gravă 
a fost confruntarea indirectă cu Statele Unite in Afghanistan, care 


236 REVOLUTIILE EUROPENE (1492-1992) 


a început cu sprijinul acordat de sovietici loviturii de stat de stînga din 
1979 şi a continuat cu ajutorul dat de americani numeroşilor rebeli 
afghani împotriva guvernului militar. Cu toate că rebelii nu aveau şanse 
să cîştige, ei nici nu au pierdut. Armata sovietică a încheiat o „remiză” 
costisitoare, similară celei americane din Vietnam. Înainte de semnarea 
acordului de pace de la Geneva, Uniunea Sovietică avea între 100.000 şi 
120.000 de soldaţi în Afghanistan, fără să fi reuşit să îi învingă pe 
adversarii unui regim-marionetă sovietic. 

După moartea inflexibilului Leonid Brejnev în 1979 şi scurtele 
guvernări ale lui Iuri Andropov şi Constantin Cernenko din următorii 
şase ani, Mihail Gorbaciov a ajuns secretar general al Partidului Comunist 
în 1985, ceea ce echivala cu funcţia de şef al statului. Curînd, el anunţa 
un program de glaznosti, de deschidere a vieţii publice. Acesta a luat 
diferite forme: eliberarea unor faimoşi disidenti politici (ca Anatoli 
Şcearanski şi Andrei Saharov) în 1986 şi accelerarea eliberării de vize 
pentru evrei (de la aproape nici una în 1985, la 1.000 în 1986, la 
20.000 în 1988 şi 60.000 în 1989). În 1987, Gorbaciov a adăugat 
liberalizării politice un program de perestroika, reorientînd economia dinspre 
producţia militară spre cea civilă şi mărindu-i foarte mult productivitatea. 

În mod ceva mai prudent, Gorbaciov a început reducerea efectivelor 
militare, implicîndu-se mult mai puţin în conflicte armate din afara 
URSS şi încetînd reprimarea violentă a grupurilor din interiorul Uniunii 
care militau în mod organizat pentru obţinerea autonomiei (religioase, 
etnice şi politice). Gorbaciov a încercat să obţină susţinerea populară 
pentru programul său, organizînd în 1989 un uriaş Congres al Deputaţilor 
Poporului. Congresul urma să aleagă un nou Soviet Suprem, între 
anumite limite care garantau totuşi întîietatea comuniştilor. Gorbaciov a 
apelat şi la susţinerea internaţională, făcînd publică liberalizarea sa 
economică şi politică, deschizind calea colaborărilor şi participind (in 
1990 şi 1991) la alianţa împotriva Irakului condusă de americani. 

Încercarea de a elibera potenţialul economiei prin reducerea controlului 
central asupra producţiei şi distribuţiei a dus la apariţia multor întreprinderi 
mici, la o căutare febrilă a colaboratorilor şi investitorilor străini şi la 
ieşirea la suprafaţă a unor circuite de schimb care pînă în acel moment 
ar fi fost penalizate (piaţa neagră, piaţa gri, reţelele personale şi acordurile 
de tip „barter”). A existat însă şi o imensă rezistenţă din partea produ- 
cătorilor de a livra bunuri prin sistemul oficial de distribuţie, însoţită de 
o masivă deturnare a rezervelor şi a bunurilor guvernamentale spre reţele 
private de distribuţie, în beneficiul managerilor acestora. Întreprinzătorii 
abili şi membrii unor organizaţii aveau acces preferenţial la unele 

bunuri, facilităţi sau valute. Schimburile în natură între firme, sistemele 
de cupoane care le garantau membrilor unor organizaţii privilegiate 
accesul la bunuri şi servicii, achiziţionarea unor mărfuri de lux de la 
prieteni, membri ai familiei şi colegi de servici — toate acestea au dus 
la o particularizare a distribuţiei de mărfuri, în timp ce guvernul 
pretindea că o generalizează prin crearea unei pieţe naţionale. În consecinţă, 
capacitatea statului centralizat de a-şi respecta promisiunile faţă de 
cetăţenii loiali scădea în mod vizibil de la o lună la alta. 

Pe frontul politic, a avut loc un colaps paralel şi interdependent al 
autorităţii centrale. De vreme ce rezultatele programului economic al lui 
Gorbaciov nu i-au îndepărtat doar pe producătorii care beneficiaseră de 
pe urma industriei militare, ci şi pe consumatorii care nu aveau acces 
liber la vreuna din noile reţele de distribuţie (precum şi pe politicienii 
ale căror puteri erau acum amenințate), programul politic al lui Gorbaciov 
s-a confruntat cu critici şi rivali ca Boris Elțîn, care a ajuns să controleze 
Federaţia Rusă. Efortul lui Gorbaciov de a controla structurile militare 
şi de informaţii care erau amenințate, dar încă intacte, a încurajat 
dezertarea reformatorilor, fără să-i confere însă şi o susţinere semnificativă 
din partea conservatorilor. Mai mult, el a încercat să obţină puteri 
excepţionale care să îi permită accelerarea transformărilor economice. 
Aceasta l-a adus în conflict atît cu rivalii reformatori, cit şi cu adepţii 
liberalizării şi cu apărătorii vechiului regim. Cu toate că revendicările 
privind libertăţile religioase şi politice au început să apară încă din 
1986 şi 1987, vechiul regim a fost distrus de nationalitatile care s-au 
grăbit să îşi asigure poziţiile faţă de noul regim în formare. 

Trebuie să ne aducem aminte de varietatea etnică a URSS. Ca şi 
statul țarist, cel comunist urmase o linie ambivalentă faţă de minoritățile 
etnice mobilizate : se dorea impunerea limbii ruse şi a cetăţenilor ruşi 
în rîndul minorităţilor, acordind minorităţilor lingvistice şi culturale 
recunoaşterea oficială şi statutul de subdiviziuni politice distincte, şi 
chiar guvernind prin intermediul unor conducători apartinind minorităţilor, 
dar care erau de partea comuniştilor. În anii '80, lista oficială a naționali- 
tăţilor sovietice avea 102 categorii distincte. Acestea nu acopereau însă 
nici pe departe numărul limbilor sau al tradiţiilor culturale distincte 
care existau pe teritoriul URSS. La recensămîntul din 1989, doar puţin 
peste jumătate din populaţia URSS era rusă, ceea ce coincidea aproximativ 
cu proporţia celor care trăiau în Republica Rusă. 

Problema se complica în ceea ce îi privea pe cei 5 milioane de ruşi 
care trăiau în afara „patriei mamă” (şi care ocupau în general poziţii 
privilegiate de conducere) şi pe cei 5 milioane de non-rusi care trăiau în 

Republica Rusă. Aproape fiecare subdiviziune naţională era în acest fel 
eterogenă, extrema reprezentînd-o republici ca Letonia, unde doar 52% 
din populaţie era formată din „etnici letoni”, iar recensămîntul indica 34% 
fiind ruşi. La cealaltă extremă, în regiunea autonomă evreiască Birobidjan 
(aflată la graniţa chineză, la 800 de kilometri de insula Sahalin), locuiau 
doar 20.000 dintre cei 1,8 milioane de evrei din URSS. 

Statisticile oficiale simplifică, bineînţeles, o situaţie complexă. În 
ciuda faptului că pe paşapoarte apărea una dintre cele 102 de denumiri 
oficiale, datorită căsătoriilor şi migraţiilor milioane de cetăţeni sovietici 
se considerau ca apartinind mai multor naţionalităţi sau nici uneia. În 
afara Rusiei, majoritatea oamenilor duceau o viaţă „multiplă”, iar 
identitatea etnică era clară doar în puţine cazuri (vezi Comaroff 1991). 
Cu toate acestea, sistemul oferea recompense substanţiale liderilor 
regionali care se evidentiau din rîndurile kirghizilor, uzbecilor, estonienilor 
sau ai unei alte naţionalităţi recunoscute. Etnia avea o importanţă mai 
mare în viaţa politică decît în cea de zi cu zi. 

Comuniştii ruşi au trebuit să se raporteze la regiunile non-ruse prin 
metodele clasice ale guvernării indirecte : ei au cooptat liderii regionali 
care erau loiali cauzei lor şi i-au integrat în Partidul Comunist, recrutîndu-le 
succesorii din rîndul celor mai promiţători membri ai naționalităților, 
pe care îi educau în Rusia. Mulţi ruşi erau trimişi pentru a munci în 
noile industrii şi administrații. Limba rusă era cea folosită în administraţie 
şi în comunicarea interregională, iar conducătorilor regionali li se acorda 
o autonomie substanţială şi susţinere militară în interiorul teritoriilor lor 
dacă trimiteau către stat suficiente fonduri şi trupe de recruți. Orice 
individ, sau grup care revendica libertăţi în afara acestui sistem era 
pedepsit imediat. Acest sistem putea funcţiona eficient doar atît timp cît 
liderii regionali se bucurau de susţinerea puternică a centrului, iar 
rivalii lor locali nu aveau posibilitatea de a obţine sprijinul popular. 

Puterea acestui sistem i-a fost fatală. Gorbaciov şi colaboratorii săi 
au promovat discuţiile politice libere, au redus rolul armatei în controlul 
politic şi au tolerat alternative la structurile unificatoare comuniste. Ei 
au organizat alegeri libere şi şi-au recunoscut capacitatea tot mai scăzută 
de a-şi recompensa susţinătorii. De fapt, atît conducătorii regionali, cit 
şi rivalii lor au căpătat astfel motive foarte puternice de a se distanţa 
faţă de centru şi de a obţine sprijin popular. Ei au încercat să-şi 
consolideze poziţia de reprezentanţi autentici ai populaţiei locale, să 
promoveze prioritatea propriilor naţionalităţi în interiorul subdiviziunii 
teritoriale a URSS în care trăiau şi să obţină noi forme de autonomie. 
Mai mult, pentru republicile baltice şi cele aflate de-a lungul graniţelor 

sudice şi vestice ale URSS, posibilitatea unor relaţii cu state înrudite din 
afara Uniunii Sovietice (Suedia, Finlanda, Turcia, Iran şi chiar Comunitatea 
Europeană) reprezenta un avantaj politic şi oportunităţi economice pe 
care Uniunea părea din ce în ce mai puţin capabilă să le asigure. 

În interiorul subdiviziunilor politice unde existau mai multe populaţii 
nationale bine organizate, amenințările la adresa grupărilor care nu 
reuşiseră să se afirme ca cetăţeni regionali autentici au sporit rapid. Cei 
care au acţionat mai repede au obţinut mai multe avantaje. Conflictele au 
început să se înmulțească, fiecare concesie a guvernului central formînd 
precedente pentru noi revendicări din partea altor naţionalităţi. Populatiile 
care aveau identități distincte, dar nu reuşeau să se mobilizeze în mod 
eficient, riscau din ce în ce mai mult. Chiar în 1986, au existat cereri 
de autonomie şi protecţie din partea estonienilor, letonienilor, lituanienilor 
şi ucrainienilor. Exemplul lor a fost urmat în scurtă vreme de kazahi, 
tătarii din Crimeea, armeni, moldoveni, uzbeci şi chiar de ruşi. În 
regiuni eterogene ca Nagorno-Karabah (o enclavă armeană din Azerbaidjan) 
au avut loc confruntări sîngeroase pentru supremație între militantii 
etniilor vecine. Pe lîngă Azerbaidjan, au izbucnit conflicte şi în Moldova, 
Georgia şi Tadjikistan. Între ianuarie 1988 şi august 1989, confruntările 
etnice au dus la pierderea a 292 de vieţi, rănind 5.520 de persoane şi 
lăsînd fără locuinţă alte 360.000 (Nahaylo şi Swoboda 1990, p. 336). 
Situaţia amintea de dezmembrarea imperiului din 1918. 

Gorbaciov a propus în 1990 un nou tratat de uniune, care acorda mai 
multe privilegii celor cincisprezece republici, dar stipula păstrarea 
prioritatii militare, diplomatice şi economice a guvernului federal. Însă 
acesta nu a făcut decît să accelereze eforturile tuturor participanţilor de a-şi 
asigura poziţia în interiorul (sau, de fapt, în afara) noului sistem. 
Atunci cînd Gorbaciov a organizat un referendum în martie 1991, 
conducătorii a şase republici (Letonia, Lituania, Estonia, Moldova, 
Armenia şi Georgia, care începuseră deja demersurile pentru a-şi declara 
independenţa) l-au boicotat, iar rezultatele din celelalte regiuni au 
confirmat ruptura dintre Rusia şi porțiunile non-ruse ale federaţiei slăbite. 

În faţa dezagregării etnice, a colapsului economic şi a subminării 
puterilor vechiului regim, mulţi observatori şi participanţi ai scenei 
sovietice se temeau de o tentativă a structurilor militare, de informaţii 
şi de partid de a schimba cursul evenimentelor. Ceea ce s-a şi întîmplat. 
Momentul critic a survenit în august 1991, cînd un grup de intriganti 
politici sprijiniți de aceste structuri l-au sechestrat pe Gorbaciov la 
reşedinţa sa de vacanţă din Crimeea, în ajunul semnării unui nou tratat 
de uniune cu cele nouă republici care mai colaborau cu statul central. 

Apartinind administratiilor militare, de informaţii şi ale poliţiei, conspiratorii 
au declarat preluarea puterii de un Comitet de Urgenţă, care a deţinut 
controlul asupra statului doar trei zile. 

În timpul loviturii de stat eşuate, Boris Elțîn, preşedintele Federaţiei 
Ruse, a înfruntat tancurile armatei şi s-a adresat mulţimii din Moscova, 
chemînd populaţia la o grevă generală împotriva Comitetului de Urgenţă. 
Mai multe unităţi militare i s-au alăturat lui Elțîn, stabilind o linie 
defensivă în jurul Moscovei. Aceste dezertări şi manevre i-au făcut pe 
conspiratori să se răzgîndească. Tentativa de lovitură de stat s-a terminat 
fără confruntări armate, iar Gorbaciov a fost eliberat din captivitate. 

La întoarcerea sa, Gorbaciov a avut de înfruntat un val de probleme. 
Poporul cerea accelerarea reformei, nationalitatile îşi reînnoiseră eforturile 
de a părăsi uniunea, exista o rivalitate accentuată cu Elțîn şi cu preşedinţii 
celorlalte republici, iar autoritatea Kremlinului era total compromisă. 
Dindu-si demisia din funcţia sa de conducere, Gorbaciov a suspendat 
activităţile partidului de pe tot teritoriul URSS. În cele patru luni care 
au urmat, Eltin a încercat să ia locul lui Gorbaciov nu ca secretar 
general al partidului, ci ca şef al unei confederaţii care să aibă autoritate 
economică, militară şi diplomatică. Chiar şi acest efort al său a avut ca 
rezultat dizolvarea Uniunii Sovietice într-un fel de federaţie vag definită, 
din care lipseau cu desăviîrşire statele baltice, iar altele încercau din 
răsputeri să iasă. 

Între 1986 şi 1992, Rusia şi vecinii săi au trecut prin una dintre cele 
mai ciudate revoluţii ale Europei : dispariţia unui imperiu şi dezagregarea 
structurii sale centrale fără impactul direct al războiului. Imperiile 
Burgund, Spaniol, Otoman, Austro-Ungar şi chiar cel Rus se dezintegraseră 
doar sub presiunea imediată a confruntărilor armate externe şi interne. 
Costisitoarea remiză din Afghanistan, ea însăşi consecinţă a Războiului 
Rece cu Statele Unite, a fost cel mai apropiat echivalent al războaielor 
care duseseră în trecut la dispariţia imperiilor. Spectacolul Statelor 
Unite care se bucurau de toată puterea în timpul bombardamentelor 
asupra Irakului din 1991 a accentuat sentimentul general în legătură cu 
ineficienta statului sovietic. În acelaşi timp, expansiunea prosperei 
Comunităţi Europene a mărit tentatia dezlipirii de Uniunea Sovietică a 
acelor segmente care aveau resurse pentru comerţul cu vestul. Forma 
specifică pe care au luat-o revoluțiile ruse din 1986-1992 (ca şi aceea a 
tuturor revoluțiilor pe care le-am examinat în Europa începînd cu 1492) 
a depins în mod clar de organizarea distinctă a statului sovietic. 

Situaţiile revoluţionare din timpul lui Gorbaciov s-au apropiat cel 
mai mult de revoluțiile nationale. Ele s-au diferențiat în acest fel de 

situaţiile revoluţionare dinastice, patron-client şi comunale care au avut 
loc în Rusia şi în statele vecine ei aproape la fiecare zece ani între 1550 
şi războaiele napoleoniene, precum şi de revoluțiile de coaliţie de clasă 
care au zguduit Imperiul Rus în 1905 şi în 1917-1921. Revolutiile 
nationale - atit în ceea ce priveşte situaţiile revoluţionare, cit şi consecinţele 
revoluţionare -— au devenit predominante în Europa după 1815, fără să 
dispară însă complet nici măcar astăzi. Pentru un politician, cea mai 
bună metodă de a obţine recunoaştere şi ajutor extern este să declare că 
el (sau ea) reprezintă un popor distinct din punct de vedere istoric, care 
a fost nedreptăţit de un stat deja existent şi, prin urmare, are dreptul la 
un stat propriu. Nu doar liderii statelor non-ruse, ci şi Boris Elțîn din 
Rusia a folosit acest argument împotriva Partidului Comunist şi a 
aparatului coercitiv instaurat de membrii acestuia. 

Diferenţele dintre cele întîmplate în Rusia şi revoluțiile nationale 
obişnuite îşi au originea în două elemente : în primul rînd, în Uniunea 
Sovietică situaţia revoluţionară a fost un rezultat direct al încercării 
puterii centrale de a se reforma şi de a-şi schimba poziţia în arena 
politică internaţională ; în al doilea rînd, opoziţia cetăţenilor de rînd în faţa 
nomenclaturii a avut unele caracteristici ale războiului de clasă. În 
măsura în care revoluțiile ruse din 1986-1992 au constituit confruntări 
de clasă ale muncitorilor cu funcţionarii privilegiați ai partidului, trebuie 
să conchidem totuşi că, cel putin pînă în 1992, contrarevolutia a avut 
cîştig de cauză. Peste tot în statele care rezultaseră în urma dizolvării 
Uniunii Sovietice, cei care deţinuseră funcţii importante în vechiul regim 
datorită poziţiei lor în cadrul Partidului Comunist îşi exercitau puterea în 
numele suveranităţii naţionale sau îşi foloseau relaţiile şi accesul la 
bunuri pentru a-şi construi noi cariere de întreprinzători. Revolutiile 
din Rusia nu luaseră încă sfîrşit. 


7. 


REVOLUTIILE DE IERI, DE AZI 
ŞI DE MIINE 


Înapoi în Europa de Est 


Au constituit oare frămîntările şi transformările din Europa de Est 
din 1989 pînă în 1992 revoluţii autentice? Această întrebare a provocat 
un volum impresionant de dezbateri. 


Destrămarea regimurilor comuniste din Europa de Est, afirmă S.N. Eisenstadt, 
a fost unul dintre cele mai dramatice evenimente din istoria omenirii şi cu 
siguranţă unul dintre cele mai dramatice de după sfirşitul celui de-al doilea război 
mondial. Care este însă semnificaţia sa? Pot fi aceste revoluţii asemuite 
„marilor revoluţii” - războiul civil englez, revoluțiile din America, Franţa, 
Rusia sau China - care in multe privinţe au deschis drumul epocii moderne, 
creînd ordinea politică modernă? Au şanse să ducă - după o posibilă 
perioadă de tranziţie agitată - la o lume modernă relativ stabilă, în care 
constitutionalismul liberal să fie începutul unui aşa numit „sfîrşit al istoriei” ? 
Sau ne spun ele ceva despre vicisitudinile şi slăbiciunile timpurilor moderne, 
chiar ale regimurilor democratic-constitutionale ? (Eisenstadt 1992, p. 21). 


Eisenstadt răspunde acestor neliniştitioare întrebări printr-un răsunător 
„poate” : prăbuşirea regimurilor comuniste din estul Europei s-a asemănat 
în mod cert cu revoluțiile clasice prin patru caracteristici : a) a generat 
schimbări sociale rapide şi bogate în consecinţe ; b) a combinat revoltele 
populare cu eforturile ineficiente de reformă centralizată ; c) a apărut în 
momente de disolutie generală a ordinii sociale şi d) prin participarea 
intelectualilor. Dar acestor prăbuşiri le lipsesc multe caracteristici ale 
marilor revoluţii din trecut: violenţa răzbunătoare, ideologia de clasă, 
viziunea carismatică, încrederea in politică (privită ca instrument al 
schimbării constructive) şi rezistenţa foştilor deținători ai puterii la 
înlăturarea de la guvernare. 

Pînă la urmă, spune Eisenstadt, noile revoluţii au reprezentat „revolte 
împotriva anumitor tipuri de modernitate care împiedicau practicarea 
altor elemente, mai pluraliste, ale modernităţii, în timp ce instituiau în 
mod oficial unele componente centrale ale premiselor acestora” (p. 33). 
În traducere : cetăţenii din Europa de Est agreau ideea industrializării, 
dar nu erau de acord cu modul comunist de a o aborda, în special în ceea 
ce priveşte restricţiile politice. De ce le-a luat cetăţenilor sovietici şaptezeci 
de ani să îşi pună în practică nemulţumirea, Eisenstadt nu ne mai spune. 

În perspectiva a 500 de ani de revoluţii, colapsul regimurilor est-europene 
îşi pierde ceva din magnitudinea pe care o are privit de aproape; 
această jumătate de mileniu i-a adus Europei răzmeriţe şi prăbuşiri cu 
duiumul. Numai în estul Europei a avut loc destrămarea unor mari 
imperii, precum cel Polono-Lituanian, Mongol şi Otoman - ca să nu 
mai vorbim de rapida restructurare a fostelor state monarhice Suedia, 
Ungaria şi Rusia. Cu toate acestea, Eisenstadt este îndreptăţit să respingă 
analogiile simple între evenimentele din 1989 şi marile revoluţii din 
Anglia, Franţa sau chiar din Rusia ; condiţiile sociale, statele şi sistemul 
internaţional s-au schimbat prea mult pentru a permite o repetare 
a vechilor scenarii. Indiferent de ce altceva s-ar putea învăţa din istoria 
statelor prezentate în lucrarea de faţă, această lecţie ar trebui să fie 
aproape înţeleasă de la sine. 

După definițiile noastre, pot fi calificate drept revoluţii evenimentele din 
1989 din estul Europei? Patru răspunsuri ar trebui să fie acum clare. 
Primul : întrebarea nu este chiar atît de complicată pe cît s-ar părea, de 
vreme ce în fiecare ţară evenimentele din 1989-1992 au avut în mod 
evident elemente revoluţionare - este o chestiune de scară mai degrabă 
decît de calitate. Al doilea : este imperios necesar să distingem între 
situaţii revoluţionare şi consecinţe revoluţionare ; fără o asemenea 
distincţie, recentele tranzitii din Europa de Est vor sfirsi doar prin a ne 
deruta. Al treilea : în cea mai mare parte a estului Europei, urmările anului 
1989 au fost în mod clar revoluţionare, de vreme ce transferul puterii în 
stat către coaliţii de guvernare absolut noi a survenit aproape peste tot ; 
adevăratele întrebări privesc profunzimea situaţiilor revoluţionare. Al 
patrulea : unele dintre aceste evenimente pot fi calificate ca atare, iar 
altele nu. În cazul în care am vrea să vedem pentru fiecare stat est-european 
în parte dacă a avut loc un transfer forţat de putere în decursul căruia 
cel puţin două blocuri distincte de adversari au revendicat controlul 
statului, aceste revendicări fiind incompatibile, iar un segment semnificativ 
al populaţiei aflate în jurisdicţia acelui stat şi-a dat asentimentul revendicărilor 
fiecărui bloc, atunci rezultatele ar arăta cam aşa: 

Tara Situaţie Consecințe Revoluţie ? 
revoluționară ? | revoluționare ? 


| e ae re E) 

| Albania |marginală |da | marginal 
| Bulgaria marginală 
| Cehoslovacia da |da [da 


| Germania de Est_ |da _ [da a 
| Iugoslavia da da a 


| Polonia marginală [da | marginală 
| România [da [îndoielnice îndoielnică 
| Ungaria [da incerte incertă 


| Uniunea Sovietică |da da da | 


Aceste consideraţii ridică probleme mai mari decit s-ar crede. Bulgaria 
primeşte calificativul „marginal” la toate categoriile deoarece ţara s-a 
apropiat cel mai mult de o situaţie revoluţionară prin grevele foamei din 
mai 1989 şi exodul în masă al musulmanilor din luna mai pînă în luna 
august a aceluiaşi an, şi totodată de consecinţe revoluţionare prin venirea 
la putere a grupărilor de opoziţie recunoscute. În plus, Bulgaria a cochetat 
cu confruntarea armată prin ciocnirile dintre trupe şi demonstranți, toate 
acestea corespunzind criteriilor unei revoluţii. Mai ‘mult, în Iugoslavia, 
Ungaria şi Germania de Est consecinţele au fost foarte diferite: prima 
s-a scindat (în ciuda rezistenţei sîrbe) în republici componente, a doua 
a combinat disoluția vechii conduceri cu constituirea incertă a celei noi, 
iar a treia a fuzionat parţial cu bogata şi puternica sa vecină, Republica 
Federală Germană. Toate aceste transformări s-au petrecut în interiorul 
unui „teren” revoluţionar, dar în nici un caz în exact aceleaşi colţuri ale 
acestui teren. De asemenea, aceste schimbări"nu au apărut la fel de 
revoluţionare pentru observatori şi pentru participanţi. 

Uniunea Sovietică nu a fost singurul stat european care s-a farimitat 
în anii '90. Iugoslavia, stat format prin alipirea unor rămăşiţe ele 
imperiilor Otoman şi Austro-Ungar după primul război mondial - în 
încercarea deliberată de a limita expansionismul sirb - şi-a văzut 
segmentele predominant non-sîrbe dezlipindu-se unul după altul. Procesul 
nu a fost lipsit de ironie, de vreme ce plecarea fiecărei republici ne-sîrbe 
ameninţa să provoace o şi mai puternică dominație a Serbiei asupra 
celor rămase. În acest fel, după ce Slovenia şi Croaţia şi-au obţinut 
independenţa prin confruntarea atît cu trupele predominant sîrbeşti ale 
armatei iugoslave, cît şi cu grupuri paramilitare de etnici sîrbi, iar după 
aceea prin atragerea intervenţiei unor state vest-europene şi a Naţiunilor 
Unite, Bosnia şi Herţegovina au început să se zbată pentru recunoaşterea 
externă, în timp ce militantii sîrbi şi cei croaţi au început la rîndul lor 

să-şi traseze propriile teritorii autonome în interiorul micilor ţări în 
curs de formare. Experienţa iugoslavă şi disoluția din Cehoslovacia au 
arătat că revoluțiile nationale erau încă foarte posibile în Europa. 

Cîndva atotputernica Uniune Sovietică s-a despărţit într-o debilă 
(dar probabil vindecabilă) Rusie şi paisprezece republici. Trei dintre ele 
(Letonia, Lituania şi Estonia) au plecat aproape imediat spre a fi 
îmbrăţişate de vecinii lor nord-europeni, în timp ce în cazul celorlalte 
au existat variaţii uriaşe atît în posibilitatea de a supravieţui ca state 
independente, cît şi în zelul lor de a se desprinde din uniune. În 1992, 
ţările din fosta Uniunie Sovietică au fost confruntate cu probleme 
importante şi interdependente : ce era de făcut în legătură cu cererile 
insistente ale propriilor minorităţi etnice - care deseori includeau şi 
minoritățile ruse ce fuseseră puternice înainte - pentru protejarea 
autonomiei lor ? Cum îşi vor restabili economiile comuniste dezintegrate, 
dintre care multe erau atît de puternic legate de pieţele ruseşti? Cum 
puteau entităţi ca Georgia, Tadjikistan, Uzbekistan sau Azerbaidjan să 
supravieţuiască într-o lume de state înarmate şi rapace ? 

Studiul comparativ al situaţiilor revoluţionare europene nu oferă 
răspunsuri universal valabile acestor întrebări despre viitor. În schimb, 
le plasează ferm într-un context, arătînd cît de obişnuite au fost asemenea 
revoluţii nationale în decursul ultimelor două secole, preponderența lor 
fiind strîns legată de consolidarea statelor, lucru ce a avut loc la o scară 
atît de mare în Europa după 1750. Studiul comparativ sugerează că 
noua modalitate a statelor de a dobindi (sau, prin aceast, de a eşua in 
a dobindi) capacitate militară le va influenţa dezvoltarea la fel de mult 
ca şi soluţiile propuse pentru rezolvarea problemele economice, şi 
observă că înmulţirea statelor suverane în estul Europei se opune celor 
mai recente tendinţe de formare a unor comunităţi internaţionale mai 
mari şi mai compacte, spre separarea capitalului de puterea de stat şi 
internationalizarea activităţii economice în Europa de Vest si în alte părţi. 


Reguli ale revoluției ? 


Ne oferă oare cei 500 de ani de experienţă revoluţionară pe care 
i-am analizat vreo lecţie generală despre condiţiile unei revoluţii ? S-ar 
părea că nu prea multe: la scara unei jumătăţi de mileniu, istoria 
proceselor revoluţionare explică multe despre mecanismele schimbării 
politice, dar refuză formulări clare ale unor condiţii standard, recurente, 

pentru transferurile forţate ale puterii în stat. În schimb, am aflat multe 
lucruri despre natura schimbărilor la care au fost supuse condiţiile 
necesare unei revoluţii între 1492 şi 1992. La un nivel extrem de 
abstract, am putea să riscăm totuşi cîteva generalizări separate în 
legătură cu situaţiile şi consecinţele revoluţionare. 

Conform cronologiilor pe care le-am pus laolaltă, situaţiile revoluţionare 
au apărut cel mai frecvent în cel puţin una dintre următoarele trei circumstanţe : 
(1) cînd discrepantele între cît pretindeau statele de la cei mai bine 
organizaţi cetăţeni ai lor şi cât îi puteau determina pe aceştia să dea s-au 
mărit în mod drastic ; (2) cînd statele le cereau cetăţenilor lucruri care 
amenințau identități colective puternice sau violau drepturi asociate 
acestor identități şi (3) cînd puterea conducătorilor se diminua în mod 
evident în prezenţa unor adversari puternici. 

O situaţie revoluţionară care îmbina primele două condiţii a apărut 
în nordul Angliei în 1536, cînd acţiunile lui Henric al VIII-lea care au 
dus la închiderea mănăstirilor, confiscarea averilor lor şi încorporarea 
parohiilor locale în noua biserică oficială au incitat la o mare răscoală 
catolică numită Pelerinajul de graţie. Europa de Est în 1989 ilustrează 
cea de-a treia circumstanţă, adică diminuarea evidentă a puterii conducă- 
torilor. E o situaţie similară cu desele dispute succesorale din secolele 
al XVI-lea şi al XVII-lea, cînd apariţia unui moştenitor la tron prea 
tînăr sau în mod clar incompetent invita dinastiile rivale să se lupte 
pentru puterea regală. 

Cînd au dus situaţiile revoluţionare la consecinţe revoluţionare ? În 
special în cel de-al treilea caz, cînd forţa coercitivă a statului se 
diminuase în mod semnificativ şi vizibil. Un caz reprezentativ este 
revolta reuşită din Portugalia anului 1640, care a avut loc în timp ce 
forţele suzeranilor castilieni erau slăbite de răscoalele din Catalonia şi 
de războiul cu Franţa. Chiar după ce Castilia a reuşit să-şi restabilească 
controlul asupra Cataloniei, Portugalia (cu sprijin financiar din colonii 
şi din Anglia) a rămas independentă. Forţa coercitivă a unui stat mai 
poate scădea drastic prin înfrîngerea într-un război, dezertarea forţelor 
armate sau prăbuşirea sistemului financiar. 

În urma căror procese au avut loc revoluțiile ? În mare, prin deschiderea 
şi apoi închiderea unei sciziuni în organizarea de stat în aşa fel încît un 
număr semnificativ de cetăţeni au trebuit să aleagă între tabere aflate în 
conflict care le cereau loialitatea şi supunerea, în aşa fel încît multe 
interese deja constituite erau acum expuse riscului. Desfăşurarea acestor 
procese revoluţionare a depins, cu toate acestea, de caracterul obişnuit 

al statului, al puterii coercitive organizate, al religiei dominante, al 
organizării politice din afara statului şi al sistemului internaţional. În 
1514, după cum am văzut, arhiepiscopul ungar Tamas Bakocz a primit 
din partea Papei autorizaţia de a organiza o cruciadă împotriva turcilor 
care avansau. Cînd mulţi ţărani s-au oferit voluntari, dar nici un mare 
nobil, arhiepiscopul i-a dat conducerea unui soldat de profesie, Gheorghe 
Doja. Doja i-a întors pe ţărani împotriva nobililor atunci cînd cruciații 
nu au primit nici provizii, nici ajutor financiar pentru efortul lor; 
a urmat ojacquerie în cursul căreia regiuni întregi s-au declarat independente 
de guvernarea nobililor. Faptul că ţăranii, in mare parte neinarmati, au 
fost învinşi de nobilimea războinică şi, ca urmare, au suferit o asuprire 
mai grea decit pina atunci, nu anulează caracterul revoluţionar al acţiunii lor. 

Acest tip de răscoală generală a poporului a reprezentat o cale total 
diferită spre o revoluţie (o sciziune în organizarea de stat şi închiderea 
ei forţată) faţă de organizarea unei insurectii a conspiratorilor din 
gruparea Irlandezii Uniti, sortită eşecului şi reprimată sîngeros în anul 
1798. Această insurecție a fost diferită, la rîndul său, de preluările 
masive, revoluţionare ale uzinelor metalurgice de către muncitorii ruşi 
în primăvara anului 1917. Cu toate acestea, toate cele trei mişcări au avut 
în comun mobilizarea unei opoziții unite împotriva acţiunii puterii, 
cucerirea prin forţă a unor teritorii şi dispozitive aflate sub jurisdicţia 
statului, revendicarea unei autorităţi guvernamentale alternative (oricât 
de temporară, fragilă sau limitată) şi o confruntare cu autoritatea deja 
constituită pentru a menţine aceste baze alternative ale puterii. 

În final, ce a determinat caracterul şi măsura în care s-a schimbat 
viaţa cetăţenilor în urma revoluţiei? Ele au depins în principal de trei 
factori. Primul: diferenţele sociale dintre cei care deţineau puterea 
înainte ca revoluţia să înceapă şi cei care au deținut-o după ce ea s-a 
terminat; cu, cît mai mari diferenţele, cu atît mai mari schimbările in 
viaţa de zi cu zi. Înlăturarea nobililor şi a clerului în Revoluţia Franceză 
din 1789-1799 a avut consecinţe mult mai mari decît schimbările relativ 
minore ale unor guvernanti prin Revoluţia din Iulie 1830. În al doilea 
rînd, gradul transformărilor a depins de adîncimea breşei care a apărut 
în timpul revoluţiei: o organizare de stat complet scindată a produs, în 
medie, schimbări mai mari în viaţa ulterioară. Chiar dacă, de exemplu, 
monarhia a reuşit să preia din nou puterea, adîncimea clivajului din 
timpul Frondei franceze (1648-1653) a afectat în mare măsură viaţa de 
după Frondă, cînd învinşii au trebuit să renunţe la o mare parte din 
puterea lor autonomă. În al treilea rînd, măsura în care confruntările 

din timpul situaţiei revoluţionare au reorganizat chiar ele viaţa socială 
a afectat în mod substanţial consecinţele evenimentelor. Instituţiile politice 
constituite în decursul revoluțiilor au avut un efect de durată asupra 
schimbărilor ulterioare ; în revoluţia engleză din 1640, în ciuda dictaturii 
lui Cromwell şi a restaurării monarhiei în 1660, locul central al parla- 
mentului în cadrul confruntărilor l-a situat pe o poziţie clar mai puternică 
faţă de suveran decît cea pe care o ocupase sub Tudori sau Stuarti. 
Trebuie să ne amintim întotdeauna cît de mult s-au schimbat regulile 
revoluțiilor de-a lungul timpului. Istoriile pe care le-am parcurs arată că 
atît condiţiile, cît şi consecinţele situaţiilor revoluţionare (diviziuni 
adînci în sînul controlului puterii) şi ale consecinţelor revoluţionare 
(transferuri efective ale puterii) s-au schimbat, intrucitva independent unele 
faţă de celelalte. Cîteodată, numeroase situaţiile revoluţionare au apărut 
în epoci şi locuri unde consecinţele revoluţionare au fost rare. Pe de altă 
parte, transferuri mari ale puterii statale (şi nu neapărat întotdeauna 
revoluţionare, după cum vom vedea) devin uneori relativ obişnuite 
acolo unde situaţiile revoluţionare nu sunt prea frecvente. Secolul 
al XVII-lea în Europa, de exemplu, a fost caracterizat de o explozie de 
situaţii revoluţionare, dar în aproape toate cazurile foştii conducători au 
reuşit să preia din nou puterea în urma unei perioade sîngeroase de 
suveranitate multiplă. Succesele revoluțiilor olandeze şi portugheze din 
secolul al XVII-lea au fost excepţii notabile într-o epocă a revoluțiilor eşuate. 
În jurul anului 1640, Fronda din Franţa şi răscoala din Catalonia 
reprezintă cazuri grăitoare. În timpul Frondei, coaliţiile populare au 
preluat puterea şi au făcut schimbări substanţiale la Bordeaux şi în alte 
oraşe, dar în cele din urmă Ana de Austria, mama lui Ludovic al 
XIV-lea, Mazarin şi înalții demnitari care abandonaseră cauza coroanei 
şi-au aplanat diferendele şi au reuşit să zădărnicească orice încercare de 
rezistanţă populară. În Catalonia, cu ajutorul francezilor, conducătorii 
regionali şi-au asigurat suveranitatea pe încă doisprezece ani, dar în 
cele din urmă s-au întors la hegemonia castiliană cu preţul cedării către 
Franţa a regiunilor Roussillon şi Cerdagne şi a restrîngerii privilegiilor 
provinciale. Chiar în Portugalia, care şi-a obţinut o independenţă de 
durată, revoluţia din 1640 a semănat foarte mult cu o confruntare 
obişnuită pentru succesiune între nobilii ce se luptau pentru tron. 
Consecințele revoluţionare au apărut mai rar în absenţa situaţiilor 
revoluţionare. Marile transferuri de putere au putut bineînţeles surveni 
în absenţa situaţiilor revoluţionare, dar fie au trecut prin decenii de 
schimbări şi confruntări sociale (ca în cazul ascensiunii la putere 
a capitaliştilor englezi), fie au avut loc la nivel regional mai degrabă 

decît la o scară naţională, în timp ce autorităţile nationale erau angajate 
în conflicte ce le slăbeau puterea (ca atunci cînd ţăranii şi meşteşugarii 
portughezi au pus stăpînire pe terenuri şi au format cooperative autonome 
în timp ce facţiuni militaro-civile se luptau pentru putere în anii '70). 
Din cauza lipsei de rapiditate şi/sau generalitate, aceste transferuri nu 
pot fi calificate drept revoluţionare. 

Cu toate acestea, cinci situaţii ne-revolutionare au dus cîteodată la 
consecinţe revoluţionare : (1) cucerirea unui stat de către un alt stat 
foarte diferit, ca atunci cînd mongolii au invadat Cnezatul Moscovei ; 
(2) un acord de război, ca atunci cînd Congresul de la Viena din 1815 
a restaurat monarhia şi aristocrația Bourbonilor în Franţa ; (3) intervenţia 
unor puteri externe în politica naţională, aşa cum s-a întîmplat în 
Bulgaria anului 1919, cînd Alexander Stamboliski şi a sa Uniune Naţională 
Agrară a ajuns la putere ca urmare a alegerilor patronate de Aliaţii 
victorioşi în primul război mondial şi a început să amenințe puterea 
marilor latifundiari ; (4) reorganizarea subită, deliberată şi completă a 
puterii de către un conducător, ca atunci cînd Mustafa Kemal şi-a 
asumat secularizarea şi occidentalizarea Turciei în anii '20 ; (5) o coaliţie 
a clasei dominante îşi retrage sprijinul acordat statului, ca atunci cînd 
burgheziile din Italia şi Germania au tolerat preluarea puterii de către 
fascişti prin metode mai mult sau mai puţin legale. În toate cele cinci 
cazuri, o intervenţie în forţă de sus în jos a transferat puterea unei noi 
coaliţii de guvernare. Cazul Turciei ilustrează de fapt o combinaţie între 
cele cinci, dacă ţinem seama de dezmembrarea ţării în timpul şi după 
primul război mondial, precum şi de sprijinul crucial al Uniunii Sovietice 
pentru reformele turceşti din anii '20. În mod similar, revoluţia paşnică 
din Bulgaria din 1919 a fost consecinţa directă a conflictelor apărute în 
urma situării de partea învinşilor în primul război mondial. România, 
după ce trecuse la momentul oportun de partea cîştigătoare, s-a descurcat 
mult mai bine. În toate aceste circumstanţe, războiul şi puterea militară 
au jucat un rol foarte important. 

Istoria demonstrează, de fapt, că organizarea forţei militare a mediat 
între situaţiile revoluţionare şi consecinţele revoluţionare : contestatarii 
celor aflaţi la putere, dar care nu aveau de fapt capacitatea de a prelua 
puterea, au produs deseori situaţii revoluţionare cînd conducătorii au 
mers prea departe, dar nimeni nu a preluat puterea de stat fără să fi 
cîştigat controlul efectiv asupra forţei militare. Răscoale ţărăneşti au 
izbucnit în repetate rînduri în Europa, dar au fost înfrînte aproape 
întotdeauna dacă nu s-au aliat cu magnați sau municipalități care aveau 
propriile forte armate. De vreme ce organizarea forţei militare are 

propria ei istorie, strîns legată de schimbarea organizării statelor în 
general, probabilitatea şi caracterul revoluţiei s-au schimbat în pas cu 
transformarea statelor europene. 

Chiar şi aceste generalizări sunt fragile şi efemere : ele admit excepţii 
ce se îndepărtează de realităţile pe care pretind că le reprezintă şi sunt 
atemporale şi fără o direcţie anume atunci cînd esenţa proceselor 
revoluţionare constituie calea urmată în timp. Adevăratele regularităţi 
nu constau în aceste înşiruiri ale condiţiilor necesare situaţiilor revoluţionare 
sau consecinţelor revoluţionare, ci în mecanismele care aduc politicile 
naţionale mai aproape sau mai departe de stări vulnerabile sau diviziuni 
în organizările de stat. Majoritatea mecanismelor formează o parte 
a procesului prin care statele se schimbă, chiar dacă se apropie sau nu 
de revoluţie: mecanisme de succesiune, mecanisme de extragere, mecanisme 
de cooptare, mecanisme de război, mecanisme de rezolvare a conflictelor. 
Să ne amintim condiţiile proxime (ce rămîn adevărate prin definiţie) ale 
situaţiilor şi consecinţelor revoluţionare : 


Consecinţă revoluționară 

1. Dezertări ale membrilor 
organizării de stat. 

2. Dobindirea de forte armate de 


Situaţie revoluționară 

1. Apariţia unor contestatari sau a 
„unor coaliţii de contestatari care 

avansează revendicări exclusive de 


a controla statul sau o parte a 
acestuia. 

2. Aderarea unui segment 
semnificativ al cetăţenilor la aceste 
revendicări. 


către coalitiile revoluţionare. 

3. Neutralizarea sau dezer-tarea 
forţei armate a regimului aflat la 
putere. 

4. Preluarea controlului asupra 


statului de către membrii unei 
coaliţii revoluţionare. 


3. Incapacitatea sau refuzul con- 
ducătorilor de a suprima : a) coaliția 
alternativă şi/sau b) susţinerea reven- 
dicărilor ei de către populaţie. 


Am observat în repetate rînduri cum mecanismele schimbării din 
interiorul statelor afectează simultan atît calea spre toate aceste condiţii 
proxime, cît şi posibilitatea ca ele să apară, în felul în care au afectat ele 
caracterul politicilor obişnuite şi trecerea pe termen lung de la situaţiile 
revoluţionare comunale, patron-client şi dinastice la situaţii revoluţionare 
bazate pe nationalism şi pe coaliţii de clasă. 

Cinci secole de revoluţii 


Să privim înapoi pentru ultima oară. Ca un indicator aproximativ al 
ritmurilor revoluţionare în jumătatea de mileniu pe care am cercetat-o, 
tabelul 7.1 prezintă pentru fiecare regiune majoră numărul de ani din 
fiecare jumătate de secol în care cel puţin o situaţie revoluţionară a fost 
deschisă. Cifrele doar însumează implicaţiile cronologiilor prezentate 
mai devreme ; în principiu, o „situaţie revoluţionară” a fost considerată 
o ocazie în care unul sau mai multi oponenți interni ai puterii au 
controlat cel puţin o regiune majoră sau o subdiviziune a statului timp 
de o lună sau mai mult. Dincolo de acest minim, cifrele nu ţin cont de 
scara, victimele sau consecinţele de lungă durată ale conflictelor ; 
revolta irlandeză a lui Sir Cahir O'Doherty (1608) contează în acest caz 
tot atît cît un an întreg de Revoluţie Franceză. 


Tabelul 7.1. Ani ai situaţiilor revoluţionare în funcţie de regiune şi perioadă 
între 1492-1991 


Perioada | Ţările | Peninsula | Balcani |Insulele |Franţa | Rusia | Total 
de Iberică şi Britanice 


Jos Ungaria 


[1492-1541 [23 [9 [9 J9 Jo fji jó | 
1542-1591 [26 __|6 |6 |23 |22 |2 |% 
[1592-1641 [19 [3 [12 [13 [265 |22 |9 | 
| 1642-1691 121 | 
1692-1741 |1 f4 9 f3 Js fio |52 
[1742-1791 |9 [2 h S o a [33 | 
1792-1841 |8 [36 [34 J6 fio f4 [98 
1842-1891 |O |22 [21 Jo j4 |2 [49 
1892-1941 |O [36 [16 J6 Jo |7 65 
1942-1991 |0 |2 [16 |3 |2 |2 [45 
Total 88 |157 159 [120 99 |86 |709 | 


Dar să nu le dăm acestor cifre aproximative o importanță mai mare 
decît merită. Am putea să umflăm valorile totale, în special pentru 
secolele mai timpurii, incluzînd toate războaiele între state în care unul 
dintre beligeranti pretindea că celălalt era deja supus jurisdicției sale, şi 
că războiul nu era în consecinţă altceva decît suprimarea unei revolte. În 
mare, înainte de 1700, după cum am văzut deja, liniile de diferenţiere 
între războaiele interstatale, războaiele civile şi situaţiile revoluţionare 

devin neclare, din cauza a două motive înrudite: multe jurisdicții isi 
suprapuneau teritoriul, şi de cele mai multe ori cineva contesta din 
anumite puncte de vedere jurisdictiile cele mai revendicate. Includerea 
războaielor de cucerire şi a disputelor teritoriale în rîndul situaţiilor 
revoluţionare ar duce fără îndoială la o creştere a cifrei totale în 
Peninsula Iberică faţă de Ţările de Jos, Franţa sau Anglia ; în Balcani, 
cifra ar fi mai mare decît în Peninsula Iberică, iar în Rusia chiar mai mare 
decît în Balcani. Cu aceste precizări, cifrele constituie o parte importantă 
a ceea ce trebuie să explicăm: inegalităţi substanţiale în situaţiile 
revoluţionare în unele perioade de contestare frecventă a puterii statale. 

Tabelul nu trebuie citit ca o cuantificare a conflictului politic în 
general. În Franţa, de exemplu, nu au existat situaţii revoluţionare 
între1492 şi 1541. Dar în anul 1490, regele Franţei supune în mod forţat 
Bretania, pretinzînd că ducele era vasalul său rebel. În aceeaşi perioadă, 
trupele franceze încearcă să cucerească teritorii în Italia în numele 
regelui lor. La începutul secolului al XVI-lea au avut loc chiar şi 
răscoale urbane, cum ar fi revolta lui Agen din 1514 împotriva taxelor 
municipale, care a dus la proclamarea populară a unei Comune. O alta, 
condusă de marele Rebeine, a zguduit Lyonul în 1529, cînd „în jur de 
două mii de locuitori, majoritatea muncitori necalificaţi, femei şi adolescenţi, 
au jefuit hambarul de grîu al municipalităţii, mănăstirea franciscană din 
apropiere şi casele cîtorva dintre oamenii cu stare, printre care şi 
locuinţa doctorului şi fostului consul Symphorien Champier” (Davis, 
1975, pp. 27-28). Frecvența situaţiilor revoluţionare într-una din aceste 
regiuni nu reprezintă nivelul general al conflictului, fie el armat sau de 
altă natură, ci măsura în care contestarea concertată a puterii în stat a devenit 
o alternativă viabilă şi atractivă faţă de supunerea în silă sau rezistenţa pasivă. 

Din zonele studiate, Balcanii au cei mai mulţi ani revoluționari - 159, 
la o distanţă mică faţă de cei 157 ai Peninsulei Iberice. În aceste două 
regiuni, aproape o treime din toţi anii dintre 1492 şi 1991 au fost marcați 
de situaţii revoluţionare. Pînă şi în Țările de Jos au avut loc revoluţii 
aproape o dată la şase ani. Dar în timp ce în Balcani şi în Peninsula 
Iberică situaţiile revoluţionare au rămas la ordinea zilei pînă în anii '30, 
în Ţările de Jos acestea dispăruseră aproape complet de la recunoaşterea 
oficială a Republicii Olandeze prin Tratatul de la Westfalia (1648). 

În Țările de Jos, majoritatea situaţiilor revoluţionare din întreaga 
perioadă au fost rezultatul confruntărilor dintre cetăţenii care îşi cereau 
drepturile şi puterile regale sau aristocratice care căutau să impună 
controlul monarhic sau o altă formă apropiată de exercitare a autorităţii. 

Aproape nici una dintre aceste confruntări nu corespunde imaginii 
clasice de revoluţie, în care clasele subjugate încearcă să smulgă controlul 
statului din mîinile asupritorilor. Mai mult, loviturile de stat militare nu 
au fost prezente în istoria revoluţionară a Țărilor de Jos decît în timpul 
dinastiilor din secolele al XVI-lea şi al XVII-lea. În Ţările de Jos a avut 
loc o tranziţie decisivă de la multitudinea de situaţii revoluţionare 
(comunale, patron-client şi dinastice) de dinainte de 1648 spre un număr 
mic de revoluţii (naţionale şi de coaliţie de clasă) de după aceea. 

În Peninsula Iberică, pe de altă parte, situaţiile revoluţionare au fost 
rare între 1492 şi 1640, pentru a se inmulti spre sfîrşitul Războiului de 
treizeci de ani. În ciuda fluctuatiilor, ele au rămas frecvente pînă în 
secolul XX. Peninsula Iberică se aseamănă cu Balcanii din acest punct 
de vedere, ambele urmînd o cale diferită de Ţările de Jos, Franţa sau 
Insulele Britanice (cu excepţia notabilă a revoltelor irlandeze). În aceste 
trei regiuni, formarea statului modern timpuriu a generat situaţii revolu- 
ţionare aproximativ o dată la patru ani, după care acestea au devenit 
mult mai rare, chiar dacă ocazional mai acute. Cazul extrem l-au 
constituit Țările de Jos, unde au apărut foarte puţine breşe în organizarea 
de stat după 1640. Franţa are o poziţie intermediară, cu o concentraţie 
mare de ani revoluționari în secolele al XVI-lea şi al XVII-lea, dar cu 
revoluţii majore în secolele al XVIII-lea şi al XIX-lea. Modelul temporal 
al Marii Britanii s-ar asemăna în mare măsură cu cel al Ţărilor de Jos, 
dacă nu ar apărea eterna confruntare a Angliei cu Irlanda, confruntare 
ce persistă pînă în zilele noastre. 

Rusia a urmat o cale diferită: o frecvenţă din ce în ce mai mare a 
situaţiilor revoluţionare în secolul al XVII-lea, constantă în secolul al 
XVIII-lea, pentru a lăsa locul sciziunilor mai rare, dar acute de mai 
tîrziu. Climatul de pace din Rusia secolului al XVI-lea este în parte 
iluzoriu, de vreme ce Cnezatul Moscovei şi vecinii săi s-au aflat în 
războaie aproape neîntrerupte de cucerire şi apărare pe toată durata 
acelui veac. În timp ce Ivan cel Mare şi succesorii lui creau Imperiul 
Rus, s-a mărit în mod semnificativ proporţia confruntărilor armate cu 
foştii supuşi docili faţă de cele cu vecinii vulnerabili. Ca de obicei însă, 
această clasificare ne aduce la concluzia dorită: schimbările care au 
avut loc în interiorul statelor şi sistemelor de state europene au afectat 
profund forma şi incidenţa revoluțiilor. 

O caracteristică a acestor istorii este de natură să ne intrige. Ne 
amintim de clasificarea situaţiilor revoluţionare în comunale, patron-client, 
dinastice ş.a., care ordonează relaţiile din interiorul bazelor sociale pe 

două axe: în primul rînd, relaţiile sociale directe în opoziţie cu cele 
indirecte, iar în al doilea rînd teritoriul comun în opoziţie cu interesul 
comun. Dată fiind creşterea dimensiunii statelor, nu ne miră constatarea 
că legăturile indirecte între actantii revoluționari au devenit mai frecvente. 
Ne-am fi putut aştepta totodată ca specializarea structurilor statale şi 
creşterea importanţei politicii intereselor de grup la scară naţională să 
reducă importanţa teritoriului comun ca bază a solidarităţii revoluţionare. 

S-a întîmplat exact contrariul. În ciuda faptului că grupurile comunale, 
cum ar fi comunităţile locale de disidenti religioşi (aduşi in stare de 
revoltă de foarte multe state din secolele al XVI-lea şi al XVII-lea) au 
dispărut în cele din urmă de pe scena revoluţionară, locul lor fiind luat 
de alti pretendenți la puterea naţională, de data aceasta pe baza moştenirii 
comune şi a concentraţiei geografice. Este îndeobşte recunoscut faptul 
că cel putin pînă în 1992 grupurile nationale (mai degrabă decît coalitiile 
de clasă sau alte uniuni de interese) au rămas cele mai frecvente categorii 
contestatare ale puterilor europene. 

Se pune întrebarea : de ce? Această importanţă reînnoită a teritoriului 
la scară naţională se explică prin însuşi procesul de schimbare suferit de 
statele europene în secolele al XVIII-lea şi al XIX-lea. Începind cu 
constituirea unor armate naţionale permanente recrutate din rîndul 
populaţiei masculine, conducătorii europeni şi-au delimitat teritoriile, 
împreună cu resursele conţinute de acestea, şi şi-au asumat sarcina de 
a-şi omogeniza, disciplina şi guverna in mod direct supuşii. intelegerile 
în legătură cu furnizarea mijloacelor militare au dus la instituirea 
cetăţeniei şi a drepturilor cetăţenilor în relaţia cu statul, determinînd 
formarea unor grupuri de interese care încercau să exercite controlul 
asupra statului. Aceste grupuri de interese au fost astfel atrase cu voie sau 
fără voie în jocul obişnuit al politicii naţionale. Pe de altă parte, 
principiile administraţiei teritoriale centralizate, a guvernării directe şi 
a naţionalizării culturale excludeau de obicei din politica naţională acele 
populaţii care îşi revendicau alte origini decît cea autorizată de politica 
culturală a statului. | 

Apare aici un paradox: aceleaşi procese care dădeau mai multă 
valoare suveranităţii o făceau să se bazeze pe o recunoaştere a originilor 
comune refuzind-o astfel majorităţii celor care ar fi putut-o obţine. Cu 
toate că susţinătorii celor mai multe asemenea identități „parohiale” nu 
au reuşit să obţină suveranitatea statală, au existat şi unii ale căror 
încercări au fost încununate de succes. Pezmembrarea imperiilor şi 
retrasarea graniţelor în urma războaielor pe criteriul nationalitatii au făcut 
ca acele puţine cazuri să devină cu atît mai evidente şi să servească 

drept modele pentru alţii (în special pentru intelectuali şi pentru ceilalţi 
care investiseră în biculturalismul lor), existenţa lor fiind opusă noilor 
identități nationale şi locale. Acele elite regionale care au putut să intre 
în elita naţională ca parteneri egali au făcut-o, lăsîndu-şi în urmă 
partenerii locali. În schimb, cei care au rămas pe poziţii inferioare pe 
scena naţională au devenit nationalisti zelosi. 

În ciuda valului recent de nationalism, anumite schimbări indică un 
declin al naţionalismului pe termen lung. Cea mai importantă dintre 
aceste schimbări vizează capacitatea în scădere a statelor europene de 
a menţine circumscrierea dramatică a capitalului, forţei de muncă, bunurilor, 
serviciilor, banilor şi culturii, fapt care a început să se manifeste pe 
scară largă cu 200 de ani în urmă. După două secole în care au avut un 
succes remarcabil în a monitoriza, capta şi depozita resurse în interiorul 
unor graniţe bine definite, statele din vestul Europei găsesc din ce în ce 
mai dificilă sarcina de a menţine controlul asupra migraţiei muncitorilor, 
capitalului, medicamentelor, tehnologiilor şi banilor. Toate acestea se 
internaţionalizează, devenind extrem de mobile. 

Comunitatea Europeană contracarează această problemă pentru statele 
membre prin promovarea mişcării libere a capitalului, bunurilor şi 
forței de muncă, prin stabilirea unei unităţi monetare comune şi prin 
încercarea de a impune politici de protecţie socială uniforme. Pe termen 
lung, aceste presiuni vor submina autonomia şi puterea de circumscriere 
a statelor individuale. Va deveni extrem de dificil ca un stat să-şi poată 
menţine o politică fiscală, socială sau militară separată, reducîndu-se 
astfel avantajul relativ reprezentat de controlul asupra unui stat naţional. 
Este foarte posibil ca numeroasele activităţi pe care statele le-au reunit 
în timpul Revoluţiei Franceze şi după aceea să se separe din nou, 
capitalul, de exemplu, operînd în mod independent de interesele unui 
anumit stat. Dacă acest lucru se va întîmpla, stimulentul pe care îl 
reprezintă naționalismul atît pentru state, cît şi pentru cei care caută să 
se constituie într-un stat va deveni din ce în ce mai slab. 

O consecinţă previzibilă este, în mod ironic, proliferarea parti- 
cularităţilor culturale, eliberate acum de povara contestării autorităţii 
statale şi de cea a căutării autonomiei politice. În viitor, pluralismul 
cultural ar putea deveni compatibil cu regresul puterii economice şi 
politice spre unităţi foarte mari, departe de statele consolidate şi uniforme 
pe care le cunoaştem de 200 de ani. Această epocă, văzută de unii ca 
apartinind renaşterii naţionalismului revoluţionar, ar putea foarte bine 
să fie începutul declinului său final. 

au apărut: 


Umberto Eco - În căutarea limbii perfecte 
Charles Tilly - Revolutiile europene (1492-1992) 


în pregătire : 
Peter Brown - Naşterea creştinismului în Occident 
Aaron Gurevich - Individul în Evul Mediu european 


În acest volum, strălucitul istorie Charles Tilly reinterpretează 
ultimele cinci secole de istorie europeană. Este o perioadă 
extraordinar de agitată, marcată de nenumărate războaie, revolte 
şi confruntări, dar şi de urbanizare, acumulare a capitalului şi 
industrializare — procese care au contribuit în mod esenţial la 
constituirea imperiilor şi, mai tîrziu, a statelor naţionale. Obiectul 
de cercetare al lui Tilly îl reprezintă în primul rînd revoluțiile, 
cauzele izbucnirii lor, precum şi consecinţele acestora. Autorul 
demontează mecanismele proceselor revoluţionare, pornind de 
la circumstanţele în care ele au luat naştere şi precizînd locul — şi 
rolul — marilor revoluţii în „durata lungă” a istoriei Europei şi 
lumii în general. 


Europa se construieşte. lată o mare speranţă, care se va înfăptui 
numai dacă se va tine seama de istorie: o Europă fără istorie ar fi 
orfană şi nenorocită. Pentru că ziua de astăzi se trage din cea de ieri, 
iar ziua de mîine este rodul trecutului. Un trecut ce nu trebuie să 
paralizeze prezentul, ci să-l ajute să fie diferit în fidelitate şi nou în 
progres. 


Construcţia Europei urmăreşte să arunce lumină asupra | 


istoriei Europei, fard a disimula dificultățile moştenite din trecut. 
În tendinta lui către unitate, continentul a trăit discordii, conflicte, 
divizări şi contradicții interne. Această colecție nu le va ascunde; 
angajarea în mişcarea europeană trebuie realizată în deplina 
cunoaştere a trecutului şi, de asemenea, în. perspectiva viitorului. 
Lucrările pe care le propunem apartin celor mai buni istorici din 
zilele noastre. 
Jacques Le Goff 
coordonatorul colecţiei 

e Aaron Gurevich — Individul în Evul Mediu european 

